
Papalitatea schismatică 


NOTĂ ASUPRA EDIŢIEI 


Retipărim acum o lucrare clasică a eruditului teolog francez din secolul XIX, 
Arhimandritul Vladimir Gucttee, cunoscut mai ales sub numele de Abbe Guettée (René- 
François Guettse pe numele de mirean). 


Fost preot al Bisericii Romano-catolice din Franța, Abatele Guettee este autorul 
Istoriei Bisericii Franţei (9 volume) şi al mai multor lucrări de mare erudiție sau cu 
caracter polemic. Lucrările sale, scrise în spiritul adevărului istoric, cu o probitate 
exemplară, au stârnit opoziţia cercurilor ultramontane şi a Papalității, fiind puse la 
Indexul cărților interzise de Biserica Romano-catolică. Intrând în conflict cu Biserica 
Catolică, Abatele Guettée devine un opozant deschis al Papalității şi treptat se apropie 
de Biserica Ortodoxă Rusă de la Paris. Descoperind Ortodoxia ca fiind Biserica 
autentică a Apostolilor, a Sinoadelor Ecumenice şi a Sfinților Părinţi, se va converti la 
Ortodoxie cu numele de Vladimir, obținând apoi titlul de doctor al Bisericii Ortodoxe 
Ruse şi rangul de Arhimandrit. 


Papalitatea schismatică, una din cărțile cele mai celebre ale Abatelui Guettee, a 
fost tradusă în româneşte de Episcopul Iosif Gheorghian (ediţia întâi 1880, ediţia a doua 
1906). Pentru această reeditare am folosit textul ediției a doua (Tipografia Cărților 
Bisericeşti, Bucureşti, 1906). Din dorinţa de a oferi cititorilor de azi un text cât mai 
inteligibil şi fidel originalului, traducerea a fost complet revăzută, fără a o modifica în 
mod esențial, intervenindu-se doar punctual acolo unde sensul risca să se piardă. Au fost 
corectate tacit erorile de tipar, completate unele pasaje şi înlocuiţi unii termeni improprii 
folosiți de traducător, unificându-se pe cât posibil şi redarea în româneşte a numelor 
proprii. De asemenea, am îndreptat punctuația destul de fantezistă a ediției din 1906, 
care îngreuia mult lectura. 


Nădăjduim că aceste câteva modificări vor sluji mai bunei receptări a mesajului 


atât de actual al unei lucrări în care erudiţia slujeşte fericit zidirii duhovniceşti şi întăririi 
dreptei credinţe, în duhul predaniei autentice a Bisericii Ortodoxe. 


Editura. 


Vladimir Guittee 


Prefaţa traducătorului la ediţia întâi 


Biserica Creştină este divizată de zece secole în Biserica Răsăriteană şi Biserica 
Apuseană. De atunci şi până astăzi se urmează un necurmat proces între aceste Biserici, 
aruncându-şi una alteia culpa dezbinării ce există de atâtea secole şi întristează sufletul 
fiecărui adevărat creştin, văzând dezbinarea între biserici care, şi una şi alta, îşi au 
originea lor apostolică. 

Care dintre Biserici să fie culpabilă de această sciziune? lată întrebarea ce îşi 
pune fiecare creştin ce aspiră la reunirea Bisericilor. S-au scris multe lucrări, multe 
apologii în favoarea uneia sau alteia dintre Biserici. Cu toate acestea, marea chestiune a 
rămas nerezolvată şi Bisericile continuă a fi divizate. 

O chestiune dar de cea mai mare importanță este a se cunoaşte căreia dintre 
Biserici se cuvine reprobarea şi culpa ce-şi atribuie una alteia de atâtea secole; ca astfel, 
cunoscându-se partea din care provine eroarea, să reintre în sânul Bisericii Ortodoxe, a 
acelei Biserici ce a păstrat fără întrerupere şi fără inovaţiuni moştenirea apostolică. 

Asemenea gravă şi capitală chestiune a tratat-o venerabilul şi savantul 
Arhimandrit Vladimir Guettée în lucrarea sa Papalitatea schismatică. 

Din câte lucrări, tratând asemenea subiecte, am avut ocazia a citi, Papalitatea 
schismatică a eruditului Părinte Vladimir Guettée este fără contrazicere, după părerea 
mea, tratatul cel mai serios, cel mai savant; căci a aprofundat chestiunea şi a descoperit 
adevăratele cauze ale dezbinării Bisericii; a arătat apoi la fine şi mijlocul de a se reuni 
Bisericile, pentru care scop Biserica se roagă necontenit zi şi noapte, zicând: Să ne 
rugăm Domnului pentru pacea, bunăstarea şi unirea tuturor Bisericilor. 

Această interesantă lucrare este bazată pe Sfânta Scriptură şi pe documente 
autentice, primite de erudiți generalmente recunoscuţi ca atare şi stimați; nu se vede în 
ea nici ură, nici pasiune, este o scriere serioasă cu o critică profundă şi cu totul 
imparțială. 

Această lucrare, în fine, are un caracter istoric. 

Citind mai multe opere literar-religioase ale venerabilului şi eruditului Părinte 
Vladimir Guett6e, căruia cu dreptate i se poate da titlul de apărător al Ortodoxiei, şi 
găsind această lucrare ca foarte necesară şi folositoare tuturor creştinilor în genere, şi în 
particular creştinilor ortodocşi şi clerului român, am întreprins a o traduce în româneşte 
şi a o da la lumină, crezând a face prin aceasta un serviciu Bisericii noastre Române. 

Traducțiunea m-am silit a o face pe cât posibil mai inteligibilă fără a schimba 
câtuşi de puţin sensul sau ideea din limba originală. 

Recomand dar cu tot dinadinsul această traducțiune tuturor Românilor, sperând 
că vor fi edificați în ortodoxie prin citirea ei. 

Şi dacă această carte unică până astăzi în limba română va produce vreun bine, îl 
voi atribui milostivirii lui Dumnezeu şi meritul va fi al autorului. 

Cât pentru mine, mă voi considera fericit şi recompensat pentru osteneala ce am 
pus în traducțiunea şi darea la lumină a acestei lucrări, prin ideea că am putut contribui 
câtuşi de puţin la edificarea creştinilor ortodocşi, cărora le cer de la Dumnezeu har şi 
milă şi mântuire de la Domnul nostru lisus Hristos. 


Traducătorul 

Prefaţa traducătorului la ediţia a doua 


În dorinţa de a servi literaturii noastre bisericeşti, am tradus şi tipărit acum 
douăzeci şi şase de ani valoroasa operă a învățatului teolog, Arhimandritul Vladimir 
Guetteee, doctor în teologie al Bisericii Ortodoxe a Rusiei, acum răposat, — Papalitatea 
schismatică sau Roma în raporturile sale cu Biserica Răsăriteană, cu dorința mai departe 
ca să se poată vedea de partea cui stă vina de dezbinare a Bisericii lui Hristos, ca apoi, 
recunoscându-se greşala, să reintre în sânul Bisericii Ortodoxe, care a păstrat cu 
neîntrerupere şi fără inovațiuni moştenirea apostolică. 


Ediţia primă a acestei traduceri sleindu-se cu desăvârşire, şi fiindcă chestiunile 
pe care le tratează această lucrare însemnată sunt totdeauna de actualitate până când va 
exista, din nefericire, această dezbinare, am crezut nimerit să o tipăresc din nou şi să o 
recomand dragostei creştine cu aceeaşi căldură cu care o recomandam acum douăzeci şi 
şase de ani, reținându-mi pentru mine mângâierea că va fi citită şi folosită de iubiții 
noştri creştini. 


Am păstrat în această nouă ediție prefața de la prima ediţie, pentru dorința de a 
reda întocmai şi neschimbat ceea ce am crezut atunci că e bine să se facă. 


Iosif, Mitropolit Primat 
9 Martie 1906. 


Vladimir Guittee 


Precuvântarea autorului la a doua ediție 


Prima ediție a acestei lucrări a apărut în 1863. De la acea epocă, mari 
evenimente au avut loc. Puterea vremelnică a Papalității, a cărei apropiată cădere o 
preziceam în momentul când Napoleon al III-lea se declară pe faţă în favoarea sa, acea 
putere a căzut. 

Nu o putere străină a alungat-o din Roma; Italia însăşi este cea care nu-i mai lasă 
loc. Aceasta va să însemne că ea nu se va mai scula niciodată. Puterea duhovnicească a 
Papalității este zăticnită prin înseşi ale sale depăşiri. Conciliul din Vatican a semnat 
hotărârea ei de moarte. Decretul său asupra infailibilității pontificale a depărtat din 
biserica romană tot ce ea mai avea cinstit şi înţelept. Nu mai rămâne Papalității decât o 
tabără de fanatici fără credinţă şi o gloată fără ştiinţă, care va fi gata a crede tot ce va 
voi, până în ziua în care, pentru cel mai zadarnic cuvânt, ea va arunca departe nu numai 
Papalitatea, ci toate dogmele creştine. Se găsesc, nu e vorbă, ici şi colo câţiva oameni ce 
se zic cu adevărat credincioşi, şi cari nu părăsesc Papalitatea; ei se măgulesc cu un viitor 
mai bun, şi voiesc a crede într-o renaştere duhovnicească sub cârma unui papă mai 
înțelept. Aceştia se înşală. 

Papalitatea a urmat calea sa şi a ajuns la scopul ce urmărea de veacuri. Ea mai 
degrabă va pieri decât să se întoarcă îndărăt. Ea a voit să aibă stăpânirea a toată lumea: 
Apusul a recunoscut aceasta; ea a voit o putere fără frâu şi dumnezeiască: Biserica 
Galicană însăşi s-a supus la aceasta; ea a voit a umili episcopatul şi a face din fiecare 
episcop un umilit servitor, şi a reuşit la aceasta; ea a voit a strânge în mâna ei Biserica 
întreagă, şi succesul său a întrecut aşteptările sale. 

A voit a-şi însuşi dreptul de a face dogme, şi a făcut dogme, iar episcopii toţi le- 
au propovăduit ca dogme divine; a voit a fi fără greşală: episcopii ei au proclamat-o 
infaihbilă. A voit a-şi însuşi o putere culminantă asupra tuturor statelor şi guvernelor 
lor: toţi episcopii o ajută în planurile sale. Printr-o dreaptă judecată a lui Dumnezeu, cu 
cât Papalitatea depăşea pretenţiile sale, îşi micşora puterea reală. 

Astăzi, când a ajuns la culmea acestor pretenţii, ea nu mai este nimic pentru cei 
lumeşti, şi nu este mai nimic pentru cei duhovniceşti. Mâna lui Dumnezeu a lovit idolul. 
Ea va cădea; însă înainte de a apune, cât rău nu va fi făcut! Ea va întina credința şi 
morala; va dărâma în Apus dumnezeiescul aşezământ al Bisericii, va înjosi cultul până 
la cea mai ridicolă superstiție, va dezbina Bisericile şi va ridica cele mai îngrozitoare 
furtuni în moştenirea Domnului! 

Din fericire, Dumnezeu în milostivirea sa a voit ca Răsăritul creştin să nu fie 
supus Papalității. Din ziua în care episcopul Romei a pretins a fi episcopul universal, 
Răsăritul a refuzat a recunoaşte pretinsa lui autoritate. Papa răsculă Apusul întreg 
împrotiva Răsăritului, sub cuvânt că merge să cucerească mormântul lui lisus Hristos, 
iar într-o zi Innochentie al III-lea, numind episcopi falşi pentru toate scaunele din 
Răsărit, a putut crede că puterea sa avea să devină într-adevăr universală. 

Însă Dumnezeu a vegheat asupra Bisericii Sale. El a scăpat-o de Papa, care ar fi întinat 
credința ei, şi i-a trimis nenorociri, pentru a o curăți de propriile sale greşale. Astăzi ea 
viețuieşte cu aceeaşi viață ca în veacul al IX-lea, în momentul când Papalitatea voia a i 
se impune; cu aceeaşi viaţă ca în vremea celor dintâi opt veacuri, adică cu viaţa ce i-au 
dat-o apostolii. Va fi interesant astăzi, în faţa acestei Papalității ce cade şi a acestei 
Biserici Răsăritene ce priveşte la căderea ei, să aprofundăm chestiunea care se avântă de 
zece veacuri între una şi alta. Lucrarea noastră deci n-a pierdut nimic din actualitatea sa. 
Osebit de aceasta, caracterul său este principalmente istoric, şi istoria nu îmbătrâneşte; 
ea poartă totdeauna cu sine cele mai folositoare învățături. 

INTRODUCERE 


Papa este rege şi se pretinde suveran pontif al Bisericii creştine. 


Nu ne vom ocupa de regalitatea sa. Pentru ce să ne ocupăm de ea? Căci va cădea 
curând. Ruina sa este hotărâtă de Pronia dumnezeiască. Baionetele streine nu o vor 
mântui mai bine decât sofismele apărătorilor săi. Dacă ea este necesară susținerii 
pontificatului suveran, după cum se zice, iată un cuvânt mai mult de a-i dori căderea, 
căci acest pontificat este o uzurpare. 


Vom dovedi aceasta în lucrarea de față. Pentru a ne ajunge scopul nu am alergat 
nici la sofisme, nici la argumente bănuite, nici la declamaţii. Faptele, luate din izvoare 
sigure, sunt chemate spre mărturie. Noi luăm episcopatul roman de la ivirea 
creştinismului, îl urmărim prin veacuri şi ajungem astfel a vedea că pe vremea celor 
dintâi opt veacuri Papalitatea duhovnicească, aşa cum se înţelege astăzi, nu a existat; că 
vreme de trei veacuri episcopul Romei nu a fost decât un episcop, cu acelaşi titlu ca şi 
ceilalți; că în veacul al patrulea el a primit întâietatea cinstei, fără jurisdicția a toată 
lumea; că această cinstire nu are alt temei decât hotărârile Bisericii; că jurisdicția sa 
restrânsă asupra oarecăror biserici vecine cu a lui nu e sprijinită decât pe un obicei 
legalizat de către sinoade. 


Cât despre suveranitatea universală, culminantă, de drept divin, adică 
Papalitatea, faptele şi mărturisirile soborniceşti ale celor dintâi opt veacuri vorbesc 
împrotiva ei, în loc de a o sprijini. 


Istoria ne arată Papalitatea, după oarecari încercări zadarnice, născându-se din 
împrejurări şi întărindu-se prin veacul al IX-lea, cu îndoitul său caracter politic şi 
bisericesc. Adevăratul său întemeietor este Adrian I; Nicolae I a ajutat mai cu seamă la 
înflorirea ei; Grigorie al VII-lea a înălțat-o la culmea cea mai înaltă. 


Adrian I este în realitate întâiul Papă. 


Acei ce au stat înaintea lui pe scaunul Romei nu sunt decât episcopi, urmaşi nu ai Sf. 
Petru, după cum s-a zis şi repetat până la saţiu, ci ai lui Linus, care era deja episcopul 
Romei când Sf. Petru a venit în acest oraş pentru a pecetlui cu sângele său credinţa ce o 
propovăduise. 


Apărătorii Papalității săvârşesc deci mai întâi o greşală istorică din cele mai 
josnice, făcând a se urca Papalitatea, adică suveranitatea papală, la obârşia 
creştinismului. Această greşală i-a mânat la o mie altele, căci au voit a găsi în istoria 
Bisericii şi în scrierile vechilor Părinţi probe în sprijinul falsei lor teorii. Drept aceea au 
preschimbat faptele şi au răsucit mărturiile. Ei au cutezat să atace chiar Sfânta Scriptură 
şi, prin tâlcuri mincinoase, protivnice adevărului sobornicesc, a o sili să dea o falsă 
mărturie în folosul sistemului lor. 


Astfel Biserica Romei a dat, ea cea dintâi, pilda tâlcuirilor fiecăruia în parte, pe 
care ea le impută cu atâta amărăciune protestantismului. Ea cea dintâi a lepădat regula 
sobornică a tâlcuirii cărţilor sfinte şi a lăsat la o parte tâlcuirea laolaltă, ale cărei 
credincioase răsunete au fost Părinții Bisericii, şi cu de la sine putere a voit a vedea în 
Scriptură ceea ce Biserica nu a văzut. Ea a ajuns astfel a pune suveranităţii sale uzurpate 

o temelie dumnezeiască, trăgând din acest principiu toate consecinţele ce decurg din el: 
papa a devenit vicarul lui lisus Hristos, miezul trebuincios al Bisericii, stâlpul 
creştinismului, organul infailibil al cerului. 


Greşalele papale au fost cu atâta dibăcie împrăştiate în laturile Apusului, încât 
ele fură acolo puţin câte puţin obşteşte primite. Plângerile pe care ele le ridicară au fost 
fără sfârşit, este adevărat; însă cu vremea ele au luat un caracter mai puțin războinic; 
chiar cei ce se ridicau împrotiva abuzurilor Papalității primeau fără nici o bănuială 
temelia dumnezeiască a acestui aşezământ. 


Astăzi greşalele au străbătut nu numai în cler şi între oamenii credincioşi: 
raționaliştii, anticreştinii înşişi sunt de părere că papa este şeful suveran al Bisericii 
creştine, că drepturile sale duhovniceşti vin de la lisus Hristos. Protestanţii înşişi nu 
înțeleg Biserica catholică[ 1] fără papă şi nu voiesc a vedea această Biserică decât în 
Biserica Romană. 


Noi înşine am fost amăgit de greşala obştească ce ne-a fost predată în 
învăţământ ca un adevăr de sus descoperit şi nesupus îndoielii. Străbătând prin adâncile 
cercetări ce am fost îndatorat a face pentru alcătuirea Istoriei Bisericii Franţei, nici nu 
am cugetat măcar a cerceta mai multe chestiuni, cari nu intrau în subiectul nostru decât 
într-un chip ocolit, şi asupra cărora noi primiserăm cu ochii închişi oarecari păreri. 


De aici, câteva rânduri prea prielnice Papalității şi câteva greşale de amănunțime 
în cartea noastră. Ne folosim de prilejul ce ni s-a dat, pentru a face cunoscut aceasta, ca 
oricine să se ferească de acele greşale; însă vor găsi îndreptarea lor în lucrarea ce dăm la 
iveală astăzi. 


Roma a cercetat cu deamăruntul Istoria Bisericii Franţei, pentru că nu era destul 
de prielnică pretențiilor sale. Noi o cercetăm iarăşi, pentru că am făcut în ea prea multe 
concesii prejudecăţilor romane ce ne-au fost date ca un adevăr şi pe cari încă nu am avut 
grija de a le cerceta în adâncul lor. 


Dacă vreodată Pronia ne-ar înlesni mijlocul de a face să se retipărească Istoria 
Bisericii Franţei, noi am privi ca pe o datorie de conştiinţă îndreptarea ei. Am fi făcut-o 
după cererea Romei, dacă Roma ar fi binevoit să ne convingă de greşală. O vom face 
după cererea conştiinţei noastre, care astăzi este mai luminată. 


Nici un om nu este fără greşală; pentru aceasta dar, cu cât cineva se necinsteşte 
schimbându-și părerile fără a şti pentru ce, sau prefăcându-se a le schimba pentru 
motive interesate, cu atâta este mai prețuit când recunoaşte greşalele ce se ştie că a 
săvârşit, şi le retractează. 


Suntem deci foarte îngăduitori către romano-catolicii cari cred în obârşia 
dumnezeiască a drepturilor papale, căci ştim că această greşită părere e dată tuturor o 
dată cu cele dintâi învățăminte ale instrucţiunii religioase, şi că totul în Biserica Romană 
tinde a întări în suflete această părere. Însă cu cât această greşală e mai înrădăcinată în 
Biserica Romană şi îndeobşte în tot Apusul, cu atât mai mult trebuie luptat împrotiva ei 
cu tărie. 


De mai mulți ani noi urmărim aceasta cu stăruință, şi mulțumită lui Dumnezeu 
lucrările noastre nu au fost fără folos. Nădăjduim că noua lucrare ce dăm la iveală va 
aduce de asemenea roadele sale şi că va veni în ajutor acelor oameni credincioşi, al 

căror număr creşte pe fiecare zi, cari, faţă de abuzurile fără margini şi de tot felul 
săvârşite de către Papalitate, nu mai pot păstra în privinţa sa vechile lor închipuiri. 
Deprinşi a vedea în ea centrul divin al Bisericii, ei nu o pot întâlni de fel în acea vatră de 
novisme şi de răpiri nelegiuite, întreabându-se: Unde dar este Biserica lui lisus Hristos? 


Nu e nevoie decât a şterge Papalității aureola pe care a luat-o de la sineşi, pentru 
ca îndată Biserica sobornicească să se arate în măreaţa ei continuitate, în universalitatea 
sa. Papalitatea a adus-o până la punctul de a pretinde să o rezume în ea însăşi. Să-i 
smulgem acea aureolă, şi societatea creştină se va arăta mergând cu pas neîncetat prin 
veacuri, păstrând neatinsă vistieria descoperirii dumnezeieşti, ridicându-se împrotiva 
tuturor greşalelor ce ar ieşi de la Roma sau de aiurea, neavând ca regulă decât regula 
sobornicească a cărei temelie este Cuvântul lui Dumnezeu, ale cărei organe sunt 
Sinoadele şi Părinţii. În această societate sfântă nu sunt nici greci, nici barbari, nu sunt 
decât creştini cari pot zice cu Sf. Pachian: “Creştin este numele meu; catholic este 
prenumele meu”, pentru că ei cred fără excepție şi în totalitate (kath” holon) doctrina 
învățată de Învățătorul şi păstrată neatinsă de Biserica tuturor timpurilor şi tuturor 
locurilor. Acest mare adevăr este arătat lămurit prin cuvintele atât de cunoscute ale lui 
Vincent de Lerins: 


„Ouod ubique, quod semper, quod ab omnibus traditur est.” 


Papa voieşte, în interesul său, a mărgini Biserica la aceia cari recunosc 
suveranitatea sa, pentru a-i copleşi pe urmă şi a zice: Biserica sunt eu. Să rupem 
zăgazurile înălțate de el, şi îndată vom vedea Biserica în toată frumuseţea sa, 
bucurându-se în libertate, fără a fi împiedecată prin hotare pământeşti, având ca 
mădulare toate Bisericile particulare, legate între ele prin aceeaşi credință, comunicând 
între ele prin păstori deopotrivă apostolici, strâns unite în lisus Hristos, marele Arhiereu, 
singurul cap al Bisericii, şi în Sfântul Duh care o cârmuieşte. 


Cine a rupt această minunată unitate ale celor dintâi veacuri creştine? Papa. 


El a răpit locul lui lisus Hristos, şi a zis tuturor Bisericilor: „Cu mine şi prin 
mine voi veţi fi unite; dregătoria păstorilor voştri va veni de la mine. Eu sunt păstorul 
cel mai înalt. Am drept de a cârmui totul. Eu sunt judecătorut cel mai de sus, pot judeca 
totul fără a fi judecat de nimenea; eu sunt răsunetul Cerului, tălmăcitorul fără de greşală 
al lui Dumnezeu.” 


Oare pentru că Papalitatea s-a folosit de împrejurările dinafară spre a-şi întinde 
stăpânirea sa copleşitoare asupra oarecărui număr de biserici particulare, fi-va pentru 
aceasta ştirbită conglăsuirea Bisericii soborniceşti? Nu, desigur. În loc de a scoate în 
afară din această conglăsuire Bisericile cari au înfruntat copleşirea sa, ea este cea care s- 
a pus în afară de dânsele. Nu numai că a rupt cu Bisericile cu adevărat soborniceşti, dar 
a sfărâmat şi datinile propriei sale Biserici; ea le-a despărțit în două părți deosebite, ca 
pe însuşi episcopatul roman. Datinile romane ale celor dintâi opt veacuri nu mai sunt 
aceleaşi ca ale veacurilor următoare. Papalitatea a pierdut deci adevărata ei moştenire 
apostolică în punctele unde ea a făcut novisme. 


Deci un membru al Bisericii Romane care se urcă la doctrina primară a acestei 
Biserici, care leapădă novismele Papalității, reintră îndată în conglăsuirea sobornică şi 
ține de adevărata Biserică a lui lisus Hristos, de acea Biserică care s-a menținut cu 
îndoita ei însuşire, adică moştenirea apostolică şi pretutindinitatea. 


Vladimir Guittee 


Departe deci de noi aceste jalnice învinovățiri de schismă, aruncate unor prea 
cinstite Biserici ce au păstrat doctrina descoperită de Dumnezeu în curăţenia sa cea 
dintâi, ce au păstrat slujirea apostolică! Papalitatea le numeşte schismatice, pentru că n- 
au voit să se facă părtaşe cu hrăpirea ei. Este timpul de a sfârşi cu o astfel de 
neînțelegere. 


Vom dovedi deci că Papalitatea însăşi este vinovată de schismă; că după ce a dat 
naştere dezbinării, a hrănit-o şi a întărit-o prin novismele sale; în fine, că ea a făcut-o să 
treacă la starea de Schismă. 


Aceasta dovedită, vom fi în drept a încheia că cei ce sunt priviţi de Papalitate ca 
schismatici, din pricina nesupunerii lor puterii sale, aceştia sunt adevărații catholici, şi 
că ea este cea care s-a despărțit de Biserică voind a despărți pe ceilalți de dânsa. 


Sunt catolici în Apus cari voiesc a privi Papalitatea ca sporirea legiuită a ideii 
creştine, ca creştinismul ajuns la desăvărşita lui sporire. Adevărul este că Papalitatea e 
tăgăduirea ideii evanghelice, a ideii creştine. Oare tăgăduirea unei idei poate fi privită ca 
sporire? 


Poate că se va mira cineva văzându-ne susținând un astfel de subiect cu atâta 
bună credință. Vom răspunde că în vremea în care viețuim trebuie să vorbim limpede, 
fără pripire în gândire. Noi nu înțelegem vorbirea ocolită față de greşală. Lesne iertător 
şi cu dragoste pentru oamenii ce se înşală, ne credem a fi ascultător unui adevărat 
simțământ de dragoste, urmărind cu înverşunare greşala ce înşală pe oameni: “A spune 
adevărul”, scria patriarhul Fotie papei Nicolae, “este cea mai mare faptă a dragostei.” 

PAPALITATEA 


Biserica creştină este adânc dezbinată. Dacă ar vrea cineva să dea la iveală 
certurile lăuntrice ce turbură toate societățile creştine şi doctrinele contrazicătoare ale 
sectelor ce s-au ridicat împrotiva Bisericii mame, ar face un tablou întristător. Cu toate 
acestea, luptele şi ereziile au cuvântul lor de a fi. Într-adevăr, în ce priveşte doctrinele ce 
nu fac parte din vistieria descoperirii dumnezeieşti şi cari n-au fost hotărâte, lupta este 
îngăduită şi libertatea spiritului omenesc trebuie a fi respectată; cât despre erezie, Sf. 
Pavel ne spune că ea este trebuincioasă, pentru ca credinţa credincioşilor să fie trainică 
şi luminată. 


Însă mai presus de toate dezbinările este una mai grozavă şi care trebuie mai cu 
seamă să atragă luarea aminte, din pricina însemnătăţii sale şi a faptelor ce i-au dat 
avânt: este aceea ce există între Biserica Catholică Răsăriteană şi Biserica Catholică 
Romană. 


Toată inima adevărat creştină trebuie a fi întristată la vederea acestei dezbinări 
ce desparte de atâtea veacuri Bisericile, care şi una şi alta au obârşie apostolică; care, 
afară de un cuvânt, au acelaşi Simbol de credință; care au aceleaşi taine, aceeaşi 
însărcinare, aceeaşi morală, acelaşi cult. Cu toate aceste elemente de unire, dezbinarea 
este, din veacul al nouălea, un fapt împlinit între aceste Biserici. 


Asupra cui cade responsabilitatea acestui mare neajuns religios şi social? lată 
una din întrebările cele mai grave pe care şi le poate pune un teolog. El nu o poate 
dezlega fără a face procesul uneia dintre Biserici, fără a o învinui că a disprețuit 
cuvântul lui lisus Hristos care a făcut din unitate o condiţie neapărată a ființării Bisericii 
sale. Este adevărat că dezbinarea a putut lua naştere şi a se menţine numai prin cea mai 
stranie pervertire a înțelesului creştin. Lucrul este admis în amândouă Bisericile, 
răsăriteană şi romană. Pentru aceasta ele îşi trimit una alteia învinuirea de schismă, şi nu 
voiesc nicicum a primi înaintea lui Dumnezeu şi înaintea oamenilor responsabilitatea 
acelei învinuiri, pe care o consideră şi una şi alta ca o defăimare. 


Trebuie ca una din două să fie vinovată. Chiar dacă din ambele părți s-ar putea 
aduce la iveală fapte vrednice de osândă, acele greşale mărunte nu ar lămuri dezbinarea. 
Discuţii asupra unor puncte de a doua mână, loviri din când în când din deşertăciune sau 
ambiţie nu pot naşte decât lupte trecătoare. Pentru a hotărî o dezbinare temeinică şi 
pentru totdeauna trebuie o pricină mai radicală şi care atinge chiar miezul lucrurilor. 


Nu se poate deci dezlega chestiunea pe care am pus-o decât căutând pricina 
puternică şi adâncă ce a născut schisma şi a făcut-o să dureze până în zilele noastre. 
Intrând în această chestiune, am fost mai întâi izbit de deosebirea ce există între 
imputările ce-şi fac una alteia amândouă Bisericile, Răsăriteană şi Romană. Aceasta de 
pe urmă încredințează că Biserica Răsăriteană s-a despărțit de ea pentru a mulțumi nişte 
jalnice ranchiuni, pornite din interes şi din ambiție. Astfel de pricini n-ar putea explica 
filozoficeşte decât nişte lupte trecătoare. Dimpotrivă, Biserica Răsăriteană dă dezbinării 
un motiv puternic şi logic; ea încredințează că Biserica Romană a provocat-o, vrând ca 
în numele lui Dumnezeu să impună Bisericii Universale un jug nelegitim, adică 


11 


Vladimir Guittee 


suveranitatea papală, pe atât de protivnică aşezământului dumnezeiesc al Bisericii, pe 
cât şi hotărârilor Sinoadelor Ecumenice. 


Dacă învinuirile Bisericii Răsăritene sunt întemeiate, reiese că Biserica Romană 
este vinovată. Pentru a ne lămuri asupra acestui punct am cercetat care au fost relațiile 
ambelor Biserici înaintea despărțirii lor. Într-adevăr, trebuie să stabilim într-un chip 
luminos natura acestor relații, ca să vedem din care parte a venit ruptura. Dacă este 
adevărat că Biserica Romană a voit a impune în veacul al nouălea întregii Biserici o 
stăpânire necunoscută veacurilor de mai înainte, şi prin aceasta chiar nelegitimă, va 
trebui să conchidem că ea singură trebuie să poarte responsabilitatea schismei. Noi am 
făcut acest studiu cu linişte şi fără prejudecăţi, şi el ne-a adus la următoarele încheieri: 
1. Episcopul Romei n-a avut nicidecum, în timpul celor dintâi opt veacuri, stăpânirea de 
drept divin ce a voit a exercita de atunci încoace; 2. Adevărata pricină a dezbinării au 
fost pretențiile episcopului Romei la suveranitatea de drept divin asupra Bisericii 
întregi. 


Urmează să aducem dovezile în sprijinul acestor încheieri. Însă mai înainte de a 
le arăta, credem de folos a cerceta Sfânta Scriptură şi a cerceta dacă pretențiile 
episcopului Romei la suveranitatea universală a Bisericii îşi au temeiul, după cum el se 
rosteşte, în cuvântul lui Dumnezeu. 


II. 


Autoritatea papală condamnată de cuvântul lui Dumnezeu. 


Biserica, după Sf. Pavel, este un templu, o clădire religiosă, ale cărei pietre sunt 
toți credincioşii. „Voi sunteţi zidiţi”, zice el credincioşilor din Efes, “pre temelia 
apostolilor şi a prorocilor, fiind piatra cea din capul unghiului însuşi lisus Hristos; pre 
care toată zidirea alcătuindu-se, creşte întru locaş sfânt întru Domnul; întru care şi voi 
împreună vă zidiți spre locaş al lui Dumnezeu întru Duhul“ (Efes. 2, 20-22). 


Astfel, după Sf. Pavel, Biserica este adunarea tuturor credincioşilor a Vechiului 
ca şi a Noului Aşezământ, cei dintâi, instruiți de către proroci, şi cei de-al doilea, 
instruiți de către apostoli, formează împreună o zidire duhovnicească având ca temelie 
pe lisus Hristos, aşteptat de către unii ca Messia, închinat de către ceilalți ca Cuvântul 
dumnezeiesc ce poartă trup omenesc. Prorocii şi apostolii formează primele temelii ale 
clădirii tainice; credincioşii se înalță pe aceste temelii şi formează însăşi zidirea; în fine, 
Iisus Hristos este piatra principală, piatra din unghi, care dă monumentului tăria sa. 


Nu este altă piatră de temelie sau principală decât lisus Hristos. „Că altă temelie 
nimenea poate să puie”, scrie Sf. Pavel către Corintheni, „afară de ceea ce este pusă, 
carea este lisus Hristos” (1 Cor. 3, 11). Pavel dădea Corinthenilor această lecţie pentru 
că mulți dintre ei se alipeau de propovăduitorii Evangheliei ca şi cum ei ar fi fost piatra 
Bisericii. „Am aflat”, le zice el, „că sunt certuri între voi.” Unul zice: „Eu sunt al lui 
Pavel“; altul: „iar eu al lui Apollo“; altul: „eu sunt al lui Petru“; altul: „iar eu al lui 
Hristos.” „Au doară s-a împărțit Hristos? Au Pavel s-a răstignit pentru voi?“(1 Cor. 1, 
11-13). 


Petru însuşi nu putea fi, după Sf. Pavel, privit ca piatră de temelie a Bisericii, ca 
primul vicar al lui lisus Hristos, precum nici el şi nici Apollo. Petru şi toţi ceilalți 

apostoli sau oameni apostolici nu erau în ochii săi decât ucenici ai lui lisus Hristos, 
primele temelii ale clădirii celei tainice. 


Sf. Pavel aseamănă încă Biserica cu un trup, al cărui cap este lisus Hristos, şi ale 
cărui mădulare sunt păstorii şi credincioşii. 


„Hristos”, zice el, „au dat pre unii apostoli, iar pre alții proroci, iar pre alții 
evanghelişti, iar pre alţii păstori şi dascăli, spre săvârşirea sfinților, spre lucrul slujbei, 
spre zidirea trupului lui Hristos, până ce vom ajunge toți la unirea credinței şi la 
cunoştinţa Fiului lui Dumnezeu, întru bărbat desăvârşit, la măsura vârstei plinirii lui 
Hristos. Ca să nu mai fim prunci, învăluindu-ne şi purtându-ne de tot vântul învăţăturii, 
întru amăgitura oamenilor, întru vicleşug spre meşteşugirea înşelăciunii; ci adevărați 
fiind întru dragoste, să creştem toate întru El, care este capul, Hristos, dintru care tot 
trupul, potrivit alcătuindu-se şi încheindu-se prin toată legătura cea ajutătoare, după 
lucrarea pre măsură a fiecărui mădular, face creşterea trupului, spre zidirea lui însuşi 
întru dragoste“ (Efes. 4, 11-16). 


Nu este deci decât o Biserică, al cărei cap este lisus Hristos, Biserică alcătuită 
din credincioşi ca şi din păstori, şi în sânul căreia păstorii lucrează la sporirea vieții 
creştine sau a dragostei, care este sfârşitul ei, prin numeroasele slujbe ce le sunt 
încredințate. 


Se vede oare din aceste noțiuni despre Biserică o monarhie guvernată de către un 
pontif suveran, absolut şi infailibil? 


Tocmai această Biserică, pe care Sf. Pavel o priveşte ca păstrătoarea învățăturii 
dumnezeieşti — înţeleasă în unitatea şi universalitatea ei — este cea numită de el “stâlp 
şi întărire a adevărului” (1 Tim. 3, 15). 


Sf. Petru, din care teologii romani voiesc a face cel dintâi suveran absolut al 
Bisericii, n-a avut nici cea mai mică idee de înaltele prerogative pe care ei i le atribuie şi 
pe care le acoardă cu atâta liberalitate episcopilor Romei ca urmaşi ai lui. Adresându-se 
către şefii Bisericii, el se exprimă astfel: „ Pre presviterii cei dintru voi îi rog, ca cel ce 
sânt împreună presviter şi mărturisitor al patimilor lui Hristos, şi părtaş al slavei celei ce 
va să se descopere: Păstoriți turma lui Dumnezeu cea dintru voi, purtând grija de dânsa, 
nu cu sila, ci de voie, nu cu agoniseli urâte, ci cu osârdie, nici ca şi cum aţi stăpâni 
preste moştenirea lui Dumnezeu, ci pilde făcându-vă turmei; şi când se va arăta mai 
marele păstorilor, veţi lua cununa slavei cea neveştejită” (1 Petru 5, 1-4). 


Sf. Petru nu cunoştea decât numai un cap al păstorilor, pe lisus Hristos. Cât 
despre dânsul, el era colegul celorlalți preoţi, după însărcinarea lui; el nu vorbeşte nici 
de întâietatea sa, nici de suveranitatea sa. Nu se înalță mai presus de ceilalți păstori ai 
Bisericii, cărora se adresează, dimpotrivă, precum fraților şi tovarăşilor săi, 
nesprijinindu-se, pentru a le da sfaturi, decât pe numele său de martor al patimilor lui 
Iisus Hristos şi a slavei sale viitoare, care i s-a descoperit pe muntele Thavorului. 


N-am întâlnit în Sfintele Scripturi nici un text privitor la subiectul ce ne 
interesează, unde lisus Hristos să nu fie privit ca unicul cap al întregii Biserici, şi unde 
Biserica să nu fie văzută ca un tot, unul şi acelaşi, compus din credincioşi ca şi din 
păstori. 

Nu se poate tăgădui că păstorii au primit de la lisus Hristos puterile trebuitoare 
pentru buna cârmuire a Bisericii; asemenea, nu se poate tăgădui că puterile date 
apostolilor au fost date şi urmaşilor lor legiuţi, căci Biserica şi corpul păstorilor trebuia, 
după voinţa lui Iisus Hristos, a se păstra prin toate veacurile. Înainte de a părăsi 
pământul, Iisus Hristos a zis apostolilor săi: „Mergând, învățați toate neamurile, 
botezându-i pre ei în numele Tatălui şi al Fiului şi al Sfântului Duh, învăţându-i pre 
dânşii să păzească toate câte am poruncit vouă; şi iată eu cu voi sunt în toate zilele, până 
la sfârşitul veacului“ (Mat. 28, 19-20). 


Iisus Hristos este deci neîntrerupt cu corpul păstorilor Bisericii. Lor le-a zis el, în 
persoana apostolilor: „Cine ascultă pre voi, pre mine ascultă; şi cine se leapădă de voi, 
de mine se leapădă“(Luca 10, 16). Iarăşi lor le-a zis: „Luaţi Duh Sfânt; cărora veţi ierta 
păcatele, se vor ierta lor, şi cărora le veți ținea vor fi ţinute“ (loan 20, 22-23). 


Această putere, dată într-un mod general apostolilor, fusese făgăduită mai 
înainte Sfântului Petru, şi în aceiaşi termeni. Este una din probele aduse de papi în 
sprijinul teoriei lor despre o putere aparte şi mai înaltă ce ar fi primit Petru de la lisus 
Hristos, şi pe care el le-ar fi transmis-o; însă ei nu bagă de seamă că puterea a fost dată 
tuturor, că nu a fost făgăduită lui Petru personal, ci tuturor apostolilor în persoana sa: 
este observaţia Sfântului Ciprian şi a celor mai mulți dintre părinții Bisericii. Se mai 
citează încă alte texte în sprijinul acestei teorii. O să le discutăm. Iată cel dintâi: 


„Tu eşti Petru, şi pre această piatră voi zidi Biserica mea, şi porțile iadului nu o 
vor birui“ (Mat. 16, 18-19), 


Dacă vom crede pe papi, textul probează că Sf. Petru şi episcopii Romei, urmaşii 
săi, au fost aşezaţi de Iisus Hristos ca piatra de temelie a Bisericii şi că Greşala, figurată 
prin porțile iadului, nu va birui niciodată această piatră. De aici trag concluzia că ei sunt 
şefii suverani ai Bisericii. 


Pentru ca acest raționament să fie exact ar trebui ca Sf. Petru să fi fost aşezat, 
mai presus de ceilalți apostoli, piatră de temelie a Bisericii, şi ca acest privilegiu să nu fi 
fost unul personal, ci să fi fost trecut şi episcopilor Romei. 


Nu e nicidecum aşa. 


Mai întâi, Sf. Petru nu a fost numit piatră a Bisericii dându-se de-o parte ceilalți 
apostoli. El n-a fost instituit şeful absolut al ei. Despre aceasta vedem o probă în textul 
Sfântului Pavel citat mai sus, în care apostolul afirmă pozitiv că pietrele de temelie ale 
Bisericii sunt prorocii şi apostolii, uniți împreună prin piatra unghiulară care este lisus 
Hristos. 


Nu se poate da Sfântului Petru titlul de piatră a Bisericii fără a forța înțelesul 
Sfintelor Scripturi, fără a lovi în iconomia Bisericii şi fără a părăsi datina sobornicească. 
Iisus Hristos a declarat că el însuşi este piatra prezisă de proroci (Mat. 21, 42; Luca 20, 
17-18). Sf. Pavel zice că “Iisus Hristos era piatra“ (1 Cor. 10, 4). Sf. Petru învaţă acelaşi 
adevăr (1 Petru 2, 7-8). 


Astfel cea mai mare parte dintre Părinţii Bisericii nu au admis nicidecum jocul 


de cuvinte ce atribuie ultramontanii[2] noştri lui lisus Hristos şi nu au aplicat nicidecum 
sfântului Petru cuvintele: „Şi pre această piatră voi zidi Biserica mea“[3]. 

Pentru a se încredința cineva că interpretarea lor poate fi cea mai adevărată, e de 
ajuns să-şi amintească împrejurările în care lisus Hristos a adresat Sfântului Petru 
cuvintele de care teologii romani abuzează. El spusese ucenicilor săi: „Cine-mi zic 
oamenii că sunt Eu, Fiul Omului?“ Ucenicii răspunseră: „Unii zic, că eşti loan 
Botezătorul, alții Ilie, alții Ieremia sau unul din proroci.” „Dar voi”, răspunse lisus, 
„cine-mi ziceţi că sunt?” Atunci Simon Petru, luând cuvântul, a zis: „Tu eşti Hristosul, 
Fiul lui Dumnezeu celui viu.” lisus i-a răspuns: „Fericit eşti Simone, fiul lui Iona; căci 
trup şi sânge nu ti-au descoperit ţie acestea, ci Tatăl meu carele este în ceruri; şi Eu zic 
ție, că tu eşti Petru, şi pre această piatră voi zidi Biserica mea“ (Mat. 16, 13-19). 


Aceste cuvinte nu înseamnă altceva decât: Zic ție, pe care te-am supranumit 
Petru pentru tăria credinţei tale, că adevărul pe care l-ai rostit este piatra de temelie a 
Bisericii şi că înşelăciunea nu o va birui niciodată. 


După cum observă Fericitul Augustin, nu s-a zis lui Simon, fiul lui Iona: Tu eşti 
piatra, ci tu eşti Petru. Cuvintele Fericitului Augustin merită a ne reţine atenţia. El zice: 
“Nu pe tine, care eşti Petru, ci pe piatra pe care tu ai mărturisit-o, pe piatra pe care ai 
recunoscut-o zicând: Tu eşti Hristosul, Fiul lui Dumnezeu celui viu, pe acea piatră voi 
zidi Biserica mea. Tu te vei zidi pe mine, nu Eu mă voi zidi pe tine. Cei ce voiau a fi 
zidiți pe oameni ziceau: Eu sunt al lui Pavel, eu al lui Apollo, eu al lui Chifa, adică al lui 
Petru; dar cei ce nu voiau a fi zidiţi pe Petru, ci pe Piatră, ziceau: Eu sunt al lui Hristos.” 


În limba franceză, numele dat omului având aceeaşi terminaţie ca şi cel dat 
lucrului, rezultă o amfibologie ce nu se găseşte nici în limba greacă, nici în limba latină. 
În aceste limbi numele omului are terminaţie masculină, în timp ce numele lucrului are 
terminație feminină, ceea ce face mai lesne deosebirea celor două obiecte, pe care o 
avusese în vedere lisus Hristos. Pe lângă aceasta, e lesne de observat în cele două limbi, 
cu ajutorul pronumelui şi articolului feminin ce preced cuvântul piatra, că cuvintele nu 
se raportează nicidecum la substantivul masculin, care arată pe om, ci la un alt obiect. În 
plus, nu s-a observat îndeajuns cuvântul grec „pe care latina l-a tradus foarte exact 
prin cuvântul quia, ce înseamnă fiindcă (fr. parce que). Traducându-l astfel în 
franțuzeşte, se evită amfibologia asupra căreia se sprijină tot raționamentul papilor şi a 
partizanilor lor. 


De mai multe ori în Sfintele Scripturi se vorbeşte de piatră într-un mod figurat. 
Acest cuvânt arată totdeauna pe lisus Hristos, şi niciodată, direct sau indirect, pe Sf. 
Petru. Cel mai bun interpret al Scripturii este însăşi Scriptura. Cu dreptate deci cea mai 
mare parte a Părinților şi a vechilor Dascăli au dat pasajului în chestiune interpretarea ce 
am arătat noi, raportând cuvântul piatră, de care s-a slujit Mântuitorul, sau la lisus 
Hristos, sau la credința în dumnezeirea Sa. Interpretare are întreitul folos de a fi mai 
conformă textului, de a se potrivi mai bine cu celelalte pasaje ale Sfintei Scripturi şi de a 
nu atribui nicicum lui lisus Hristos un joc de cuvinte puţin vrednic de E1.[4] 


Cât pentru micul număr din vechii scriitori cari admit acest joc de cuvinte, 
trebuie să recunoaştem că nici unul dintr-înşii nu a interpretat textul într-un chip 
priincios suveranității papale şi nu a tras din el încheierile exagerate ale acestui sistem. 
Aceste încheieri sunt diametral opuse întregii lor doctrine. 


Este adevărat că lisus Hristos s-a adresat lui Petru de-a dreptul; însă e de ajuns a 
citi textul întreg ca să vedem că nu 1-a dat prin aceasta un titlu mai presus de ceilalți 
apostoli. Într-adevăr, după ce a rostit cuvintele citate mai sus, lisus Hristos, adresându- 
se tot către Petru, a adăugat: 

„ŞI voi da ție cheile împărăției cerurilor: şi orice vei lega pre pământ va fi legat 
în cer“ (Mat. 16, 19). În amândouă părţile textului, lisus Hristos nu a dat lui Petru, decât 
două făgăduințe: întâi, că Biserica va fi atât de puternic încredințată în dumnezeirea 
persoanei Sale, încât înşelăciunea nu va birui niciodată împrotiva acestui adevăr; a doua, 
că va da lui Petru o însărcinare însemnată în Biserică. 


Nu se poate susține că puterea cheilor s-ar fi dat lui Petru excluzând pe ceilalți 
apostoli, întrucât lisus Hristos le-a dat-o tuturor în acelaşi timp, şi întrebuinţând aceiaşi 
termeni de cari se slujise făgăduind-o lui Petru (Mat. 18, 18); mai mult, el a făgăduit 
tuturor apostolilor laolaltă, iar nu numai lui Petru, că va fi cu ei până la sfârşitul 
veacului. 


După evanghelistul Matei (Mat. 28, 18 şi urm.), lisus s-a apropiat de apostolii 
săi şi le-a zis: „Datu-mi-s-au toată stăpânirea în cer şi pre pământ; drept aceea mergând 
învăţaţi toate neamurile, (...) învățând pre dânşii să păzească toate câte am poruncit 
vouă. Şi iată eu cu voi sunt în toate zilele, până la sfârşitul veacului.” 


Citim în Evanghelia după Ioan (loan 20, 21 şi urm.): „Precum m-au trimis pre 
mine Tatăl şi eu trimit pre voi.” După ce a zis aceste cuvinte, El a suflat asupra lor şi le- 
a zis: „Luaţi Duh Sfânt, cărora veți ierta păcatele se vor ierta lor, şi cărora le veți ținea 
vor fi ținute.” 


Neapărat că lisus Hristos a dat apostolilor săi deopotrivă prerogativele ce le 
făgăduise şi lui Petru. Făgăduinţa a fost adusă la îndeplinire în soborul păstorilor, ceea 
ce probează că lisus Hristos nu vorbea lui Petru decât ca reprezentând pe colegii săi, ca 
cel ce era mai bătrân în ceata apostolilor.[5] 


Dar dacă s-a adresat lui singur într-o împrejurare măreaţă, trebuie oare să 
încheiem din aceasta că i-a dat prerogative într-un mod deosebit şi mai înalt? 


Trebuie să luăm aminte că nu se vede niciunde în Evanghelie să se fi îndeplinit 
numai în persoana lui Petru făgăduinţa ce 1 se făcuse. Petru n-a primit această putere 
decât o dată cu ceilalți apostoli. Însă dacă Hristos ar fi avut în minte să dea Bisericii sale 
un şef suprem, absolut, acel aşezământ ar fi fost atât de însemnat, încât s-ar fi făcut în 
sfintele cărți o amintire deosebită asupra momentului când lisus Hristos a hărăzit acelui 
şef suprem o putere covârşitoare. Dimpotrivă, se vede că ajutorul aparte a lui Hristos 
pentru păstrarea adevărului descoperit, precum şi puterea cheilor, i-au fost date lui Petru 
doar laolaltă cu tovarăşii săi întru apostolat. 


Sf. Pavel, ca şi evangheliştii, nu a cunoscut puterea covârşitoare ce ar fi fost dată 
sfântului Petru. Afară de textele ce am citat deja, citim în Epistola către Galateni (2, 7-9) 
că Pavel îşi atribuie între neamuri aceeaşi putere ce avea Petru între iudei, şi că el nu 
privea pe Petru ca superior lui lacov şi lui loan, pe cari îi numeşte, ca şi pe dânsul, 
stâlpii Bisericii; ba el încă citează pe Iacov, episcopul Ierusalimului, înainte de Petru, 
când le dă acest titlu de stâlpi ai Bisericii; el credea atât de puţin în autoritatea lui Petru, 
încât îl mustră în faţă pentru că, zice, era vrednic de mustrare (Galat. 2, 11 şi urm.). 


Când apostolii s-au adunat la Ierusalim, Petru nu a vorbit în Sinod decât ca un 
simplu membru al adunării, nu el întâi, ci după mai mulţi alţii. El s-a văzut nevoit să 
renunţe pe faţă înaintea celorlalți apostoli, a bătrânilor şi a credincioşilor, la opinia sa 
asupra necesității circumciziei şi a ceremoniilor iudaice. Iacov, episcopul Ierusalimului, 

a făcut rezumatul discuţiei şi a statornicit hotârârea ce a fost primită, conducând sinodul 
ca un adevărat preşedinte (Fapte. 15, 7 şi urm.). 


Deci Apostolii n-au privit nicidecum pe Petru ca piatra de temelie a Bisericii. 
Prin urmare, tâlcuirea papală a faimosului text: Tu eşti Petru..., este tot atât de 
protivnică Sfintei Scripturi, ca şi datinii universale. 


Nu vedem nici o obiecţie serioasă față de modul cum am înţeles noi acest text. 
Tâlcuirea noastră reiese numaidecât din comparația diferitelor texte ale Scripturii 
relative la acest subiect; din punctul de vedere sobornicesc sau tradițional ea prezintă 
toate garanţiile; în sfârşit, textul considerat în sine nu poate primi alt înțeles logic. 


Din simpla citire a pasajului reiese că Mântuitorul a avut ca scop de căpetenie să 
atragă toată luarea aminte a ucenicilor Săi asupra dumnezeieştii Lui trimiteri. 
Dumnezeirea Lui este ideea la care se raportează foarte lămurit întrebările sale şi 
răspunsul lui Petru: încheierea trebuia să se raporteze tot la această idee. Ea nu se poate 
aplica lui Petru, ca şef al Bisericii, fără a pretinde că lisus Hristos, după ce a vorbit de 
dumnezeirea sa, ar fi scos din ea ca o consecinţă puterea pontificală, care este o idee cu 
totul aparte. 


Să vedem acum dacă celelalte texte citate de către teologii romani în sprijinul 
autorității papale dovedesc că lisus Hristos a aşezat cu adevărat această autoritate în 
Biserica sa. 


Ei se sprijină pe acest pasaj din evanghelia sfântului Luca: „Simone, Simone, 
iată Satana a cerut pre voi, ca să vă cearnă ca grâul. lar eu m-am rugat pentru tine, ca să 
nu piară credinţa ta; şi tu oarecând întoarcându-te, întăreşte pre fraţii tăi“ (Luca 22, 31 şi 
urm.) 


Iisus Hristos se adresează către toți apostolii prin Simon, ce se mai numea Petru. 
El zice că Satana a cerut voie să-i cearnă, adică să supună credința lor la aspre încercări. 
Trebuie să luăm aminte în text termenul pre voi, în latineşte vos, în greceşte V. 
Satana nu a obținut învoirea pe care o cerea. Apostolii nu-şi vor pierde credința în fața 
ispitelor ce-i vor face a încerca suferințele şi moartea de ocară a învățătorului lor; numai 
Petru, ca pedeapsă a încrederii în sineşi, va cădea şi va tăgădui pe învățătorul său de trei 
ori. Dar, mulțumită unei rugăciuni osebite a Mântuitorului, va reveni la căință; atunci va 
avea o mare datorie de împlinit în privinţa fraţilor săi, scandalizați de căderea sa: aceea 
de a-i întări şi de a şterge, prin râvna şi credinţa sa, greşala săvârşită. 


Într-adevăr, nimeni nu poate pricepe cum Papii au alergat la ajutorul acestui 
pasaj de la Luca ca să statornicească sistemul lor. Se ştie bine că cuvintele au fost 
adresate de Iisus Hristos lui Petru chiar în ziua când avea să se lepede de dânsul şi că ele 
nu cuprind într-însele decât prezicerea căderii sale. Apostolul Petru le-a înțeles tocmai 
aşa, de vreme ce a răspuns îndată lui lisus Hristos: „Doamne, cu tine gata sunt şi în 
temniță şi la moarte a merge.” Iar lisus i-au zis: „Zic ţie, Petre, nu va cânta astăzi 
cocoşul mai înainte până ce de trei ori te vei lepăda că nu mă ştii pre mine.” 


Textul din Evanghelia de la Luca grăieşte mai degrabă împrotiva statorniciei în 
credință a lui Petru decât în sprijinul acestei statornicii; cu atât mai vârtos nu se poate 
trage din el vreo urmare în sprijinul superiorității sale în materie de doctrină sau de 
guvernământ. Astfel, Părinții Bisericii şi cei mai învăţaţi tâlcuitori ai Sfintelor Scripturi 
nu au cugetat niciodată a-i da o astfel de tâlcuire; afară de papii moderni şi partizanii 

lor, cari vor cu orice chip a-şi procura probe, bune sau rele, nimenea n-a văzut în 
cuvintele citate mai sus decât o dojană dată lui Petru de a repara prin credința sa 
scandalul căderii sale şi de a întări pe ceilalți apostoli, pe cari acea cădere nu putea decât 
a-i clăti.[6] 


Îndatorirea de a întări pe fraţi decurgea din acest scandal; cuvintele confirma 
fratres nu sunt decât urmarea cuvântului pocăit; dacă voiesc a da celor dintâi cuvinte un 
înțeles general, pentru ce nu-l dau şi celui de al doilea? Ar rezulta atunci că, dacă 
succesorii lui Petru au moştenit prerogativa de a confirma (întări) pe frații lor în 
credință, ar fi moştenit-o şi pe aceea de a avea nevoie de conversiune (întoarcere) după 
ce au renegat pe lisus Hristos; noi nu vedem ce ar fi putut câştiga cu aceasta autoritatea 
pontificală. 


Papii, cari au găsit o probă atât de unilaterală în sprijinul pretențiilor lor în 
versetele 31 şi 32 ale capitolului 22 de la Sf. Luca, s-au ferit foarte de a cita versetele 
precedente. 


Evanghelistul istoriseşte acolo că se ridică între apostoli o discuţie pentru a se şti 
care dintre ei trebuia a fi considerat cel mai mare. Faimoasele cuvinte: Tu eşti Petru... 
erau deja pronunţate atunci, ceea ce ar dovedi că apostolii nu le înțeleseseră ca papii 
moderni. Chiar în preseara morții lui lisus Hristos ei nu ştiau că el ar fi ales pe Petru ca 
pe cel mai mare între dânşii şi piatra de temelie a Bisericii. lisus Hristos a intervenit în 
discuţie. Aceasta era pentru el un prilej foarte nimerit de a releva puterea lui Petru: era 
timpul s-o facă, fiindcă avea să fie dat morții. Făcutu-o-a? Nu numai că Mântuitorul nu 
a recunoscut superioritatea ce ar fi promis-o lui Petru, dar încă a dat apostolilor săi o 
lecţie cu totul contrarie, zicând: „Împărații neamurilor le domnesc, şi cei ce stăpânesc 
pre ele făcători de bine se cheamă. Iar voi nu aşa; ci cel ce este mai mare între voi, să fie 
ca cel mai mic şi cel ce este mai întâi să fie ca cel ce slujeşte” (Luca 22, 25-26). 


Alăturând istorisirea evanghelistului Luca cu acea a evanghelistului Matei, 
vedem că discuția ridicată între apostoli fusese pricinuită de cererea făcută lui lisus 
Hristos de mama apostolilor Iacov şi loan în favoarea copiilor ei. Ea mijlocise pentru 
dânşii cele dintâi două locuri în împărăţia Lui. lisus Hristos nu i-a răspuns nicidecum că 
ar fi dat locul cel dintâi lui Petru, răspuns ce ar fi fost foarte firesc, şi chiar necesar, dacă 
Sf. Petru ar fi fost într-adevăr învestit cu o autoritate superioară. Ceilalţi zece apostoli s- 
au mâniat de cererea ambițioasă ce făcuseră Iacov şi loan prin mijlocirea mamei lor, 
deschizându-se între ei vorba de superioritate. Atunci le-a dat Hristos lecţia despre care 
am vorbit, ce precede imediat textul prin care teologii romani pretind a-şi sprijini 
sistemul lor (Mat. 20, 20 şi urm.). 


Se poate înţelege din context valoarea pretinsei lor probe. 


Ei mai citează încă în favoarea lor pasajul următor din Evanghelia Sf. loan (21, 
15 şi urm.); „ Au zis lisus lui Simon Petru: Simone al lui Iona, mă iubeşti mai mult 
decât aceştia? Zis-a lui: Aşa, Doamne, tu ştii că te iubesc. Zis-au lui: Paşte mieluşeii 
mei. Zis-au lui iarăşi a doua oară: Simone al lui Iona, mă iubeşti? Răspuns-a lui: Aşa, 
Doamne, tu ştii că te iubesc. Zis-au lui: Păstoreşte oile mele. Zis-a lui a treia oară: 
Simone al lui lona, mă iubeşti? S-a mâhnit Petru căci au zis lui a treia oară: Mă iubeşti? 
Şi a zis lui: Doamne, tu toate ştii; tu ştii, că te iubesc. Zis-au lisus lui: Paşte oile mele.” 


Teologii romani tâlcuiesc textul astfel: „lisus Hristos a dat sfântului Petru într-un 
mod obştesc grija de a paşte mieii şi oile sale; iar mieii sunt credincioşii, pe când oile 

sunt păstorii; deci Petru şi, în persoana sa, succesorii săi au primit o putere covârşitoare 
asupra păstorilor şi asupra credincioşilor.” 


Pentru ca tâlcuirea să fie dreaptă, ar trebui să se probeze: 1. că slujba dată lui 
Petru nu a fost încredinţată şi celorlalți păstori ai Bisericii; 2. că mieii însemnează 
credincioşii iar oile păstorii. 


Însă Sf. Petru însuşi ne spune că toţi păstorii Bisericii au primit însărcinarea de a 
paşte turma Domnului. Am citat deja pasajul din prima lui epistolă, unde zice tuturor 
celor ce erau în capul diferitelor Biserici: „Păstoriţi turma lui Dumnezeu cea dintre voi“ 
( Petru 5, 2). 


Dar solemnitatea cu care Hristos îi dă lui Petru această slujbă nu însemnează 
oare că el ar avea-o într-un mod covârşitor? Nimic nu o dovedeşte. Părinţii Bisericii şi 
cei mai învăţaţi tâlcuitori nu au văzut niciodată în întreita mărturisire de iubire pe care 
Iisus Hristos a cerut-o de la Petru decât ştergerea întreitei sale lepădări. Petru însuşi n-a 
văzut aici altceva, de aceea s-a mâhnit. Dacă ar fi înțeles că Hristos îi dădea nişte puteri 
deosebite, mai curând s-ar fi bucurat, decât să se întristeze de cuvintele ce i s-au adresat; 
dar era convins că Mântuitorul îi cerea o întreită mărturie publică a credinţei lui, mai 
înainte de a-l aşeza din nou între păstorii turmei sale, pentru că dăduse loc unor legitime 
bănuieli tăgăduind pe învățătorul său. Hristos nu trebuia să se adreseze decât lui, fiindcă 
numai el singur se făcuse vinovat de această crimă. 


Şi oare „mieii” înseamnă credincioşii, iar „oile” păstorii? Interpretarea este cu 
totul arbitrară, nu se găseşte nimic în tradiția universală care s-o poată confirma; din 
contră, tradiția o contrazice formal, şi ar fi imposibil a cita în sprijinul ei un singur 
Părinte al Bisericii. Mai mult, interpretarea nu e nicidecum conformă Scripturii. 
Cuvintele miei şi oi sunt întrebuințate fără osebire în Sfintele Cărţi pentru a arăta acelaşi 
obiect. Astfel, citim la evanghelistul Matei: „Vă trimit ca pre nişte oi în mijlocul 
lupilor“ (Mat. 10, 16). Şi la evanghelistul Luca: „Vă trimit ca pre nişte miei în mijlocul 
lupilor“ (Luca 10, 3). Cuvântul oi în Scriptură înseamnă credincioşi. Citim la lezechil: 
„ŞI s-au risipit oile mele, nefiind păstor“ (lezechil 34, 5). isus Hristos dă numele de oi 
credincioşilor: „Şi alte oi am, cari nu sunt din staulul acesta.” Sf. Petru, adresându-se 
către credincioşii din Pont, din Galatia, din Cappadochia, din Asia şi din Vithinia, le 
zice: „Că eraţi ca nişte oi rătăcite, ci v-aţi întors acum la Păstorul şi Episcopul sufletelor 
voastre“ (l Petr. 2, 25). Nu poate deci fi cineva întemeiat a da un înțeles deosebit 
cuvintelor oi şi miei, nici a interpreta cuvântul oi în sens de păstori. 


Dacă ar ţine cineva să dea celor două expresii un înțeles deosebit, n-ar fi oare 
mai firesc a înțelege prin miei pe tinerii credincioşi, cari au nevoie de îngrijiri mai 
părinteşti, şi prin oi pe cei ce sunt în maturitatea vârstei bărbăteşti, după credință? 


Interpretarea papală a oilor şi mieilor este atât de lipsită de temei, încât un 
tâlcuitor al Evangheliilor ce nu poate fi bănuit de teologii romani, iezuitul Maldonat, 
vorbeşte în aceşti termeni: „Nu trebuie a disputa cu amănunțime ca să ştim pentru ce 
Iisus Hristos s-a servit de cuvântul miei în loc de cuvântul oi. Cei ce ar vrea să dispute 
trebuie să aibe multă grijă să nu se facă de râs față de oamenii învăţaţi; căci este fapt 
lămurit că cei pe cari Hristos îi numeşte mieii săi sunt aceiaşi cu cei pe cari îi numeşte 
oile sale.” (Coment. la Ioan 21, 30). 


Deci Sf. Petru n-a fost aşezat nici piatră de temelie a Bisericii, nici păstorul său 
suprem. 

Dar se va zice: nu se poate tăgădui că s-ar fi acordat acestui apostol oarecare 
întâietate. Deşi, în ordinea timpului, nu el a fost cel dintâi dintre ucenicii aleşi de Hristos 
pentru apostolat, este totuşi întâiul numit de către Sf. Matei: acest evanghelist, vrând a 
numi pe cei doisprezece apostoli, se exprimă astfel: “cel dintâi Simon, ce se numeşte 
Petru, şi Andrei fratele său etc.“ (Mat. 10, 2). Sf. Marcu numeşte de asemenea întâi pe 
Petru, deşi ei nu urmează aceeaşi ordine când arată pe ceilalți (Marc. 3, 16 şi urm; Luc. 
6, 13 şi urm..). 


În mai multe împrejurări Hristos a dat lui Petru semne de consideraţie cu totul 
deosebită; supranumele de Petru, fără a avea însemnătatea ce-i dau teologii romani, nu 
i-a fost dat decât pentru a arăta statornicia credinței sale şi pentru a-l onora. De obicei 
Petru era cel dintâi care lua cuvântul ca să întrebe pe lisus şi ca să-i răspundă în numele 
apostolilor; evangheliştii se servesc de expresia „Petru şi cei împreună cu dânsul“, 
pentru a arăta colegiul apostolic. (Mat. 1, 36; Luc. 8, 45; 9, 32). Putem oare conchide 
din aceste fapte, precum Dr. de la Chambre, că „isus Hristos acordase Sfântului Petru, 
mai presus de toți colegii săi întru apostolat, o întâietate a jurisdicției şi autorităţii în 
conducerea Bisericii“(Traite de l'Eglise, vol. 1)?. Concluzia nu este logică: poţi fi întâiul 
într-un corp oarecare, fără a avea pentru aceasta jurisdicție şi autoritate; poţi fi în acel 
corp, după cum se zice, primus inter pares, întâiul între egali. Apoi, Sf. Petru nu e 
totdeauna numit întâiul în Sfintele Scripturi; astfel, Sf. loan citează pe Andrei înaintea 
lui (loan 1, 44); Sf. Pavel nu-l numeşte decât după Iacov (Galat. 2, 9); el îl numeşte 
chiar după ceilalți apostoli şi frații Domnului (1 Cor. 9, 5). „Petru nu a fost deci cel 
dintâi între apostoli altfel decât a fost Ştefan între diaconi.” Cuvintele sunt ale 
Fericitului Augustin (Cuvântul 316). Origen (Tâlcuire la Sf. loan) şi Sf. Ciprian 
(Scrisoarea 71 către Quint.) sunt de aceeaşi socotință cu Fer. Augustin. Putem afirma că 
nici unul din Părinţii Bisericii nu au văzut în întâietatea lui Petru o îndreptățire la 
jurisdicție, la autoritate în conducerea Bisericii. Ei n-ar fi putut trage această concluzie 
fără a se împotrivi însăşi Sfintei Scripturi. 


Iisus Hristos nu a dat voie apostolilor săi ca să ia unii față de alții titlurile de 
învățător, de dascăl şi chiar de părinte sau papă. Cuvintele sale sunt hotărâtoare (Mat. 
23, 8, şi urm.): „lar voi să nu vă numiţi Ravvi, căci unul este dascălul vostru Hristos, iar 
voi toți frați sunteți; şi Tată să nu chemaţi vouă pre pământ, căci unul este Tatăl vostru 
cel din ceruri; nici vă numiţi învăţători, căci unul este Învățătorul vostru, Hristos. Iar cel 
ce este mai mare între voi, să fie vouă slugă.” Să se alăture cuvintele Evangheliei cu 
descrierile prerogativelor episcopului Romei făcute de teologii romani, şi se va vedea 
fără greutate că aceştia nu stăruiesc a rămâne întru adevăr. 


Sf. Matei spune că atunci când Petru a întrebat pe lisus despre prerogativele 
apostolilor, Mântuitorul i-a răspuns: „Amin zic vouă că voi cei ce ați urmat mie, întru a 
doua naştere, când va şedea Fiul Omului pre scaunul slavei sale, veţi şedea şi voi pre 
douăsprezece scaune, judecând cele douăsprezece seminţii ale lui Israil“ (Mat. 19, 28). 


Dacă lisus Hristos ar fi ales pentru Petru un scaun mai înalt ca scaunele 
celorlalți, dacă 1-ar fi dat o putere mai mare, ar fi zis oare lui Petru însuşi că cei 
doisprezece apostoli vor şedea pe douăsprezece scaune, fără deosebire? 


Din toate acestea tragem concluzia că în Biserică nu se află decât un învăţător, 
decât un domn, un singur păstor suprem. „Eu sunt păstorul cel bun”, zice Iisus (loan 10, 
11). “Voi mă chemaţi Învățător şi Domn, şi bine ziceţi, căci sunt“ (loan 13, 13). „Unul 
este învățătorul vostru, Hristos.” (Mat. 13, 10). 

El şade singur pe scaunul slavei sale, în sfânta cetate „al cărei zid avea temelii 
douăsprezece, şi într-însele numele celor doisprezece apostoli ai Mielului“(Apoc. 21, 
14). Primii păstori şed acolo pe scaunele lor, judecând seminţiile noului popor al lui 
Dumnezeu. Dacă se ridică acolo întrebări cercetătoare, ce nu se pot dezlega într-un mod 
frățesc, trebuie a le înfăţişa tribunalului lor; nu la tribunalul unuia singur, ci al întregii 
Biserici, reprezentată prin cei ce sunt instituiți a o cârmul. 


Nu este prin urmare nimic în Scriptura Noului Aşezământ care să fie prielnic, 
chiar de departe, autorităţii suverane pe care o dau teologii noştri romani Sfântului Petru 
şi episcopilor Romei, pe cari ei îi consideră ca pe urmaşii acestuia. 


Se poate zice chiar că autoritatea sa este formal condamnată. Am citat mai sus 
cuvintele destul de lămurite ale lui lisus Hristos. Faptele Apostolilor şi Epistoliile conţin 
dovezi ce demonstrează pâna la evidenţă că Sf. Petru nu se bucură de nici o superioritate 
în colegiul apostolic. Într-adevăr, citim în Faptele Apostolilor (8, 14): „lar auzind 
apostolii cei din Ierusalim cum că a primit Samaria cuvântul lui Dumnezeu, au trimis 
către dânşii pre Petru şi pre loan.” Petru era deci supus nu numai colegiului apostolic în 
întregul său, ci şi mai multor apostoli cari erau adunați la Ierusalim, de vreme ce el a 
primit de la ei o însărcinare. În aceeaşi carte (11, 2-3) se citeşte că credincioşii tăiaţi 
împrejur au făcut imputări lui Petru pentru că s-a dus la cei necredincioşi, iar Petru se 
apără zicând că a ascultat de o poruncă de-a dreptul de la Dumnezeu. Oare astfel se 
poartă cineva către un şef suveran, şi oare astfel lucrează acel şef față de supuşii lui? La 
Sinodul din Ierusalim (Fapte 15, 7 şi urm.) nu a prezidat Petru; Iacov a fost cel ce a 
rostit cuvântul: Judec (Fapte 15, 19). Petru nu a vorbit decât la rândul său, ca un simplu 
membru; cu toate acestea preşedinţia i-ar fi aparținut de drept, dacă ar fi fost şef învestit 
cu autoritate şi jurisdicție asupra sinodului apostolic. Sf. Pavel (Galat. 2, 7 şi urm.) 
tăgăduieşte întâietatea lui Petru; el afirmă că este egalul său, îl pune după Iacov şi spune 
că i-a făcut o aspră mustrare pentru că nu mergea după adevărul evangheliei. Mai 
tăgăduieşte încă (1 Cor. 3, 4-5; 22) când afirmă formal că Petru nu este decât un simplu 
slujitor ca şi dânsul, ca şi Apollo, şi că credincioşii nu trebuie a se lipi nici de unul nici 
de altul ca învăţător, ci numai de lisus Hristos. În sfârşit, chiar Sf. Petru însuşi nu 
cunoaşte întâietatea cu care ar voi Biserica Romană să-l încarce, de vreme ce, 
îndreptându-se către presviterii Bisericilor întemeiate de dânsul, nu se dă pe sine decât 
ca coleg al lor (1 Petru 5, 1). 


III. 


Despre autoritatea episcopilor Romei în timpul primelor 
trei veacuri ale Bisericii. 


Istoria ne va demonstra că Părinții şi episcopii din timpul celor dintâi opt veacuri 
ale Bisericii au dat Sfintei Scripturi înţelesul arătat de noi acum. Dacă episcopul Romei 
s-ar fi bucurat de vreun drept divin, de o autoritate universală în Biserică, dacă ar fi fost, 
cu titlu de succesor al Sfântului Petru, vicarul şi reprezentantul lui Iisus Hristos, centrul 
necesar al Bisericii, negreşit că prerogativele i-ar fi fost recunoscute de vechimea 
creştină, păzitoarea neadormită a credinței şi a dumnezeieştilor aşezăminte. Dacă 
Biserica a suferit în curgerea veacurilor oarecari scăzăminte în ceea ce are omenesc, 
adică în oamenii ce o cârmuiesc sau cari fac parte din ea, nu se poate susține că acele 
scăzăminte să se fi ivit şi la obârşie. Este firesc şi drept a ne urca la obârşia unei 
instituţii pentru a-i cunoaşte adevăratul caracter, acesta e punctul de plecare trebuincios 

pentru a putea cunoaşte progresele sau scăderile sale în şirul veacurilor. Dacă vom 
proba că Biserica primară nu a recunoscut episcopului Romei stăpânirea ce şi-o atribuie 
astăzi şi că acea stăpânire nu e decât o uzurpare ce nu datează decât din veacul al 
nouălea, va trebui fireşte să încheiem că autoritatea sa nu e de drept divin şi, prin 
urmare, este o datorie pentru toate Bisericile şi pentru toți credincioşii de a se ridica 
împrotiva ei şi a o dărâma. 


Iar noi putea afirma, după studiul aprofundat şi conştiincios ce am făcut asupra 
documentelor istorice şi doctrinale din cele dintâi opt veacuri ale Bisericii, că episcopul 
Romei nu e nicicum în drept a cere o autoritate universală şi că acea autoritate nu are 
temei nici în cuvântul lui Dumnezeu, nici în legile Bisericii. 


Cel dintâi fapt pe care partizanii suveranității papale s-au întemeiat este Epistolia 
scrisă de Sf. Climent în numele Bisericii Romei către Biserica din Corinth. Ei pretind că 
o scrisese în temeiul unei puteri covârşitoare, alipită numelui său de episcop al Romei. 


Dar este dovedit 1. că Sf. Climent nu era episcopul Romei când scrise către 
Corintheni; 2. că el nu a lucrat nicidecum în această împrejurare cu o putere ce i-ar fi 
fost dată, ci în numele Bisericii Romei şi din dragoste creştinească. 


Epistolia semnată de Sf. Climent a fost scrisă în anul 69 de la Hristos, îndată 
după persecuția lui Neron, care avu loc între anii 64 şi 68, după cum mărturisesc toți 
învățații. Foarte mulți învățați, primind ca un fapt neîndoios că epistolia către Corintheni 
a fost scrisă pe când Climent era episcopul Romei, îi fixează data sub domnia lui 
Domitian. Într-adevăr, Climent nu urmă lui Anaclet pe scaunul Romei decât în anul al 
doisprezecelea al domniei lui Domițian, adică în anul 93 al erei vulgare, şi a ținut acest 
scaun până la anul 102. Mărturia lui Evsevie nu poate lăsa nici o îndoială asupra acestui 
punct[7]. 


Din însăşi epistolia se vede că a fost scrisă în urma unei persecuții; dacă se 
pretinde că persecuția este cea a lui Domițian, trebuie a statornici facerea scrisorii până 
la cei de pe urmă ani ai veacului întâi, fiindcă persecuția lui Domițian avu loc mai cu 
seamă între anii 95 şi 96. Şi este lesne a vedea, din însăşi scrisoarea, că a fost scrisă 
înaintea acestei epoci, căci într-însa se vorbeşte de jertfele iudaice ca menținându-se 
încă în templul din Ierusalim, iar templul a fost distrus de Tit odată cu cetatea 
Ierusalimului, în anul 70 al erei noastre. Epistola a fost deci scrisă înaintea acestui an. 
Pe de altă parte, ea a fost scrisă după o persecuție în care au suferit mucenicia la Roma 
câțiva mucenici foarte vestiți. În persecuția lui Domițian nu au fost mucenici de felul 
acesta. Persecuţia lui Neron dură de la anul 64 până la anul 68. De-aici rezultă că 
scrisoarea către Corintheni nu a putut fi scrisă decât în anul 69, adică cu douăzeci şi 
patru de ani înainte ca Sf. Climent să fi fost episcopul Romei. 


În faţa acestui simplu calcul, ce devin vederile şi părerile partizanilor suvernităţii 
papale asupra însemnătăţii actului ce izvorăşte de la papa Climent? Chiar când s-ar 
susține că scrisoarea Sfântului Climent a fost scrisă în timpul episcopatului său, nu s-ar 
putea încheia nimic din aceasta, căci scrisoarea nu a fost nicidecum scrisă de el în 
temeiul unei puteri mai mari şi personale pe care ar fi avut-o, ci din dragoste şi în 
numele Bisericii Romei. Să ascultăm în această privință pe Evsevie: „Există de la 
Climent o scrisoare, primită de toţi, foarte frumoasă şi vrednică de laudă; el a scris-o în 
numele Bisericii Romanilor către Biserica Corinthenilor, între cari se ridicase o 
înverşunată ceartă. Am aflat că în cea mai mare parte din Biserici, ca şi într-a noastră, 

din vremuri vechi era obiceiul a o citi. Iar pentru dezbinarea ce se ridicase la Corintheni 
pe vremea lui Climent, Hegesippus este un martor foarte prețios“ [8]. 


Evsevie revine mai departe asupra scrisorii lui Climent şi observă iarăşi că 
fusese scrisă în numele Bisericii Romanilor[9]. El spune într-un mod foarte lămurit că 
Climent n-a lucrat în această împrejurare din propria sa autoritate, în temeiul unei puteri 
ce ar fi avut îndeosebi. Nimic în această scrisoare nu lasă a presupune o astfel de putere. 
Ea începe prin cuvintele: „Biserica lui Dumnezeu care este la Roma, către Biserica lui 
Dumnezeu care este la Corinth.” Autorul vorbeşte de slujirea bisericească în legătură cu 
unii preoţi pe care Corinthenii îi alungaseră pe nedrept; el priveşte treapta preoțească ca 
venind în întregime din izvor apostolic, şi nu atribuie nici lui nici altora vreo întâietate 
în această slujire. 


După toată proba, Sf. Climent a fost redactorul scrisorii către Corintheni. Chiar 
din primele veacuri ea a fost privită ca lucrarea sa. El nu a scris-o nicidecum cu titlu de 
episcop al Romei, ci cu numele de ucenic al apostolilor. Fără a fi însărcinat să 
păstorească Biserica Romei, el a fost hirotonit episcop de către Sf. Petru şi fusese 
tovarăşul Sfântului Pavel în mai multe din călătoriile sale apostolice. Poate că lucrase cu 
acest din urmă apostol la creştinarea Corinthenilor. Era deci firesc să fi fost însărcinat a 
face o scrisoare a Bisericii din Roma către o Biserică căreia îi fusese unul din 
îmtemeietori. Astfel Climent le vorbeşte în numele apostolilor, şi mai cu seamă al 
Sfântului Pavel, care i-a născut prin credință. Chiar de ar fi scris cu numele de episcop 
al Romei, nu s-ar putea scoate de aici nici o urmă în folosul autorităţii sale. Sf. Ignatie al 
Antiohiei, Sf. Irineu al Lionului ori Sf. Dionisie al Alexandriei au scris scrisori către 
mai multe Biserici, şi chiar către cea a Romei, fără a pretinde din aceasta o altă putere 
decât cea pe care o aveau, ca episcopi, de a lucra pretutindenea la lucrul Domnului. 


Nici din scrisoarea însăşi, nici din împrejurările în care a fost scrisă nu putem 
trage încheierea cum că plângerea Corinthenilor ar fi o recunoaştere a unei puteri 
covârşitoare în episcopul sau în Biserica Romei, nici răspunsul dat lor ca un act de 
autoritate. Corinthenii s-au adresat către o Biserică unde se aflau împreună-lucrătorii 
sfântului Pavel, părintele lor întru credință; şi acea Biserică, prin pana lui Climent, 
îndemna la pace şi la unire, fără cea mai mică pretenţie la o autoritate oarecare. 


Nu se poate vedea în mijlocirea lui Climent nici o probă în favoarea pretinsei 
puteri a episcopilor Romei. Climent a fost însărcinat de către clerul din Roma cu această 
afacere din pricina destoiniciei sale, a legăturii ce avusese cu Corinthenii, a tovărăşiei 
sale cu apostolii şi a trecerii ce avea în temeiul acestor însuşiri. Însă el nu lucra ca 
episcop al Romei, şi încă mai puţin ca unul ce ar fi avut stăpânire asupra Bisericii din 
Corinth. 


În veacul al doilea chestiunea pascală a fost ridicată cu multă aprindere. Mai 
multe Biserici Răsăritene voiau să urmeze datinile iudaice de prăznuire a sărbătorii, 
păstrate de cei mai mulţi apostoli, şi au aşezat-o la a patrusprezecea zi a lunii martie; 
alte Biserici Răsăritene, în conglăsuire cu Bisericile Apusene, prăznuiau sărbătoarea 
Paştilor în duminica ce urmează după a patrusprezecea zi a lunii martie, după o predanie 
apostolică. 


Deşi chestiunea în sine nu era de o mare însemnătate, totuşi se socotea îndeobşte 
că toate Bisericile ar trebui să prăznuiască deodată marea sărbătoare creştină, şi că nu ar 
trebui ca unele să fie în bucuria Învierii Domnului, pe când celelalte ar cugeta la taina 
îngropării Sale. 

Cum s-a rezolvat chestiunea? Văzutu-s-a episcopul Romei interpunând 
autoritatea sa şi prezidând discuția, cum ar fi făcut-o în cazul când s-ar fi bucurat de o 
putere covârşitoare? 


Să ascultăm mărturia istoriei. Chestiunea fiind ridicată, „sinoade şi adunări de 
episcopi avură loc”, zice Evsevie[10], „şi toți într-un singur glas dădură prin scrisori 
rânduiala bisericească tuturor credincioşilor... Avem încă astăzi scrisoarea celor ce se 
adunară în Palestina, sub preşedinţia lui Theofil, episcopul Bisericii Chesariei, şi a lui 
Narcis, episcopul Ierusalimului. Există şi o scrisoare a sinodului roman, în care se 
citeşte numele episcopului Victor. Avem încă pe aceea a episcopilor din Pont, al căror 
sinod a fost prezidat de Palma, cu titlul de cel mai vechi; pe aceea a Bisericilor din 
Gallia, ce au fost prezidate de Irineu; pe aceea a Bisericilor întemeiate în provinciile din 
Osrhoena şi în oraşele din acea ţară; pe aceea a lui Vacchil, episcopul Corinthenilor, şi 
mai multe altele. Toţi, mărturisind aceeaşi doctrină, deteră aceeaşi hotărâre.” 


Lămurit că Evsevie vorbeşte de scrisoarea sinodului roman cu acelaşi titlu ca şi a 
celorlalte; el nu o atribuie episcopului Victor, ci adunării clerului roman; în fine, nu o 
aminteşte decât în al doilea rând, după aceea a episcopilor din Palestina. 


Iată deja un punct cu temeinicie hotărît: cum că în chestiunea pascală Biserica 
Romei vorbeşte şi judecă cu aceeaşi putere ca şi celelalte Biserici, şi că episcopul său nu 
iscăleşte scrisoarea decât în numele sinodului care reprezenta acea Biserică. Partizanii 
autorităţii papale afirmă că Victor a poruncit a se aduna sinoade. Această încredințare 
este cu totul falsă[11]. 


Mai mulți episcopi răsăriteni nu se supuseră hotărârii celorlalți. Policrat al 
Efesului se declară mai cu seamă contra deciziei] 12]. Atunci o discuție vie se ridică 
între el şi Victor, episcopul Romei, care credea că numai episcopul Efesului ar avea o 
părere aparte, şi-l îndemnă prin urmare să ceară socotința celorlaţi episcopi ai provinciei 
sale. Policrat se învoi la aceasta, şi episcopii fură de părerea sa; el scrise aceasta lui 
Victor, care ameninţă de a-i despărți de legătura duhovnicească cu el. 


Policrat nu se turbură; el îi răspunse cu asprime şi-i zise îndeosebi: „Am învăţat 
de la cei cari erau mai mari decât mine că e mai bine a asculta de Dumnezeu decât de 
oameni. Primind scrisoarea, Victor, episcopul Bisericii Romei, încercă îndată”, zice 
Evsevie| 13], „de a scoate din duhovniceasca legătură pe toate Bisericile din Asia şi din 
provinciile vecine, ca având socotințe protivnice credinței; el scrise în acest scop 
scrisori în care învinuieşte pe toți fraţii cari sunt în acea ţară şi se rosteşte că sunt 
despărțiți de unitate.” 


Ar fi greu de crezut ca partizanii pretențiilor romane să fi găsit în aceste cuvinte 
ale lui Evsevie şi în purtarea lui Victor o probă în folosul părerii lor. Ei ar fi putut găsi 
în ele, fără greutate, o probă contrarie. Trebuie luat în seamă mai întâi cuvântul lui 
Evsevie, cum că Victor încercă a face să se scoată Bisericile din Asia din uniunea cu 
celelalte Biserici. Este vădit că cel ce încearcă nu are în el puterea de a face ceea ce 
voieşte, almintrelea actul ar urma voinţei. Cu toate acestea Victor face tot ce poate 
pentru ca excomunicarea să fie recunoscută; el o rosteşte chiar, însă actul său nu rămâne 
decât o încercare, şi trebuie a fi încuviinţat de celelalte Biserici pentru ca să aibă 
oarecare valoare. Victor nu avea deci, ca episcop al Romei, puterea de a excomunica 
alte Biserici, fiindcă rezultatul nu a ţinut seamă de hotărârea ce se credea în drept să dea 
în numele Bisericilor Apusene din pricina însemnătății Scaunului său. 

Episcopii, cari s-ar fi supus hotărârii sale dacă l-ar fi recunoscut ca şef al 
Bisericii şi învestit cu o autoritate universală, nu numai că nu l-au ascultat, dar încă 
veştejiră puternic purtarea lui. 


„Această purtare”, zice Evsevie|[ 14], „nu plăcea tuturor episcopilor; şi pentru 
aceasta ei îndemnară pe Victor de a lucra almintrelea şi de a se pătrunde de simțăminte 
mai paşnice, mai conforme unităţii şi dragostei ce se cuvine aproapelui.” 


Astfel, în loc de a crede că unitatea constă în unirea cu Victor, episcopii îl 
îndeamnă pe el însuşi a ţine seama mai bine de adevăratele noțiuni ale unității. Mulţi 
merseră chiar mai departe: „Sunt scrisori”, adaugă Evsevie, „în care ei îl mustră cu mai 
multă îndrăzneală. În acest număr este Irineu, care i-a scris în numele fraţilor din Gallia 
pe cari îi păstorise; în scrisoarea sa, deşi se arată partizanul hotărârii ce aşează 
sărbătoarea pascală în ziua Domnului, totuşi atrage luarea aminte lui Victor, în termeni 
cuviincioşi, că nu trebuie a despărți de uniunea duhovnicească nişte Biserici ale lui 
Dumnezeu ce păstrează datinile bătrânilor lor.” Irineu căuta în scrisoarea sa a face pe 
Victor să înţeleagă, că deosebirile în rânduială nu vatămă unitatea bisericească şi-i 
amintea că astfel fusese doctrina predecesorilor săi. El îi zice îndeosebi: „Când 
preafericitnl Policarp veni la Roma în timpul lui Anichit şi se ridică între ei o uşoară 
discuţie asupra oarecăror chestiuni, ei îşi dădură îndată sărutarea de pace. Anichit nu 
putuse convinge pe Policarp a părăsi obiceiul ce-l ţinuse cu loan, ucenicul Domnului 
nostru, şi cu alți apostoli în tovărăşia cărora vieţuise. Policarp, din parte-i, nu putuse 
convinge pe Anichit de a ţine acel obicei, căci el zicea că e dator să ţină pe cel ce-l 
primise de la bătrânii cari fuseseră înaintea lui. Lucrurile fiind în această stare, ei 
rămaseră în comuniune unul cu altul. Ba încă Anichit făcu lui Policarp cinstea de a-l 
lăsa să săvârşească Sfânta Liturghie, şi toţi cei ce urmau obiceiuri deosebite rămaseră în 
legătură cu întreaga Biserică. Irineu nu scrise numai lui Victor, ci trimise la mulți alți 
episcopi scrisori însufleţite de acelaşi duh.” 


Deci Victor nu a putut, prin autoritatea sa, să scoată într-adevăr din Biserică pe 
cei ce-i hotărâse el ca lepădaţi; ceilalți episcopi i s-au împotrivit cu tărie, iar Sf. Irineu, 
marele dascăl de atunci, veşteji prin scrisorile sale pe cele scrise de Victor ca să dea loc 
dezbinării. 


Această discuţie, pe care partizanii pretențiilor papale o invocă în folosul lor, 
recade deci asupra lor cu toată greutatea, cu o putere ce nu poate fi contestată cu 
bunăcredinţă. 


Anichit nu vorbeşte nicidecum despre autoritatea sa împrotiva lui Policarp; 
Victor nici atâta în faţa lui Irineu şi a celorlalți episcopi. Policarp şi Irineu judecau şi 
scriau episcopului Romei ca egali în putere episcopală şi nu recunoşteau decât o regulă: 
vechea predanie. 


Cum s-au unit Bisericile într-o practică comună? Evsevie istoriseşte astfel acest 
fericit sfârşit care, desigur, nu se datorează autorităţii episcopului Romei: 


„Episcopii Palestinei, de cari am vorbit mai sus, adică Narcis şi Theofil, 
împreună cu Cassius al Tirului, Clarus al Ptolemaidei şi cei adunaţi împreună cu ei, 
după ce au vorbit despre datina zilei Paştilor aşa cum ajunsese până în vremea lor într-o 
urmare neîntreruptă, atinseră multe alte chestiuni şi sfârşiră scrisoarea lor cu aceste 
cuvinte: Aveţi grijă să se trimită copii de pe scrisoarea noastră tuturor Bisericilor, ca nu 

cumva să fim învinovăţiţi de cei ce-şi întorc cu lesnire sufletele lor din dreapta cărare a 
adevărului. Vă facem cunoscut totdeodată că la Alexandria sărbătoarea Paştilor este 
prăznuită în aceeaşi zi ca la noi. Episcopii din acele împrejurimi şi noi ne trimitem unii 
altora scrisorile noastre, astfel că sărbătorim împreună ziua cea sfântă”| 15]. 


Mai multe Biserici au păstrat totuşi predania Bisericilor din Smirna şi Efes, şi nu 
au fost privite pentru aceasta ca schismatice, deşi Victor s-a despărțit din unirea cu ei. 


Partizanii părerii papale pun mult preț pe puterea ce a avut-o episcopul Romei în 
chestiunea pascală şi în alte oarecari împrejurări; ei preschimbă puterea duhovnicească 
în autoritate. 


Aceasta este o înşirare de cuvinte fără rost. Nu e nicicum de mirare că episcopul 
Romei s-a bucurat chiar de la început de o mare trecere în chestiunile religioase, căci el 
ocupa cel dintâi Scaun din Apus şi, cu titlul de episcop al capitalei Imperiului, era 
mijlocitorul firesc între Răsărit şi Apus. Se înţelege atunci că Biserica sobornicească nu 
era numaidecât într-o parte oarecare, că nici Răsăritul nu se bucura mai mult decât 
Apusul de o autoritate universală; iată pentru ce oarecari eretici, născuți şi osândiți în 
Răsărit, căutau sprijin în Apus, şi mai cu seamă la Roma, care-l reprezenta; iată pentru 
ce chiar sfinți ca Policarp al Smirnei se duceau la Roma pentru a se sfătui cu episcopul 
acestui oraş asupra chestiunilor religioase. Însă nu se pot cerceta cu credincioşie aceste 
fapte, după documentele sigure, fără ca să reiasă adevărul că trecerea episcopului Romei 
nu venea nicidecum dintr-o autoritate universală, că ea nu-şi avea măcar izvorul într-o 
autoritate recunoscută de toate Bisericile Apusene, ci ieşea numai din însemnătatea 
Scaunului său episcopal. 


Roma era miezul tuturor căilor între deosebitele părți ale Imperiului. 
Credincioşii năvăleau acolo din toate părțile, ori pentru afacerile politice, ori pentru 
interesele lor particulare, şi astfel mărturia sa de Biserică Apostolică se găsea sprijinită 
de credincioşii ce se duceau acolo din toate părțile şi cari duceau cu dânşii mărturisirea 
tuturor Bisericilor din care făceau parte. Astfel e înțelesul unui citat din Sf. Irineu de 
care teologii romani au făcut cel mai straniu abuz. Marele dascăl, scriind către ereticii ce 
căutau a corupe pe credincioşii din Roma, a statornicit împrotiva lor regula 
sobornicească a credinței, păstrată pretutindenea şi totdeauna; „însă”, adaugă el, 
„fiindcă ar fi prea lung a înşira în această lucrare succesiunile tuturor Bisericilor, vom 
arăta pe aceea a Bisericii prea mari şi prea vechi şi cunoscute de toți, care a fost 
întemeiată şi aşezată la Roma de către cei doi preaslăviţi apostoli, Petru şi Pavel, care 
Biserică moşteneşte o datină ce vine de la apostoli precum şi credinţa vestită oamenilor, 
şi pe care ne-a trimis-o prin succesiunea episcopilor săi; prin aceasta îi înfruntăm pe toți 
cei cari prin orice chip, ori prin orbire, ori prin rea părere, nu se adună unde ar trebui; 
căci toată Biserica, adică credincioşii de pretutindeni, sunt îndatorați a se duce către 
această Biserică, din pricina celui mai puternic aşezământ din această Biserică, predania 
ce vine de la apostoli, care a fost păstrată de către cei ce sunt de pretutindenea.”| 16] 


Teologii romani se silesc a tălmăci rău aceste rânduri, ca să găsească în ele un 
temei în sprijinul suveranităţii papale. În loc de a zice că credincioşii din lumea întreagă 
erau datori a se duce la Roma pentru că era capitala Imperiului, scaunul 
guvernământului şi centrul afacerilor politice şi civile, ei tălmăcesc cuvintele convenire 
ad prin cuvintele a fi de acord, ceea ce este un contrasens; ei fac să se raporteze 
potentiorem principalitatem la Biserica Romei şi văd în aceasta întâietatea sa, când 
cuvintele acelea sunt zise doar într-un mod general, şi nimic nu arată că ele nu se referă 
numai şi numai la oraşul de căpetenie şi capitala imperiului; ei tălmăcesc maximae, 

antiquissimae prin cea mai mare, cea mai veche, fără a se gândi că pun în gura sfântului 
Irineu o părere vădit greşită; căci, dacă vor ca Biserica Romei să fi fost cea mai mare 
din vremea lui, cel puţin ea nu putea fi cea mai veche — toată lumea ştia că un mare 
număr de Biserici fuseseră întemeiate în Răsărit înainte de cea a Romei. Aşijderea, ei nu 
tălmăcesc în aşa chip încât să-l facă pe scriitor să zică ca încheiere că predania 
apostolică a fost păstrată la Roma de aceia ce sunt de pretutindeni (ab his qui sunt 
undique), cum o cere textul, ci tălmăcesc ca şi Pius IX în Enciclica către creştinii 
Răsăriteni: „în tot ceea ce credincioşii cred“, fără a se gândi că săvârşesc o greşală față 
de înțelesul adevărat, punând în cugetul sfântului dascăl neadevăruri. 


În textul tradus de noi, totul stă în picioare. Sf. Irineu, după ce a statornicit că nu 
trebuie a primi decât credința universală, arată Biserica din Roma ereticilor din acest 
oraş ca pe una ce le poate înfățişa o credință cu atât mai puternică, cu cât predania 
apostolică fusese păstrată acolo de către credincioşii lumii întregi. 


Cum oare Sf. Irineu — care se sileşte a da credința universală ca regulă a 
credinţei fiecăruia şi care se rosteşte lămurit asupra acestui punct în capitolul de unde e 
scos textul de mai sus — ar fi putut el să se rostească în felul cum socotesc papii şi 
teologii lor? El ar fi judecat atunci astfel: Este nevoie să primim drept regulă credința 
tuturor Bisericilor; dar e de ajuns a ţine credința Bisericii Romei, de care trebuie să ne 
lipim şi căreia se cade a ne supune, pe temeiul întâietăţii sale. Sf. Irineu n-a scos la 
iveală o părere atât de puțin îndreptățită. El pune în frunte credinţa universală ca regulă; 
arată credinţa Bisericii Romei ca adevărată, mulțumită sprijinului credincioşilor ce se 
duceau acolo din toate părţile şi cari păstrau astfel predania apostolică. Cum anume o 
păstrau? Prin faptul că s-ar fi ridicat împrotiva oricărei schimbări a datinilor din înseşi 
Bisericile lor, ai cărora martori la Roma erau ei. Sf. Irineu nu dă pretinsa autoritate 
divină a episcopului Romei ca rădăcina pe care stă predania Bisericii din acest oraş; însă 
recunoaşte după dreptate că această moştenire este a credincioşilor celorlalte Biserici, 
cari cercetau datinile Romei prin cele din înseşi Bisericile lor, alcătuind astfel un 
stăvilar nebiruit față de orice înnoire. 


Era firesc ca episcopul capitalei Imperiului, mai cu seamă din pricina 
credincioşilor cari se duceau acolo din toate părțile, să câştige o mare trecere în lucrurile 
religioase şi câteodată să ia chiar unele măsuri. Însă toate documentele şi împrejurările 
faptelor în care se găseşte amestecat dovedesc că nu se bucura de o putere covârşitoare 
în faţa celorlalți episcopi. 


Se vede că, în adâncul ei, toată discuţia privitoare la textul Sfântului Irineu se 
mărgineşte asupra înţelesului ce trebuie să se dea cuvântului convenire. Dacă acest 
cuvânt înseamnă a fi în acord, trebuie să înțelegem că venerabilul scriitor cugeta că se 
cuvine numaidecât a fi în bună înţelegere cu Biserica Romană şi că nu se poate fără 
aceasta a fi în unitate. Dacă cuvântul înseamnă a merge, toată şubreda clădire 
ultramontană va cădea de la sine; căci nu se poate afirma cu judecata sănătoasă că toți 
credincioşii ar fi datori numaidecât să meargă la Roma, chiar când Biserica întemeiată 
în acest oraş ar fi Biserica de căpetenie şi întâia, miezul unităţii. Se cuvine deci a 
statornici înţelesul cuvântului într-un chip atât de lămurit încât să nu mai rămână nici o 
îndoială în această privinţă. 


Am arătat deja că prepoziţia ad îi dă la iveală înţelesul; putem, pe lângă această 
probă de mâna întâi, să adăugăm şi altele. 

Dacă am avea la îndemână textul grec al pasajului în chestiune, nu ar mai fi nici 
o îndoială, căci amfibologia ce reiese din cuvântul latin nu ar mai exista. Însă Evsevie şi 
Nichifor ne-au păstrat alte părţi ale textului celui dintâi, iar în aceste bucăți sfântul 
dascăl s-a slujit numai şi numai de cuvinte pe care traducătorul latin le-a tălmăcit prin 
cuvântul convenire şi care n-au alt înțeles decât acela de a merge — ori împreună, ori 
separat. 


În cartea a I-a, cap. XXII (Ediţ. Migne, col. 785), Sf. Irineu zice: „Toţi preoţii 
cari au mers în Asia, la loan, ucenicul Domnului, mărturisesc.” 


Textul grec: kal TTOVTEG ot TTPEOPLTEPOL HAPTUPOLOLV KATĂ TT)V AOLOV 
Iwovvn TO TÒ Tod Kupioð uodnTn ovupeBânkovrec. 


Traducerea latină: „Omnes seniores testantur qui in Asia apud loannem 
discipulum Domini convenerunt.” In cartea a III-a, cap. XXI (Migne, col. 947) vorbind 
despre cei şaptezeci de tâlcuitori ai Scripturii, Sf. Irineu zice: „Adunându-se la Ptolemeu 
etc.“ 


În greceşte: XvveiBovTuwv ÔÈ auTwv Emi TO auTO Tap Tw IITOAeuaLu 


Traducătorul latin a tălmăcit astfel: „Convenientibus autem ipsis in unum apud 
Ptolemaeum.” 


Benedictinul dom Massuet, care a tipărit lucrările Sfântului Irineu, pretinde că 
sfântul dascăl trebuie să se fi slujit în textul în chestiune de cuvintele ovuforveiv mpos 
Tny Twv Pwparwyv EkkAnoLov. Apoi pretinde că ovuBoiveiv mpos Tiva este tot una 
CU OLUPOLVELV mpos Tivi. 


Chiar când această părere ar fi nesupusă căderii, învățătura lui încă n-ar fi de 
folos; căci se mulţumeşte a presupune că sfântul dascăl s-a slujit de cuvântul 
ovufouverv. Ne-ar părea mai firesc şi mai drept a căuta cuvântul necunoscut printre 
cuvintele cunoscute pe care traducătorul le-a tălmăcit prin cuvântul convenire. Din 
studiu reiese că Sf. Irineu nu s-a slujit de cuvântul ovuforverv, ci de ovuBeBinkovTsc, 
care are înţelesul de a merge împreună către un loc, sau de ovveBovrec, cu un înţeles 
asemănător, fiindcă în textele greceşti ce s-au păstrat el s-a slujit de aceste cuvinte ca să 
exprime ideea pe care traducătorul a tălmăcit-o prin convenire. 


În general, traducătorul latin al sfântului Irineu dă cuvântului convenire înțelesul 
de a merge şi nu pe cel de a fi de acord. Pentru ce dar să i se dea acest înţeles în vestitul 
text în chestiune, când chiar în acel text prepoziţia ad dă ideea unei direcții către un loc, 
şi când adverbul undique dă ideea plecării din toate locurile depărtate Romei, unde se 
găseau credincioşii. 


Nimic nu ne lipseşte pentru a dovedi că nu este îngăduit a da vorbelor Sfântului 
Irineu înțelesul ce îi atribuie teologii romani. Sfântul dascăl a zis deci curat că 
îmbulzirea credincioşilor din toate laturile, atraşi la Roma din nevoia afacerilor lor, 
pentru că acel oraş era cel întâi şi cel mai puternic al Imperiului, contribuia a păstra 
acolo predania apostolică, fiindcă acei credincioşi aduceau cu dânşii credința Bisericilor 
cărora aparțineau. 


Neapărat că Roma, ca Biserică Apostolică, avea o mare putere în primele 
veacuri, şi Tertullian cu dreptate se îndrepta la mărturisirea ei de credință împrotiva 

ereticului căruia îi zicea: „Tu ai Roma, a căreia putere este alăturea cu noi. Fericită 
Biserica căreia apostolii i-au dat toată învățătura cu sângele lor“ (De praescript., cap. 
XXXVI). Dar oare o Biserică Apostolică nu poate ea mărturisi despre credință 
împrotiva ereziei, fără a avea pentru aceasta o autoritate universală şi divină? 


Sf. Ciprian avea dreptate să numească Biserica din Roma „scaunul lui Petru, 
Biserică însemnată, de unde a ieşit unitatea preoțească” (Sf. Cipr., Scrisoarea 55 către 
Cornelie). Însă prin aceasta pretindea el oare că episcopul se bucura de o autoritale de 
drept divin? O credea atât de puțin, încât în Tratatul despre unitatea Bisericii înțelege 
prin „scaun a lui Petru” întregul episcopat, priveşte pe Sf. Petru ca egal celorlalți 
apostoli şi-i tăgăduieşte întâietatea, făcând din Sf. Petru un simplu chip al unității 
soborului apostolic[ 17]. Aşadar el numeşte Biserica de la Roma scaun a lui Petru într-un 
înţeles restrâns; el o numeşte Biserica principală, însă principalitatea era un fapt ce ieşea 
din importanţa ei exterioară. Ea era izvorul unităţii preoțeşti, în sensul că Petru era 
semnul şi chipul unității soborului apostolic. A da un alt înţeles textului scos din 
scrisoarea Sfântului Ciprian către Cornelie ar însemna a contrazice Tratatul despre 
unitatea Bisericii, a atribui Sfântului Ciprian două doctrine protivnice şi a-i răpi prin 
urmare toată logica şi toată autoritatea. 


Cei ce au dat o importanță atât de mare textului Sfântului Ciprian scos din 
scrisoarea către Cornelie au uitat pe un altul ce-l luminează atât de bine, încât cu greu se 
înțelege să nu-l fi avut în vedere Ciprian; acela adică unde el declară că „Roma trebuie 
să fie înaintea Cartaginei, din pricina măririi sale“; pro magnitudine sua[ 18]. Această 
doctrină este potrivită cu cea a Sf. Irineu şi a celorlalți Părinţi, ce nu au vorbit niciodată 
de vreo prerogativă divină, cu care Biserica Romei ar fi fost hărăzită. Sf. Optat, Sf. 
leronim, Fer. Augustin şi mulți alți Părinţi apuseni au lăudat Biserica Romei ca Biserică 
Apostolică şi au pus mare preț pe mărturisirea ei de credință în chestiunile religioase. 
Însă nici unul nu i-a atribuit o autoritate doctrinală în înţelesul că mărturisirea ei ar fi de 
ajuns pentru a sfârşi discuţiile. Trebuie chiar lua seama că Fericitul Augustin opune 
donatiştilor puterea Bisericilor Răsăriteane şi nu le vorbeşte nicidecum de cea a Romei, 
deşi era Biserica Apostolică din Apus. Sf. Irineu ar fi singurul, care ar susține-o, dacă s- 
ar tâlcui textul său cum îl interpretează teologii romani. Însă am văzut că tâlcuirea este 
falsă şi că el nu a dat Bisericii Romei o mare autoritate decât în înţelesul că ea primise 
predania apostolică şi că, graţie credincioşilor ce se duceau acolo din toate părțile, 
predania se păstrase acolo curată până în vremea lui. Deci Biserica Romei avea 
însemnătate nu pentru faptul că era principala, întâia şi cea mai puternică din toată 
creştinătatea, ci din pricina credincioşilor celorlalte Biserici cari o întăreau prin sprijinul 
lor. 


Când Constantinopole devine capitala Imperiului Roman, Sf. Grigorie din 
Nazianz zice despre această Biserică ceea ce zisese Sf. Irineu despre cea Romei, şi cu 
cuvinte mai lămurite încă: „Această cetate”, zice el, „este ochiul lumii; neamurile cele 
mai de departe se duc către ea din toate părțile, şi ele scot dintr-însa, ca dintr-un izvor, 
rădăcinile credinţei.” (Grigorie al Naz., Cuv. 42, $ 10, col. 470, ed. Migne). 


Traducătorul latin al Sf. Grigorie din Nazianz s-a slujit, ca şi cel al lui Irineu, de 
cuvântul convenire pentru a exprima îmbulzirea popoarelor la Constantinopole. Trebuie 
oare a-i da înțelesul de a fi de acorda cu ea pentru că Sfântul Ierarh numeşte 
Constantinopolea nu numai Biserică principală şi puternică, dar încă ochiul lumii, 
izvorul credinţei? 

Canonul al nouălea al Sinodului din Antiohia, ţinut în anul 341, ar fi de ajuns ca 
să hotărască înţelesul textului Sf. Irineu. Iată acest canon: 


„Episcopii tuturor provinciilor (eparhiilor) trebuie a cunoaşte că episcopul din 
cetatea mitropolitană este însărcinat cu purtarea de grijă a toată provincia, căci către 
mitropolie din toate părțile năzuiesc toți cei ce au trebuință. Pentru aceea s-a socotit de 
cuviinţă ca el şi cu cinstea să covârşască.” 


Dacă o simplă mitropolie atrăgea pe credincioşi pentru afacerile lor, cu atât mai 
vârtos capitala Imperiului, care era centrul necesar pentru ei, şi unde trebuiau să se 
întâlnească din toate părțile Imperiului. Astfel e faptul constatat de Sf. Irineu, din care 
trage încheierea că mărturisirea Bisericii Romane putea fi de ajuns să învingă pe eretici. 


Să luăm seama în sfârşit că în capitolul sfântului dascăl era vorba doar de ereticii 
din Roma, cărora le scrise cartea, şi oricine se va încredința că ar însemna a abuza în 
chip straniu de cuvintele lui dându-le un înţeles absolut, cu privire la toți ereticii în 
general şi din toate veacurile; căci el a afirmat numai că Biserica Romană păstrase până 
în vremea lui datina apostolică, iar nu că ar păstra-o totdeauna. 


Discuţia asupra botezului ereticilor aruncă noi lumini asupra chestiunii ce o 
cercetăm. 


Din cea mai adâncă vechime[ 19] era obiceiul de a impune numai mâinile asupra 
celor ce căzuseră în erezie şi cari voiau a reintra în sânul Bisericii. O mare gâlceavă s-a 
ridicat în această privință în veacul al treilea. Sf. Ciprian, episcop de Carthagina, a fost 
cel dintâi în Apus care a susținut că trebuie să se săvârşească a doua oară botezul pentru 
ereticii întorşi. Dionisie, episcopul Alexandriei, care se bucura atunci de o înaltă 
influenţă în toată Biserica prin sfințenia, râvna şi ştiinţa sa, se rosti pe faţă pentru 
episcopul Carthaginei şi scrise în această privință episcopului Romei, Ştefan. Acesta din 
urmă, socotind că nu trebuie a schimba nimic dintr-o datină păstrată din vremuri vechi, 
se întristă de o părere pe care o privea ca o noutate. Sf. Ciprian spunea că fusese 
asemenea obicei, însă pretindea că nu era după lege. Ba încă se folosea şi de o doctrină 
protivnică, pe care ar fi păstrat-o Biserica sa, şi după care se privea ca nul botezul 
săvârşit de către eretici. 


Sf. Ciprian, adunând mai multe sinoade de episcopi din provincia Africii, trimise 
lucrările lui Ştefan al Romei cu o scrisoare[20] în care-i spunea: „Am crezut de datorie 
să vă scriu asupra unui fapt ce interesează unitatea şi vrednicia Bisericii Sobornice şi să 
stau de vorbă cu un om atât de statornic, pe cât şi înţelept ca tine.” 


După cum vedem, el nu se adresa nicidecum ca unui superior, ci ca unui egal, a 
cărui statornicie şi înțelepciune o preţuia. El îl făcu încă să înţeleagă că greşeşte când 
apără obiceiul Bisericii Romane: „Sunt încredinţat”, zice el[21], „că evlavia şi credința 
voastră primeşte cu plăcere tot ce e potrivit cu adevărul. Dar noi ştim că sunt unii ce nu 
vor nicidecum a părăsi părerile de cari odată au fost pătrunşi şi cari menţin obiceiurile 
lor deosebite fără a lovi prin aceasta în legătura dintre episcopi. Deci întru aceasta noi 
nu facem răzvrătire şi nu impunem lege nimănui.” 


Sf. Ciprian nu vrea deci a impune părerea sa lui Ştefan, dar îl învinuieşte că 
continuă a păstra ceea ce el privea ca o lovitură dată împrotiva adevărului. 

Ştefan nu a primit doctrina Sfântului Ciprian; ba chiar spune sus şi tare că nu va 
mai avea părtăşie cu el, nici cu episcopii din Cilicia, din Cappadochia şi din Galatia, cari 
urmau aceeaşi doctrină. Dionisie al Alexandriei[22] i-a scris, îndemnându-l la pace şi 
zicându-i că toate Bisericile Răsăriteane, deşi având păreri împărțite asupra doctrinelor 
lui Novat, erau în unirea cea mai desăvârşită şi în bucuria acestui fericit sfârşit. De- 
aceea îl sfătuia să nu turbure din nou Biserica din pricina botezului ereticilor. 


Între acestea, Xist urmă lui Ştefan. Dionisie din Alexandria s-a grăbit a-i scrie, 
pentru a-l hotărî să nu urmeze aceeaşi cale ca Ştefan. El zice despre acest episcop[23]: 
„A scris scrisori împrotiva lui Helenus, a lui Firmilian şi a celorlalți episcopi din Cilicia, 
din Cappadochia şi din provinciile lăturaşe, zicând că se va despărți de duhovniceasca 
legătură cu ei, pentru că dânşii botezau din nou pe eretici. Socotiţi, vă rog, gravitatea 
unui asemenea lucru. Aflu într-adevăr că în soboare foarte mari de episcopi s-a hotărît 
că cei ce ar veni de la erezie la Biserica sobornică trebuie mai întâi să fie făcuți 
catehumeni şi apoi, prin botez, a fi curățiți de aluatul cel vechi şi necurat. Eu i-am scris 
despre toate acestea o scrisoare în care-i făceam rugăciuni şi cereri să nu urmeze aşa.” 


Sf. Dionisie nu vede în scrisoarea lui Ştefan un act de autoritate, ci o mijlocire, 
care putea arunca în Biserică o nouă sămânță de vrajbă, şi pe acest temei voia a o 
înlătura. În loc de a turbura Biserica, Ştefan ar fi împăciuit-o prin mijlocirea sa, dacă i s- 
ar fi recunoscut o autoritate universală. Această simplă observaţie este de ajuns ca să 
vedem caracterul cu totul particular al scrisorii sale. 


Care a fost sfârşitul? Ascultatu-l-au oare episcopii, cum ar fi făcut-o dacă 
episcopul Romei ar fi avut puterea covârşitoare? Privitu-s-a despărțirea sa ca rupând 
unitatea Bisericii? Nu, desigur. Sf. Dionisie al Alexandriei lucră în această împrejurare 
ca şi Sf. Irineu în chestiunea pascală: el se rosti pe față pentru cei ce se deosebeau de 
episcopul Romei şi adresă acestuia din urmă rugăminți stăruitoare pentru pacea 
Bisericii. Sf. Ciprian adună un nou sinod de episcopi în Africa, care întări prima părere, 
şi se înțelese cu Firmilian ca să ridice Biserica întreagă împrotiva Bisericii Romane pe 
această chestiune. Firmilian răspunse Sfântului Ciprian printr-o scrisoare ce face 
cunoscută credința Răsăritului creştin cu privire la autoritatea episcopilor Romei[24]: 


„Firmilian către fratele său Ciprian, închinăciune întru Domnul: 


„Am primit prin prea iubitul nostru diacon Rogaţian, pe care l-ați trimis, 
scrisoarea ce ne-aţi scris, prea iubite frate; şi am mulțumit cu mari laude lui Dumnezeu, 
că fiind despărțiți cu trupul, sântem uniţi cu duhul, ca şi cum am locui nu numai în 
aceeaşi ţară dar chiar în aceeaşi casă. Este potrivit a zice că casa duhovnicească a lui 
Dumnezeu este una. În vremile de apoi, zice prorocul, muntele Domnului şi casa lui 
Dumnezeu, aşezată pe vârful munţilor, se vor arăta. Adunați în aceeaşi casă ne bucurăm 
cu fericire de unitate. Aceasta o cerea Domnului psalmistul: de a locui în casa lui 
Dumnezeu în toate zilele vieţii sale. Acelaşi psalmist zice, într-alt loc, că e o mare 
fericire pentru sfinți de a fi uniți. O, zice el, cât e de bine şi de plăcut a locui frații 
împreună. Într-adevăr, unirea, pacea şi conglăsuirea aduc mare fericire, nu numai 
oamenilor credincioşi cari cunosc adevărul, dar chiar şi îngerilor din cer, cari, după 
dumnezeiescul cuvânt, simţesc bucurie pentru un păcătos ce se pocăieşte şi care se 
întoarce în legătura unității. Aceasta n-ar fi zis-o despre îngerii ce locuiesc în ceruri, 
dacă ei înşişi nu ar fi uniţi cu noi; însă dacă ei se bucură de unirea noastră, apoi se 
întristează când văd duhul şi inimile unora în dezbinare, nu numai ca şi cum nu ar 
chema pe unul şi acelaşi Dumnezeu, dar ca şi cum nu ar putea nici a-şi vorbi, nici a se 
înțelege. Noi deci am putea fi recunoscători lui Ştefan, căci prin îngâmfarea sa ne-a dat 

prilej de a avea o dovadă de credinţa şi înțelepciunea voastră; iar dacă noi am avut acest 
folos din pricina lui Ştefan, nu lui îl datorăm. Într-adevăr, Iuda prin viclenia şi vânzarea 
pe care a săvârşit-o ca un criminal asupra Mântuitorului nu trebuie privit ca pricina 
marilor bunuri ce ne-a adus patima Domnului, care a mântuit lumea şi toate limbile. Dar 
să trecem pentru moment asupra celor ce a făcut Ştefan, ca nu cumva amintindu-ne de 
cutezarea şi de îngâmfarea sa, să simțim prea multă întristare de faptele lui cele rele.” 


Acest început al scrisorii lui Firmilian vădit arată că el era foarte departe de a 
pune centrul unității în papa. Ştefan nu era în ochii săi decât un episcop plin de cutezare 
şi de îngâmfare, pentru că îndrăznise a se despărți de Bisericile cele ce aveau o altă 
credință decât a sa asupra chestiunii botezului ereticilor, şi merge până la a-l asemăna cu 
Iuda. Nu trebuie să uităm că Firmilian era unul din cei mai sfinți şi mai învățați episcopi 
din vremea sa. 


Principiul unităţii, el îl punea în Dumnezeu: „Fiindcă este”, zice el, „un singur şi 
acelaşi Domn care locuieşte întru noi, el uneşte şi leagă pe ai săi între dânşii prin 
legătura unității, în orice loc ar fi ei.” 


Cât despre Biserica Romei, pe care vor să ne-o înfăţişeze papistaşii astăzi ca 
centru de unitate, el vorbeşte astfel: 


„Aceia ce sunt la Roma nu ţin socoteală de toate lucrurile ce au fost date la 
început, şi în zadar pretind ei a se sprijini pe autoritatea apostolilor; astfel că asupra zilei 
serbării Paştilor şi asupra unui mare număr de alte taine ale credinţei sunt la ei oarecare 
deosebiri, şi nu ţin tot ce se ţine la Ierusalim; aşijderea în alte ţinuturi se întâlnesc multe 
deosebiri, după felul locurilor şi limbilor; totuşi nu i-au despărțit pentru aceasta de pacea 
şi unitatea Bisericii universale.” 


Biserica din Ierusalim era Biserica tip, după Firmilian; ea era mama tuturor 
celorlalte şi tipul cel mai curat, după care ele erau datoare să urmeze; cât despre Biserica 
Romei, ea putea fi scoasă din unitate ca oricare altă Biserică particulară. Pentru aceasta 
el se ridică cu tărie împrotiva lui Ştefan, care cutezase a rupe pacea cu episcopii din 
Africa, care defaimă pe apostolii Petru şi Pavel, pretinzând că ţine datinile lor. „Mă 
mâhnesc adânc după dreptate”, zice el, „de nebunia vădită a lui Ştefan care, pe de o 
parte, se slăveşte cu scaunul episcopatului său şi pretinde că este moştenitorul lui Petru, 
pe care au fost puse temeliile Bisericii, şi care, pe de altă parte, adaugă alți Petri şi 
zideşte noi clădiri pentru alte biserici, afirmând, cu de la sine putere, că ele ţin 
adevăratul botez... 


„Ştefan, care se făleşte, că moşteneşte scaunul lui Petru, nu arată nici o râvnă 
împrotiva ereticilor... Voi, africanilor, puteţi spune lui Ştefan că, cunoscând adevărul, ați 
respins obiceiul cel greşit; pe când noi ținem deopotrivă adevărul şi obiceiul; noi 
împrotivim obiceiului romanilor, obiceiul nostru, care este cel adevărat, păstrând de la 
început ceea ce ni s-a dat de Hristos şi de apostoli... Şi Ştefan nu se ruşinează a spune că 
cei ce sunt în păcat pot ierta păcatul, ca şi cum baia vieţii s-ar putea găsi în casa morții! 
Cum, oare nu te temi tu de judecata lui Dumnezeu, ținând partea ereticilor împrotiva 
Bisericii? lată tu eşti mai rău decât toți ereticii; căci când aceia dintre ei, cari au 
recunoscut greşala lor, vin la tine ca să primească adevărata lumină a Bisericii, tu vii în 
ajutorul greşalelor lor şi, stingând lumina adevărului Bisericii, aduni împrejurul lor 
întunerecul nopții ereziei. Nu înţelegi tu că o să ţi se ceară seamă de aceste suflete în 
ziua judecății, fiindcă ai oprit băutura Bisericii celor ce aveau sete, şi ai pricinuit 
moartea celor ce voiau să trăiască? Şi cu toate acestea, tot tu te mânii? Vezi cât e de 

mare nebunia ta, când îndrăzneşti a mustra pe cei ce se luptă împrotiva minciunii pentru 
adevăr! Cine este cel ce se supără cu mai multă dreptate împrotiva altuia? Este oare cel 
ce se înţelege cu vrăjmaşii lui Dumnezeu, sau cel care, pentru adevărul Bisericii, se dă 
pe faţă protivnic celui ce se înţelege cu vrăjmaşii lui Dumnezeu?... Câte certuri, câte 
gâlcevi pregăteşti tu tuturor Bisericilor din lume! Ce păcat mare ai săvârşit când te-ai 
despărțit de atâtea turme! Te-ai ucis pe tine însuţi; nu te înşela; căci acela este cu 
adevărat schismatic, care s-a lepădat de împărtăşirea unității Bisericii. Pe când tu cugeți 
că toți ceilalți s-au despărțit de tine, tu eşti cel ce s-a despărțit de ceilalți.” 


Astfel vorbea Firmilian episcopului Romei; şi nimeni nu cugeta că el greşeşte, 
chiar dintre cei ce nu primeau credința sa privitoare la botezul ereticilor[25]. 


Sf. Dionisie al Alexandriei, fără a lupta făţiş împrotiva episcopului Romei, căuta 
a-l aduce la adevăr în privinţa celor din nou botezați. Tocmai în acest scop îi arată 
îndoielile sale față de un om pe care-l primise la împărtăşire fără a-l reboteza, şi care cu 
toate acestea nu îndrăznea decât cu greutate a se apropia de Trupul Domnului, pentru că 
nu primise botezul decât de la eretici şi cu cuvinte şi rituri greşite[26]. „Frate”, scria el 
lui Xist, „am nevoie de sfatul vostru şi vă cer părerea voastră, pentru ca să nu greşesc 
într-o afacere atât de însemnată.” El nu se adresează nicidecum unui superior, pentru a 
cere o hotărâre, ci unui egal, unui frate, pentru a cunoaşte felul său de a vedea, pentru ca 
pe urmă el însuşi să ia o hotărâre. Întrebăm pe tot omul de bună credință: oare astfel s-ar 
fi adresat episcopul Alexandriei către cel al Romei, dacă acesta din urmă s-ar fi bucurat 
de o autoritate universal recunoscută pentru a duce la bun sfârşit discuţiile dogmatice 
sau disciplinare? 


Găsim în lucrările celui de pe urmă sinod al Sfntului Ciprian o critică foarte 
bătătoare la ochi asupra pretențiilor episcopului Romei, care începeau a scoate capul. 
După ce a cerut părerea tovarăşilor săi, el grăi astfel: „Fiecare din voi să-şi spună 
părerea sa, fără a judeca pe nimeni şi fără a despărți de la comuniune pe cel ce nu ar fi 
de socotinţa sa, căci nici unul din noi nu se pune episcop al episcopilor şi nu supune pe 
colegii săi ascultării sale prin mijlocul unei groaze tiranice, fiindcă tot episcopul are 
deplina libertate a voinţei sale şi întreaga putere; după cum el nu poate fi judecat de un 
altul, nici el nu poate judeca pe altul. Să aşteptăm toți judecata Domnului nostru lisus 
Hristos, care singur are puterea de a ne aşeza la ocârmuirea Bisericii sale şi de a judeca 
purtarea noastră."”[27] 


Lămurit că Sf. Ciprian avea în vedere pe Ştefan, episcopul Romei, care cutezase 
a excomunica pe cei ce cugetau altfel decât el asupra botezului ereticilor. Teologii 
romani vor să privească aceste excomunicări ale episcopilor Romei ca sentinţe ce 
despărțeau de la unitate pe cei ce erau loviți de ele. Însă modul cum se priveşte 
hotărârea lui Victor în chestiunea pascală şi cea a lui Ştefan în discuţia asupra Botezului 
dovedeşte că nu erau luate decât ca nişte acte personale şi care nu aveau alt efect decât 
de a rupe relațiile dintre episcopul Romei şi cei ce nu împărtăşeau chipul său de a 
cugeta. Cât pentru unitatea Bisericii, ea rămânea neştirbită, pentru cuvântul foarte 
simplu că acea unitate nu consta nicidecum în unirea cu episcopul Romei, şi că cei pe 
cari el îi despărțea de la părtăşia cu dânsul erau în comuniune cu restul Bisericii. Nu se 
priveau ca în afară de Biserică decât cei ce erau loviți de excomunicare de către însăşi 
Biserica întrunită în sinod ecumenic sau în sinoade particulare cu care se unea şi restul 
Bisericii. 


Critica pe care o face Sf. Ciprian titlului de episcop al episcopilor ne îndeamnă 
să credem că episcopul Romei căuta încă de pe atunci a şi-l însuşi, şi aminteşte o 

remarcă a lui Tertullian[28]. Învăţatul preot din Carthagina zicea cu ironie de un episcop 
roman, a căruia doctrină o defăima: „Aud că s-a dat o poruncă, şi încă o poruncă 
hotărâtoare; suveranul pontif, adică episcopul episcopilor, a zis: <<lert păcatele de 
necurăţie şi de curvie celor ce au făcut pocăință>>. Oh, poruncă! Cel puțin nu i se va 
putea pune deasupra eticheta: Faptă bună! Însă unde se va afişa oare această poruncă 
atât de liberală? Socot, de bună seamă, că pe uşile locurilor de desfrânare...” Tertullian 
îşi bate joc de asemenea de titlurile de papă şi de apostolic, ce luau episcopii Romei. 
Oameni ca Zefirin şi Callist, urmaşul său[29], puteau prea bine să-şi ia titluri pompoase 
pe care nu le meritau; însă Biserica, în loc de a le recunoaşte legitimitatea şi de a le privi 
ca pornind din drept divin, le osândea prin dascălii ei cei mai învățați şi le privea ca un 
fruct rău al mândriei şi al ambiţiei. Sf. Ciprian n-ar fi fost consecvent cu sine însuşi, 
dacă s-ar fi supus şi dacă s-ar fi declarat în favoarea pretențiilor episcopilor Romei. Într- 
adevăr, în Tratatul despre unitatea Bisericii, el tăgăduieşte fățiş chiar întâietatea 
Sfântului Petru; el nu face din acest apostol decât chipul unității ce se găsea în întregul 
sobor apostolic şi, prin drept de moştenire, în întregul corp episcopal, pe care-l numeşte 
scaunul lui Petru. Numai în urma unui şir de deformări din cele mai stranii au ajuns 
teologii romani a înțelege prin această din urmă expresie scaunul Romei. Ei nu puteau 
să-i dea un astfel de înţeles, decât uitând cu totul restul textului din Sf. Ciprian, de unde 
ea este scoasă. Noi îl vom da ca pildă, una dintr-o mie, de puțina bună credință a 
partizanilor Papalității când citează vechile izvoare. După ce înşiră puterile făgăduite 
Sfântului Petru, sfântul dascăl zice că lisus Hristos le-a făgăduit lui singur, deşi ele ar fi 
trebuit să fie date tuturor. „Pentru ca să se arate unitatea”, zice el, „Mântuitorul a voit, 
ca această unitate să-şi tragă obârşia de la unul singur.[30] Desigur, ceilalți apostoli 
erau ceea ce era şi Petru; ei aveau aceeaşi cinstire şi aceeaşi putere ca şi dânsul|31 |]. 
Toţi sunt aşezaţi păstori, iar turma, hrănită de toți păstorii împreună, este una, pentru ca 
Biserica lui Hristos să se arate în unitatea sa.” 


Scaunul lui Petru, în ideea sfântului Ciprian, este autoritatea soborului apostolic 
şi, prin drept de moştenire, aceea a corpului episcopal; toți episcopii au aceeaşi cinste şi 
aceeaşi putere în privinţa rangului, după cum apostolii aveau aceeaşi cinste şi aceeaşi 
putere ca şi Petru. De vreme ce Sf. Ciprian admite acest principiu, cum se poate abuza 
de unele din expresiile sale, aşa cum s-a făcut? Chiar când ar trebui să se înțeleagă prin 
scaunul lui Petru, scaunul Romei, nu ar urma din aceasta nimic favorabil pretențiilor 
episcopului acestui scaun căci, ca episcop, el n-ar avea nici mai multă cinste, nici mai 
multă stăpânire decât ceilalți; şi, aşa cum spune puţin mai departe Sf. Ciprian, 
episcopatul este unul, şi episcopii îl au laolaltă cu toţi şi fiecare în parte. 


Însă episcopul din Carthagina numeşte Biserica Romei rădăcină şi mamă a 
Bisericii sobornice[32]. Ce urmează de aici, când asemenea expresii erau îndeobşte 
întrebuințate în vremea sa pentru a însemna toate Bisericile Apostolice? Nimeni nu 
tăgăduieşte că Biserica Romei ar fi fost întemeiată de apostoli; ea a fost deci o rădăcină 
a Bisericii întregi, o Biserică mamă, însă nu a fost prin excelență rădăcina, mama 
Bisericii. Într-adevăr, Tertullian numeşte toate bisericile apostolice mame și rădăcini, 
ceea ce înseamnă: „mame ce dau naştere altora“[33]; acelaşi dascăl numeşte Ierusalimul 
mamă a credinţei, matricem religionis[34]. Sinodul întâi din Constantinopole[35] dă 
Bisericii din Ierusalim titlul de mamă a tuturor bisericilor. În Africa se dădea titlul de 
matrix sau mame tuturor Bisericilor mari mitropolitane[36]. Un episcop galican din 
veacul al cincilea, Avit din Vienne, scria patriarhului din Ierusalim: „Apostolatul vostru 
are o întâietate ce i-a fost dată de Dumnezeu“, şi se sileşte a dovedi că ţine locul cel 
dintâi (principem locum) în Biserică, nu numai prin privilegiile sale, ci şi prin meritele 
sale[37]. Nu e dar nicidecum de mirare că Sf. Ciprian a dat titlul de Biserică mamă, de 
Biserică rădăcină celei a Romei, care născuse pe altele, poate chiar în Africa, şi a cărei 

obârşie se urca la apostoli. Prin apostoli ea era, cu acelaşi titlu ca şi celelalte Biserici 
apostolice, mama şi rădăcina Bisericii întregi. Întrucât denumirile nu-i sunt date într-un 
mod exclusiv, ele nu probează nimic în folosul puterii ce singură îşi ia. Nimeni nu zice 
că Roma n-a fost unul din centrele cele mai de frunte ale iradierii creştine din lume; 
nimenea tăgăduieşte că ar fi fost o Biserică puternică, venerabilă, apostolică. Însă totul 
vine a dovedi că însemnătatea sa nu-i dă şi o stăpânire covârşitoare în vremea celor 
dintâi veacuri. 


Vedem că, chiar din veacul al treilea, episcopii Romei, pentru cuvântul că Petru 
fusese unul din întemeietorii scaunului lor, pretindeau că ar avea oarecare drept de 
stăpânire asupra restului Bisericii şi îşi dădeau câteodată titlul de episcop al episcopilor; 
dar aşijderea vedem că Biserica întreagă se ridica împrotiva acestor pretenţii ambiţioase 
şi nu ținea nici o seamă de ele. 


Fiindcă teologii romani dau multă importanță mărturiilor Sfântului Ciprian şi 
alor lui Tertullian, a trebuit să fixăm înțelesul lor într-un mod neted şi precis. Pe lângă 
textele marelui episcop al Carthaginei, vom mai adăuga alte câteva ale lui Tertullian, 
care sunt de cel mai mare preţ, întrucât teologii romani au voit a le tâlcui în favoarea lor. 


În cartea sa contra lui Marcion[38], Tertullian se exprimă astfel: „Dacă se 
dovedeşte din capul locului că: este mai adevărat ceea ce este mai vechi; că este mai 
vechi ceea ce a fost de la început; că ceea ce a fost de la început a fost aşezat de către 
apostoli; va fi deopotrivă dovedit că ceea ce a fost dat de către apostoli este ceea ce a 
fost ținut cu sfinţenie de către Bisericile apostolice. Să vedem ce lapte au primit 
Corinthenii de la Sf. Pavel; după care rânduială au fost îndreptaţi Galatenii; ce citesc 
Filippisenii, Thessalonicienii şi Efesenii; ce vestesc Romanii, ce sunt aproape de noi, ei 
cari au primit de la Petru şi de la Pavel Evanghelia, pecetluită cu sângele lor. Şi mai 
avem şi Bisericile alăptate de Ioan...“ 


Biserica Romei este bine pusă aici la rangul său, adică după Bisericile 
apostolice, a cărora întemeiere era mai veche ca întemeierea sa. Tertullian nu priveşte 
mărturia ei mai presus de celelalte mărturii; el constată un fapt: cum că Biserica Romei, 
singura apostolică din Apus, era mai apropiată decât celelalte şi, prin urmare, era mai 
uşor pentru dânsul şi pentru protivnicii săi să cunoască mărturia ei cu privire la 
chestiunile ce îi dezbinau. 


In cartea sa De Praescriptionibus Tertullian dezvoltă aceeaşi doctrină despre 
mărturia Bisericilor apostolice, şi apelează la aceea a Bisericii Romei în acelaşi mod ca 
în cartea sa contra lui Marcion. 


„Ceea ce apostolii au propovăduit”, zice el[39], „adică ceea ce Hristos le-a 
descoperit, eu pretind prin prescripțţiune că nu se poate proba altminteri decât prin 
Bisericile ce apostolii au întemeiat, învățându-le fie prin viu grai, cum se zice, fie prin 
epistoliile lor. Dacă este aşa, toată doctrina ce se acordă cu cea a Bisericilor apostolice, 
mame şi izvoare ale credinţei[ 40], este conformă cu adevărul.” 


Puțin mai jos, Tertullian aplică acest principiu general: 
„Cutreieră”, zice €l[41], „Bisericile apostolice, unde scaunele apostolilor sunt 
încă în picioare, unde se citesc epistoliile lor autentice, unde glasul lor încă răsună şi 


chipul lor pare că încă se vede. Este Ahaia aproape de tine? Ai Corinthul; de nu eşti 
departe de Machedonia, ai pe Filippiseni şi pe Thessalonicieni; de poţi merge în Asia, ai 

Efesul; dacă locuieşti aproape de Italia, ai Roma, a căreia autoritate este aproape de noi. 
Cât este de fericită această Biserică, căreia apostolii i-au dat toată doctrina cu sângele 
lor; unde Petru a suferit moartea ca Mântuitorul; unde Pavel a fost încoronat cu moartea 
Sfântului loan Botezătorul; unde apostolul loan a fost aruncat în ulei clocotit, fără a 
suferi nimic din aceasta, după care a fost exilat într-o insulă! Să vedem ce spune această 
Biserică, ce învaţă, ce mărturie dă ea dimpreună cu Bisericile din Africa.” 


Teologii romani se mulțumesc de obicei a cita partea textului ce am subliniat. Ei 
se feresc foarte de a observa că Tertullian nu vorbeşte de Biserica Romei decât după 
celelalte Biserici apostolice şi cu acelaşi titlu; că el apelează la mărturia ei doar pentru 
că era Biserica apostolică cea mai apropiată de Africa, cea a cărei mărturie îi era mai 
uşor de constatat. Aceste observaţii, a cărora importanţă şi exactitate oricine o înțelege, 
dărâmă cu deplinătate tâlcul ce aceşti teologi caută a da celor câteva linii citate de ei. 
Negreşit că pentru aceasta le trec de obicei sub tăcere pe celelalte. 


Teologii romani au apucat cu grăbire câteva împrejurări din viața scaunului 
Romei pe vremea celor dintâi trei veacuri şi le-au dat ca probe de putere covârşitoare a 
episcopilor acestui scaun asupra întregii Biserici. Ele însă nu probează absolut nimic în 
favoarea stăpânirii lor. Exemplele de căpetenie pe care se sprijină sunt Origen, Sf. 
Dionisie al Alexandriei, Pavel din Samosata şi novaţienii. Vom cerceta faptele în lumina 
izvoarelor istorice autentice. 


Vom stabili mai întâi un principiu general, care determină adevăratul lor 
caracter, precum şi pe cel al apelurilor ce fură adresate în urmă scaunului Romei: apelul 
la un scaun sau la un episcop nu este o probă în favoarea autorităţii lor. În primele trei 
veacuri existau între episcopi relaţii foarte dese; şi dacă o discuţie se ridica într-o 
Biserică oarecare, cei ce căutau să probeze adversarilor lor că erau greşiți se adresau la 
alți episcopi şi-i rugau să facă cunoscută credinţa Bisericii lor, şi astfel să osândească pe 
cei ce voiau a face să iasă la iveală nişte păreri noi. De regulă, se adresau la Biserici 
depărtate ce nu puteau fi bănuite de parțialitate, la Biserici apostolice, sau la episcopi ce 
se bucurau de o mai înaltă reputaţie de ştiinţă şi sfinţenie. Aceia ce erau osândiţi în 
Apus apelau la Răsărit, şi cei ce erau osândiţi în Răsărit se adresau în Apus, şi mai cu 
seamă Romei, singura Biserică apostolică din acea latură. 


Este cât se poate de firesc ca Biserica Romei să nu fi fost exclusă de la aceste 
apeluri; însă pentru ca să-i fie permis a scoate aceste apeluri în sprijinul puterii sale 
covârşitoare, ar trebui ca ea să fi fost singura chemată a judeca, iar hotărârile ei să fi fost 
primite ca ieşite din această putere. Vom vedea că nu a fost aşa. 


Origen nu a apelat deloc la Roma, deşi mai mulți teologi romani zic că a făcut-o. 
Osândit mai întâi de episcopii Egiptului, apoi de mai mulți alţii şi îndeosebi de cel al 
Romei, susținut de cei ai unui mare număr de Biserici din Răsărit, el voia să se 
îndreptățească faţă de cei ce-l osândiseră. „El mai scrise”, zice Evsevie[42], „scrisori lui 
Favian, episcopul oraşului Romei, şi unui mare număr de alți episcopi ai Bisericilor, ca 
să îndreptățească curăția credinţei sale.” lată, în toată simplicitatea sa, faptul în care 
teologii romani au găsit o probă a întâietăţii de autoritate şi de jurisdicție a episcopilor 
Romei. Ei s-au ferit foarte de a cita textul lui Evsevie, şi au trecut sub tăcere părerea 
Sfântului Ieronim, legată de condamnările al căror obiect fusese Origen. Ieronim, după 
ce a vorbit de nenumăratele lucrări ale învățatului preot din Alexandria, strigă[43]: „Ce 
răsplată a primit el pentru atâtea lucrări şi sudori? El este osândit de episcopul Dimitrie 
şi, afară de episcopii din Palestina, Arabia, Fenicia şi Ahaia, este osândit unanim 
pretutindeni. Roma chiar şi-a adunat contra lui Senatul său (adică sinodul ei), nu pentru 

că ar fi învățat dogme noi, nu că ar fi avut simțăminte eretice, cum ar vrea să ne 
convingă cei ce latră după el ca nişte câini turbaţi; ci pentru că nu puteau suferi 
strălucirea elocvenţei şi a ştiinţei sale, şi pentru că atunci când vorbea el, toți ceilalți 
păreau a fi ca nişte peşti fără de glas!“ 


Astfel, după Sf. leronim, clerul Romei s-a asociat unor intrigi josnice contra lui 
Origen; iar după Evsevie, marele om scrisese episcopului Romei la fel ca multor altora, 
ca să îşi apere credința. 


Ne întrebăm ce anume probează un asemenea fapt în favoarea autorității 
episcopilor Romei? 


Cauza Sfântului Dionisie al Alexandriei nu dovedeşte nimic mai mult. 


Mai mulți credincioşi, neînțelegând doctrina expusă de marele episcop contra lui 
Savellie şi a partizanilor săi, merseră la Roma şi îi atribuiră o doctrină eretică. Un sinod 
se ținea atunci în acest oraş. Episcopul roman scrise, în numele sinodului, o scrisoare lui 
Dionisie al Alexandriei, ca să se informeze dacă este adevărat că susținea doctrina ce i 
se atribuise. Episcopul Alexandriei trimise la Roma o lucrare alcătuită de el, în care erau 
expuse părerile sale cu exactitate. lată rezumatul exact al celor scrise asupra acestui 
punct de către Evsevie şi Sf. Athanasie. Şi din faptul că un episcop cere, în numele unui 
sinod, lămuriri unui alt episcop asupra credinţei sale, trebuie a se conchide oare că 
episcopul care cere lămuririle are autoritate şi jurisdicție asupra celui căruia-i scrie? Este 
nu numai dreptul, ci şi datoria oricărui episcop de a căuta să lumineze pe un frate pe 
care-l crede greşit, şi să fie gata el însuşi a da seamă de credinţa sa. Deci episcopul 
Romei şi al Alexandriei au îndeplinit o datorie riguroasă; nici unul dintr-înşii nu a 
exercitat o autoritate covârşitoare. 


Insă pentru faptul că mai mulți au venit la Roma să-l învinuiască, este oare un 
motiv de a spune că ei recunoşteau acestui scaun o putere mai mare? 


Faustin, episcop de Lion, stăruind să osândească pe Marcian din Arles, îl acuză 
înaintea sfântului Ciprian[44]. Recunoştea el pentru aceasta Sfântului Ciprian o 
autoritate superioară? Episcopii din Spania denunţară aceluiaşi Ciprian pe doi episcopi 
răi, cari arătau în favoarea lor scrisori de la episcopul Romei, iar Ciprian îi condamnă pe 
cei doi episcopi vinovaţi[45]. Trebuie oare a se conchide de aici că episcopii spanioli 
recunoşteau Sfântului Ciprian nu numai autoritatea asupra Bisericii lor, ci încă o 
autoritate superioară celei a episcopului Romei? Istoria Bisericii ne oferă numeroase 
exemple de episcopi ce apelează unii la alții, şi aceasta fără a recunoaşte nici o autoritate 
celor cărora le erau deferite cauzele. 


Dionisie al Alexandriei[46] primi el însuşi plângeri contra doctrinei lui Pavel din 
Samosata, episcopul Antiohiei, după cum cel al Romei primise plângeri contra doctrinei 
lui Dionisie. Precum episcopul Romei îi scrisese, el scrise episcopului Antiohiei pentru 
a-i face cunoscute învinuirile de care era încărcat; el se adresă lui Pavel în numele 
clerului său, după cum episcopul Romei se adresa lui însuşi în numele sinodului roman. 
Episcopul Antiohiei răspunse, pentru a se explica; şi Dionisie, negăsind lămuririle sale 
destul de tari, scrise din nou spre a le doborî. Episcopii din Siria se adunară la Antiohia 
ca să judece pe Pavel; ei scriseră lui Firmilian al Chesariei Capadochiei şi lui Dionise al 
Alexandriei, rugându-i să vină ca să-l judece împreună cu ei. Dacă ei ar fi scris 
episcopului Romei, cât ar triumfa teologii romani de acest fapt, care totuşi n-ar proba 

mai mult în favoarea jurisdicției acestui episcop, după cum nu probează în favoarea 
aceleia a lui Firmilian sau a lui Dionisie. 


Acesta din urmă nu se putu duce la sinod, din pricina unei boli îngrijorătoare, ce- 
] mână puţin timp după aceea la mormânt; dar scrise sinodului din Antiohia o epistolie, 
trimisă la toată Biserica de un al doilea sinod care puse capăt afacerii lui Pavel din 
Samosata. 


Episcopul eretic, vrând a continua să locuiască în casa episcopală, episcopii, 
pentru a-l scoate afară din ea, scriseră la Roma împăratului Aurelian, care, zice 
Evsevie[47], „ordonă foarte înţelept să se dea casa în mâinile altora, cărora ar scrie 
episcopii italieni de religie creştină şi episcopul roman.” Sinodul al doilea din Antiohia 
scrisese episcopului Romei, ca şi urmaşului lui Dionisie pe scaunul din Alexandria. 
Biserica dn Italia s-a unit cu hotărârea sinodului contra lui Pavel de Samosata, care a 
fost alungat din Biserică. 


S-a voit a vedea în decizia lui Aurelian o probă în favoarea jurisdicției 
universale a episcopului Romei. Este mai exact a zice că împăratul a voit să se 
raporteze, în afacerea ce îi era deferită, la mărturisirea unor episcopi pe cari ambele părți 
nu-i putea recuza după drept, fiindcă ei nu aveau nici un interes a favoriza pe unul mai 
mult decât pe altul; episcopi a cărora sentinţă el însuşi putea să o cunoască lesne, fiindcă 
locuia în mijlocul lor. Este de remarcat că împăratul nu a dat nicidecum sentința 
episcopului Romei ca nerecuzabilă; el îl numi împreună cu ceilalți episcopi italieni şi 
după ei; dacă îl menționă într-un mod special, evident aceasta nu a fost decât din cauza 
importanţei scaunului său aşezat în capitala Imperiului, iar nu pentru că se bucura de o 
autoritate particulară. 

Într-adevăr, este nevoie de probe în favoarea supremaţiei romane, pentru a le 
căuta până şi în afacerile unui împărat păgân, când toate lămuririle bisericeşti în 
afacerea lui Pavel din Samosata probează că acea supremație nu era nicidecum 
recunoscută de către Biserică! 

Cauza novaţienilor, la care au recurs încă teologii romani, nu este mai favorabilă 
sistemului lor. Schisma lui Novat din Carthagina se confundă cu aceea a lui Novaţian 
din Roma. Partizanii lui Novaţian, ca şi cei ai lui Novat, se purtau cu foarte mare 
asprime față de cei cari slăbiseră în persecuție. Novaţian, întemeind schisma sa la Roma, 
ca şi Novat la Carthagina, vedem pe schismaticii din Roma cautând să se sprijine pe 
Biserica din Africa, după cum schismaticii din Carthagina pe aceea a Romei. Din 
relațiile lor şi din plângerea lor s-ar putea tot atât de bine conchide supremaţia 
Carthaginei cât şi cea a Romei. Însă teologii romani nu caută să-şi ațintească privirea 
decât asupra Romei. Se înțelege pentru ce. Silinţele lor sunt zadarnice. Faptele se 
împrotivesc. 

Sf. Ciprian condamnă cu asprime, în mai multe sinoade, învăţătura lui Novat şi a 
lui Novațian. Cel dintâi, unul din partizanii cei mai râvnitori ai acestor învățături cel 
puțin criminale, văzând că are să fie osândit, fugi la Roma. Acolo se înțelese cu 
Novaţian, care vâna scaunul acestui oraş, şi făcu să fie hirotonit episcop, atunci când 
Cornelie era deja legitim ales. 

Cornelie şi competitorul său se adresară episcopului Carthaginei. Ciprian credea 
în legitimitatea alegerii lui Cornelie; cu toate acestea nu-l admise deocamdată în 
comuniunea sa, din cauza scrisorilor competitorului său. El adună un sinod al 
episcopilor din Africa, cari hotărâră să trimită la Roma doi dintre ei, ca să afle ce se 
petrecuse. Lămuririle fiind favorabile lui Cornelie, legăturile de unire duhovnicească se 
stabiliră între el şi episcopii din Africa. 

Novaţian nu conteni însă a se pretinde episcop al Romei, stăruind din nou pe 
lângă Biserica Africană. El căzu în fața curajului lui Ciprian; însă îşi căpătă cu toate 
acestea câțiva partizani. Partida sa la Roma era destul de mare. Ciprian mijloci ca să se 
aducă liniştea în această Biserică, şi reuşi, iar Cornelie îi comunică fericita veste. 


Până aici, mai mult episcopul Carthaginei exercită influență asupra afacerilor 
Bisericii Romei, decât episcopul Romei asupra celor ale Bisericii Carthaginei. Curând 
apoi, schismaticii din acest de pe urmă oraş aleseră un episcop ce căută a se pune în 
înțelegere cu cel al Romei. Atunci partida se dezbină în două părți, care-şi aleseră 
fiecare câte un episcop. Această dezbinare îi slăbi. Neputând câştiga partizani în Africa, 
ei se duseră la Roma ca să învinuiască pe Ciprian, precum mai înainte învinuiseră pe 
Cornelie pe lângă episcopul Carthaginei. Episcopul Romei se lăsă deocamdată a fi clătit 
de calomniile lor; dar reveni la alte simțăminte după ce primi scrisorile lui Ciprian. 

Partidul lui Novaţian s-a menținut la Rorna după moartea lui Cornelie. El avea 
partizani în cea mai mare parte din Biserici. Marcian, episcopul din Arles, era din 
numărul lor. 

În această împrejurare, Faustin, episcopul Lionului, crezu că e bine să se 
sprijine, pentru a osândi pe Marcian, pe cei mai de frunte episcopi din Apus. El se 
adresă deci lui Ştefan, episcopul Romei, şi lui Ciprian. Cel din urmă scrise episcopului 
Romei pentru a-i arăta ce se cuvenea să facă în această împrejurare. El însuşi era prea 
depărtat de localităţi, ca să poată vedea de ele cu folos, şi ruga pe fratele său din Roma 
să scrie clerului şi poporului din Arles, sfătuindu-i ca să depună pe Marcian. 

În toate faptele acestea, exact istorisite după documentele autentice[48], nu se 
vede altceva decât o egală mijlocire a episcopilor Romei şi Carthaginei în afacerile 
Bisericii, o egală dorință de a întreţine între ei bune raporturi şi de a fi în desăvârşită 
legătură frățească. Dacă Sf. Ciprian laudă pe Cornelie şi Biserica Romei pentru că 
lepădase pe schismaticii din Africa, el îi ocărâse mai înainte pentru că au pregetat a se 
rosti între el şi episcopul nelegitim ce se dusese la Roma. Fericit că vrăjmaşii săi nu 
găsiseră în acea Biserică sprijinul ce-l doreau, el aduce mari laude romanilor, scriind 
atunci vestitele rânduri de cari atât de mult s-a abuzat: „Ei (adversarii săi) cuteză a se 
îmbarca şi a duce scrisori la scaunul lui Petru, la Biserica principală, de unde a ieşit 
unitatea sacerdotală, negândind că acolo erau acei Romani a căror credință apostolul a 
lăudat-o, şi pe lângă care perfidia nu poate avea apropiere.” 

Am explicat, după însuşi Sf. Ciprian, expresiile din care teologii romani ar voi să 
tragă nişte consecinţe atât de întinse. Nu ne mai rămâne decât a observa că împrejurările 
şi contextul le ridică toată importanţa ce au voit a le atribui. Sf. Ciprian datora într- 
adevăr mulțumire Bisericii Romei, care se rostise în favoarea sa şi împrotiva duşmanilor 
săi. Pentru aceasta, el face amintire de cei doi întemeietori ai ei: Sf. Petru, care fusese 
simbolul unității corpului apostolic, şi prin urmare, aceea a corpului episcopal; şi Sf. 
Pavel, care lăudase credința Romanilor. Trebuie să luăm aminte că el nu adresează 
nicidecum episcopului Romei laudele sale, ci clerului şi credincioşilor acelei Biserici, 
cari după rugămintea sa luaseră în seamă scrisorile sale şi pe lângă cari el pledase cauza 
sa. Episcopul nu e nimic în ochii lui fără clerul său şi credincioşii săi, şi nu-i acordă nici 
o prerogativă personală. Deci textul Sfântului Ciprian e protivnic, iară nu favorabil, 
sistemului autorității papale. Despre aceasta se va încredința oricine, mai ales citind în 
întregul lor scrisorile episcopilor Romei şi Carthaginei. Şi unul şi altul nu lucrează decât 
împreună cu clerul Bisericii lor şi cu episcopii din provinciile lor; nici unul, nici altul 
nu-şi atribuie autoritate personală. 

IV. 


Despre autoritatea episcopilor Romei în veacul al patrulea şi al cincilea. 


Faptele se unesc cu mărturiile doctrinale, întru a demonstra că Papalitatea nu se 
bucura nicidecum de autoritate universală pe vremea celor dintâi trei veacuri ale 
Bisericii; întru a proba că episcopii Romei nu au avut, în afacerile bisericeşti, decât o 
influență ce izvora mai mult din însemnătatea şi din vrednicia scaunului lor, singurul 
care a fost obşteşte recunoscut ca apostolic în Apus. 


Biserica Romei fusese, afară de aceasta, mama mai multor Biserici, asupra 
cărora ea avea oarecare stăpânire, după cum ne spune canonul al şaselea al întâiui sinod 
ecumenic, ţinut la Nicea în anul 325. 


S-a vorbit mult asupra acestui vestit canon, în care teologii romani s-au silit a 
vedea o mărturie în favoarea părerilor lor. Dânşii au răsfoit manuscriptele să vadă nu 
cumva vor descoperi sau vor găsi ceva care ar părtini scopurile lor. Şi într-adevăr, au 
întâlnit unele mărturii cari le veneau foarte la îndemână, prin nişte completări ce n-ar 
lăsa nimic de dorit, dacă ar fi autentice. lată una: „Deci întrucât sfântul sinod a 
confirmat întâietatea scaunului apostolic, cuvenită meritului sfântului Petru, care este 
principele episcopatului întreg (cuvânt cu cuvânt: al coroanei episcopale), şi vredniciei 
oraşului Romei.” Iată într-adevăr un frumos început pentru canonul al şaselea de la 
Nicea; dar ce nenorocire că falsificatorul s-a trădat chiar prin stilul său[49], care nu 
poate fi decât din epoca manuscriptului însuşi, adică din evul de mijloc. Într-un 
manuscript roman se citeşte în capul canonului al şaselea: „Biserica Romană a avut 
întotdeauna întâietatea.” Aceste cuvinte, care ar putea fi primite, sunt copiate din actele 
Sinodului din Chalcedon, şi nu aparțin celor din Nicea, precum nici această formulă 
intercalată într-un alt manuscript: „Fie ca Biserica Romană să aibă totdeauna întâitatea.” 
Toate aceste completări nu erau încă cunoscute în veacul al nouălea, fiindcă autorul 
Falselor Decretale, care trăia atunci, şi care n-ar fi lipsit a se folosi de ele, a dat 
canoanele primelor sinoade după cum le adunase Dionisie cel Mic. Acest învăţat, care 
făcuse chiar la Roma adunarea sa de canoane, a murit în prima jumătate a veacului al 
şaselea. După Cassiodor, el cunoştea desăvârşit limba greacă. Versiunea sa merită deci 
deplină încredere. Şi în ea nu se găseşte nici una din completările ce văzurăm. Astfel, el 
dă canonul al şaselea al Sinodului de la Nicea precum urmează: 


„Obiceiurile cele din început ţie-se, cele din Eghipet şi din Livia şi din 
Pentapole, ca Episcopul cel ce este în Alexandria să aibă stăpânire preste toate acestea: 
fiindcă şi Episcopului ce este în Roma aceasta este obişnuită. Aşijderea încă şi în 
Antiohia şi în celelalte Eparhii să se păzească întâietatea bisericilor. Şi de obşte aceea să 
fie arătată, că dacă cineva fără socotinţa mitropolitului s-ar face episcop, unul ca acela 
marele sinod a hotărît a nu se cuveni să fie episcop etc.“ 


Pricina acestui canon era apărarea întâietății şi puterii episcopului Alexandriei 
împrotiva partizanilor lui Meletie, episcopul din Licopoli, cari refuzau a i le recunoaşte 
pentru hirotoniile episcopale. 


Canonul al şaselea nu are deci alt scop decât de-a întări vechile obiceiuri 


privitoare la aceste hirotonii, şi îndeobşte precăderile ce erau consfințite dintru început. 
Şi, după un obicei vechi, Roma se bucura de oarecari prerogative ce nu i se tăgăduiau. 

Sinodul pleacă de la acest fapt, pentru a întări prerogative analoge Alexandriei, 
Antiohiei şi celorlalte Biserici. 


Dar care erau bisericile asupra cărora episcopul Romei, urmând vechiului obicei, 
avea stăpânire şi şederea mai sus ca toți apusenii? Ruffin le semnalează sub titlul de 
suburbicare. Acest scriitor, care întocmi Istoria sa bisericească în veacul al patrulea, 
născut la Acvilea şi care a trăit la Roma, trebuia să cunoască întinderea stăpânirii 
Bisericii Romane din vremea sa. Deci ce înțelege el prin Biserici suburbicare? Se ştie că 
din vremea domniei lui Constantin, Biserica a fost împărțită în dioceze şi în provincii, la 
fel ca şi Imperiul[ 50]. Din acest fapt neîndoios, se cunosc Bisericile suburbicare; ele 
erau cele ce se aflau în localităţile cu acelaşi nume în veacul al patrulea, deci cele ce 
atârnau de dioceza sau prefectura Romei, adică cele şapte provincii numite „Sicilia, 
Corsica, Sardinia, Campania, Tuscia, Picenum Suburbicarium, Apulia cum Calabria, 
Bruttium, Samnium, Valeria.” Italia de miazănoapte forma o a doua dioceză, a cărei 
prefectură era Milanul, şi nu ţinea de Roma; dioceza Romei nu se chema Italia, ci 
teritoriul roman. Astfel Sf. Athanasie numeşte Milanul mitropolia Italiei, iar Roma 
mitropolia teritoriului roman[51]. Aşadar, în veacul al patrulea, puterea episcopilor 
Romei nu se întindea decât asupra Italiei de miazăzi şi asupra insulelor Sicilia, Corsica 
şi Sardinia. 


Când Părinţii Bisericii vorbesc de scaunul Romei ca cel dintâi din Apus, ei nu 
vor nicidecum să vorbească de jurisdicția sa universală, ci de măreţia sa ca singurul 
scaun apostolic din acele laturi. 


Provinciile pe care sinodul de la Nicea le-a supus stăpânirii episcopului 
Alexandriei formau dioceza Egiptului, după cum cele supuse episcopului Romei formau 
dioceza Romei. Sinodul Nicean a statornicit între unul şi altul o apropiere ce întăreşte cu 
deplinătate comentariul lui Ruffin. Canoanele al şaselea şi al şaptelea ale Sinodului de la 
Nicea pot fi privite ca obârşia legală a patriarhatelor; titlul nu era încă în întrebuințare, 
dar lucrul era statornicit. După principiul primit de întâiul sinod ecumenic, numărul 
patriarhatelor nu era restrâns la patru; acolo se dă chiar a înţelege că afară de cele patru 
mari biserici apostolice, a Romei, a Antiohiei, a Alexandriei şi a Ierusalimului, mai erau 
şi altele cari se bucurau de drepturi la fel. Episcopii acestor biserici nu au primit titlul de 
patriarhi, dar se bucurau de alte titluri cari îi înălțau mai sus de simpli mitropoliți, 
precum sunt cele de exarh şi de primat. 


Cu toate subterfugiile teologilor romani, ei nu pot scăpa de cele două consecințe 
ale canonului al şaselea al Sinodului de la Nicea: 1. Sinodul s-a rostit că autoritatea 
episcopului Romei nu se întindea decât asupra unei regiuni determinate, ca şi aceea a 
episcopului Alexandriei; 2. această autoritate nu era sprijinită decât pe obicei. 


De aici urmează că, în ochii sinodului, autoritatea nu era universală; că ea nu era 
de drept divin. Întregul sistem ultramontan fiind întemeiat pe caracterul universal şi 
divin al autorității papale, este diametral opus canonului al şaselea al Sinodului 
Ecumenic de la Nicea. 


Drept este că sinodul, întemeindu-se pe obiceiul roman spre a întări şi pe cel al 
Alexandriei, recunoscu legitimitatea obiceiului stabilit, şi aduse laude vredniciei 
scaunului Romei, însă trebuie adăugat că prerogativele ce îi recunoştea nu erau 
nicidecum cele pretinse de el de atunci încoace. 

Sinodul Ecumenic din Constantinopole (381), care este al doilea din sinoadele 
ecumenice, a interpretat foarte bine pe cel de la Nicea prin al treilea canon al său, astfel 
întocmit: „Episcopul Constantinopolei să aibă întâietatea de onoare (priores honoris 
partes) după episcopul Romei, pentru că Constantinopole este noua Romă.” 


Episcopul Romei era deci privit ca primul în onoare pentru că era episcop al 
capitalei Imperiului; Bizanțul, devenind a doua capitală sub numele de Constantinopole, 
episcopul său trebuia să aibă al doilea rang, după principiul ce cârmuieşte sinodul de la 
Nicea în aşezământul din afară al Bisericii, după care circumscripțiile Imperiului au 
devenit şi circumscripțiile Bisericii. 


Sinodul Ecumenic de la Chalcedon (451), ţinut la un veac după cel din 
Constantinopole, aruncă o nouă lumină asupra acestui punct; el se rosteşte astfel în 
canonul al douăzeci şi optulea: 


„Pretutindenea hotărârile sfinților Părinți urmând, şi recunoscând canonul cel de 
curând citit al celor 150 prea iubitori de Dumnezeu episcopi (Canonul III al Sinodului al 
doilea),(...) aceleaşi şi noi poruncim şi hotărâm pentru privilegiile (presvia) Preasfintei 
Biserici a Constantinopolei, Roma cea nouă. În adevăr după cuviință au dat Părinţii 
privilegii scaunului Romei vechi, fiindcă era cetate împărătească. 


„Porniți într-acestaşi chip, cu aceeaşi țintire întocmai, prea iubitorii de 
Dumnezeu episcopi, cei o sută şi cincizeci, cele deopotrivă privilegii au dat şi 
preasfântului Scaun al Romei ceii noi, cu drept cuvânt judecând ca cetatea ce s-a cinstit 
cu împărăție şi cu Senat, să dobândească şi întru lucrurile cele bisericeşti privilegiile 
cele deopotrivă cu împărăteasca cetate a Romei ceii vechi, ca şi aceasta să se mărească, 
a doua după dânsa fiind...“ În urmarea acestei hotărâri, sinodul a supus jurisdicției 
episcopului Constantinopolei diocezele Pontului, Asiei[ 52] şi Traciei. 


Delegații papei Leon I la sinodul de la Chalcedon s-au împrotivit până la leşin 
acestui canon. Cu toate acestea el a fost primit. Părinții sinodului adresară lui Leon o 
scrisoare cuviincioasă în care, după ce amintesc în treacăt împrotivirea delegaţitor, zic: 
„Vă rugăm deci să cinstiţi judecata noastră prin înseşi ale voastre porunci.” 


Teologii romani au voit a vedea în acest fapt o probă că Părinţii din Chalcedon 
recunoşteau episcopului Romei o autoritate supremă asupra hotărârilor sinoadelor, ce nu 
ar avea valoare, dacă nu ar fi întărite de el. Este mai drept să nu vedem aici decât un fapt 
de înaltă bună-cuviință, izvorit din iubirea păcii şi a unirii. Sinodul trebuia să dorească 
ca Apusul să fie de aceeaşi părere cu Răsăritul. Episcopul Romei reprezenta Apusul la 
sinod, fiind singurul care avea în Apus un scaun apostolic; pe de altă parte, scaunul său 
era primul în cinstire în Biserica universală, şi deci se cuvenea să-l roage ca să se 
unească cu hotărârea sinodului. Nu i s-a cerut nicidecum a o întări, ci numai de a cinsti 
prin înseşi ale sale porunci judecata ce fusese bine găsită. Dacă pecetluirea episcopului 
Romei ar fi fost de nevoie, ar fi fost oare decizia de la Chalcedon o judecată, o hotărâre 
promulgată, înaintea acestei pecetluiri? Papa Leon nu a înțeles scrisoarea Sinodului de 
Chalcedon ca teologii noştri romani. El nu a refuzat a întări canonul cu autoritatea sa, ci 
numai de a-l primi: „Niciodată”, zice el, „nu va putea acest canon să aibă 
consimțământul nostru“[53]. Şi pentru ce refuză el consimțimântul său? Pentru că 
canonul de la Chalcedon ridica episcopului Alexandriei rangul al doilea, şi celui al 
Antiohiei rangul al treilea, şi astfel era protivnic canonului al şaselea al Sinodului de la 
Nicea; şi pentru că tot acest canon lovea în drepturile mai multor primaţi sau 
mitropoliți| 54]. 

În altă scrisoare, adresată împăratului Marcian[55], Papa Leon vorbeşte în chipul 
următor: „Episcopul Constantinopolei, cu toată slava Bisericii sale, nu poate face ca ea 
să fie apostolică; el nu are dreptul de a o înălța, jertfind alte Biserici, ale căror privilegii, 
statornicite de canoanele sfinților Părinţi şi întemeiate pe canoanele cinstitului sinod din 
Nicea, nu pot fi nici zguduite prin răsucire, nici prihănite prin vreun novism.” 


Biserica Romei a uitat cu totul acest principiu al unuia din cei mai mari episcopi 
ai săi. 


În scrisoarea sa către împărăteasa Pulheria[56], Papa Leon declară că „a casat 
hotărârea de la Chalcedon prin autoritatea preafericitului Apostol Petru.” Aceste cuvinte 
lasă deocamdată să se creadă că el îşi atribuia o putere covârșitoare în Biserică în 
numele Sfântului Petru dar, cercetând cu mai multă luare aminte şi fără idee 
preconcepută scrisorile lui şi alte scrieri ale sale, oricine rămâne încredințat că Leon nu 
vorbea decât ca episcop al unui scaun apostolic şi că, în această calitate, el îşi atribuia 
dreptul ca, în numele apostolilor cari întemeiaseră Biserica sa şi al părților apusene pe 
care el le reprezenta, să se împrotivească ca Biserica Răsăriteană să ia singură o hotărâre 
aşa de însemnată într-o afacere ce interesa toată Biserica universală. 


Proba că vedea lucrurile astfel este faptul că nu-şi atribuie nici o autoritate 
personală, ce i-ar fi venit prin Sf. Petru dintr-o obârşie divină ci, din contră, se prezintă 
ca apărător al canoanelor şi priveşte drepturile şi datoriile reciproce ale Bisericilor ca 
fiind aşezate de Părinţi şi întărite de Sinodul din Nicea. El nu pretinde că Biserica sa ar 
avea drepturi excepționale, purcezând dintr-o altă obârşie; ci numai că, după dreptul 
bisericesc, el este cel dintâi episcop al Bisericii; pe lângă aceasta, el stă pe scaunul 
apostolic al Apusului; cu aceste două titluri, el trebuie să se amestece ca să împiedice 
ambiția unei Biserici particulare, spre a nu da lovire nici drepturilor acordate de canoane 
altor episcopi, prea slabi pentru a rezista, nici păcii Bisericii universale. Citind cu băgare 
de seamă tot ce a scris Leon contra canonului Sinodului de la Chalcedon, nimenea se 
poate îndoi că altul ar fi fost simțământul său; el nu îşi atribuia deci defel autocrația din 
care teologii romani întocmesc temelia autorităţii papale. În scrisoarea sa către Părinţii 
sinodului de la Chalcedon el nu se prezintă decât ca „păzitorul credinţei sobornice şi al 
aşezămintelor Părinților“, iar nu ca şeful şi stăpânul Bisericii de drept divin[57]. El 
privea canonul Sinodului de la Chalcedon ca smuls de la membrii acestei adunări prin 
influenţa episcopului Constantinopolei, şi scria celui al Antiohiei[58] că trebuie să-l 
considere ca neavenit, pentru că era protivnic hotărârilor de la Nicea. Şi, adaugă el, 
„pacea universală nu va putea să stea, decât cu condiţia respectării canoanelor.” 


Papii moderni nu ar fi scris astfel, ci ar fi pus autoritatea lor personală în locul 
canoanelor. 


Anatolie al Constantinopolei scrise Papei Leon că greşea atribuind influenţei 
sale canonul douăzeci şi opt de la Chalcedon; că Părinţii sinodului se bucuraseră de 
toată libertatea şi că el personal nu ţinea nicidecum la privilegiile ce i se dăduseră. Cu 
toate acestea, privilegiile au dăinuit, cu toată împrotivirea episcopului Romei, şi fură 
recunoscute chiar în Apus. Vom cita despre aceasta o probă dintr-o mie; este o scrisoare 
a unui strălucit episcop din Gallia, Avit, mitropolit de Vienne, către loan, episcopul 
Constantinopolei.[59] În acelaşi timp, se poate zice că luptele dintre episcopii Romei şi 
Constantinopolei cu privire la canonul din Chalcedon sunt sămânţa dihoniei care a dus 
mai târziu la o ruptură întreagă. În principiu, Leon avea cuvânt de a apăra canoanele de 

la Nicea; însă nu putea tăgădui că un sinod ecumenic ar fi avut aceleaşi drepturi ca un 
alt sinod de mai înainte, mai cu seamă rămânând credincios spiritului ce-l povăţuise. 
Sinodul de la Nicea, consfințind obiceiul care făcea să se privească episcopul Romei ca 
cel întâi cu cinstea în Biserică, avusese mai puţin în vedere obârşia apostolică a 
scaunului său decât strălucirea ce izvora pentru el din pricina însemnătăţii oraşului 
Roma; căci şi alte biserici aveau o obârşie tot atât de apostolică, iar Antiohia, ca biserică 
întemeiată de Sf. Petru, avea întâietate asupra Romei. Pentru ce Constantinopolul, 
devenind a doua capitală a Imperiului, scaunul episcopal al acestui oraş nu ar fi avut al 
doilea rang, întrucât cel al Romei nu avea întâiul rang decât din cauza titlului de prima 
capitală? Se înțelege că Sinodul de la Chalcedon nu fusese necredincios spiritului de 
care fusese însuflețit cel din Nicea, şi că dacă schimbase ceva din litera dispozițiilor 
sale, el o făcuse ascultând de acelaşi motiv ce cârmuise întâia adunare ecumenică. El se 
sprijinea, între altele, pe al doilea sinod ecumenic care, fără a da episcopului 
Constantinopolei vreo jurisdicție patriarhală, totuşi îl gratificase cu titlul de al doilea 
episcop al Bisericii universale, şi aceasta fără ca episcopul Romei sau vreun alt episcop 
din Apus să se fi împrotivit. 


Canonul douăzeci şi opt de la Chalcedon era o urmare a canonului al treilea de la 
Constantinopole; era cu atât mai folositor a da unui patriarh jurisdicția asupra diocezelor 
Asiei, Pontului şi Traciei, cu cât alegerile şi hirotoniile episcopale dădeau loc, în aceste 
dioceze, la lupte nesfârşite între primaţi şi mitropoliți. Întrucât Sinodul de la Nicea 
consfințise drepturile întemeiate pe obicei, fiecare primat, fiecare mitropolit pretindea a 
avea şi el unele din acele drepturi. 


Astfel, episcopul Antiohiei voise a întinde jurisdicția sa asupra insulei Cipru; 
însă din cea mai adâncă vechirne această biserică se cârmuise ea însăşi, prin episcopii 
săi uniți cu mitropolitul. Pricina a fost adusă înaintea Sinodului Ecumenic dela Efes, 
care se rosti în favoarea independenţei Bisericii Ciprului; motivul său a fost că „trebuie 
a se lua aminte ca nu cumva, sub cuvânt de sfințită dregătorie, să se piardă libertatea ce 
ne-a dat Domnul nostru lisus Hristos, slobozitorul tuturor oamenilor, cu prețul sângelui 
său.“[60] Pentru aceasta mitropoliţii Ciprului se întitulară, ca şi în trecut, avTokețaioi 
(independenți), şi nu recunoscură jurisdicţia nici unui episcop superior. Episcopul 
Ierusalimului era de aşijderea acefal sau fără şef, după canonul al şaptelea al Sinodului 
de la Nicea, şi îşi păstra vechea cinste dată scaunului său. 


Papa Leon avea deci cuvânt a se rosti în favoarea respectului canoanelor; însă 
greşea punând canoanele disciplinare pe aceeaşi linie cu hotărârile dogmatice. Într- 
adevăr, cele dintâi pot fi modificate când împrejurări grave o cer, chiar trebuie a fi 
câteodată modificate în literă, dacă voim să le păstrăm spiritul; pe câtă vreme definițiile 
de credinţă nu trebuiesc niciodată modificate în literă, cu atât mai puțin în spirit. 


Canoanele primelor sinoade ecumenice aruncă incontestabil o vie lumină asupra 
prerogativelor episcopului Romei: ele se completează unele prin altele. Canonul 
douăzeci şi opt de la Chalcedon, chiar când opunerea Apusului, în persoana episcopului 
Romei, i-ar ridica caracterul său de ecumenicitate, după cum pretind unii din teologii 
romani, nu ar conține mai puţin doctrina pe care noi o apărăm; căci trebuie bine a 
observa că Leon nu l-a combătut ca opus autorităţii divine şi universale a scaunului 
Romei, pentru care el nu reclama decât o întâietate eclesiastică, ci numai şi numai 
pentru că el lovea canonul al şaselea de la Nicea, coborând pe episcopul Alexandria la al 
treilea rang şi pe cel al Antiohiei la al patrulea în episcopat. 

Era deci incontestabil, în acea epocă, că episcopul Romei nu poseda autoritate 
universală de drept divin în Biserică. Aceasta reiese încă mai bine din participarea 
episcopilor Romei la sinoade. Un fapt este sigur: nu ei au convocat cele patru dintâi 
sinoade ecumenice, nu le-au prezidt şi nu le-au confirmat. 


Să dovedim aceasta pentru fiecare în parte. 


Iată ce spune Evsevie[61] despre convocarea, preşedinţia şi confirmarea întâiului 
Sinod Ecumenic de la Nicea: 


Constantin îşi spuse că „nevăzutul vrăjmaş care turbura în aşa măsură viaţa 
Bisericii se cerea războit în cu totul alt chip.” 


Spre a îndrepta împrotiva lui o armată dumnezeiască, el convoacă un sinod 
general, „poftind prin scrisori respectuoase pe episcopii din toate regiunile să se ducă 
acolo cât se poate mai curând. Nu dădu o poruncă oarecare, căci străduința personală a 
împăratului a făcut mult pentru îndeplinirea ei: puse în slujba unora trăsurile publice, 
procură altora un mare număr de cai de călărie. Apoi a însemnat locul cel mai potrivit 
pentru întrunire; acel loc a fost oraşul Nicea din Vithinia, ce şi-a luat numele de la 
biruință. Porunca împăratului fiind trimisă în toate provinciile, toți alergară cu grăbire. 
(...) Numărul episcopilor trecea de două sute cincizeci iar preoţii, diaconii şi clericii cari 
îi însoţiseră erau cu neputinţă de numărat. Dintre aceşti slujitori ai lui Dumnezeu unii 
străluceau prin înțelepciunea cuvântărilor, alții prin asprimea vieții lor şi prin suferințele 
ce înduraseră, alții aveau drept podoabe smerenia şi bunele moravuri. Câţiva erau foarte 
cinstiți pentru bătrâneţea lor; alții excelau prin vigoarea tinereţii trupului şi a cugetului. 
Erau unii cari de abia intraseră în hirotonie. Împăratul poruncise a le împărţi zilnic la 
toți, şi cu îndestulare, toate cele trebuitoare. 


„În ziua hotărîtă sinodului pentru lămurirea subiectelor controversate, toți cei ce 
fuseseră convocați s-au adunat în cea mai mare sală a palatului, unde se aşezaseră în 
ordine un mare număr de scaune de amândouă părțile, şi fiecare se aşeză la locul său, 
potrivit rangului. Soborul şezând cu o modestie cuviincioasă, toți păziră mai întâi 
tăcerea, aşteptând intrarea împăratului. Curând unul din rudele împăratului, apoi un 
altul, apoi un al treilea intrară: ei nu erau precedați de soldați sau de străjeri, după 
obicei, ci numai de câţiva prieteni, cari mărturiseau credinţa lui Hristos. 


„La semnalul dat pentru a vesti intrarea împăratului, toți se sculară. Atunci 
împăratul înaintă până în mijlocul adunării, aidoma unui înger al lui Dumnezeu. (...) 
Ajungând la locul unde se găseau cele întâi scaune, el se aşeză pe cel dintâi din mijloc, 
însă numai după ce episcopii îi făcură semn să şază. Toţi luară loc după împăratul. 
Atunci acel dintre episcopi care ocupa întâiul scaun la dreapta, adresă împăratului o 
scurtă alocuţiune.“ 


Această istorisire probează că împăratul a convocat sinodul, că el a dat pentru 
aceasta porunci oficiale şi că el a ocupat în adunare locul de preşedinte. 


Negreşit că el nu avea dreptul bisericesc de a convoca sinodul; însă dacă 
intervenirea directă a împăraţilor în convocarea sinoadelor din primele veacuri nu 
probează că ei ar fi avut drepturi în Biserică, ea probează cel puțin că Biserica nu 
poseda atunci putere centrală care să poată convoca pe toți episcopii. Altminteri 
împărații creştini s-ar fi adresat la acea autoritate, şi tot ce ar fi întreprins ei fără 
intervenirea ei s-ar fi considerat ca nul şi nelegitim. Dar n-a fost aşa. 

Episcopul cel mai sus-pus la sinodul din Nicea nu ocupa decât locul întâi în 
partea dreaptă. Constantin era pus în mijloc, în fundul sălii şi pe un scaun anume. Care 
era episcopul ce şedea mai întâi? Evsevie nu-l numeşte, ceea ce ar da de gândit că ar fi 
fost el însuşi. Istoricul Socrate susţine că era cu adevărat Evsevie, episcopul Chesariei 
Palestinei. Acest scaun era unul din cele mai importante ale Răsăritului şi cel întâi din 
Palestina de la dărâmarea Ierusalimului. La începutul scrierii sale, Viaţa lui Constantin, 
Evsevie se exprimă astfel: „Noi înşine am înălțat de curând laude principelui biruitor..., 
ce a şezut în adunarea slujitorilor lui Dumnezeu.” Dacă aceste cuvinte nu sânt o probă 
doveditoare, ele dau totuşi o mare probabilitate afirmației lui Socrate. 


Însă ori că a fost Evsevie al Chesariei, ori Evstatie al Antiohiei, după cum afirmă 
Theodorit[62], sau Alexandru al Alexandriei, după cum pretinde Nichita[63] după 
Theodor de Mopsuestia, nu are importanță. 


Sigur este că trimişii episcopului Romei nu au prezidat. Acesta e un fapt admis 
de toți istoricii vrednici de credință. Trebuie a se coborî cineva până la Ghelasie din 
Chizic, ca să afle că episcopul Romei ar fi prezidat sinodul din Nicea în persoana lui 
Ossie din Cordova, delegatul său. Mai întâi, Ossie nu a fost nicidecum delegatul 
episcopului Romei; el nu ia acest titlu nici în actele sinodului, nici aiurea; episcopul 
Romei nu era reprezentat decât prin preoţii Viton şi Vincent, iar nu prin Ossie. Deci 
chiar când Ossie ar fi prezidat sinodul, aceasta n-ar proba nimic în favoarea pretinsei 
autorități a episcopului Romei. Dar este sigur că Ossie nu a avut această cinste şi că 
adunarea a fost prezidată bisericeşte de episcopii celor mai mari scaune, precum 
Alexandria, Antiohia şi Chesaria Palestinei, sub preşedinţia civilă a însuşi împăratului. 


După ce a ascultat laudele primului episcop al adunării, Constantin rosti un 
discurs, unde spunea că a convocat pe toți episcopii spre a lucra pentru pace, pe care îi 
ruga să o aducă lumii creştine. După ce termină, el dădu cuvântul preşedinţilor 
sinodului. Erau deci mai mulţi preşedinţi. Înaintea acestei declaraţii a lui Evsevie[64], 
martor ocular, declarație pe care nimic nu o contrazice, se mai poate oare susține de o 
minte sănătoasă că sinodul a fost prezidat de episcopul Romei, în persoana lui Ossie, 
delegatul său? Ce fapt poate autoriza o asemenea afirmaţie, diametral opusă mărturiei 
atât de demne e încredere şi de clare a lui Evsevie? Acest învăţat istoric a zugrăvit 
perfect rolul lui Constantin. 


De îndată ce el acordă cuvântul episcopilor, discuţii vii se ridicară: „Împăratul”, 
spune Evsevie[65], „asculta pe toţi cu aceaşi răbdare şi primea temeiurile fiecăruia cu 
luare aminte; şi sprijinind câte ceva din argumentele fiecărei părți pe rând, cu încetul 
sfârşi prin a aduce la împăcare chiar şi pe cei ce se luptau cu mai multă patimă. Fiindcă 
vorbea tuturor cu linişte şi se slujea de limba elină, care nu-i era streină, el încântă pe 
toată lumea prin dulceaţa sa, aducând pe unii la părerea sa prin tăria judecății sale, 
rugând şi înduplecând pe alţii, lăudând pe cei ce au vorbit bine şi îndemnând pe toţi la 
pace, până ce izbuti a statornici deplină înţelegere între toți în privinţa celor aflate mai 
înainte în dispută.“ 


Constantin a convocat sinodul şi l-a prezidat. Sunt două fapte ce nu se pot 
contesta cu bună credință. Un al treilea fapt, nu mai puţin neîndoielnic, este acela că el a 
promulgat decretele sinodului. Pentru a stabili aceasta, este de ajuns a traduce pasajele 
din scrisoarea adresată de el tuturor episcopilor cari nu asistaseră la adunare, „spre a le 
da”, zice Evsevie[66], „încredințarea despre ceea ce se făcuse.” Evsevie însuşi ne-a 
păstrat scrisoarea: 

“Constantin August, către Biserici: 


„Înţelegând, din starea înfloritoare în care se găsesc treburile publice, cât a fost 
de mare față de noi bunătatea lui Dumnezeu Atotputernicul, am cugetat că era de datoria 
mea a mă îngriji cu osebire să lucrez ca să domnească între mulțimile preafericite ale 
Bisericii sobornice o singură credinţă, o dragoste curată şi cuvioşia cea într-un gând 
înspre Dumnezeul cel Atotputernic. Însă fiindcă era cu neputinţă de a da lucrurilor tărie 
şi statornicie fără a aduna pe toți episcopii, sau măcar cel mai mare număr dintre ei, 
pentru amănunţita cercetare a ceea ce aparține preasfintei noastre credințe, am adunat 
episcopi pe cât mi-a fost cu putință mai mulți şi, în prezența mea, ca unul dintre voi 
(căci nu o tăgăduiesc, şi chiar este o fericire pentru mine a o zice, sunt împreună-slujitor 
cu voi), toate s-au cercetat cu îngrijire înainte de a da la lumină o hotărâre plăcută lui 
Dumnezeu, Carele vede toate, pentru a întări unitatea şi a nu lăsa nici un pretext 
discordiilor şi controverselor atingătoare de credință.” 


După acest exordiu, care prin sine însuşi este destul de semnificativ, Constantin 
a notificat decretul sinodului asupra sărbătoririi pascale, i-a explicat raţiunile şi a 
îndemnat să fie respectat. Înainte de a slobozi pe episcopi, Constantin le-a ţinut un 
discurs pentru a-i îndemna să păstreze pacea între ei. El a recomandat cu deosebire celor 
ce erau mai sus-puşi să nu se înalțe mai presus de cei ce le erau inferiori căci, a adăugat 
el, „nu este dat decât lui Dumnezeu a judeca despre virtutea şi superioritatea 
fiecăruia“[67]. După ce le-a dat câteva sfaturi, le-a îngăduit a se reîntoarce la Bisericile 
lor. Toţi s-au retras veseli, atribuind stăruinței împăratului acordul ce se stabilise între 
cei cu păreri diferite. 


Cât pentru chestiunea cea mai gravă ce a fost agitată în sinod, aceea a 
arianismului, Constantin a scris în Egipt, unde luase naştere disputa, „confirmând”, zice 
Evsevie, „şi sancționând decretele Sinodului asupra acestui subiect.“[68] 


Astfel, nimic nu lipseşte mijlocirii lui Constantin la Nicea: el convoacă sinodul, 
el îl prezidează, el îi confirmă decretele. Evsevie, istoric contemporan, martor 
evenimentelor şi care a luat parte la ele, spune limpede aceasta, iar istoricii de mai apoi 
şi vrednici de credință, precum Socrate, Sozomen şi Theodorit, mărturisesc despre 
exactitatea istorisiri sale. 


Ghelasie din Chizic, autorul unui roman asupra Sinodului de la Nicea, şi care 
trăia în veacul al cincilea, este cel dintâi ce face menţiune, cum am spus, de o 
intervenire a episcopului Romei în convocarea şi preşedinţia sinodului de la Nicea. 
Greşala lui s-a propagat în Răsărit, şi sinodul al şaselea ecumenic, din veacul al 
şaptelea, nu a protestat contra ei când a fost rostită în prezența sa. Dar oricine va 
conveni că aserțiunea eronată a unui scriitor, ce contrazice istoria întreagă şi izvoarele 
cele mai clare, nu poate fi admisă ca adevărată numai pentru cuvântul că nu s-a protestat 
contra ei într-un sinod ţinut într-o epocă posterioară, care chiar de ar fi fost competent, 
nu era chemat să se pronunţe asupra sa. Nu se poate deci, cu bună credință, a opune 
astfel de probe mărturisirilor celor multe ale scriitorilor contemporani, şi celei a însuşi 
Sinodului care, în scrisorile sale, nu vorbeşte niciodată de intervenirea episcopului 
Romei. 

Este sigur că Constantin nu şi-a atribuit nicidecum drepturi eclesiastice, că nu a 
prezidat sinodul decât pentru a asigura libertatea discuţiei, şi că a lăsat deciziile la 
judecata episcopală. Însă nu e mai puţin adevărat că el a convoacat sinodul, l-a prezidat 
şi l-a confirmat; că, după dânsul, adunarea a avut mai mulți episcopi prezidenţi; că 
trimişii episcopului Romei nu au prezidat; că Ossie, care a iscălit mai întâi actele 
Sinodului, nu era nicidecum delegatul episcopului Romei, orice ar zice Ghelasie din 
Chizic, a cărui mărturie n-are nici o valoare, după încredințarea chiar a teologilor 
romani celor mai instruiți.| 69] 


Care a fost intervenţia episcopului Romei în sinodul al doilea ecumenic? Ea a 
fost nulă. 


Acest sinod a fost convocat de Împăratul Theodosie (381), care nici nu a cerut 
măcar sfatul episcopului Romei. Acest episcop, care era atunci Damasie, nu trimise 
legaţi; nici un alt episcop din Apus nu luă parte. Sinodul a fost compus din o sută 
cincizeci de membri, între cari se disting oameni ca Sf. Grigorie al Nazianzului, Sf. 
Grigorie al Nissei, Sf. Petru al Sevastiei, Sf. Amfilohie al Iconiei, Sf. Chiril al 
Ierusalimului. El a fost prezidat de Sf. Meletie al Antiohiei. 


În vremea aceea era la Antiohia o schismă ce dura de un timp îndelungat. Oraşul 
avea doi episcopi: Meletie şi Paulin. Episcopul Romei era în comuniune cu cel din 
urmă, şi deci privea pe Meletie ca schismatic, ceea ce nu împiedică pe acesta din urmă 
de a fi sfânt în ochii Bisericilor Apusene ca şi Răsăritene. Al doilea sinod ecumenic a 
fost deci prezidat de un episcop ce nu era în comuniune cu cel al Romei. Meletie a murit 
în timpul sinodului. Aceia dintre părinţi cari erau cunoscuţi prin elocvenţa lor rostiră 
elogiul său. Credincioşii dădură pe întrecute sfântului episcop al Antiohiei semnele 
venerației lor; toţi îl priveau ca pe un sfânt, şi când i se transportă trupul la Antiohia, 
călătoria a fost un triumf nesfârşit. 


Sf. Grigorie al Nazianzului prezidă sinodul după moartea Sfântului Meletie. 
Adunarea nu recunoscu pe Paulin ca episcop legiuit al Antiohiei, deşi el era în 
comuniune cu episcopul Romei, şi nu ţinu deloc seamă de un compromis în virtutea 
căruia urmaşul lui Meletie sau al lui Paulin va fi recunoscut ca episcop de toţi creştinii 
de pretutindeni. Se alese deci Sf. Flavian ca urmaş al sfântului Meletie, iar Biserica 
Antiohiei, în afară de partizanii lui Paulin, aderă la această alegere. 


Sf. Grigorie al Nazianzului primind învoirea de a părăsi scaunul său din 
Constantinopole, a fost înlocuit ca preşedinte al sinodului mai întâi prin Timothei al 
Alexandriei, şi apoi prin Nectarie al Constantinopolei. Aceşti preşedinţi succesivi nu au 
avut nici o legătură cu episcopul Romei. 


Cu toate acestea, Sinodul a alcătuit canoane dogmatice însemnate, iar hotărârile 
sale s-au alipit cu cele ale sinodului de la Nicea în simbolul credinţei; pe lângă acestea, 
el a schimbat ordinea ierarhiei bisericeşti, dând episcopului Constantinopolei al doilea 
rang în Biserică şi punând după el pe cei ai Alexandriei, Antiohiei şi Ierusalimului. Mai 
făcu încă un mare număr de canoane disciplinare, care au fost primite de toată 
Biserica[70]. 


Un an în urma sinodului din Constantinopole, împăratul Graţian adună un sinod 


la Roma[71]. Paulin al Antiohiei se afla acolo. Adunarea se declară pentru el, contra 
Sfântului Flavian, care totuşi a fost recunoscut ca episcop legitim de cea mai mare parte 

a provinciilor ce depindeau de patriarhat. Apusenii ridicaseră plângeri asupra 
Răsăritului, pentru că a decis chestiuni grave fără participarea Apusului. Însă, afară de 
legitimitatea lui Flavian, au aderat la tot restul, şi Sinodul de la Constantinopole a fost 
îndeobşte socotit ca ecumenic, deşi episcopul Romei nu l-a convocat, nici prezidat, nici 
confirmat. 


Ce devine în prezența unor astfel de fapte pretenția episcopului Romei la 
autocraţia absolută în Biserică? El afirmă astăzi că toată jurisdicția vine de la el, şi iată 
un sinod prezidat de un sfânt episcop cu care Roma nu era în comuniune, care a 
promulgat decrete dogmatice şi disciplinare dintre cele mai însemnate; şi acest sinod 
este unul din cele pe care Sf. Grigorie cel Mare îl venera ca pe una din cele patru 
Evanghelii! 


Sinodul al treilea ecumenic, ținut la Efes (431), a fost convocat de împăratul 
Theodosie al II-lea şi de colegul său, care iscăliră şi unul şi altul scrisoarea de 
convocare, adresată, după obicei, mitropoliților fiecărei provincii: „Turburările din 
Biserică”, zic ei în scrisoare|[ 72], „ne-au făcut a judeca că este mare nevoie să chemăm 
pe episcopii lumii întregi. Prin urmare, Preasfinţia Voastră va face cele de trebuinţă spre 
a merge la Efes de ziua Cincizecimii, şi va aduce cu sine pe episcopii ce va crede de 
cuviință... etc.“ 


Se citeşte în actele sinodului că Sf. Chiril era întâiul, plinind şi locul lui Celestin 
al Romei. Însă precum observă Fleury[73], „el ar fi putut foarte bine prezida prin 
demnitatea scaunului său.” Această reflexiune e foarte justă. Cu toate acestea, fiindcă al 
doilea sinod ecumenic dăduse episcopului Constantinopolei al doilea rang în episcopat, 
Nestorie ar fi putut disputa lui Chiril, adversarul său, preşedinţia adunării. De aceea, cu 
drept cuvânt Chiril se înțelese cu Celestin, episcopul Romei, pentru ca adunarea să nu 
fie prezidată de ereticul pe care ea trebuia a-l condamna. 


Se înţelege acum pentru ce episcopul Alexandriei a trebuit să se prezinte la sinod 
cu prerogativele episcopului Romei. Însă ar fi o greşală a se conchide de aici că el a fost 
legatul acestui episcop, care a fost reprezentat de doi episcopi apuseni şi de un preot 
roman. În nici unul din actele sinodului Chiril nu aminteşte despre titlul său de legat al 
episcopului Romei; şi când el era personal în cauză, ceda preşedinţia nu delegaților 
episcopului Romei, ci episcopului Ierusalimului, care era întâiul după el, fiindcă cel din 
Antiohia nu asista la Sinod. 


După ce s-a citit Crezul de la Nicea, s-a dat citire unei scrisori dogmatice a 
Sfântului Chiril către Nestorie, iar episcopii prezenți au primit-o ca pe mărturisirea 
adevărată a credinţei. S-a citit apoi o scrisoare în care Nestorie îşi expunea doctrina: ea a 
fost condamnată. luvenalie al Ierusalimului propuse a se citi scrisoarea preasfântului 
Arhiepiscop al Romei către Nestorie; apoi s-a citit a treia scrisoare dogmatică a 
Sfântului Chiril; era scrisoarea sinodală cu cele douăsprezece anateme. S-a declarat că 
doctrina episcopului Romei şi acea a Sfântului Chiril erau conforme Crezului de la 
Nicea. 


S-au opus apoi mărturisirile Părinților din Răsărit şi din Apus erorilor lui 
Nestorie. S-a dat citire scrisorii alcătuite de episcopul Carthaginei în numele episcopilor 
africani ce nu putuseră veni la sinod şi al căror delegat era Sf. Chiril. Ea a fost aprobată. 
În fine, s-a rostit sentinţa, care a fost iscălită de toţi episcopii. Sf. Chiril iscăli astfel: 
„Chiril, episcop al Alexandriei, am subscris judecând cu sinodul.” Ceilalţi episcopi se 
serviră de aceeaşi formulă. Trebuie a lua seama că Sf. Chiril nu iscăli ca reprezentant al 


49 


Vladimir Guittee 


episcopului Romei. Dacă ar fi putut să se învestească cu delegaţia lui Celestin, aceasta 
ar fi fost numai şi numai pentru cazul când Nestorie ar fi voit să-i dispute preşedinţia; 
deci această delegație nu avea nicidecum importanţa pe care teologii romani ar vrea să i- 
o atribuie. 


Episcopul Antiohiei nu sosise când osânda lui Nestorie a fost dată. S-a pretins că 
Chiril fusese judecător în propria cauză contra episcopului Constantinopolei. Împăratul 
se declară pentru acesta din urmă, şi partida sa pretinse că trebuia a se reîncepe 
deliberările. Între acestea, episcopul Romei trimise trei legaţi, ca reprezentanţi. Ei 
aduseră o scrisoare ce începea astfel: „Adunarea episcopilor are în sine pe Preasfântul 
Duh; căci un sinod este sfânt, şi trebuie a-l cinsti, căci el înfăţişează întrunirea mulțimii 
apostolilor. Niciodată apostolii nu au fost părăsiţi de Învățătorul pe care aveau poruncă 
să-l vestească. Însuşi Învățătorul grăia prin ei, căci El le spusese ce trebuiau să înveţe şi 
încredințase că El era Cel ascultat prin apostolii săi. Această sarcină de a învăţa a fost 
predată tuturor episcopilor deopotrivă; noi o moştenim cu toţii prin drept de moştenire, 
noi toţi, cari propovăduim, în locul apostolilor, numele Domnului în feluritele ţări ale 
lumii, după cuvântul Său: Mergând, învăţaţi toate neamurile. Trebuie să ţineţi seamă, 
fraților, că noi am primit o poruncă obştească, şi că lisus Hristos a voit ca toți să o 
împlinim achitându-ne de această datorie. Suntem cu toţii datori a lua parte la strădaniile 
celor cărora toți am urmat.” Un papă ce scria astfel unui sinod era foarte departe de 
teoriile Papalității moderne. Scrisoarea lui Celestin a fost aprobată de adunare, care în 
entuziasmul său strigă: „Lui Celestin, noul Pavel! Lui Chiril, noul Pavel! Lui Celestin, 
păstrătorul credinţei! Lui Celestin care se uneşte cu sinodul! Tot sinodul mulţumeşte lui 
Celestin. Celestin şi Chiril sunt unul! Credinţa sinodului este una! Este aceea a tot 
pământul.” 


Celestin şi Chiril erau puşi pe aceeaşi linie ca apărători ai credinței soborniceşti. 
Nici unul nici altul nu avea autoritatea, decât prin potrivirea învățăturii lor cu aceea a 
sinodului. În loc de a considera pe Celestin ca moștenind de la Sf. Petru o autoritate 
universală, ei îl compară cu Sf. Pavel, apostolul cel învăţat. 


Legaţii luară cunoştinţă de actele sinodului şi declarară că le priveau drept 
canonice fiindcă, ziseră ei, episcopii Răsăritului şi Apusului au asistat la sinod, ei înşişi 
sau prin delegaţii lor. Nu pentru că episcopul Romei îl prezidase şi-l confirmase. 


Sinodul, în scrisoarea sinodală adresată împăratului, se sprijină de asemenea pe 
adeziunea episcopilor apuseni, al cărora interpret era papa Celestin, întru a proba că 
hotărârea contra lui Nestorie era canonică. 


În faţa acestor fapte şi doctrine, trebuie să înţelegem că Sf. Chiril ar fi putut 
prezida sinodul din Efes tot aşa de bine fără delegația episcopului Romei ca şi cu 
această delegație; că dacă el se laudă că reprezintă pe Celestin, era numai şi numai 
pentru a avea precădere înaintea lui Nestorie, în ciuda canonului Sinodului din 
Constantinopole, care dădea acestuia din urmă întâiul rang după episcopul Romei; că 
cei trei trimişi ai papei nu se duseseră la Efes pentru a cârmui adunarea sau a o 
confirma, ci pentru a aduce adeziunea episcopilor apuseni, întruniți în sinod de Celestin. 


Este deci fals a zice că papa prezida sinodul prin Sf. Chiril, care ar fi fost legatul 
său în această împrejurare. Altceva e cedarea, într-o împrejurare oarecare, a onorurilor 
alipite de Biserică la titlul de prim episcop, şi altceva este a da dreptul de a prezida un 
sinod ecumenic. Calitatea de legat al episcopului Romei nu trăgea cu sine dreptul la 
preşedinţie, după cum se vede din sinoadele unde trimişii acestui episcop asistară fără a 

le prezida. Prerogativele întâiului episcop, delegate Sfântului Chiril, îi dădeau 
precedenţa asupra lui Nestorie, în cazul când acest eretic ar fi voit să pretindă, după 
canonul al treilea al Sinodului din Constantinopole, preşedinţia Dinodului de la Efes. 
Teologii romani au înţeles deci foarte rău faptul din care ar voi să-şi facă o armă contra 
doctrinei soborniceşti. Ei n-au luat seama că, chiar după sosirea legaților episcopului 
Romei la Efes, când Sf. Chiril nu prezida sinodul, această onoare o avea luvenalie, 
episcopul Ierusalimului. Episcopul Antiohiei dându-se cu partida lui Nestorie şi 
neasistând la şedinţe, dreptul de a prezida revenea episcopului Ierusalimului, fiindcă el 
era al cincilea episcop în ordinea ierarhică stabilită de sinoadele din Nicea şi 
Constantinopole. Acest fapt vorbeşte îndestul contra opiniei ce atribuie episcopului 
Romei dreptul de a prezida sinoadele, fie prin el însuşi, fie prin delegații săi. Dacă el ar 
fi asistat, şi dacă sinodul n-ar fi avut motive de a-l pune în cauză sau de a-l exclude, 
negreşit ar fi prezidat, în virtutea titlului său bisericesc de întâi episcop; însă de îndată 
ce trimitea reprezentanți, delegații săi n-aveau nici un drept la preşedinţie, şi nu 
prezidară într-adevăr niciodată. Episcopii Romei ştiau ei înşişi atât de bine că nu aveau 
acest drept, încât însărcinau adeseori cu delegaţia pe nişte simpli preoţi sau diaconi, cari 
n-ar fi putut într-un chip cuviincios să prezideze nişte adunări de episcopi. 


Actele Sinodului al Patrulea Ecumenic, ţinut la Chalcedon în 451, nu sunt 
favorabile sistemului papal, orice ar zice teologii romani. 


Sinodul a fost convocat de împăratul Marcian[ 74], care încunoştiință pe Leon, 
episcopul Romei. Împărăteasa Pulheria îi scrise de asemenea, spunându-i că a plăcut 
preacucernicului împărat, soțul ei, de a întruni în sinod pe episcopii răsăriteni, spre a 
cugeta la nevoile credinţei universale; ea îl roagă să-şi dea consimțământul, pentru ca 
hotărârile să fie conforme regulilor. Era într-adevăr drept şi trebuincios a cere adeziunea 
Apusului, pentru ca sinodul să fie ecumenic. Leon răspunse că îndoielile iscate în ce 
priveşte creadinţa ortodoxă, făceau necesar un sinod; ca urmare împăratul Marcian şi 
Valentinian, colegul său, adresară la toți episcopii scrisorile lor de convocare. 


Trebuie a lua seama că Leon a consimţit numai la convocarea sinodului. El nu se 
credea deci în drept nici de a-l convoca, nici de a termina el însuşi discuţiile, în virtutea 
autorităţii sale. Scrisorile sale către Marcian, către Pulheria şi către Părinţii Sinodului nu 
lasă nici o îndoială în această privinţă. 


Acest fapt preliminar este de cea mai mare însemnătate. 


Leon ceruse ca sinodul să se țină în Italia, dar împăratul refuză şi arătă locul la 
Nicea, apoi la Chalcedon. Mai în toate sesiunile sale sinodul recunoaşte că a fost 
convocat de preacucernicii împărați, şi nu aminteşte vreodată pe episcopul Romei în 
legătură cu aceasta. Un sinod roman, sub papa Ghelasie, afirmă că Sinodul din 
Chalcedon a fost adunat prin mijlocirea împăratului Marcian şi a lui Anatolie, episcopul 
Constantinopole. Iniţiativa le aparţinea, într-adevăr. Leon numai a consimțit şi i s-au 
lăsat, cu această ocazie, prerogativele de prim episcop, precum se cuvenea. Deci a trimis 
la Chalcedon legaţii săi, cari erau: Bonifatie, unul din împreună-liturghisitorii săi din 
oraşul Romei, precum el zice în mai multe din scrisorile sale către Marcian[75]; 
Pashasin, episcopul Siciliei; episcopul Iulian şi Lucenţie. 


„Frațiile Voastră să gândiţi”, zice el în scrisoarea sa către Părinţii sinodului, „că 
prin voi eu prezidez adunarea voastră. Eu sunt de față în mijlocul vostru prin vicarii 
mei. Voi ştiţi, după vechea datină, ceea ce credem noi; şi nu vă puteţi dar îndoi de ceea 
ce dorim.” 

După cum vedem, Papa Leon apelează la vechea predanie şi lasă pe sinod 
judecător în toate chestiunile, fără a interpune pretinsa sa autoritate doctrinală. 


Cuvântul a prezida, de care el se slujeşte, trebuie oare luat în înțelesul strâns al 
cuvântului? 


Cercetând cu amănuntul actele sinodului, se vede că delegaţii împăratului 
ocupau în sinod locul întâi; că adunarea a avut mai mulți preşedinţi; că legații 
episcopului Romei şi Anatolie al Constantinopolei lucrară împreună în acelaşi timp, ca 
preşedinţi bisericeşti; şedinţa a douăsprezecea, mai cu seamă, ne dă probă despre 
aceasta. Astfel, un sinod din Sardinia, într-o scrisoare adresată Împăratului Leon[76], 
zice că sinodul din Chalcedon a fost prezidat „de Leon, preasfântul Arhiepiscop al marii 
Rome, în persoana legaților săi, şi de preasfântul şi venerabilul Arhiepiscop Anatolie.” 


Fotie, în Despre sinoade, cartea a VIl-a, desemnează ca preşedinţi ai sinodului 
pe Anatolie, pe legaţii episcopului Romei, pe episcopul Antiohiei şi pe episcopul 
Ierusalimului. Chedrin, Zonara şi Nil din Rhodos spun la fel[77]. 


Pe de altă parte, în relatarea adresată Sfântului Leon de Părinţii Sinodului se 
citeşte că adunarea a fost prezidată de dregătorii delegați de împăratul. Trebuie deci a 
admite că sinodul din Chalcedon s-a ținut în aceleaşi condiţii ca şi cel de la Nicea, că 
autoritatea civilă a avut întâiul loc şi că episcopii scaunelor numite mai pe urmă 
patriarhale l-au prezidat împreună, în acelaşi timp. Noi nu întâmpinăm nici o greutate a 
încheia de aici că episcopul Romei a ocupat întâiul loc între episcopi, în persoana 
legaţilor săi; însă altceva e a prezida, mai cu seamă în înţelesul ce-l dau acestui cuvânt 
teologii romani. 


Incontestabil este faptul că scrisoarea dogmatică adresată de Papa Leon 
Părinților sinodului a fost cercetată şi aprobată pentru cuvântul că era întocmai cu 
doctrina sfinților Celestin şi Chiril, întărită de Sinodul din Efes. Când, în a doua şedinţă, 
se citiră două scrisori ale sfântului Chiril, prea slăviţii judecători şi toată adunarea 
ziseră: „Să se citească acum scrisoarea lui Leon, prea vrednicul întru Dumnezeu, 
Arhiepiscop al împărăteştii şi Vechii Rome.” La sfârşitul citirii, episcopii strigară: 
„Aceasta este credința apostolilor. Aşa credem cu toții. Anatema celui ce nu crede 
astfel. Petru a vorbit prin Leon. Aşa au învăţat apostolii. Leon a învăţat după 
credincioşie şi adevăr. Aşa a învăţat şi Chiril.” Câţiva episcopi ridicând îndoieli asupra 
doctrinei cuprinse în scrisoarea lui Leon, s-a hotărît ca în termen de cinci zile să se 
întrunească la Anatolie, episcopul Constantinopolei, pentru a se sfătui cu el şi a primi 
lămuriri. Dacă o asemenea însărcinare s-ar fi dat legaților episcopului Romei, negreşit 
că teologii romani ar fi tras din aceasta numeroase consecințe în favoarea sistemului lor. 
Însă legaţii nu fură chemaţi de Anatolie decât pentru a explica oarecari cuvinte latine ce 
se păreau a fi întunecoase celor ce ezitau, dar cari, după explicările legaţilor, aderară ca 
şi ceilalți la scrisoarea lui Leon. 


Tot ce s-a făcut în sinod cu privire la scrisoare dovedeşte în modul cel mai 
luminat că nu a fost aprobată pentru că venea de la un episcop cu autoritate, ci pentru că 
ea era conformă învățăturilor tradiționale. Este destul a răsfoi cineva Procesele verbale 
pentru a găsi despre aceasta numeroase mărturii. Teologii romani n-au voit să vadă 
decât cuvintele: „Petru a vorbit prin Leon“, ca şi când aceste expresii ar putea să aibă un 
înțeles ultramontan, puse cum sunt în mijlocul celorlalte aclamații şi în prezenţa unei 
mulțimi de declaraţii ce nu-i dau decât înțelesul arătat de noi. 

Fiindcă s-a abuzat mult de expresiile onorifice ce se întâlnesc în lucrările 
sinodului la adresa episcopului Romei, trebuie să le arătăm adevăratul înțeles. 


Sf. Grigorie cel Mare, în scrisorile sale contra titlului de episcop ecumenic, luat 
de loan Postnicul, patriarh al Constantinopolei, ne spune că Sinodul din Chalcedon a dat 
acest titlu şi episcopului Romei. Vedem într-adevăr în procesele verbale ale sinodului că 
titlul 1-a fost dat prin legaţi. Cel întâi dintre ei subscrise în aceşti termeni la mărturisirea 
de credință, în a şasea şedinţă: „Pashasin, episcop, vicar al Prea Sfinţitului Leon, 
episcop al Bisericii universale, al oraşului Romei, preşedintele sinodului, am întărit, 
primit şi iscălit.” Ceilalţi legaţi semnară cam tot în aceşti termeni. 


Deja în a treia şedinţă legaţii, vorbind de Papa Leon, ziceau: „Sântul şi 
preafericitul papă Leon, cap al Bisericii universale, înzestrat cu vrednicia apostolului 
Petru, care este temelia Bisericii şi piatra credinţei etc.“ 


În a patra şedinţă, legatul Pashasin dădu iarăşi lui Leon titlul de Papă al Bisericii 
universale. 


Părinţii sinodului nu au văzut în aceste expresii decât un titlu onorific, la care 
ambiţiona, fără îndoială, episcopul Romei, pentru a determina mai bine superioritatea sa 
asupra episcopului Constantinopolei, pe care al doilea sinod ecumenic îl înălţase la al 
doilea rang, şi care, ca episcop al noii capitale a Imperiului, trebuia, fireşte, să 
dobândească o influență preponderentă în afacerile Bisericii, din cauza deselor sale 
relații cu împărații. Totul deci ne face să credem că sinodul, spre a menaja 
susceptibilitatea episcopului Romei, i-a acordat titlul de episcop ecumenic. Era un 
mijloc prin care să se poată primi la Roma canonul al douzeci şi optulea, pomenit mai 
sus, unde se dezvolta canonul sinodului al doilea ecumenic asupra înălțării episcopului 
Constantinopolei la al doilea rang în episcopat. Însă episcopii Romei, dacă credem pe 
Sf. Grigorie, urmaşul lor, priviră acest titlu ca ilicit. 


Înaintea unei astfel de hotărâri a înşişi papilor, mai putem da oare importanță 
vorbelor legaţilor lui Leon şi mai putem a ne sluji de ele ca de nişte probe în favoarea 
unei autorități, a cărei expresie însăşi era condamnată la Roma? Să mai amintim şi 
faptul că sinodul, dând episcopilor Romei un titlu, decidea indirect că ei nu aveau drept 
la el în puterea vredniciei lor, şi că nu puteau niciodată să-i atribuie decât o valoare 
curat bisericească. 


Cât pentru confirmarea actelor sinodului, trebuie să observăm două lucruri: 
sinodul a fost cel ce a confirmat scrisoarea dogmatică a lui Leon, iar Părinţii nu i se 
adresară decât pentru a-i cere adeziunea sa şi a Bisericii Apusene. Leon refuză să admită 
canonul al douăzeci şi optulea, precum am spus-o, ceea ce nu a împiedicat ca el să fie 
universal admis, atât în Apus cât şi în Răsărit. 


Aşadar episcopul Romei nu a convocat sinodul de la Chalcedon; nu l-a prezidat 
singur prin legaţii săi, cari nu au avut întâiul loc decât pentru că el era întâiul episcop în 
virtutea canoanelor; nu a confirmat sinodul, iar titlurile onorifice ce i s-au dat nu 
probează nimic în favoarea autorității universale şi suverane ce ar vrea unii să atribuie 
Papalității. 


Istorisirile înfăţişate nu pot lăsa nici o îndoială asupra modului cum se privea 
îndeobşte autoritatea episcopilor Romei în veacul al patrulea şi al cincilea. 

Dar pentru a nu lăsa fără răspuns nici una din aserțiunile teologilor romani, vom 
examina faptele şi textele în care ei au crezut că găsesc probe în sprijinul sistemului lor. 


Faptele principale din veacul al patrulea şi al cincilea, pe care ei s-au sprijinit, 
sunt cele privitoare la Sf. Athanasie, la donatişti şi la Sf. loan Gură de Aur. Să întrebăm 
asupra acestor fapte datele confirmate ale istoriei. 


Una din urmările canonului al şaselea de la Nicea fusese păstrarea întâiului rang 
în Biserică pentru episcopul Romei. Apoi, din pricina împrejurărilor în cari se găsea 
Apusul, el trebuia a fi considerat ca interpretul Bisericii Apusene. Prin urmare, această 
regulă bisericească[ 78] trecu în uz: astfel, trebuia totdeauna a-l chema la sinoadele 
răsăritene ce s-ar aduna, şi nu trebuia a decide nimic fără a avea şi consimţământul său. 
Regula era dreaptă, căci Răsăritul singur nu forma Biserica universală fără Apus, iar 
episcopul Romei reprezenta Apusul întreg, într-o epocă când acele laturi erau pustiite de 
către barbari, când episcopii nu puteau părăsi scaunele lor ca să vină în Răsărit, spre a 
aduce mărturia lor în nişte discuţii unde Bisericile lor în parte nu erau deloc interesate. 
Iată ce spune Sozomen[79]: „Nici episcopul oraşului Roma, nici un alt episcop din Italia 
sau din provinciile mai depărtate nu asistară la acest sinod (din Antiohia), căci francii 
devastau atunci Gallia.” 


Pavel al Constantinopolei şi Athanasie al Alexandriei, credincioşi mărturisirii de 
la Nicea, fiind prigoniți şi izgoniți de către episcopii răsăriteni, susținuți de puterea 
imperială, fireşte că trebuiau să se adreseze Bisericii Apusene şi să apeleze la episcopul 
Romei care o reprezenta. „Episcopul oraşului Roma”, zice Sozomen[80], „şi toți 
episcopii din Apus nu priviră depunerea episcopilor ortodocşi decât ca o nedreptate ce li 
se făcuse; căci ei aprobaseră chiar de la început credinţa sinodului de la Nicea şi 
rămăseseră până atunci în aceleaşi simțăminte. Pentru aceasta ei primiră cu bunăvoință 
pe Athanasie, care venea la ei, şi pretinseră că au dreptul a judeca cauza lui. Evsevie (al 
Nicomidiei) a fost foarte întristat de aceasta şi scrise lui Iulie.” 


Evsevie al Nicomidiei reprezenta pe Răsăritenii arieni, iar episcopul Romei 
reprezenta pe episcopii Apuseni. Acest episcop era Iulie. El luă apărarea episcopilor 
prigoniţi, îi susținu contra răsăritenilor şi, folosindu-se de prerogativa scaunului său[ 81], 
recunoscu ca adevărați episcopi pe cei izgoniți de arieni pe nedrept. Aceştia se întruniră 
la Antiohia şi trimiseră lui Iulie o scrisoare în care îi ziceau, cu asprime, că nu trebuia să 
se amestece în afacerea celora izgoniți de ei, după cum nici dânşii nu s-au amestecat în 
afacerea lui Novat, pe care el îl alungase din Biserica sa. Sozomen[82] dă mai multe 
lămuriri asupra acestei scrisori. El ne spune că episcopii răsăriteni ziseră că „Biserica 
romanilor era preaslăvită pentru că fusese cercetată de apostoli şi pentru că a fost chiar 
din început mitropolia evlaviei, deşi dascălii credinţei i-au venit din Răsărit. Cu toate 
acestea nu li se părea drept să fie priviţi ca inferiori, pentru că erau întrecuți în număr şi 
în măreție de o Biserică căreia îi erau superiori în virtute şi în curaj.” Iulie nu le-a 
răspuns că era şeful Bisericii de drept divin; însă le-a amintit regula bisericească citată 
mai sus, în puterea căreia el ar fi trebuit să fi fost convocat şi consultat. Sozomen 
adaugă[ 83] că această prerogativă cuvenită demnității scaunului său îi dădea dreptul de 
a purta grijă de toți cei ce se adresaseră lui, căutând un liman în fața prigonirilor partidei 
ariene din Răsărit, şi trebuie să dea înapoi fiecăruia Biserica sa.” 


Pretenţiile episcopului Romei nu mergeau mai departe de o prerogativă 


bisericească. Răsăritenii nu voiră să creadă că Iulie ar fi interpretul Bisericii Apusene, 
după cum pretindea în răspunsul ce le adresă.[84] Pentru aceasta episcopii din acea 

parte fură convocați spre a decide cine avea dreptate în cauza episcopilor prigoniţi, şi 
mai cu seamă a Sfântului Athanasie, răsăritenii sau episcopul Romei. Acesta a fost 
scopul Sinodului din Sardica (anul 347).[85] 


Acest fapt singur este de ajuns întru a dovedi că autoritatea universală a 
episcopului Romei nu era recunoscută, şi că prerogativele sale bisericeşti erau supuse 
judecății sinodului. 


Iulie scrise sinodului din Sardica, dezvinovăţindu-se că n-a putut veni potrivit 
scrisorii de convocare ce i se adresase. El a trimis doi preoți şi un diacon ca să-l 
reprezinte, şi adunarea a fost prezidată de către Ossie, episcopul de Cordova. 


S-a cercetat cauza lui Athanasie şi a celorlalți episcopi dați jos în Răsărit de 
partida Arienilor cu sprijinul puterii imperiale. Nevinovăţia lor s-a recunoscut 
dimpreună cu ortodoxia lor, şi au fost întăriți ca episcopi legiuiți ai scaunelor lor. Un 
sinod adunat la Roma de către Iulie dăduse deja o hotărâre la fel, dar li s-a părut că nu e 
de ajuns. Un alt sinod al apusenilor, ţinut la Milan, rugă pe împăratul Constant să se 
înțeleagă cu fratele său, care avea reşedinţa la Constantinopole, pentru a întruni pe 
episcopii ambelor Imperii. Atunci ambii împărați convocară sinodul de la Sardica, unde 
răsăritenii trebuiau să se unească cu apusenii pentru a termina discuțiile. Episcopii 
arieni, găsindu-se în minoritate, se împrotiviră şi nu veniră la sinod, care totuşi ținu 
şedinţele sale sub preşedinţia lui Ossie, episcopul Cordovei. 


Sinodul din Sardica nu a fost nici convocat, nici prezidat de episcopul Romei; 
Ossie n-a fost nicidecum legatul său, după cum o pretind, fără a putea da probe, teologii 
romani; iar trimişii săi nu se bucurară de nici o cinste deosebită. 

În scrisoarea sa, scrisă către răsăriteni în numele sinodului roman[86], Iulie îi 
învinuieşte că au judecat pe Athanasie şi pe ceilalți episcopi părtaşi ai credinței de la 
Nicea fără a ţine seamă de obiceiul statornicit de a nu se hotărî nimic în Răsărit fără a 
supune cazul cunoștinței scaunului apostolic din Apus: „Nu cunoaşteţi voi”, le spune el, 
„că este obiceiul ca mai întâi să ni se scrie?“[87] 


Sinodul din Sardica a întărit obiceiul acesta prin canonul al III-lea, întocmit de 
către Ossie astfel: 


„ŞI aceasta este de nevoie a se adăuga: ca nici unul dintre episcopi să treacă din 
eparhia sa la altă eparhie întru care se află episcopi, fără numai de ar fi chemat vreunul 
de frații cei ce se află într-însa, pentru a nu se părea că noi încuiem uşile dragostei. 
Aşijderea şi aceasta încă trebuie a o prevedea: ca dacă vreunul din episcopi în vreo 
eparhie ar avea pricină împrotiva fratelui său şi a împreună-episcopului, nici unul din 
aceştia de la altă eparhie să nu cheme judecători. lar dacă cumva vreunuia din episcopi 
— în vreo pricină — 1 s-ar părea că se osândeşte şi s-ar socoti pe sine că nu rea, ci bună 
pricină are ca şi de un al doilea sobor să se mai cerceteze judecata..., de se pare 
dragostei voastre, să cinstim pomenirea Apostolului Petru, iar aceia cari au judecat să 
scrie lui Iulie, episcopul Romei, ca prin episcopii megieşi cu eparhia, dacă ar trebui să 
se mai reînnoiască judecata, el să dea cercetători; iar de ar socoti că pricina nu are 
trebuință de a doua judecată, cele odată judecate să nu se mai desfacă, ci cele ce sunt 
adeverite de el să rămână.” 


Sinodul a aprobat propunerea, şi episcopul Gaudenţiu a adăugat (can. 4) că în 
timpul apelului să nu se aşeze alt episcop în locul celui ce ar fi fost caterisit, până ce 

episcopul Romei va da o hotărâre. Sinodul (can. 5 grec, 7 latin) reglementează apelurile 
la Roma. 


Teologii romani triumfă de aceste canoane. Totuşi e de ajuns a le citi cu 
pricepere pentru a vedea că ele sunt cu totul contrare sistemului lor. Într-adevăr, sinodul, 
departe de a recunoaşte episcopului Romei o autoritate universală şi divină, nici măcar 
nu legalizează într-un mod obştesc obiceiul ce se stabilise, de a apela la scaunul Romei 
ca reprezentant al Apusului, ci hotărăşte acest lucru doar pentru unele cazuri particulare. 
Afară de episcopii marilor scaune, prigoniţi de arieni, şi a cărora pricină trebuia să o 
judece sinoadele, era un mare număr de episcopi mici şi de preoți din Răsărit de cari 
Biserica întreagă nu se putea ocupa[88]. Pe aceşti episcopi sinodul îi trimite, în ultima 
instanță, la Iulie, episcopul Romei. El nu îi trimite la episcopul Romei în general, ci la 
Iulie, şi nu face din reglementarea sa o obligaţie; aceste apeluri sunt curat facultative; în 
fine, sinodul propune a cinsti pomenirea Sfântului Petru, atribuind unui episcop al 
Romei o prerogativă pe care o priveşte ca nouă şi excepţională. O asemenea hotărâre nu 
echivalează oare cu declarația formală că papa nu poseda legal nici un drept, chiar în 
chestiunile disciplinare şi în guvernarea generală a Bisericii? Dacă sinodul ar fi socotit 
că episcopul Romei ar avea vreun drept oarecare, ar fi cugetat oare a-i face o atât de 
mare cinste acordându-i o prerogativă tranzitorie? 


Sinodul îşi notifică declaraţiile prin mai multe scrisori sinodale[89]. El intră în 
amănuntele afacerii Sfântului Athanasie şi a celorlalți episcopi ortodocşi alungaţi de 
arieni şi pe nedrept goniţi de către ei din scaunele lor. 


Teologii romani citează, cu orgoliu, mai cu seamă scrisoarea ce a fost scrisă 
episcopului Romei, din pricina acestor cuvinte ce se găsesc în ea: 


„Şi tu, prea iubite frate, despărțit cu trupul, ai fost cu duhul împreună cu noi, din 
pricina dragostei tale şi a legăturii ce este între noi. Devinovăţirea ta, că n-ai venit la 
sinod, este bună şi întemeiată pe nevoia vremii; căci lupii schismatici ar fi putut în 
vremea lipsei tale să săvârşească furturi şi să pună curse; câinii eretici ar fi putut lătra şi, 
în nebuna lor turbare, să facă pustiiri; în sfârşit, şarpele iadului ar fi putut vărsa veninul 
hulelor sale. Ar fi fost bine şi prea cuviincios a întruni pe episcopii din toate provinciile 
în capitală, adică la scaunul lui Petru; însă tot ce s-a făcut, veți afla din scrisorile 
noastre; şi fraţii noştri împreună slujitori, Arhidam şi Filoxenie, şi fiul nostru, diaconul 
Leon, vă vor face cunoscut toate prin viu grai.” 


Am tradus prin capitală cuvântul caput, şi credem că astfel era într-adevăr 
înțelesul pe care sinodul îl avea în vedere; căci, în aceeaşi frază, el îl pune în opoziţie cu 
acela de provincii. Ar fi fost deci bine, după sinod, ca adunarea să fi avut loc, precum o 
dorea Iulie, la Roma, pentru două cuvinte: că acest oraş era capitala Imperiului, şi 
totodată scaunul Sfântului Petru. Teologii romani traduc cuvântul caput prin acela de 
şef; însă cauza lor nu câştigă aici nimic, căci acest cuvânt înseamnă totodată cap şi 
întâiul în ordinea ierarhică. Cum că episcopul Romei este şeful Bisericii cu titlul de 
întâiul şi ca ocupând scaunul cel mai înalt, nimeni nu zice altfel; cum că el este întâiul în 
ordinea ierarhică, statornicită de Biserică, toată lumea se învoieşte cu aceasta. Nu 
foloseşte deci la nimic a interpreta într-un mod puţin rațional textul sinodului din 
Sardica, pentru a sprijini un sistem care nu poate fi favorizat în nici un chip. 


Acei ce au căutat să tragă un folos atât de mare dintr-un cuvânt întrebuințat de 


sinodul din Sardica, au trecut sub tăcere faptele ce reies într-un chip luminos chiar din 
actele acestei sfinte adunări, că el adică a fost convocat de împărații Constant şi 

Constanţie, după cum o afirmă însuşi sinodul şi toți istoricii; că a fost convocat pentru a 
cerceta o hotărâre dată de papa într-un sinod din Roma; că a fost prezidat de Ossie, iar 
nu de legați[90]; în fine, că în loc de a fi confirmat de papa, sinodul a fost acela care 
confirmă sentința papei şi îi acordă oarecari prerogative în biserică[91]. 


Aceste fapte incontestabile grăiesc mai mult despre autoritatea papală decât un 
cuvânt rău tradus, şi dau apelului Sfântului Athanasie adevăratul său caracter. 


Să cercetăm acum pricina donatiştilor. 


Nu vom arăta cu deamănuntul pricinile schismei care stânjeni atâta vreme 
Biserica din Africa. Din multele fapte legate de ea, voim doar a încheia că atât 
schismaticii cât şi părinţii ortodocşi recunoşteau în episcopat singura autoritate îndrituită 
a dezlega chestiunile ce dezbinau Biserica. De aici numeroasele sinoade ce se adunau de 
o parte şi de alta şi cari se condamnau unele pe altele. Constantin, îndată după suirea sa 
pe tron, i-a scris lui Cecilian, episcopul Carthaginei, făgăduindu-i bani şi protecția 
locțiitorilor săi spre a aduce pe schismatici la ascultare. Aceştia căutară să se 
dezvinovăţească pe lângă principe, zicând că episcopii cari îi osândiseră erau şi 
judecători şi pârâşi, şi rugară pe împăratul a le da ca judecători pe episcopii din Gallia, 
unde ei se aflau atunci. Principele consimți, numind ca judecători trei episcopi din cei 
mai învățați şi din cei mai aleşi ai vremii: pe Maternus al Coloniei, pe Rheticius al 
Autunului şi pe Marin din Arles; el îi trimise la Roma spre a se alătura lui Miltiade, 
episcopul acestui oraş, şi lui Marcu[92], pentru a asculta depoziţiile contradictorii ale lui 
Cecilian şi ale adversarilor săi. Evsevie ne-a păstrat scrisoarea trimisă de Constantin în 
această împrejurare episcopului Romei şi lui Marcu. Vom traduce această scrisoare, 
precum şi un extras din petiția donatiştilor către Constantin. Aceste două documente vor 
vădi caracterul apelului donatiştilor şi vor proba că teologii romani nu sunt nicidecum 
autorizaţi a-l convoca în sprijinul părerilor lor. 


lată mai întâi extractul, păstrat de către Optat din Mileva[93], din petiția 
donatiştilor: 


„Vă rugăm, o, Constantine, preabunule împărat, care sunteţi dintr-o familie 
cinstită (căci părintele vostru n-a fost prigonitor ca colegii săi, lucru care a ferit Gallia 
de crima[94] ce face obiectul discordiilor noastre în Africa), Rugăm Pietatea Voastră să 
ne dea judecători cari să fie din Gallia!“ 


Ca urmare a acestei petiții, Constantin a ales pe cei trei episcopi galicani de cari 
am vorbit, şi le dădu în ajutor pe episcopul Romei şi pe Marcu, pentru a examina cauza 
şi a judeca. Constantin scrise astfel despre aceasta celor doi judecători romani[95]: 


„Constantin August, lui Miltiade, episcop al oraşului Roma, şi lui Marcu[96]. 


„Primind de la preastrălucitul Anulinus, proconsulul Africii, hârtii ce cuprind o 
mulțime de învinuiri împrotiva lui Cecilian, episcopul Carthaginei, de către unii din 
colegii săi, noi ne-am întristat că în aceste laturi, pe care Pronia dumnezeiască le-a 
supus stăpânirii noastre fără ca noi să fi avut nevoie de mijlociri, şi a căror populaţie 
este atât de numeroasă, poporul este împărțit în două şi episcopii nu conglăsuiesc între 
ei. Mi-a plăcut ca Cecilian, cu zece episcopi dintr-aceia ce-l acuză, şi cu alţi zece ce va 
crede el de nevoie pentru a se apăra, să se îmbarce pentru Roma; pentru ca acolo, 
înaintea voastră şi înaintea lui Rheticius, Maternus şi Marin, colegii voştri, cărora pentru 
aceasta am dat poruncă să vină la Roma, el să poată fi ascultat, precum ştiţi că o cere 

preasfânta lege. Şi, pentru ca să puteţi avea o deplină cunoştinţă de afacere, am trimis 
colegilor voştri sus-zişi copii de pe hârtiile ce mi-au fost adresate de Anulinus. Deci 
după ce Înălțimea Voastră le veți citi, veţi alege cum trebuie să se judece această 
discuţie şi să se sfârşească după lege. Voi cunoaşteţi că respectul meu pentru preasfânta 
Biserică Sobornică mă îndeamnă a dori ca toată schisma precum şi toată dezbinarea să 
lipsească dintre voi. Fie ca puterea marelui Dumnezeului să vă păzească, prea iubite, 
întru mulți ani.” 


Din documentele ce preced, putem încheia că donatiştii nu au apelat la Roma, ci 
la împăratul; că ei nu au cerut arbitrajul episcopului din Roma, ci pe acela al episcopilor 
din Gallia; că împăratul a fost cel care a dat în ajutor, din propria sa autoritate, pe 
episcopul Romei şi pe Marcu celor trei episcopi galicani aleşi de el. Se poate vedea în 
toate acestea umbra unei dovezi în favoarea autorității suverane a episcopului Romei? 
Oare alegerea locului pare a avea vreo importanță? Evident că nu, deoarece se înțelege 
că Constantin a indicat oraşul unde se putea merge cu mai multă uşurinţă atât din Africa 
cât şi din Gallia; alegerea sa explică pentru ce a dat în ajutor pe Miltiade şi pe Marcu 
judecătorilor ceruți de donatişti. Ar fi fost puţin cuviincios a trimite la Roma episcopi să 
judece o pricină bisericească, fără a face să aibă un rol şi cei ce erau în capul Bisericii 
Romane. Se înțelege deci pentru ce Constantin a numit pe Miltiade şi pe Marcu 
Judecători în cauza donatiştilor, deşi mijlocirea lor nu a fost cerută de donatişti. 


Alți cincisprezece episcopi italieni s-au dus la Roma pentru această afacere. 
Sinodul s-a rostit în favoarea lui Cecilian. Episcopul Romei făcând parte din sinod, 
hotărârea ar fi trebuit neapărat să fie privită ca definitivă, dacă s-ar fi recunoscut acestui 
episcop o autoritate suverană; dar n-a fost aşa. Donatiştii se plânseră că episcopii 
galicani pe care îi ceruseră de judecători erau în prea mic număr la Roma, şi cerură din 
nou un sinod mai numeros, unde să se judece pricina lor cu mai multă îngrijire. 


Constantin adună acest sinod la Arles. Şi invită acolo un mare număr de episcopi 
din deosebite laturi ale împărăției sale, adică din Apus, căci nu stăpânea încă decât 
această parte a împărăției romane. Evsevie ne-a păstrat scrisoarea trimisă de el 
episcopului Siracuzei, prin care-l îndeamnă să meargă la Arles[97]. Scrisoarea este 
prețioasă, fiindcă ea mărturiseşte că judecata dată la Roma nu era recunoscută ca 
neschimbabilă şi că împăratul a fost acela care a convocat sinodul de la Arles. Părinții 
sinodului adeveresc ei înşişi aceasta în scrisoarea trimisă episcopului Romei. Acest 
episcop era atunci Silvestru, urmând lui Miltiade. El trimise la Arles, în calitate de 
legaţi, pe preoţii Clavdian şi Vitus (sau Viton) şi pe diaconii Evghenie şi Chiriac. 
Sinodul a avut loc în 315, cu zece ani înaintea marelui sinod de la Nicea. El a fost 
prezidat de Marin din Arles. După ce au consfințit hotărârea sinodului Romei, episcopii 
au socotit de cuviință să facă mai multe reglementări, pe care le trimiseră lui Silvestru 
cu această scrisoare: 


„Marin etc. etc., preaiubitului papă Silvestru, închinăciune veşnică în Domnul. 

„Uniţi prin legăturile dragostei adevărate şi în unirea Bisericii Soborniceşti, 
mama noastră, din cetatea Arles, unde ne-a adunat prea piosul nostru împărat, vă 
salutăm părinte preaslăvit, cu tot respectul ce vi se cuvine. 

„Am avut de-a face cu oameni desfrânaţi şi foarte primejdioşi legii noastre şi 


predaniilor; însă mulţumită puterii lui Dumnezeu, cel de față în mijlocul nostru, 
mulțumită datinilor şi orânduielii adevărului, ei au fost biruiţi, aduşi la tăcere şi în 

neputinţă de a da urmare acuzațiilor lor şi a le dovedi; pentru aceasta, prin judecata lui 
Dumnezeu şi a Bisericii, care cunoaşte pe ai săi, ei au fost osândiți. 


„Bine era de ar fi voit Dumnezeu, prea iubite al nostru frate, ca să fi asistat şi voi 
la această privelişte! Credem însă că hotărârea dată contra lor ar fi fost încă mai 
îngreuitoare şi, dacă aţi fi judecat împreună cu noi, am fi simțit o mai mare bucurie; dar 
voi n-aţi putut părăsi acele locuri, unde apostolii nu încetează de a prezida, şi unde 
sângele lor dă slavei lui Dumnezeu o nesfârşită mărturisire. 


„Prea iubite frate, nu am crezut de datoria noastră a vedea numai de afacerea 
pentru care am fost adunaţi, ci încă şi de nevoile provinciilor noastre respective, şi vă 
trimitem canoanele noastre, pentru ca prin voi, care aveți cea mai mare autoritate, ele să 
vină la cunoştinţa tuturor.“ 


Se pretinde îndeobşte în Apus că sinodul din Arles recunoştea prin aceste din 
urmă cuvinte autoritatea universală a episcopului Romei. Dar nimeni nu pomeneşte 
îndeajuns că sinodul s-a ţinut fără nici o contribuţie a acestui episcop, că nu l-a prezidat 
el, că Părinţii, în scrisoarea lor, nu fac nicidecum menţiune de autoritatea sa între 
motivele ce au adus ca să osândească pe donatişti; că ei nu au aşteptat aprobarea sau 
confirmarea sa spre a proclama canoanele lor disciplinare; că ei i le notifică numai, 
pentru ca, având o mai mare autoritate, în calitatea sa de episcop al scaunului apostolic 
din Apus, să le poată face cunoscute tuturor. 


Aceasta probează numai şi numai că episcopul Romei era recunoscut ca primul 
din Apus, din pricina autorității apostolice şi a vredniciei scaunului său; că era astfel 
mijlocitorul firesc între Apus şi scaunele apostolice din Răsărit. A voi să găseşti mai 
mult decât atât în cuvintele sinodului din Arles ar fi o exagerare. E de ajuns a lua seama 
că sinodul, convocat fără episcopul Romei, a lucrat cu independență şi că el a întărit o 
hotărâre a unui sinod din Roma prezidat de papa, spre a ne convinge că autoritatea 
papală, astfel cum o au astăzi apusenii, era atunci necunoscută. 


Cu greşală deci citează teologii romani apelul donatiştilor ca favorabil 
pretențiilor papale. 


Să cercetăm acum afacerea Sfântului loan Gură de Aur. 


Acest mare episcop al Constantinopolei îşi atrase ura împărătesei Evdoxia, a mai 
multor episcopi şi a altor feţe bisericeşti, prin tăria sa în a menţine regulile celei mai 
curate orânduieli. Vrăjmaşii săi găsiră sprijin în Theofil, episcopul Alexandriei.[98] 
Acest episcop izgonise, ca origenişti, pe nişte bieţi călugări. Aceştia veniseră la 
Constantinopole să ceară dreptate. Vestita chestiune a origenismului dădea iarăşi prilej 
de discuţii. Gură de Aur n-a crezut folositor a o mai cerceta. Însă Evdoxia, care se 
îndeletnicea cu chestiuni teologice mai mult decât se cuvenea unei femei, luă apărarea 
călugărilor contra lui Theofil, care primi poruncă să meargă la Constantinopole. El încă 
nu sosise acolo, când Gură de Aur îşi atrase ura împărătesei, care hotărî atunci de a se 
servi de Theofil spre a-şi răzbuna asupra marelui om, care nu ştiuse a se supune ca un 
rob capriciilor sale. Curând Theofil, ce fusese chemat la Constantinopole ca vinovat, se 
făcu judecător arhiepiscopului nevinovat care, pentru respectul canoanelor, refuzase să-l 
judece. El se înţelese cu câţiva episcopi apropiați curții şi cumpără nişte clerici cu bani 
sau cu ademeniri. Sprijinit la curte, el se întruni cu alți treizeci şi cinci de episcopi într- 
un loc numit Stejar, lângă Chalcedon (403). Aceşti episcopi erau totodată acuzatori, 
martori şi judecători. Ei nu cutezară să se adune la Constantinopole, spre a nu desfăşura 

la lumina zilei calomniile lor şi de frica poporului credincios care venera pe păstorul 
său. Din treizeci şi cinci de episcopi, douăzeci şi nouă erau din Egipet. Pe când 
vrăjmaşii lui Gură de Aur se adunau la Stejar, episcopii credincioşi, în număr de 
patruzeci, chemați de împăratul spre a judeca pe Theofil, s-au adunat în jurul lui loan 
Gură de Aur. Gură de Aur tocmai sta de vorbă cu aceşti episcopi, când doi trimişi din 
conjurația de la Stejar veniră a-l cita să se înfățişeze. Sfântul episcop refuză de a 
recunoaşte pe vrăjmaşii săi ca judecători. Aceştia procedară însă cu toate acestea la 
depunerea sa şi scriseră împăratului Arcadie că era de datoria lui de a-l izgoni şi chiar de 
a-l pedepsi pentru vina de lesmajestate, pentru că a insultat pe împărăteasa Evdoxia în 
cuvântările sale. Aceasta însemna a-i cere moartea. Poporul întreg se răsculă contra 
conciliabulului de la Stejar şi în favoarea lui Gură de Aur, care nu voi să părăsească 
oraşul decât cu sila. Împăratul porunci atunci unui comis să-l alunge, întrebuințând chiar 
violenţa. Sfântul se folosi de un moment când credincioşii săi fii duhovniceşti îl păzeau 
cu mai puţină băgare de seamă, ieşi din locuinţa sa şi se dădu în mâna ostaşilor 
însărcinați să-l aresteze. Ei l-au ţinut sub bună pază până seara şi, folosindu-se de 
întunecimea nopții, l-au dus până la port. Dar cu toate măsurile luate, poporul înțelese 
că li se răpea păstorul lor. O mare mulțime îl urmă plângând. Gură de Aur a fost pus pe 
un vas, care şi plecă fără să aştepte ziua, şi-l scoaseră pe țărmurile Vithiniei. 


Această mare nedreptate a stârnit murmure universale. Mai mulți din vrăjmaşii 
sfântului se căiră de calomniile lor; poporul umplea bisericile şi le zguduia cu strigările 
sale. Un grozav cutremur de pământ, care avu loc atunci, umplu de spaimă pe Evdoxia, 
prima urzitoare a nelegiuirii. Ea îl atribui nedreptăţilor sale şi se grăbi a rechema pe 
Gură de Aur. Poporul îl primi în triumf şi vrăjmaşii săi se ascunseră sau fugiră. El ceru 
un sinod, spre a se îndreptăți. Theofil, temându-se să se înfăţişeze înaintea unor 
judecători cinstiți, fugi în Egipet. Evdoxia, deşteptată din prima sa spaimă, reîncepu 
prigonirile sale împrotiva lui Gură de Aur care, cu duh apostolic, se ridică şi el 
împrotiva nedreptăților ei în cuvântările sale. S-a scris lui Theofil să se întoarcă spre a 
da urmare intrigilor conjuraţiei de la Stejar. Însă episcopul Alexandriei se mulțumi a 
trimite de departe sfaturi de rea credință. Se adună un nou sinod. 


Patruzeci şi doi de episcopi se rostiră pentru sfântul. Ceilalţi, sfătuiți de curte, 
primiră ca legiuită osândirea adunării de la Stejar şi hotărâră că Gură de Aur, care fusese 
caterisit de către un sinod şi întors din nou la scaunul său fără să fi fost iertat şi aşezat de 
către un sinod, rămânea vinovat şi merita să fie depus. 


Dar Gură de Aur ceruse un sinod îndată dupa reîntoarcerea sa la 
Constantinopole; împăratul îi îngădui aceasta; însă Evdoxia, dăduse ordine contrarii, 
căci ea nu voia un sinod legiuit, ci o adunare întocmită din vrăjmaşii sfântului 
arhiepiscop. Ea şi-a ajuns scopul, şi Gură de Aur a fost din nou osândit pentru că n-a 
fost întărit de către un sinod, deşi ea însăşi făcuse ca acel sinod să nu se poată ţine. 


După această nedreaptă hotărâre urmară din nou prigonirile. Atunci Gură de Aur 
s-a adresat Apusului, în persoana episcopilor celor mai mari scaune, istorisind 
sălbătăciile şi nedreptăţile a cărora jertfă fusese el. Scopul scrisorii sale era de a pregăti 
pe episcopii apuseni împrotiva calomniilor pe care vrăjmaşii săi le-ar fi putut face să 
ajungă până la ei şi a-i ruga să-i păstreze dragostea şi legătura duhovnicească. El şi-a 
adresat scrisoarea episcopului Romei, care pe atunci (404) era Innochentie, lui Venerie 
al Milanului şi lui Hromacius al Acvileii. Acest fapt necontestat este de ajuns întru a 
dovedi că nu s-a adresat papei ca unui şef cu stăpânire asupra întregii Biserici. El 
adăugase în scrisoarea sa că era gata să se apere, dacă protivnicii săi ar voi să primească 
o procedură legiuită, ceea ce probează încă o dată că el nu deferea cauza sa Romei ca 

unui tribunal mai înalt. Era firesc ca episcopul Constantinopolei, prigonit în Răsărit de 
nişte episcopi nevrednici şi de puterea împărătească, să caute sprijin în Biserica 
Apusului. Episcopii cari se rostiră pentru Gură de Aur şi poporul din Constantinopole 
scriseră de asemenea Bisericii Apusene; scrisorile lor fură aduse la Roma de patru 
episcopi şi doi diaconi. Ei bănuiră că Theofil al Alexandriei ar căuta să înşele pe 
episcopii apuseni. Şi într-adevăr, nu se amăgiseră; căci un trimis al lui Theofil sosise la 
Roma cu câteva zile înaintea deputaţilor de la Constantinopole şi dăduse lui Innochentie 
o scrisoare în care, fără a intra în amănunte, episcopul Alexandriei zicea că a depus pe 
Gură de Aur. Câtva timp după aceea el trimise la Roma actele sinodului de la Stejar! 
Innochentie spuse că va rămâne în legătură cu Gură de Aur şi Theofil până ce un sinod 
întocmit din episcopii din Răsărit şi din Apus se va rosti canoniceşte. Drept aceea, el 
rugă pe împăratul din Apus să se înțeleagă cu fratele său, Arcadie, împăratul din Răsărit, 
pentru ca să întrunească acest sinod. Honorie scrise într-adevăr în acest sens; însă curtea 
din Constantinopole voia să se răzbune pe Gură de Aur, iar nu să-l judece într-un chip 
legiuit. Pentru aceasta sfântul arhiepiscop, după ce a fost într-un chip nedemn maltratat, 
a fost din nou exilat. Arsachie a fost pus în locul său pe scaunul episcopal, fără ca 
rânduielile canonice să fi fost luate în seamă. El muri în anul următor şi a fost înlocuit, 
iarăşi puţin canoniceşte, de Attic. 


Aceste noi prigoniri nu răciră nicidecum râvna prietenilor Sfântului loan Gură 
de Aur. Mai mulți se refugiară la Roma şi aduseră lui Innochentie o scrisoare din partea 
acelora din clerul şi poporul din Constantinopole, cari rămăseseră credincioşi 
episcopului lor. Innochentie le răspunse, mângâindu-i şi sfătuindu-i să nădăjduiască în 
Dumnezeu, Care îi va scăpa curând prin sinodul ecumenic, pentru care lucra cu stăruință 
ca să se adune. 


Aşadar Gură de Aur şi prietenii săi apelaseră la un sinod legiuit, iar Innochentie, 
departe de a-şi asuma dreptul să termine afacerea prin însăşi puterea sa, îşi punea şi el 
toată nădejdea în sinod. Aceste fapte vorbesc destul de puternic şi ne scutesc de orice 
chibzuială. 


Ceilalți episcopi din Apus erau de aceeaşi părere. Episcopul Acvileii, îndeosebi, 
uni stăruințele sale cu ale lui Innochentie, pentru a dobândi de la Honorie convocarea 
unui sinod în Apus, spre a se sfătui asupra mijloacelor de a pune capăt afacerii ce îi 
îngrijora cu foarte drept cuvânt. Episcopii italieni se întruniră din porunca lui Honorie şi 
îi făcură cunoscut că socotinţa lor era să se adune un sinod ecumenic la Thessalonic, 
unde episcopii din Răsărit şi Apus puteau să se ducă cu aceeaşi înlesnire; că un 
asemenea sinod ar fi de nevoie pentru a sfârşi disputa printr-o hotărâre definitivă. Ei îl 
rugară să scrie despre aceasta lui Arcadie. Honorie scrise lui Innochentie să-i trimită 
cinci episcopi, doi preoți şi un diacon, cari să ducă scrisoarea ce urma să o scrie fratelui 
său. Era a treia oară când i adresa pentru aceeaşi pricină. 


În faţa greutăților arătate de Arcadie pentru convocarea unui sinod, era într- 
adevăr cazul ca papa Romei să curme el însuşi chestiunea, în temeiul puterii sale 
suverane, dacă ar fi avut o astfel de putere. Însă nici Gură de Aur, nici prietenii săi din 
Răsărit, nici episcopii din Apus, nici chiar însuşi papa, nu cugetară la acest mijloc, care 
nu le era cunoscut. Toţi se mulțumeau a cere de la împărați un sinod, care singur avea 
autoritatea de a da o judecată hotărâtoare. 


Deputaţii purtători ai scrisorii lui Honorie fură însărcinați încă cu mai multe alte 


scrisori, de la Innochentie al Romei, de la Hromacius al Acvileii, de la Venerie al 
Milanului şi de la alţi episcopi din Italia. Ei erau între altele însărcinaţi cu o notificare a 

sinodului Italiei care cerea ca Gură de Aur să fie în prealabil reaşezat pe scaunul său şi 
în legătură cu toţi episcopii din Răsărit, înainte de a se înfăţişa la sinodul ecumenic unde 
cauza sa trebuia să aibă sfârşit. 


Arcadie nici nu îngădui măcar deputaţilor să debarce la Constantinopole, şi îi 
trimise în Tracia, unde fură tratați ca prizonieri. Li s-au luat cu sila scrisorile ce aveau 
cu dânşii, şi fură aruncaţi pe un vas putred ca să-i întoarcă în Apus. Patru episcopi din 
Răsărit, cari îi întovărăşiseră, fură maltratați şi exilați pe la marginile Imperiului. O 
mulțime de episcopi răsăriteni fură atunci obiectul celor mai rele tratamente, şi Arcadie 
rândui o adevărată prigonire împrotiva tuturor celor ce rămăseseră credincioşi lui Gură 
de Aur. 


Palladie istoriseşte că Biserica Romană şi sinodul din Apus luară atunci 
hotărârea de a nu fi în comuniune cu partizanii lui Attic şi ai lui Theofil, până când 
Dumnezeu va fi înlesnit mijiocul de a se aduna sinodul ecumenic. Theodorit spune 
iarăşi că episcopii din Europa lucrară astfel. Câteva Biserici răsăritene urmară aceeaşi 
regulă; însă alte Biserici, şi cea a Africii îndeosebi, nu se despărțiră de legătura 
protivnicilor lui Gură de Aur, deşi erau de partea sfântului şi nădăjduiau că se va face 
dreptate. 


Aici erau lucrurile când Sf. loan Gură de Aur muri. Din îndepărtatul său exil, cu 
puţin timp înainte de a părăsi lumea aceasta, el scrise lui Innochentie, mulțumindu-i de 
interesul ce purtase pentru cauza sa. Tot cam asemenea scrisori a scris şi episcopului 
Milanului, ca şi altor episcopi cari fuseseră pe față de partea sa. 


Tot Răsăritul i-a dat dreptate marelui arhiepiscop al Constantinopolei după 
moartea sa, şi l-a recunoscut ca sfânt, ceea ce a restabilit raporturile de legătură 
duhovnicească între toate bisericile din Răsărit şi din Apus. 


lată analiza exactă a faptelor privitoare la afacerea Sfântului Gură de Aur. Din ea 
reiese că sfântul nu a apelat nicidecum la Roma; că el a căutat în Biserica Apuseană un 
sprijin împrotiva duşmanilor săi din Răsărit; că episcopii Apusului n-au lucrat decât 
într-un mod colectiv, pentru a face să se judece cauza sa; că ei n-au recunoscut decât 
sinodului autoritatea de a rosti o sentință definitivă; că ei nu şi-au atribuit decât dreptul 
de a se despărți de legătura cu cei pe cari îi priveau ca uneltitori ai nedreptăţii; în fine, 
că Innochentie al Romei nu a lucrat cu mai multă autoritate în toate aceste discuții decât 
episcopul Milanului sau cel al Acvileii. 


Din astfel de fapte nu se vede oare lămurit că afacerea Sfântului loan Gură de 
Aur, departe de a aduce dovezi în favoarea autorităţii suverane a Papalității, dă probe 
contrarii? 


Întrucât câţiva teologi romani se silesc a dovedi, contra tuturor documentelor 
istorice, că Gură de Aur s-ar fi adresat Romei ca să înceteze, prin autoritatea papei, 
măsurile sinoadelor adunate împrotiva lui, noi vom zice, după însuşi Sf. loan Gură de 
Aur, că el îşi adresase reclamaţia nu doar episcopului Romei, ci şi altor episcopi: „chiar 
însăşi această scrisoare”, zice el acolo, „a fost adresată lui Venerie, episcopul Acvileii.“ 


Iată ce cere el colegilor săi din Apus: 


„Vă rog deci să scrieţi scrisori în cari să declarați nul tot ce s-a făcut contra mea, 
şi să menţineţi duhovniceasca voastră legătură cu mine, precum aţi făcut până acum, 

fiindcă sunt osândit fără a fi fost ascultat şi pentru că caut să mă îndreptăţesc înaintea 
unui tribunal nesupus bănuielii.“ 


Care era tribunalul la care el apela? Episcopul Romei afirmă că nu era altul decât 
sinodul; el se exprimă astfel într-adevăr în scrisoarea sa către clerul şi poporul din 
Constantinopole: „Scrisoarea ce mi-a înaintat din partea voastră Gherman preotul şi 
Cassian diaconul m-a făcut să cunosc supărările voastre şi ispita ce a suferit credința 
între voi. Acesta e un rău la care nu este alt leac decât răbdarea... Eu scot din vorbele 
voastre mângâierea ce îmi era de trebuință, prin aceea că dragostea m-a îndatorat să iau 
parte la durerea voastră... Se alungă episcopi nevinovați din scaunele lor. loan, fratele şi 
colegul nostru, a suferit cel întâi această silnicie, fără să fi fost ascultat şi fără ca noi să 
ştim de ce-l învinuiesc... Cât priveşte canoanele, noi declarăm că numai acelea ce s-au 
întocmit în sinodul de la Nicea trebuie recunoscute. Însă ce vindecare se poate aduce 
unui rău atât de mare? Nu este altul decât a aduna un sinod... Până ce vom putea obține 
convocarea unui sinod, noi nu putem face mai bine decât să aşteptăm de la voia lui 
Dumnezeu şi a Domnului nostru lisus Hristos tămăduirea relelor ce ne împovărează... 
Noi cugetăm necontenit la mijloacele de a aduna un sinod ecumenic, unde toate 
turburările să poată fi liniştite după voia lui Dumnezeu. Să aşteptăm deci, acoperindu-ne 
cu pavăza răbdării.“ 


Am putea repeta multe texte, dar pentru ce, când toate faptele demonstrează 
falsitatea aserțiunii unor scriitori romani? 


O să examinăm acum, cu ajutorul textelor doctrinale, care a fost învățătura 
Părinților din veacul al patrulea şi al cincilea privitor la autoritatea episcopilor din 
Roma. 


Când cineva, fără părtinire şi fără prejudecăţi, a făcut un studiu aprofundat şi 
comparativ al izvoarelor istorice şi dogmatice din primele veacuri ale Bisericii, nu poate 
citi decât cu silnicie şi dezgust lucrările teologilor romani în favoarea autorităţii papale. 
Noi am avut răbdarea de a citi pe cea mai mare parte din cei mai de căpetenie, precum 
Bellarmin, Rocaberti, André Duval şi Zaccaria, ca şi pe mai mulţi teologi moderni din 
cei mai de seamă, pe cari i-am luat de călăuză, precum pe Gerdil, Perrone şi Passaglia. 
Am citit lucrările de frunte ale galicanilor moderni, adică din veacul al şaptesprezecelea 
şi al optsprezecelea, îndeosebi pe cele ale lui Bossuet, Nicole, Tournely şi La Chambre. 


Ne-am încredinţat că aceştia din urmă au împrumutat de la ultramontani textele 
lor cu cea mai mare greutate, restrângând înțelesul la întâietatea de drept divin şi la o 
putere mărginită a papei, în vreme ce ceilalți îl întind până la o stăpânire covârşitoare şi 
la infailibilitate. La toți am găsit, în primul rând, o mulțime de texte ciuntite, răsucite, 
preschimbate din adevăratul lor înţeles şi scoase din context înadins pentru a le da o 
falsă interpretare. Am mai aflat, în al doilea rând, că textele fiecărui Părinte anume sunt 
despărțite de alte texte ale aceluiaşi părinte, privitoare la acelaşi punct de doctrină, deşi 
cele din urmă schimbă sau dărâmă cu totul înţelesul dat celor dintâi. În al treilea rând, 
am găsit iarăşi că aceşti scriitori scot din texte nişte încheieri de o falsitate vădită şi cari 
nu decurg cu dreaptă judecată din ele. Vom da despre aceasta două pilde dintre multe 
altele ce am putea da la iveală. 


Doctorul Launoy, precum am spus-o, a făcut analiza Predaniei Sobornice 
privitoare la interpretarea textului evanghelic: Tu eşti Petru etc. El n-a găsit decât 
şaptesprezece Părinţi sau Dascăli ai Bisericii cari au aplicat Sfântului Petru cuvântul 
piatra, dar a arătat mai mult de patruzeci cari l-au înţeles ca mărturisirea credinței făcută 

de Sf. Petru, adică mărturisirea dumnezeirii lui lisus Hristos. Ultramontanii nu pot să 
conteste aceasta; însă ei pretind că, dând ca temei Bisericii credinţa lui Petru, Domnul a 
acordat în chip necesar acestui apostol nu numai o credință fără prihană, ci şi darul de a 
nu greşi, privilegii ce ar fi trecut şi la urmaşii săi. 


Dar toți Părinţii Bisericii, citați la a doua interpretare, nu au înțeles prin 
mărturisirea sfântului Petru decât credința pe care el o mărturisise, credinţa sa obiectivă, 
sau obiectul acestei credinţe, iar nu credința subiectivă, sau adeziunea personală ce ar fi 
dat. Credința mărturisită de Sf. Petru fiind dumnezeirea lui lisus Hristos, Părinţii de cari 
s-a vorbit au tâlcuit textul Tu eşti Petru etc. în înțelesul că dumnezeirea lui lisus Hristos 
este stânca pe care stă Biserica întreagă. Toţi vorbesc în acest înțeles în chipul cel mai 
lămurit. Nici unul din ei nu vorbeşte de un privilegiu oarecare dat Sfântului Petru 
personal; cu atât mai vârtos nu vorbesc de un privilegiu ce ar fi trecut în moştenirea 
episcopilor Romei ca urmaşii săi. Chiar când Sf. Petru ar fi primit vreun privilegiu de la 
Iisus Hristos, ar trebui să se probeze că privilegiul nu a fost unul personal; însă 
ultramontanii curmă această chestiune cu extremă uşurinţă. Ei afirmă că privilegiile 
acordate Sfântului Petru trec şi la urmaşii săi; ei sprijină aceste privilegii pe nişte texte 
cari nu spun nimic; şi afirmă, după aceste texte citate în fals, că episcopii Romei sunt 
singurii următori ai sfântului Petru, pentru că acest apostol a murit ca episcop al Romei. 


Ceea ce zic ei asupra acestui din urmă punct este a doua pildă ce voim să dăm 
despre falsele lor raționamente. Ei se sprijină mai cu seamă pe Sf. Irineu, pe Tertullian 
şi pe Evsevie, spre a proba aceasta. 


Însă Evsevie se rosteşte astfel (Hist. Eccl., Cart. a III-a, cap. Il); „După 
mucenicia lui Pavel şi al lui Petru, Linus a fost cel dintâi care a primit episcopatul 
Bisericii Romei.” Cart. a II-a, cap. IV: „Climent a fost aşezat al treilea episcop în 
Roma.” Cart. a III-a, cap. XV: „Anaclet (sau Clet), fiind episcop doisprezece ani, a avut 
de urmaş pe Climent.” Cart. a IV-a, cap. I: „Evarist fiind episcop opt ani, Alexandru 
primi episcopatul, având astfel al cincilea rang ca urmaş al lui Petru şi al lui Pavel.” 
Aşadar, pentru Evsevie, e tot una a pune pe Pavel înaintea lui Petru, sau pe Petru 
înaintea lui Pavel, când este vorba de întemeierea Bisericii din Roma; episcopii sunt 
urmaşi atât ai unuia, cât şi ai celuilalt, şi nici Pavel nici Petru nu e numărat între 
episcopii Romei. Sf. Irineu n-a zis deloc că Sf. Petru ar fi fost episcopul Romei, ba încă 
afirmă contrariul într-un mod necontestabil. Într-adevăr el se rosteşte astfel[99]: „Prea 
fericiţii apostoli (Petru şi Pavel), întemeind şi punând rânduieli Bisericii din Roma, 
dădură lui Linus episcopatul şi grija de a o cârmui. Anaclet a urmat după Linus; după 
Anaclet, Climent a fost al treilea de la apostoli care a fost însărcinat cu episcopatul.“ 


Sf. Petru şi Sf. Pavel întemeiară şi orânduiră Biserica Romei; însă Linus a fost 
aşezat primul episcop, încă pe când trăiau apostolii. Trebuie a lua aminte că sfântul 
dascăl pune pe Sf. Apostol Pavel pe aceeaşi linie cu Sf. Petru. Deci dacă ei voiesc a 
stabili episcopatul Sfântului Petru la Roma pe textul citat, va trebui aşijderea să 
stabilească şi episcopatul Sfântului Pavel pe temeiul aceluiaşi text; şi astfel Roma ar fi 
trebuit să aibă doi apostoli episcopi în acelaşi timp. 


Tertullian înşiră episcopii Romei în aceeaşi rânduială ca şi Sf. Irineu, şi numeşte 
pe Linus ca cel întâi şi pe Anaclet ca al doilea.[ 100] El nu urcă pentru Roma moştenirea 
lui Petru, prin hirotonie, decât până la Climent, al treilea episcop al acestui oraş: „Cei ce 
se fălesc”, zice el, „a se urca până la vremea apostolilor, să arate prin dreptul de 
moştenire al episcopilor lor că-şi au obârşia de la un apostol sau de la un om apostolic, 
precum Biserica din Smirna arată că Policarp a fost hirotonit de loan; sau precum 

Biserica Romei arată că Climent a fost hirotonit de Petru.” [101] Din acestea s-ar putea 
trage concluzia că Linus şi Anaclet au fost hirotoniți de Sf. Pavel, care ar fi întocmit 
Biserica Romană înainte de Petru. 


Când Tertullian zice că Sf. Petru a şezut pe scaunul de la Roma, el nu vrea a zice 
că a fost episcop acolo, ci că a învăţat, căci cuvântul scaun (cathedra) este sinonim 
învățăturii în scrierile Părinților. Altfel, el ar fi făcut din Linus al doilea episcop al 
Romei, iar nu întâiul. 


Aşadar mărturiile alese de teologii romani pentru a proba episcopatul Sfântului 
Petru la Roma vorbesc împrotiva lor şi stabilesc numai că Sf. Petru şi Sf. Pavel au 
întemeiat Biserica Romană, prin urmare că acea Biserică este apostolică prin origina sa; 
ceea ce nimeni nu contestă. 


Afară de aceste mărturisiri istorice zdrobitoare, teologii romani au invocat 
scrisoarea lui Firmilian, pe care am citat-o mai sus, şi cele câteva texte ale Sfântului 
Ciprian, al cărora înţeles adevărat l-am statornicit mai înainte. Cât despre scrisoarea lui 
Firmilian, e de ajuns a o citi pentru a-i pricepe înțelesul şi a ne mira că cineva a cutezat 
a apela la mărturia sa. Cât despre Sf. Ciprian, vom rezuma doctrina sa într-un mod 
general, spre a demonstra până la evidență abuzul ce s-a făcut de el. 


Sf. Ciprian[ 102] arată: 1. că Biserica Romei a tost zidită pe Petru pentru a 
închipui şi a înfățişa unitatea Bisericii; 2. că Biserica Romei este scaunul lui Petru; 3. că 
Biserica Romei este Biserica principală, de unde a ieşit unitatea bisericească; 4. că reaua 
credință şi greşala nu se pot apropia de Biserica Romană. De aici teologii romani 
încheie că papii, urmaşii lui Petru, sunt miezul unității, şi că în afară de ei sau de 
Biserica lor nu poate fi decât schismă. 


Dar nu acestea sunt adevăratele încheieri ale doctrinei Sfântului Ciprian, căci 
sfântul dascăl stabileşte şi alte principii, cari arată într-un chip lămurit înţelesul celor 
dintâi: 1. Sf. Petru, mărturisind dumnezeirea lui lisus Hristos, a răspuns pentru toți 
apostolii, a vorbit în numele tuturor, iar nu în numele său personal; 2. ceilalți apostoli 
erau deopotrivă cu Petru în putere şi în vrednicie; 3. toți episcopii, urmaşii apostolilor, 
sunt următori ai sfântului Petru, cu acelaşi titlu ca şi cei ai Romei. 


Sf. Petru a răspuns lui lisus Hristos în numele colegilor săi, fiindcă întrebarea le 
era adresată atât lor cât şi lui. Sf. Ciprian adevereşte aceasta puternic: „Petru, pe care 
Biserica fusese zidită de Domnul, vorbind singur pentru toţi, şi răspunzând cu graiul 
Bisericii.” Dacă în întrebarea lui lisus Hristos, şi în răspunsul lui Petru, personalitatea 
apostolului nu era defel în joc, se poate zice că persoana sa e temelia Bisericii? Este 
vădit că toți apostolii au fost tot atâtea temelii ale clădirii tainice, precum dovedeşte 
Sfânta Scriptură în chip limpede, şi precum am probat şi noi mai înainte. Petru, 
răspunzând singur, nu a fost deci decât preînchipuirea unităţii ce trebuia să domnească 
în apostolat, şi prin urmare în episcopat. Însă pentru că era preînchipuirea, ori chiar 
întruchiparea, era el oare şi izvorul, începutul, astfel că în afara lui nu ar mai fi unitate? 
Dar chiar atunci când ar fi aşa, oare episcopul Romei ar fi moştenit acest privilegiu? Sf. 
Ciprian era atât de departe de această părere încât, de aceeaşi părere cu Firmilian, 
imputa lui Ştefan, episcopul Romei, că frânge unitatea şi se pune el însuşi în afara 
unității, despărțindu-se de legătura acelora cari nu erau de părerea lui cu privire la cei 
din nou botezați. Nu e vorba să ştim dacă Ştefan avea sau nu dreptate, ci de a privi 
chipul cum Sf. Ciprian preţuia împrotivirea lui. Şi cu totul departe de a crede că trebuia 
să fie unit cu Ştefan, ca să fie în unitatea Bisericii, el zicea că Ştefan însuşi se despărțea 

de unitate. Se mai poate susține, după acestea, că Sf. Ciprian ar fi pus în episcopul 
Romei izvorul şi începutul unităţii Bisericii? El n-a recunoscut nici lui Petru această 
prerogativă. El nu vedea într-însul, decât chipul unităţii, propriu apostolatului întreg, 
după cum trebuia mai apoi a fi propriu şi episcopatului, care este unul; care episcopat în 
unitatea sa, este scaunul lui Petru. El dezvoltă foarte bine această cugetare în una din 
scrisorile sale[103]. „lisus Hristos”, zice el, „pentru a rândui cinstea cuvenită 
episcopului şi tot ce priveşte ocârmuirea Bisericii, vorbeşte în Evanghelie şi zice lui 
Petru: Zic ţie, tu eşti Petru etc.” Aşadar, lisus Hristos nu dăruieşte lui Petru, prin aceste 
cuvinte, o prerogativă personală; el înzestrează pe toți apostolii cu o putere la fel, şi o 
dăruieşte nu numai apostolilor, ci şi tuturor episcopilor, urmaşii lor, cari stăpânesc 
laolaltă şi fiecare în parte episcopatul, care este unul, fiind astfel temelia unității 
Bisericii. 


Deci a striga, cum fac teologii romani, că lisus Hristos a dat Sfântului Petru un 
privilegiu personal, şi că acest privilegiu a trecut la episcopii Romei, nu este oare a grăi 
fățiş împrotiva doctrinei Sfântului Ciprian? 


Principiul de căpetenie căruia episcopul Carthaginei îi supune toate celelalte 
vederi ale sale este acela că în Biserică nu poate fi decât un singur scaun apostolic, 
adică, cum explică el însuşi, un singur episcopat legitim, scoborâtor de la apostoli; când 
acest episcopat este atacat fie la Roma, fie aiurea, se frânge unitatea, se loveşte scaunul 
apostolic, care trebuie să rămână unul, precum lisus Hristos ne-a dat să înţelegem, 
răspunzând unuia singur pentru toți; şi episcopatul întreg este scaunul lui Petru. Deci 
dacă Novat vrea a aşeza la Roma, alături de episcopatul legitim, un episcopat ce nu vine 
de la apostoli, acest episcopat este în afară de unitatea scaunului apostolic, a scaunului 
sobornicesc, a cărei unitate o închipuia Petru; el este deci schismatic, precum şi toți câți 
ar vrea a aşeza, în orice loc ar fi, un episcopat despărțit de cel ce alcătuieşte moştenirea 
apostolică. 


În loc de a uni astfel toate punctele doctrinei Sfântului Ciprian asupra Bisericii, 
teologii romani nu au voit a vedea decât cuvinte răzlețe, precum scaunul lui Petru sau 
sorgintea unității, pentru a le aplica fără noimă la Biserica particulară din Roma, când ei 
puteau atât de lesne căpăta dovada că sfântul dascăl nu înţelegea prin aceste cuvinte 
decât Biserica apostolică sau episcopatul legiuit şi obştesc. Astfel el numea scaun al lui 
Petru atât scaunul legiuit din Carthagina, cât şi pe cel al Romei[ 104]; el vorbeşte de 
vechii episcopi ai Romei ca de predecesorii lui ca episcop al Carthaginei, ceea ce vrea 
să zică lămurit că el avea acelaşi episcopat legitim pe care-l avuseseră şi €i[ 105]; de 
aceea, în vestita scrisoare către papa Comelie — de care romanii abuzează atât, pentru 
că sfântul dascăl numeşte acolo Biserica Romei Biserică principală, de unde a ieşit 
unitatea sacerdotală| 106] — în această scrisoare Sf. Ciprian se ridică cu mare mâhnire 
împrotiva a o mână de oameni pierduţi cari voiau a apela la Roma, ca şi cum episcopii 
din Africa nu ar moşteni aceeaşi autoritate. 


Dacă, lovind adevărul, s-ar primi tâlcuirea ce au dat teologii romani unor cuvinte 
de ici şi colo ale Sf. Ciprian, ar trebui să încheiem atunci că sfântul dascăl n-a avut bun 
simţ. Căci, pe de o parte, el ar face din Petru temelia, şeful Bisericii, iar pe de alta ar 
învăţa că toți apostolii au avut aceeaşi cinste şi aceeaşi putere ca şi Petru; ar face din 
episcopul Romei singurul moştenitor al prerogativelor Sfântului Petru, şi ar susţine că 
toți episcopii legitimi sunt moştenitorii săi cu acelaşi titlu; ar învăţa că episcopatul este 
unul în soborul strâns al tuturor episcopilor legitimi, şi ar ridica episcopatul roman la o 
vrednicie aparte şi culminantă; ar privi pe papa ca obârşia unităţii, şi ar imputa papei că 
se desparte de unitate; ar recunoaşte scaunului Romei o jurisdicție superioară, şi ar privi 

ca oameni pierduţi pe aceia ce nu ar găsi în Africa aceeaşi autoritate episcopală ca şi la 
Roma. Am văzut mai sus că Sf. Ciprian impută papei Ştefan pretenţia de a fi episcopul 
episcopilor, ceea ce, după adevărata sa doctrină, era într-adevăr o monstruozitate; însă 
dacă el ar fi mărturisit doctrina ce-i atribuie Roma, n-ar fi putut să îi impute acest titlu 
ca nelegitim. 


Trebuie oare, în favoarea sistemului papal, a face din Sf. Ciprian un scriitor lipsit 
de bunul simţ şi de logică, şi a răzleţi în scrierile sale câteva cuvinte ce pot fi tălmăcite 
în folosul acestui sistem, fără a ţine nici o seamă de rest? 


Noi credem mai cuviincios a pune laolaltă toate punctele doctrinei unui om al 
cărui geniu şi a cărui sfinţenie au fost cinstite de către toate veacurile creştine. Astfel 
aflăm în operele sale o doctrină cuprinzătoare, logică şi catholică, însă protivnică 
sistemului papal. De unde urmează că ostaşii Papalității de astăzi nu se pot sprijini pe 
mărturia sa decât răsucind lucrările sale, nedreptățind pomenirea lui, tăgăduind în chip 
neîmpiedicat geniul său şi sinceritatea sa, care singure pot da preţ şi putere vorbelor 
sale. 


Din cele arătate reiese că Roma nu poate clădi pretinsele sale drepturi pe 
mărturisirile Sfântului Irineu, ale lui Tertullian, ale Sfântului Ciprian, ale lui Firmilian şi 
ale lui Evsevie al Chesariei, fără a alerga la căi furişe şi piezişe, nevrednice de o cauză 
cinstită. 


Tot la un subterfugiu a recurs ea şi în privința numeroaselor mărturii ce probează 
falsitatea tâlcuirii date vestitelor cuvinte Tu eşti Petru. Părinţii cari înțeleg aici o referire 
la persoana Sfântului Petru, zic teologii romani, sunt cei mai vechi; ei erau mai aproape 
de vremea apostolilor şi înțelegeau mai bine acele cuvinte decât cei din veacurile de mai 
apoi. Drept aceea, ei citează cu umflare pe Tertullian, care a zis într-adevăr: „Nimic n-a 
putut fi ascuns lui Petru, numit piatra Bisericii ce avea să fie construită“.| 107] 


S-ar putea crede la prima vedere că Tertullian a aplicat cuvântul piatra persoanei 
Sfântului Petru. Însă el se explică într-o altă lucrare a sa[108], unde se rosteşte astfel: 
„Dacă (Hristos) schimbă numele de Simon în cel de Petru, aceasta este nu numai pentru 
a însemna puterea şi statornicia credinței sale, căci atunci i-ar fi dat numele unor materii 
solide cari prin amestecare şi unire s-ar face mai puternice şi mai statornice; însă îi dădu 
numele de Petru pentru că în Scripturi piatra înseamnă şi închipuie pe lisus Hristos, care 
este piatra despre care citim că e pusă a fi piatră de poticnire şi de sminteală| 109]. Deci, 
dacă schimbă astfel numele său, este pentru a arăta schimbarea ce urma să facă în lume, 
schimbând neamurile închinătoare la idoli în pietre asemenea lui şi gata a intra în zidirea 
Bisericii sale.” 


În faţa acestei explicaţii, date de însuşi Tertullian, ce ajung a fi încheierile ce ar 
voi să scoată apusenii din primul său text? Când vedem între altele pe Tertullian, în 
lucrarea ce am citat, susținând că Hristos, adresându-se lui Petru, s-a adresat tuturor 
apostolilor; învățând, între altele, că cei doisprezece apostoli au fost egali între ei ca cele 
douăsprezece fântâni din Elim, ca cele douăsprezece pietre prețioase de la haina 
preoțească a lui Aaron, ca cele douăsprezece pietre de la Iordan, pe care Isus Navi le 
puse în chivotul cel sfânt, se mai poate oare spune, cu bună credință, că el a recunoscut 
Sfântului Petru prerogative aparte şi superioare? Se mai poate zice că el a recunoscut 
aceste pretinse prerogative episcopilor Romei? 

Un fapt este sigur: Părinții ce par a fi înțeles cuvintele „pe această piatră” ca 
aplicându-se persoanei lui Petru, n-au înțeles în realitate decât obiectul credinței sale, 
adică pe lisus Hristos, Dumnezeu-Omul. Vom cita ca pildă pe Sf. Ilarie din Poitiers. 


Acest Părinte, în tâlcuirea sa la Sf. Matei şi la Psalmi aplică Sfântului Petru 
cuvântul de piatră a Bisericii şi-l ia drept temelie a ei.[110] 


Însă în cartea sa despre Treime el recunoaşte că pe piatra mărturisirii sale, adică 
pe dumnezeirea lui lisus Hristos, este zidită Biserica.[111] „Nu este”, adaugă el[112], 
„decât o temelie nemutabilă, acea unică piatră mărturisită prin gura lui Petru: Tu eşti 
Fiul lui Dumnezeu celui viu“; ea susține pe dânsa tot atâtea dovezi ale adevărului, câte 
îndoieli vor putea aprinde rău-tălmăcitorii, şi câte clevetiri va putea născoci 
necredincioşia.” 


Vădit lucru că sfântul dascăl nu înţelege aici decât obiectul mărturiei credinței 
Sfântului Petru, adică dumnezeirea lui lisus Hristos. Dacă s-ar pretinde că el a înţeles 
credința sa subiectivă, adică adeziunea sa, şi că episcopii Romei ar fi moşţenit această 
credință nesupusă greşalei, ar fi de ajuns să reamintim anatema aceluiaşi Părinte la 
adresa papei Liberie, care căzuse din mărturisirea dumnezeirii lui Iisus Hristos: „Am zis 
anatema ţie, Liberie, şi tovarășilor tăi. Îţi zic din nou anatema; Ţi-o zic a treia oară ţie, 
Luberie, prevaricatorule“| 113]. (Omule de rea credință, care jertfeşti interesului adevărul 
şi slujirea ta). 


Deci, după Ilarie din Poitiers, dacă Sf. Petru poate fi privit ca piatra Bisericii, 
este numai prin mijlocul mărturisirii de credință, ce a făcut în numele întreg colegiului 
apostolic, şi prin obiectul chiar al acestei credințe, care este dumnezeirea lui lisus 
Hristos. Doctrina sa este deci întocmai cu a lui Tertullian şi a celorlalți Părinţi, ce nu au 
aplicat titlul de piatra Bisericii Sfântului Petru însuşi decât în acest înţeles. Dacă mai 
adăugăm că acest Părinte şi ceilalți nici nu dau măcar a înţelege că titlul acesta aparține 
episcopilor Romei, şi că învăţătura lor este chiar cu totul protivnică acestei opinii, se va 
recunoaşte că numai printr-un straniu abuz faţă de unele din cuvintele lor, luate răzleţ şi 
în înţeles protivnic, teologii romani au căutat a sprijini atotputernicia papală pe mărturia 
lor. 


Sf. Epifanie n-a învăţat altă doctrină decât cea a lui Ilarie din Poitiers[114]: 
„Petru, verhovnicul apostolilor”, zice el, „a fost pentru noi ca o piatră tare, pe care 
credința în Domnul se sprijină ca pe o temelie, pe care Biserica a fost zidită în toate 
chipurile; şi mai ales pentru că a mărturisit pe Hristos fiu al lui Dumnezeu celui viu, 
pentru aceea a auzit la rândul său: pe această piatră de credinţă tare voi zidi Biserica 


x3 


mea. 


Apostolul Petru nu este nicidecum despărțit de dogma mărturisită, şi chiar 
această dogmă este temelia Bisericii. 


Sf. Epifanie numeşte pe Petru verhovnicul apostolilor, nu tăgăduim; însă cum 
înțelege el acest cuvânt? 


Romanii citează textul următor în favoarea lor: „Andrei a întâlnit mai întâi pe 
Domnul, pentru că Petru era mai tânăr. Însă pe urmă, când ei s-au lepădat de toate, Petru 
se află mai întâi; el ia atunci întâietate asupra fratelui său. Adaugă la aceasta că 
Dumnezeu cunoaşte înclinările inimilor şi ştie cine este vrednic de locul întâi. Pentru 

aceasta a ales pe Petru spre a-l aşeza verhovnic între ucenicii săi, după cum foarte 
lămurit s-a arătat.”[115] 


Pretins-a Sf. Epifanie prin aceasta că Petru era şeful şi temelia Bisericii? Nu, ci a 
înțeles că Biserica a fost întemeiată pe credința obiectivă a acestui apostol, adică pe 
dumnezeirea lui Hristos, pe care o mărturisise. El însuşi răspunde aşa, precum am văzut 
mai sus: 


„Pe Petru”, zice el, „e zidită Biserica, pentru că a mărturisit pe Hristos ca Fiu al 
lui Dumnezeu celui viu, şi pentru că a auzit acest cuvânt: pe această piatră de credință 
tare voi zidi Biserica mea.” 


În acelaşi loc Sf. Epifanie învaţă că cuvintele: „Paşte oile mele“ n-au fost zise de 
Domnul pentru a încredința lui Petru cârmuirea cea mai înaltă a Bisericii, ci pentru a-l 
pune din nou în rânduiala apostolatului, pe care o pierduse lepădându-se de Hristos: 
„Domnul”, zice el, „cheamă din nou pe Petru, după lepădarea sa, şi pentru a şterge cele 
trei lepădări, îl cheamă de trei ori la mărturisire.” 


În alt loc[116] el face din Sfântul Pavel egalul Sfântului Petru la Roma, zicând: 
„Petru şi Pavel, cei mai întâi din toţi apostolii, au fost deopotrivă episcopi ai Romei.” 


Tot aşa vorbeşte el şi de Sf. Iacov al Ierusalimului: 


„EI (Iacov) a primit mai întâi scaunul episcopal (al Ierusalimului); lui mai întâi i- 
a încredințat Domnul tronul Său pe pământ“[117]. El nu credea deci că Petru era acela 
care moştenise tronul Domnului în această lume. El credea că întâietatea dată Sfântului 
Petru nu era decât o prioriate, după cum o explică papa Leon în acest pasaj: „Înclinaţia 
spre adevăr rămâne”, zice el[118], „şi preafericitul Petru a stăruit în tăria pietrei ce 
primise; el n-a părăsit frânele Bisericii ce i se încredințase, el a primit hirotonie înaintea 
celorlalţi, pentru ca, atunci când e numit piatră şi temelie..., noi să cunoaştem, prin taina 
acestor titluri, ce unire este între el şi Hristos.” 


Acest text probează că papa Leon nu vedea în Sf. Petru decât o prioritate a 
hirotoniei; că prin hirotonia ce-l unea cu lisus Hristos era el piatră şi temelie a Bisericii. 
El înţelege într-un mod tot atât de ortodox puterea de a lega şi a dezlega, ce s-a 
încredinţat Sfântului Petru. „Această putere i s-a încredinţat”, zice el[ 119], „într-un mod 
deosebit, pentru că numele de Piatră este dat tuturor cârmuitorilor Bisericii. Deci 
privilegiul lui Petru rămâne pretutindeni unde se dă o judecată dreaptă ca a sa.” De aici 
el încheie că numai aceea va fi iertat sau ținut, care va fi potrivit cu o hotărâre dreaptă 
sau vrednică de Petru. 


Cu greu se poate înțelege cum au cutezat teologii romani a cita cele două texte în 
sprijinul autorităţii papale, când este vădit că Sf. Leon nu atribuie Sfântului Petru decât 
o întâietate sau, mai bine zis, o prioritate de hirotonie, şi că în loc de a atribui numai 
episcopului Romei puterea lui Petru, el nu priveşte pe acest apostol decât ca formă sau 
chip al puterii apostolice, care este într-adevăr lucrătoare pretutindenea unde se lucrează 
cu dreptate. 


Aceasta înlătură orice greutate în ce priveşte înțelesul următoarelor cuvinte ale 
sfântului Leon[ 120]: 

„Petru este ales din toată lumea şi pus cârmuitor chemării tuturor neamurilor, şi 
tuturor apostolilor, şi tuturor părinților Bisericii; astfel că, deşi sunt mulţi preoți şi mulți 
păstori, totuşi Petru cârmuieşte pe toți aceia pe cari Hristos îi păstoreşte în chip suprem. 
Este lucru mare şi de laudă, iubiţilor, că Dumnezeu a binevoit a face pe acest om să ia 
parte la puternicia Sa; şi ori de câte ori a voit ca să fie ceva de obşte între dânsul şi 
ceilalți verhovnici, nu a dat niciodată decât prin el ceea ce n-a refuzat şi celorlalți.“ 
Astfel de fraze, cu iz de panegiric, trebuie tâlcuite într-un chip doctrinal, după învăţătura 
neîndoielnică ce reiese din celelalte texte ale aceluiaşi Părinte. 


Sf. Leon nu pretinde defel că puterea Sfântului Petru, oricare ar fi ea, ar fi trecut 
la episcopii Romei; scrisoarea sa către sinodul din Chalcedon probează îndeajuns 
aceasta, precum s-a văzut. Cât despre puterea primului apostol, ea n-a făcut din el 
stăpânul celorlalți; ea a trecut la toți episcopii cari o exercită legiuit: Petru n-a fost 
deosebit decât prin prioritatea hirotoniei sale. 


Teologii romani au abuzat de laudele adresate de Sf. Leon şi alți Părinţi 
Sfântului Petru în discursurile lor, fără a voi să cugete că chiar atunci când laudele ar 
trebui să fie luate după literă, totuşi n-ar constitui nişte privilegii din grămada cărora ar 
fi moştenit şi episcopii Romei ceva, fiindcă nici unul din Părinţi nu le-au recunoscut; 
însă pentru tot omul deprins cu citirea Părinților, aceste laude nu pot fi luate după literă. 
Vom proba-o prin operele Sfântului loan Gură de Aur, părintele de care ultramontanii 
au abuzat cel mai mult şi pe care-l citează mai ales în sprijinul sistemului lor. Ei au 
grămădit textele ca să probeze că marele episcop al Constantinopolei a dat Sfântului 
Petru numele de întâi, de mare apostol, de verhovnic, de voievod, de şef, de gura 
apostolilor. 


Însă dacă el a dat şi celorlalţi apostoli aceleaşi titluri, ce se va putea încheia din 
aceasta în favoarea Sfântului Petru? 


In mai multe locuri din scrierile sale el zice de toți apostolii că au fost temeliile, 
stâlpii, şefii, dascălii, cârmacii, păstorii Bisericii. 


El numeşte pe Petru şi pe Ioan cu acelaşi titlu, verhovnici ai apostolilor 121]. 


El zice de Petru, de Iacov şi de Ioan că erau deopotrivă „cei întâi cu vrednicia 
între apostoli, temeliile Bisericii, cei întâi chemaţi şi vârful ucenicilor“[ 122]. 


Dacă într-un loc zice de Sf. Petru că: „Aşa de mult s-a spălat Petru de lepădarea 
sa, încât a ajuns cel întâi dintre apostoli şi universul întreg i-a fost încredinţat“ 123], 
altundeva zice deopotrivă de Petru şi de Ioan că universul le-a fost încredinţat] 124]; zice 
de Sf. Pavel: „Îngerii primesc adeseori însărcinarea de a purta grijă de neamuri, însă nici 
unul din ei n-a cârmuit norodul ce 1-a fost încredinţat, precum Pavel a cârmuit universul 
întreg... Norodul evreu a fost încredinţat arhanghelului Mihail, dar lui Pavel i s-a 
încredinţat pământul, marea, locuitorii din toată lumea, chiar pustiul.“[125] „În 
împărăţia cerului”, zice el, „nimenea va fi înaintea lui Pavel, acesta e un lucru 
vădit“[ 126]. El îl numeşte încă şi cârmaciul Bisericii| 127], vasul alegerii, trâmbiţa 
cerească, călăuza miresii lui Hristos (adică a Bisericii)“[128]. În pasajul următor, el îl 
pune vădit mai presus de Sf. Petru: „În locul unde heruvimii sunt acoperiţi de slavă şi 
unde sălăşluiesc serafimii, acolo vom vedea pe Pavel cu Petru, (pe Pavel) care este 
vârful şi căpetenia (npooraTnc ) soborului sfinţilor“ 129]. 

Este mai ales însemnat a lua aminte că Sf. loan Gură de Aur dă vrednicie 
deopotrivă acestor doi apostoli când vorbeşte de amândoi împreună. Vom cita despre 
aceasta mai multe pilde. 


În a doua cuvântare despre rugăciune zice că rugăciunea are în sine o putere atât 
de mare încât „ea a scăpat din primejdii pe Petru şi pe Pavel, stâlpii Bisericii, căpeteniile 
apostolilor, cei mai slăviți în cer, zidurile universului, păzitorii pământului şi ai 
mării“[130]. 


Vorbind de împrejurarea când Pavel mustră pe Petru la Antiohia, el se rosteşte 
astfel: „Turbura-se-va cineva, auzind că Pavel a stat împrotiva lui Petru, adică stâlpii 
Bisericii s-au ciocnit şi au căzut unul preste altul? Căci ei sunt stâlpii cari sprijină şi 
poartă acoperământul credinţei; şi nu numai stâlpii, ci încă pavăza şi ochii trupului 
Bisericii, izvoarele şi vistieria tuturor bunătăţilor; şi dacă cineva ar zice despre ei tot ce 
şi-ar putea închipui, totuşi n-ar putea arăta îndeajuns vrednicia lor“[131]. Mai departe el 
aseamănă pe cei doi apostoli cu doi cai trăgând împreună carul Bisericii, lăsând a se 
înțelege că unul din ei, Petru, părea a şchiopăta.[ 132] Aceasta era o aluzie la căderea sa. 
În fine, adaugă: „Cum tu, Pavel, care ai fost atât de blând şi atât de bun cu ucenicii tăi, 
ai devenit aşa de aspru către cel dimpreună-apostol (ovvamooTroioc)7"[133] Este cu 
putință a spune mai lămurit că Pavel era întocmai cu Petru în vrednicie? 


Acest adevăr reiese încă din pasajul următor, ce merită o deosebită luare aminte: 
„Hristos încredinţă lui Petru pe iudei şi lui Pavel neamurile; nu zic aceasta de la mine, 
dar să ascultăm pe Pavel, care zice: « Că cel ce au lucrat lui Petru spre apostolia tăierii 
împrejur, au lucrat şi în mine întru neamuri » (Galat. 2, 8). Căci după cum un înţelept 
general (faovieuc) care, după ce a cunoscut cu îngrijire destoinicia fiecăruia, 
încredințează puterea unuia asupra cavaleriei şi altuia asupra infanteriei, astfel desigur 
Hristos a împărțit oştirea sa în două părți, şi a încredinţat lui Petru pe iudei şi lui Pavel 
neamurile. Cele două părți ale oştirii sunt diferite, însă generalul este unul.”[ 134] 


Iată deci adevărata doctrină a Sfântului loan Gură de Aur: apostolii au fost egali 
în vrednicie; Petru şi Pavel au fost deopotrivă cei dintâi între dânşii, unul pentru iudei, 
celălalt pentru neamuri; Petru n-a primit niciodată vreo supremație exclusivă asupra 
întregii creştinătăţi; singurul şef al Bisericii a fost, este şi va fi în veci lisus Hristos 
însuşi. Să judecăm bine aceste cuvinte ale Sfântului loan Gură de Aur: „N-o zic aceasta 
de la mine.” Ceea ce înseamnă: Aceasta nu e o părere personală, ci este un adevăr 
învăţat de Sfântul Duh prin Sf. Apostol Pavel. 


Sf. loan Gură de Aur n-a recunoscut în Biserică nici o vrednicie mai presus de 
apostolat, înţeles într-un mod general: 


„Din toate dregătoriile duhovniceşti”, zice el, „cea mai mare este apostolatul. De 
unde o ştim? Din aceea că apostolul stă în fruntea celorlalți. După cum consulul este cel 
dintâi dintre dregătorii civili, tot aşa apostolul este cel dintâi dintre dregătorii 
duhovniceşti. Să ascultăm pe însuşi Sf. Pavel făcând înşiruirea acestor vrednicii şi 
punând în vârful lor prerogativele apostolului. Ce zice el? « Dumnezeu au aşezat în 
Biserica sa mai întâi apostoli, al doilea proroci, al treilea dascăli şi păstori ». Vedeţi aici 
culmea vredniciilor? Vedeţi că apostolul este în vârful ierarhiei, că nimeni nu e înaintea 
lui, nici mai sus decât el? Căci zice: „Mai întâi apostoli.” Şi nu numai apostolatul este 
cea întâi din toate vredniciile, dar el este încă rădăcina şi temelia lor.“[135] 

Sf. loan Gură de Aur nu recunoştea nici o supremație în apostolat. Dacă ar fi 
crezut că lisus Hristos aşezase pe unul din apostoli mai presus de ceilalți, pentru a fi 
reprezentantul său pe pământ şi şeful văzut al Bisericii Sale, negreşit ar fi spus-o, căci e 
vădit că atunci ori niciodată era momentul să vorbească despre aceasta. 


Se poate deci reduce la adevăratul preţ nesocotinţa cu care romanii cutează a 
spune că, după Sf. loan Gură de Aur, „autoritatea lui Petru era tot ce putea fi mai 
temeinic şi mai de frunte în organizarea ierarhiei pe care Biserica o are de la lisus 
Hristos”. Sfântul şi marele patriarh se însărcinează el însuşi a răspunde falsificatorilor 
doctrinei sale, zicându-le că apostolatul aparţine tuturor apostolilor deopotrivă, „că este 
cea întâi din toate dregătoriile, că apostolul este în vârful ierarhiei, că nimeni nu este 
înaintea lui, nici mai sus decât el”. 


Teologii romani se sprijină mai ales pe acest text, referitor la alegerea Sfântului 
Matia: 


„Petru ia totdeauna cuvântul mai întâi, pentru că este plin de râvnă, pentru că lui 
i-a încredințat lisus Hristos purtarea de grijă a turmei şi pentru că este cel întâi între 
apostoli.” Şi puţin mai departe, întrebându-se dacă Petru nu putea el însuşi a arăta pe 
acela ce trebuia să ia locul lui Iuda, adaugă: „Fără îndoială putea, dar s-a înfrânat, pentru 
a nu părea că părtineşte pe acela pe care l-ar fi numit“[136]. 


În primul rând, toate aceste expresii: „Petru ia totdeauna cuvântul mai întâi, 
pentru că era plin de râvnă, pentru că era cel întâi între apostoli“, probeaza deja de la 
sine că Sf. loan Gură de Aur nu putea avea intenţia de a zice: pentru că era şeful 
Bisericii. Astfel, pus între aceşti doi pentru că, al treilea, „pentru că lui 1-a încredinţat 
lisus Hristos purtarea de grijă a turmei“, nu mai poate avea înţelesul ce ar voi a-i da 
romanii; ar însemna a pune pe sfântul ierarh în contrazicere cu sine însuşi, nu numai în 
acest pasaj, dar încă şi cu toate scrierile lui. Ceea ce noi afirmăm este pe deplin 
confirmat prin tâlcuirea ce dă marele patriarh cuvintelor „Paşte mieii mei, paşte oile 
mele“, pe care îndeosebi se sprijină adversarii noştri pentru a susține că ele au fost 
adresate lui Petru singur, că lui singur i s-a încredinţat purtarea de grijă a turmei: 
„Aceasta nu s-a zis numai apostolilor şi episcopilor, scrie Sf. Gură de Aur, ci şi fiecăruia 
din noi, oricât de mic ar fi el, care a fost însărcinat cu purtarea de grijă a turmei“[ 137]. 
Aşadar, după Sf. Gură de Aur, aceste cuvinte n-au fost zise numai lui Petru şi numai 
pentru el singur, ele nu i-au dat vrednicia de păstor suprem al apostolilor şi al Bisericii, 
ci ele au fost adresate tuturor apostolilor laolaltă, şi tuturor episcopilor şi păstorilor cari 
sunt deopotrivă urmaşii apostolilor. Şi apoi, Sf. Gură de Aur nu vede nici o cinste şi nici 
o stăpânire în aceste cuvinte, ci o recomandare de râvnă şi de îngrijire: „De trei ori”, 
zice el, „a întrebat Domnul pe Petru, şi de trei ori i-a dat porunca, pentru a-i arăta câtă 
purtare de grijă trebuie să aibă de mântuirea oilor”[138]. 


Sfântul dascăl a răspuns el însuşi insinuărilor ce ar voi romanii să tragă din restul 
textului său: 


„Vedeţi”, zice el, „cum Petru face totul în înţelegere cu ceilalți şi nu hotărăşte 
nimic din propria sa autoritate şi din propria sa putere...”[ 139] 


“Nu Petru a prezentat (pe Matia şi pe Iosif), ci toți (apostolii). Aşadar Petru nu a 
dat decât un sfat, arătând că nu venea de la dânsul, ci fusese vestit de demult prin 
proroci; drept aceea, el a fost mijlocitorul, iar nu stăpânul.” Şi mai departe: „Luaţi 
seama la smerenia lui Iacov: deşi el a primit episcopatul Ierusalimului, nu zice nimic în 

această împrejurare; priviţi şi marea smerenie a celorlalți ucenici, cari după ce au dăruit 
în unanimitate scaunul lui Iacov, nu se mai ceartă între ei. Căci această Biserică era 
parcă în cer, neavând nimic pământesc — nestrălucind nici prin zidurile ei, nici prin 
marmurele sale — ci prin unanima şi cucernica râvnă a mădularelor ei.” Teologii 
romani citează partea întâi a textului Sfântului loan Gură de Aur, dar foarte se feresc a 
cita pe cea din urmă; aşa e meşteşugul lor de obicei. 


După sfântul dascăl, apostolii lucrară deci în împreună-înţelegere; ei aleseră cu 
toții împreună pe candidaţii la alegere; Petru nu vorbi ca stăpân, ci ca tălmaci al 
prorociilor; lacov, care era cel dintâi în vrednicie, şi ceilalți apostoli îl lăsară să 
vorbească singur, din smerenie, iar nu pentru că nu aveau aceeaşi putere ca şi dânsul. 
Dacă Sf. loan Gură de Aur a recunoscut o vrednicie mai înaltă unuia din apostoli, se 
poate zice că a recunoscut-o Sfîntului Iacov al Ierusalimului. Într-adevăr, afară de textul 
citat mai sus, găsim încă şi pe următorul în scrierile sale: 


„Vedeţi, după Petru vorbeşte Pavel, şi nimeni nu găseşte nimic de cârtit;, Iacov 
aşteaptă şi stă liniştit, căci întâietatea îi fusese lui încredinţată. Ioan şi ceilalți apostoli nu 
vorbesc, ci tac fără nici o ciudă, pentru că sufletul lor era dezbrăcat de toată slava cea 
deşartă... După ce ei (Varnava şi Pavel) au încetat de a grăi, Iacov luă cuvântul şi zise: 
« Simon v-a istorisit cum Dumnezeu a aruncat privirea sa asupra neamurilor... » Graiul 
lui Petru fusese mai ridicat, acela al lui Iacov este mai astâmpărat. Astfel trebuie 
totdeauna să facă acela care are o mare putere: el lasă altora asprimea şi-şi reține lui 
însuşi duhul stâmpărat şi liniştit.” Şi mai departe, analizând cuvintele Sf. Iacov, face 
următorul raționament:. 


„Ce vrea să zică: Eu judec? Aceasta vrea să zică: Eu afirm cu autoritate că lucrul 
este aşa... Deci Iacov a hotărât asupra întregii chestiuni.”| 140] 


Dacă pasajul citat nu are nici un preţ, în ochii romanilor, în favoarea întâietăţii 
lui Iacov, el nu vorbeşte însă mai puţin împrotiva întâietății lui Petru, în înțelesul de 
stăpânire. 


Teologii romani citează încă, în sprijinul sistemului lor, următoarele cuvinte ale 
Sfântului Gură de Aur relative la căderea sfântului Petru: “Dumnezeu a îngăduit ca el să 
cadă, fiindcă voia a-l aşeza principe al universului întreg, pentru ca aducându-și aminte 
de propriile greşale, să ierte acelora ce ar cădea.” Am văzut deja mai sus că Sf. Gură de 
Aur nu dădea titlului de principe al universului înţelesul ce Roma se sileşte a-i atribui; 
această supoziţie înlăturată, pasajul citat nu mai prezintă nimic prielnic tezei papale. Cât 
pentru ceea ce cugeta Sf. Gură de Aur de căderea Sfântului Petru, se însărcinează el 
însuşi a o explica[ 141]: 


„Vrând a îndrepta în Petru cusurul grăirii împrotivă, Hristos îngăduie ca acest 
apostol să se lepede... Ascultaţi ce îi zice: « M-am rugat pentru tine, ca să nu piară 
credinţa ta ». El îi grăieşte astfel pentru a-l mişca cu mai multă putere şi a-i arăta că mai 
grea va fi căderea sa decât a celorlalţi, şi că va avea nevoie de un mai mare ajutor. Căci 
era în aceasta un îndoit păcat: al grăirii împrotivă şi al înălțării mai presus de ceilalți 
ucenici. Era chiar şi un al treilea, mai grav, acela de a se bizui cu totul pe propriile 
puteri. Pentru a vindeca pe Petru, Mântuitorul îl lasă să cadă şi, punând de o parte pe 
ceilalți ucenici, îi zice: « Simone, Simone, iată Satana v-a cerut ca să vă cearnă ca 
grâul », adică să vă turbure, să vă ispitească, « dar eu m-am rugat pentru tine, ca să nu 
piară credinţa ta ». Dacă Satana a cerut să cearnă pe toţi apostolii, pentru ce Domnul nu 
zice tuturor « M-am rugat pentru voi »? Au nu pentru cuvântul ce am arătat mai sus? Au 

nu i-a adresat cuvântul numai lui Petru singur pentru a-l mişca şi a-i arăta că va avea o 
cădere mai grea decât a celorlalți? (...) Cum dar a putut Petru să se lepede de Hristos, cu 
toate că Domnul S-a rugat pentru el? Hristos nu i-a zis: « ca să nu te lepezi de mine », 
ci: « ca să nu piară credința ta », ca să nu piară cu totul.”[ 142] 


Se poate oare descoperi sub acest grai cea mai mică aluzie la o supremație de 
autoritate, dată Sfântului Petru cu prilejul căderii sale? Ce cugetare stranie este aceea a 
romanilor noştri, cari îndrăznesc a susține că Domnul ar fi avut de gând să facă o 
deosebire în favoarea lui Petru şi de a-i arăta înălțarea sa asupra celorlalți apostoli 
tocmai în momentul când îi prezicea căderea şi lepădarea sa. 


Cuvintele următoare arată într-un chip vădit înțelesul ce dădea sfântul dascăl 
întâietăţii Sfântului Petru. El zice mai întâi că acest apostol era „cel dintâi în Biserică.” 
Însă cel dintâi într-o societate nu vrea să zică „şeful” acelei societăţi. Şi mai departe 
adaugă: „Când zic Petru, zic piatra tare, temelia nestrămutată, marele apostol, cel întâi 
dintre apostoli, cel întâi ascultător“[ 143]. De-aici se vede că el laudă pe Petru pentru 
adevărul credinţei ce mărturisise; îi dă titlul de cel întâi dintre apostoli pentru că a fost 
chemat între cei dintâi la apostolat; el nu zice cel dintâi în autoritate, ci cel dintâi 
ascultător. Sf. Petru a avut deci mângâierea de a fi chemat întâi la apostolat şi de a fi cel 
dintâi slujitor al lui lisus Hristos. 


Cât pentru pretinsa moştenire ce episcopii Romei ar fi primit de la Sf. Petru, 
teologii romani rezumă astfel doctrina Sfântului loan Gură de Aur: 


„Biserica Antiohiei a avut fericirea să aibă pe Petru câtva timp; ea îl recunoaşte 
ca întemeietorul său, dar nu l-a avut mult. La Roma el şi-a strămutat scaunul său. La 
Roma a primit ramura de finic a muceniciei. La Roma este mormântul său, la Roma, în 
cetatea împărătească cea mai aleasă.“ 


Iată cuvintele sfântului dascăl: 


„Una din prerogativele oraşului nostru (Antiohia) este că am avut de dascăl pe 
Petru, verhovnicul apostolilor. Era drept ca oraşul care, din tot universul, a avut el mai 
întâi folosul de a fi împodobit cu numele de creştin, să fi avut de păstor pe cel dintâi 
dintre apostoli. Dară primindu-l de dascăl, noi nu l-am ţinut totdeauna, l-am dăruit 
oraşului imperial al Romei; sau, să zic mai bine, noi l-am ţinut totdeauna, căci dacă nu 
avem trupul lui Petru, ținem credinţa lui Petru, ca şi pe Petru, pentru că ţinând credința 
lui Petru este ca şi cum am ţine pe însuşi Petru.“[144] 


Deci Petru nu este ceva, decât prin adevărul ce a mărturisit. Sf. loan Gură de Aur 
o spune lămurit în aceeaşi cuvântare. El adaugă: „Cum am făcut amintire de Petru, mi s- 
a înfățişat în minte un alt Petru (Flavian, episcopul Antiohiei în epoca când a scris acest 
cuvânt), un părinte şi dascăl de obşte nouă tuturor, care a moştenit virtutea Sfântului 
Petru şi care a primit scaunul său ca moştenire.” Apoi în elogiul Sfântului Ignatie, 
episcopul Antiohiei, citim ceea ce urmează: „Sf. Ignatie a fost urmaşul lui Petru în 
principatul său”| 145]. Traducătorul latin a zis: „Sf. Ignatie i-a urmat (Sfântului Petru) în 
vrednicia episcopatului.“ Dar nu este aşa. Principatul, în stilul Părinților, este 
apostolatul, care este cu adevărat izvorul episcopatului, dar care-l întrece în vrednicie şi 
în putere. Şi apoi traducă-se ori principat, ori episcopat, mărturisirea Sfântului Gură de 
Aur nu este pentru aceasta mai puțin opusă doctrinei romane, după care episcopul 
Romei ar fi unicul moştenitor al Sfântului Petru. După Sf. Gură de Aur, Sf. Petru n-a 
putut ocupa în realitate scaunul vreunui oraş oarecare; el a fost deopotrivă, şi într-un 

sens general, episcopul-apostol al tuturor bisericilor unde a propovăduit Evanghelia şi 
care păstrează învăţătura sa. 


Tot în aceeaşi cuvântare Sf. loan Gură de Aur numeşte pe Sf. Ignatie al 
Antiohiei „dascăl al Romei în credinţă“ şi explică astfel motivul pentru care Petru, Pavel 
şi Ignatie au murit la Roma: „Voi (locuitori ai Antiohiei), din mila lui Dumnezeu, nu 
mai aveți nevoie de învățătură, căci ați fost înrădăcinaţi în credință; însă locuitorii din 
Roma, din pricina lipsei de evlavie ce domnea acolo, aveau nevoie de un ajutor mai 
puternic; pentru aceasta Petru şi Pavel şi cu ei Ignatie, toți trei au fost ucişi acolo.”[ 146] 
Dezvoltând subiectul, el adaugă că „moartea acestor apostoli şi a lui Ignatie a fost o 
dovadă vie şi o propovăduire în faptă despre învierea lui lisus Hristos .” 


În altă cuvântare, Sf. loan Gură de Aur mărturiseşte la fel de limpede că nu 
dădea nici un drept de superioritate cetăţii Romei, deşi Petru şi Pavel muriseră acolo; el 
se rosteşte astfel: „Iubesc Roma pentru măreţia sa, pentru vechimea sa, pentru 
frumuseţea sa, pentru mulțimea locuitorilor săi, pentru puterea sa, pentru bogăția sa, 
pentru strălucitele sale fapte războinice, dar mai ales numesc această cetate preafericită 
pentru că Pavel a scris romanilor în vremea vieţii sale, pentru că i-a iubit, pentru că a 
vorbit cu ei în vremea petrecerii sale între dânşii, şi pentru că şi-a sfârşit viaţa la dânşii. 
“[147] Sfântul ierarh exprimă simțământul său personal de dragoste pentru Roma; 
laudele ce-i aduce sunt pământeşti, vremelnice; el zice simplu: „Iubesc Roma“, dar nu 
zice că recunoaşte Biserica acestui oraş ca regina Bisericilor, ca mama şi stăpâna 
celorlalte. El nu-i atribuie nici un privilegiu din pricina Sfântului Petru. Urmează dar că 
teologii romani au abuzat de scrierile sale, căutând a adăposti sub numele unui atât de 
mare dascăl privilegiile pe care le atribuie Papalității. 


Ei n-au abuzat mai puţin şi de doctrina Sfântului Grigorie de Nazianz, care 
doctrină întreagă poate fi rezumată în acest text, relativ la Sf. Petru: „Vezi”, zice 
€l[ 148], „cum dintre ucenicii lui Hristos, toți deopotrivă mari şi înalți şi vrednici de 
alegere, acesta este numit piatra, pentru ca să primească pe credința sa temelia 
Bisericii.” Sfântul dascăl nu zice că Biserica avea a se zidi pe persoana lui Petru, ci pe 
credinţa sa; nu pe credinţa sa subiectivă, care avea să slăbeasca atât de trist în momentul 
întreitei sale lepădări, ci pe credinţa sa obiectivă, acea credință în dumnezeirea lui lisus 
Hristos, pe care o mărturisise. 


Romanii invocă mărturia Sfântului Grigorie al Nissei, care se exprimă 
astfel 149]: 


„Prăznuim pomenirea Sfântului Petru, care este vârful apostolilor, şi în el se 
cinstesc şi celelalte mădulare ale Bisericii; căci pe dânsul reazemă Biserica lui 
Dumnezeu, fiindcă el este, în temeiul prerogativei ce o are de la Domnul, piatra tare şi 
neclătită pe care Mântuitorul a zidit Biserica sa.” 


Această traducere aparține teologilor romani; iată traducerea literală din 
greceşte: 


„Prăznuim pomenirea lui Petru, care este vârful apostolilor; şi împreună cu el 
sunt proslăvite celelalte mădulare ale Bisericii; şi Biserica lui Dumnezeu este întărită, 
fiindcă, în puterea Darului ce i s-a dat lui de către Domnul, el este statornica şi cea mai 
tare piatră pe care Mântuitorul a zidit Biserica.“[ 150] 

Prin traducerea lor, teologii romani încearcă a da ideea că Petru a primit o 
prerogativă excepțională, care l-ar fi făcut temelia unică a Bisericii. Sf. Grigorie 
tăgăduieşte limpede greşalele pe care ei ar voi să i le atribuie, prin pasajele următoare, 
scoase din acelaşi cuvânt, pe care l-au citat preschimbându-l: 


„Prăznuim cu osebire astăzi pomenirea celor ce au strălucit cu o mare şi 
strălucită lumină de evlavie; vreau să zic de Petru, Iacov şi loan, cari sunt vârfurile 
soborului apostolic... Apostolii Domnului au fost stele cari au luminat tot ce este sub 
cer. Verhovnicii lor şi şefii — Petru, Iacov şi loan — a cărora mucenie prăznuim astăzi, 
au suferit în felurite chipuri... 


„E drept a prăznui în aceeaşi zi pomenirea acestor oameni pe cari i-am numit, nu 
numai pentru că au fost la fel în propovăduirea lor, ci şi pentru deopotrivă-vrednicia lor 
(Tov ouoTiuov). Acela (Petru) care ţine locul întâi (npwTooTaTnG) şi care este şeful 
soborului apostolic, a primit favoarea unei slave ce se cuvenea vredniciei sale, fiind 
cinstit cu o pătimire asemenea aceleia a Mântuitorului... Însă lui Iacov i s-a tăiat capul, 
dorind legătura cea cu Hristos, care este într-adevăr (ovTwg) capul său, căci capul 
creştinului este Hristos, şi el este totdeodată capul Bisericii întregi.” 


„Ei (apostolii) sunt temeliile Bisericii, stâlpii şi întărirea adevărului. Ei sunt 
izvoarele nesecate ale mântuirii, din care curg şiroaie îmbelşugate de dumnezeiească 
învăţătură.” 


Dupa ce a dat aceleaşi titluri lui Petru, lui Iacov şi lui loan, Sf. Grigorie adaugă: 


„Dar nu am grăit toate acestea pentru a înjosi pe ceilalți apostoli, ci pentru a 
mărturisi despre virtutea acelora de cari vorbim sau, ca să zic încă mai bine, spre a 
aduce laudă obştească tuturor apostolilor.“ Aşadar toate titlurile, toate laudele ce dă Sf. 
Grigorie lui Petru, lacov şi loan, nu se raportează la vrednicia apostolatului lor, ea fiind 
aceeaşi pentru toți apostolii, ci numai la virtutea lor personală. El pune o îngrijire 
deosebită întru a nu lăsa vreo îndoială asupra prețului adevărat al acestor laude şi asupra 
doctrinei despre egalitatea faptică a apostolilor, căci adaugă: „Cât pentru adevărul 
dogmei, asemenea mădularelor, ei (apostolii) înfăţişează un acelaşi trup şi, dacă un 
mădular se proslăveşte, precum zice apostolul (1 Cor. 12, 26), toţi ceilalți se proslăvesc 
împreună cu dânsul. După cum lucrările lor pentru credință le-au fost de obşte, 
asemenea şi cinstea ce li se cuvine pentru propovăduirea credinţei le este aceeaşi şi 
deopotrivă.” 


„Pentru ce”, zice încă sfântul dascăl, “ne-am sfii întru a voi să grăim ceea ce este 
mai presus de puterea noastră, şi de a ne sârgui spre a prăznui cu vrednicie virtutea 
apostolilor? Laudele noastre nu se îndreaptă către Simon (Petru), cunoscut că a fost 
pescar, ci către tăria de credinţă care slujeşte de sprijin Bisericii. Nu lăudăm nici pe fiii 
lui Zevedeu (Iacov şi loan), ci pe Voanerghes; ceea ce vrea să zică fiii tunetului.” 


Nu dar persoana lui Petru este piatra Bisericii, ci credința mărturisită de el, adică 
Iisus Hristos, Fiul lui Duznnezeu, sau dumnezeirea lui Hristos, despre care a teologhisit. 


Dintre părinții greci nu este unul singur care să fi învăţat o doctrină deosebită de 
aceea a lui Gură de Aur şi a lui Grigorie al Nissei. Sf. Chiril al Alexandriei spune curat: 
„Cuvântul piatra n-are decât o valoare denominativă; ea nu înseamnă altceva decât 
credinţa nestrămutată şi prea tare a ucenicului“[ 151]. Aceste cuvinte nu îngăduie deloc a 
atribui sfântului dascăl părerea ce clădeşte pe acest cuvânt nişte privilegii atât de mari. 

Cu toate acestea apărătorii Papalității de astăzi le citează în folosul lor. Ei mai citează 
încă şi acest pasaj: „EI (lisus Hristos) spuse ucenicului său (Petru) că El era însuşi Acela 
care a cunoscut toate mai înainte de a fi fost făcute; El îi spune că numele său nu va mai 
fi Simon ci Petru, dând a înţelege prin acest cuvânt că avea să zidească Biserica Sa pe 
dânsul ca pe o piatră, pe o stâncă foarte tare“[ 152]. 


Dar oare învăţat-a că Petru trebuie să fie el singur temelia Bisericii? Nu, căci 
altundeva învaţă că „Petru şi loan au fost deopotrivă în cinste şi în vrednicie“[ 153]. Într- 
un alt loc el învaţă că „Hristos este temelia tuturor şi piatra neclintită pe care noi toți 
suntem zidiţi, ca o clădire duhovnicească“[154]. Învăţat-a el oare că privilegiile lui 
Petru ar trece la episcopii Romei? Nu; căci el nu face despre aceasta cea mai uşoară 
amintire. Atunci pentru ce teologii romani apelează la mărturia sa? Am văzut că 
aplicarea cuvântului piatra la persoana lui Petru nu probează nicidecum că acest apostol 
s-ar fi bucurat de prerogative excepționale; cu atât mai vârtos ea nu probează că 
episcopii Romei ar fi moştenit prerogative de la acest apostol. 


Sf. Chiril nu a avut, cu privire la prerogativele Sfântului Petru, o altă învățătură 
decât aceea a luminatei şcoli din Alexandria. Unul din şefii acestei şcoli, Climent, învăța 
sus şi tare că întâietatea, în înţeles de autoritate, nu se afla între apostoli. „Ucenicii”, 
zice €l[155], „pricindu-se între dânşii pentru întâietate, lisus Hristos dete o poruncă de 
egalitate, zicând: De nu vă veţi întoarce să vă faceţi ca pruncii, nu veţi intra în împărăția 
cerurilor...“ 


Origen nu învăţa o altă doctrină. Teologii romani citează din el câteva texte în 
care el pare a aplica persoanei lui Petru titlul de piatra; însă ei trec peste următorul 
pasaj, unde el se explică atât de lămurit: „Dacă credeţi”, zice el[156], „că Dumnezeu a 
ridicat toată clădirea Bisericii sale pe Petru numai, ce veți zice de loan, fiul tunetului? 
Ce veţi zice de fiecare din apostoli? Îndrăzni-veţi a zice că porţile iadului nu vor birui pe 
Petru numai, dar că ele vor birui pe ceilalți apostoli? Au nu tuturor se adresează aceste 
cuvinte: Porţile iadului nu o vor birui pe dânsa? Au n-au avut ele împlinirea lor în 
fiecare din apostoli?“ 


Astfel este şi învățătura lui Chiril al Alexandriei, credincios predaniei părinților 


Tot astfel este şi cea a Sfântului Vasilie cel Mare din Chesaria. În zadar au voit 
romanii a se sprijini pe autoritatea sa; e de ajuns a-l citi, pentru a căpăta proba că el n-a 
făcut nicidecum din apostolul Petru piatra Bisericii, după cum partizanii Papalității 
pretind. „Casa Domnului zidită pe vârful munţilor”, zice el[ 157], „este Biserica, după 
cuvântul Apostolului care zice: Trebuie a şti cum se cuvine a cârmui în casa lui 
Dumnezeu, care este Biserica Dumnezeului celui viu; temeliile sale sunt pe munţii cei 
sfinți, căci ea este zidită pe temelia apostolilor şi a prorocilor. Unul din aceşti munţi era 
Petru, pe care piatră Domnul a făgăduit că va zidi Biserica sa. Cu dreptate deci nişte 
suflete prețioase, înălțate mai presus de cele pământeşti, s-au numit munţi. lar sufletul 
prea fericitului Petru a fost numit piatră aleasă, pentru că el a avut tari rădăcini în 
credință şi pentru că a înfruntat cu statornicie şi cu curaj loviturile ce i-au fost date în 
ispită.” 


Sf. Vasilie încheie din aceasta că, urmând această credință şi acest curaj, vom fi 
şi noi munţi pe cari se va ridica casa lui Dumnezeu. 

Unii Părinţi apuseni din veacul al patrulea şi al cincilea par a fi mai favorabili 
autorităţii papale decât Părinții răsăriteni. Cu toate acestea, în fond, nu este nimic. Deja 
am înfățişat doctrina lui Tertullian, a Sfântului Ciprian, a Sfântului Ilarie din Poitiers, a 
Sfântului Leon. Acea a sfinților Amvrosie, Augustin, Optat sau Ieronim, este la fel. 


După mărturia Fericitului Augustin, Sf. Amvrosie făcuse a se raporta, în 
cântările sale, cuvântul piatra la persoana apostolului Petru, ceea ce a fost pentru el un 
motiv întru a adminte mai întâi această interpretare. Cu toate acestea, Sf. Amvrosie s-a 
explicat el însuşi în alte locuri ale scrierilor sale, precum acesta[ 158]: „Credinţa este 
temelia Bisericii, căci nu de persoana, ci de credinţa lui Petru s-a zis că porțile iadului 
nu o vor birui pe dânsa; mărturisirea credinței este cea care a învins iadul.” Adevărul 
mărturisit de Sf. Petru este deci temelia Biserici; şi nici o făgăduință nu s-a dat 
persoanei sale, prin urmare nici credinţei lui subiective. 


Dintre textele Sfântului Amvrosie, Roma se sprijină mai cu seamă pe 
următorul| 159]: „Domnul care întreba, nu se îndoia; el întreba nu pentru a afla, ci pentru 
a arăta pe acela pe care avea să-l lase, înainte de a se sui la cer, ca păstrătorul iubirii 
sale... Pentru că singur dintre toți el mărturiseşte mai întâi, de aceea este preferat 
tuturor... Pentru a treia oară Domnul nu-l mai întreabă <<Mă iubeşti tu mai mult decât 
aceştia?>>, ci <<Mă iubeşti tu?>>. Şi atunci nu-i încredinţează, ca întâia oară, mieluşeii 
cari au nevoie să fie hrăniţi cu lapte; nici oile cele mici, ca a doua oară; ci îi poruncește 
de a le paşte pe toate, pentru că fiind mai desăvârşit, să păstorească pe cele mai 
desăvârşite.” 


Aşadar, zic cu gravitate teologii romani, după ce au citat acest text, cine erau 
aceste oi mai desăvârşite, dacă nu ceilalți apostoli? Apoi ei presupun că papa înlocuieşte 
pe Sf. Petru, că episcopii înlocuiesc pe apostoli, şi prin aceasta ajung la concluzia că 
episcopii sunt oi în fața papei. 


Dar zis-a Sf. Amvrosie vreun cuvânt care să poată autoriza astfel de concluzii? 
El nu atribuie nici un caracter dogmatic celor ce zice despre Sf. Petru; este o interpretare 
mistică şi pioasă pe care o propune; el nu cugetă nicidecum a confunda pe apostoli — 
cari sunt păstori — cu oile; el se gândeşte încă şi mai puţin la privilegiile episcopilor 
Romei, despre care nu aminteşte nimic. Şi pe nişte temelii atât de şubrede, se pretinde a 
se ridica o clădire atât de înaltă! Sf. Amvrosie, ca şi Sf. Ilarie din Poitiers, atribuie când 
persoanei lui Petru, când credinţei sale sau, mai bine zis, obiectului credinţei sale, titlul 
de piatra. El nu-l atribuie chiar persoanei sale, decât într-un mod figurat, şi prin 
extensie. „lisus Hristos”, zice el, „este Piatra. El n-a refuzat harul acestui nume 
ucenicului său, numindu-l Petru, pentru că statornicia şi tăria credinței sale era ca piatra. 
Sileşte-te deci şi tu ca să fii o piatră; piatra ta este credinţa ta, şi credința este temelia 
Bisericii. Dacă tu vei fi o piatră, vei fi în Biserică, pentru că Biserica este zidită pe 
piatră.” Această explicaţie mai lasă oare vreo umbră de îndoială asupra înţelesului ce 
dădea Sf. Amvrosie acestui cuvânt vestit, pe care romanii clădesc măreţul monument al 
prerogativelor papale? Pentru ce a primit Petru acest nume? „Pentru că”, adaugă Sf. 
Amvrosie, „Biserica a fost zidită pe credinţa lui Petru.” Însă care credință? Credinţa sa 
personală, sau adevărul întru care a crezut? Sf. Amvrosie răspunde în acelaşi loc: 


„Petru a fost numit astfel, pentru că a fost cel întăi care a aruncat temeliile 
credinţei între neamuri.“ Propovăduit-a el oare mărturisirea sa personală? Aceasta nu s- 
ar putea susține. El a învăţat deci adevărul întru care a crezut, şi acest adevăr este 
temelia Bisericii. Scrierile Sf. Amvrosie sunt pline de mărturisiri protivnice pretențiilor 
papale. Am putea cita mai multe texte, dar pentru ce? Este de ajuns a arunca o ochire 

asupra lucrărilor sale, pentru a ne încredința că nu se poate invoca autoritatea sa în 
favoarea ultramontanismului. Ne vom mulţumi deci a cita textele următoare, în care el 
expune credința sa asupra întâietăţii lui Petru. 


Explicând aceste cuvinte din Epistolia către Galateni: M-am dus la Ierusalim, ca 
sa văd pe Petru; el se rosteşte aşa: „Se cuvenea ca Pavel să meargă să vadă pe Petru. 
Pentru ce? Au doară Petru era superiorul său şi al celorlalți apostoli? Nu; ci pentru că 
dintre toți apostolii el era primul căruia Domnul îi incredințase purtarea de grijă a 
Bisericilor. Au doară pentru că avea nevoie de a primi învăţătură sau vreo însărcinare de 
la Petru? Nu; ci pentru ca Petru să cunoască că Pavel primise puterea ce i s-a dat şi lui 
însuşi.” 


Sf. Amvrosie explică astfel cuvintele „cunoscând că mi s-a încredinţat puterea 
de a vesti neamurilor Evanghelia”: „EI (Pavel) nu numeşte decât pe Petru şi nu se 
aseamănă decât lui, pentru că după cum Petru primise întâietatea, pentru a întemeia 
Biserica ludeilor, el, Pavel, fusese ales în acelaşi chip de a avea întâietatea în 
întemeierea Bisericilor printre neamuri.” Apoi se întinde asupra acestei idei, care 
dărâmă până în temelie pretenţiile papale. Într-adevăr, după Sf. Amvrosie, Roma, care 
nu aparținea iudeilor, precum nimenea nu zice altfel, n-ar avea nicidecum a se preamări 
cu întâietatea lui Petru, ci cu acea a lui Pavel. Şi aşa ea ar fi mult mai în adevărul istoric, 
căci este demonstrat că Pavel a evanghelizat-o înainte de Petru; că cei doi dintâi 
episcopi ai săi au fost hirotoniți de Pavel; că moştenirea Romei prin Petru nu se urcă 
decât la Climent, al treilea episcop al său. 


În sfârşit, în ce chip înţelegea Sf. Amvrosie cuvântul întâietate? El nu-i dădea 
nici o idee de onoare sau de autoritate, de vreme ce zice lămurit: „Cum auzi Petru 
cuvintele <<Cine ziceţi voi că sunt eu?>>, amintindu-și de locul său, el îşi luă 
întâietatea, dar întâietate de mărturisire, nu de onoare; întâietate de credință, nu de 
rang“| 160]. Oare nu înseamnă aceasta a respinge orice idee de întâietate, aşa cum o 
înțeleg romanii? Este deci limpede că ei abuzează de autoritatea Sf. Amvrosie. 


Ei nu abuzează mai puţin şi de autoritatea Fericitului Augustin. Acest Părinte a 
zis într-adevăr| 161|: 


„Petru, care cu puţin mai înainte mărturisise că Hristos era Fiul lui Dumnezeu şi 
care pentru această mărturisire fusese numit piatra pe care Biserica era a fi zidită etc.“; 
însă el se explică în mai multe din scrierile sale. Vom cita câteva exemple| 162]: 


„Petru a primit acest nume de la Domnul pentru a arăta Biserica; căci Hristos 
este piatra, şi Petru este poporul creştin. Piatra este cuvântul principal; tocmai de aceea 
Petru derivă de la piatră, iar nu piatra de la Petru, după cum cuvântul Hristos nu derivă 
de la creştin, ci creştin de la Hristos. « Tu deci eşti Petru, şi pe această piatră voi zidi 
Biserica mea. Te voi zidi pe mine, nu Eu voi fi zidit peste tine ».“ 


„Biserica”, zice încă fericitul Augustin| 163], „este zidită pe piatra de unde Petru 
a tras numele său. Piatra era Hristos, şi pe această temelie Petru însuşi trebuia a fi 
ridicat.“ În cartea sa de Retractaţiuni, învățatul dascăl se rosteşte astfel[ 164]: „În acea 
carte am zis într-un loc cu privire la Sf. Petru că Biserica a fost zidită pe dânsul ca pe 
piatră. Acest înțeles este cântat de mulţi în stihurile preafericitului Amvrosie, care zice, 
vorbind de cocoş: Acesta cântând, lacrimi a stors piatra Bisericii pentru greşala sa. Dar 
ştiu că foarte adeseori în urmă am primit acest înţeles, că atunci când a zis Domnul: Tu 

eşti Petru şi pe această piatră voi zidi Biserica mea, el înțelegea prin această piatră pe 
aceea pe care Petru a mărturisit-o zicând: Tu eşti Hristosul, Fiul lui Dumnezeu celui viu. 
Aşa că Petru, numit cu numele de această piatră, reprezintă persoana Bisericii, care e 
zidită pe această piatră şi care a primit cheile împărăției cerurilor. Într-adevăr, el nu i-a 
zis: Tu eşti piatra, ci tu eşti Petru. Piatra era Hristos; Petru mărturisindu-L, precum toată 
Biserica Îl mărturiseşte, a fost numit Petru. Din aceste două învățături cititorul să aleagă 
pe cea mai adevărată.“ 


Astfel Augustin nu leapădă niciuna din tâlcuirile date textului: Tu eşti Petru, 
etc.; dar e vădit că priveşte ca mai bună pe aceea ce a primit-o mai adeseori: ceea ce nu 
împiedică pe teologii romani de a cita pe acest dascăl în folosul celei dintâi tâlcuiri, pe 
care n-a primit-o decât o dată, şi la care renunţase fără a o condamna într-un chip 
formal. 


Fericitul Augustin învaţă, ca şi Sf. Ciprian, că Petru reprezenta Biserica, că era 
figura Bisericii. El nu conchide din aceasta că toată Biserica ar fi rezumată într-însul, ci 
dimprotivă, că el nu a primit nimic personal, şi că tot ce i se acordase era acordat 
Bisericii.[ 165] Astfel este adevărata tâlcuire a acestei credințe de la Părinți, că Petru 
închipuia Biserica când se adresa lui lisus Hristos sau când Domnul îi vorbea. Fericitul 
Augustin admite, este adevărat, că Petru s-a bucurat de întâietate, însă explică el însuşi 
ce înțelegea prin acest cuvânt. „El nu avea”, zice, „întâietatea asupra ucenicilor (in 
discipulos), ci între ucenici (in discipulis). Întâietatea sa între apostoli era aceeaşi ca „a 
lui Ştefan între diaconi”. El numeşte pe Petru cel întâi (primus), precum numeşte pe 
Pavel cel de pe urmă (novissimus), ceea ce nu dă decât o idee de timp. Aceasta era într- 
adevăr ideea Fericitului Augustin, fiindcă în acest text, de care romanii abuzează atâta 
fiincă acolo Augustin acordă întâietatea lui Petru, el zice formal că Petru şi Pavel, cel 
întâi şi cel de pe urmă, au fost deopotrivă cu cinstea în apostolat.[ 166] Sf. Petru n-a 
primit deci, după Augustin, decât harul prin excelenţă, de a fi fost chemat printre cei 
dintâi la apostolat. Această deosebire cu care Domnul l-a cinstit alcătuieşte slava sa, dar 
nu 1-a dat nici o autoritate. 


Fericitul Augustin, după teologii romani, ar fi recunoscut că „întâietatea 
scaunului apostolic a fost totdeauna în vigoare la Roma“[167]. Dar ce înţelegea el prin 
aceste cuvinte? Un fapt este sigur, că Biserica Africii, insuflată de însuşi Augustin, care 
era oracolul său, i-a scris cu tărie episcopului Romei, atrăgându-i luarea aminte să nu 
mai primească pe viitor la împărtăşirea cu el pe cei excomunicați de dânsa, precum 
făcuse cu un oarecare Appiarius| 168], pentru că el nu putea lucra astfel fără a călca 
canoanele Sinodului din Nicea. Departe de a recunoaşte puterea covârşitoare a Romei, 
Biserica Africii, în conglăsuire cu Augustin, nu recunoştea episcopului roman titlul de 
summus sacerdos. Deci Augustin nu recunoştea nicidecum jurisdicția supremă a 
Bisericii Romane. Ce înţelegea el dar prin întâietatea apostolatului? El nu lasă asupra 
acest subiect nici o îndoială. Într-adevăr, după ce a atribuit Sfântului Pavel întâietatea 
apostolatului la fel ca şi Sfântului Petru, el observă că ea este mai presus de episcopat. 
„Cine nu ştie”, zice el, „că întâietatea apostolatului trebuie a fi luată cu totul înaintea 
episcopatului?*“| 169] Într-adevăr, episcopii erau priviţi ca urmaşii apostolilor; însă dacă 
moşteniseră slujba apostoliei, ei nu aveau drept la oarecari prerogative mai mari, ce nu 
au aparținut decât primilor apostoli ai lui Hristos. Aceste prerogative întocmesc 
întâietatea apostolatului, care aparține aşadar celor dintâi apostoli fără deosebire. De 
aceea titlul de principe-apostol le este dat tuturor, fără deosebire, de către Părinții 
Bisericii. Întreaga Biserică apostolică, adică aceea care a păstrat moştenirea legiuită a 
apostolatului, a păstrat şi întâietatea scaunului, adică a învăţăturii apostolice. 

Fericitul Augustin încredințează că pe vremea sa Biserica Romei păstrase 
această moştenire a învățăturii despre apostolat. Probeaza oare aceasta că el îi 
recunoştea o putere mai înaltă, universală în ocârmuirea Bisericii? Nu, desigur. El era 
atât de departe de a-i recunoaşte această stăpânire, încât trimite pe donatişti mai cu 
seamă la Bisericile apostolice din Răsărit, ca să se încredinţeze de greşala lor, nu pentru 
că n-ar fi crezut pe cea a Romei ca moştenitoare a învățăturii apostolic — am văzut 
contrariul — ci pentru că Roma, amestecată în discuţiile donatiştilor, nu dădea atâtea 
chezăşii de nepărtinire ca Bisericile apostolice din Răsărit. 


Augustin, care nu recunoştea Romei dreptul de a se amesteca în simplele discuţii 
de orânduială ale Bisericii Africane, se ținea încă mai departe de a-i recunoaşte o 
autoritate doctrinală. În mai multe din scrierile sale el a expus regula credinței şi 
niciodată, cu acest prilej, nu a amintit de autoritatea doctrinală a Bisericii Romei. În 
ochii săi, regula credinţei stă în conglăsuirea statornică şi unanimă a tuturor Bisericilor 
apostolice. Doctrina sa este aceeaşi cu a lui Tertullian, şi ea a fost copiată, ca să zic aşa, 
de Vincent din Lerins, al cărui admirabil Avertisment rezumă într-un chip desăvârşit 
doctrina celor dintâi cinci veacuri asupra acestei chestiuni fundamentale. În faţa marii 
doctrine, atât de neted formulată de către Părinți, şi în care nu se vede cea mai simplă 
licărire a stăpânirii romane, o doctrină care este chiar diametral opusă acestei pretinse 
puteri, cu greu se înțelege cum partizanii Papalității au cugetat a inventa sistemul lor, 
căci ar trebui să înțeleagă că s-au pus astfel în opoziție directă cu predania 
sobornicească. 


Teologii romani citează cu zgomot alte două pasaje ale lui Augustin. În cel 
dintâi, fericitul dascăl se adresează către pelaghieni[ 170] şi le zice: „În privinţa cauzei 
voastre, două sinoade s-au trimis la scaunul apostolic. Răspunsuri au venit de acolo; 
cauza este sfârşită, facă Dumnezeu ca şi greşala să ia sfârşit!“ Partizanii Papalității 
traduc astfel acest pasaj,: Roma a vorbit, cauza e sfârşită. Roma locuta est, cauza finita 
est. Expresia: Roma a vorbit (Roma locuta est), este o curată invenție; nu se găseşte în 
graiul lui Augustin. Cea de-a doua, cauza e sfârşită, se găseşte; îi vom vedea îndată 
înțelesul. 


Pasajul al doilea, asemenea celui dintâi, este conceput astfel: „Cauza voastră e 
sfârşită”, zice el pelaghienilor[ 171], „printr-o judecată înțeleaptă a episcopilor 
îndeobşte; nu mai rămâne nimic de făcut, decât a vă supune hotărârii ce s-a dat, sau de a 
înfrânge necontenita voastră turbulență, dacă nu vă veţi supune.” 


Textul întâi se raportează la anul 419, când pelaghienii fuseseră condamnaţi de 
două sinoade din Africa şi de papa Innochentie I. Cel de-al doilea este din anul 421, 
atunci când optsprezece episcopi pelaghieni apelaseră la sinodul ecumenic contra 
sentinței care îi lovise. Deci, după teologii romani, condamnarea papei, confirmând pe 
aceea a sinodului din Africa, avea o autoritate doctrinală, pe care nu o putea infirma un 
apel la sinodul ecumenic; deci Roma se bucura de o autoritate superioară şi definitivă în 
chestiunile dogmatice. 


Aceste deducții nu sunt nicidecum exacte. Mai întâi, Fericitul Augustin nu 
privea o sentință a Romei ca definitivă. Într-adevăr, vorbind de chestiunea rebotezaţilor, 
el afirmă că Sf. Ciprian avea dreptul de a opune credinţa sa celei a papei Ştefan, şi zice 
că el însuşi nu s-ar pronunţa atât de neted asupra chestiunii, dacă n-ar fi decis-o un sinod 
ecumenic.| 172] El recunoaşte totuşi că Ştefan avea cu el majoritatea. Adresându-se 
donatiştilor, el le zice că după ce au fost condamnaţi de către un sinod din Roma, ei 

aveau încă o resursă, sinodul plenar sau ecumenic, la care ei puteau apela.[173] El nu 
privea deci judecata papei, chiar dată în sinod, ca definitivă şi fără apel. 


Trebuie a se observa între altele că, în cauza pelaghienilor, Augustin n-a făcut 
decât o singură dată menţiune la o judecată a Romei, în întâiul text citat. În al doilea, şi 
pretutindeni aiurea, el nu vorbeşte decât de o judecată dată de către episcopii 
răsăriteni| 174]. lată argumentul lui Augustin: „Aţi fost osândiți pretutindeni, în Răsărit 
şi în Apus; pentru ce dar să apelaţi la Biserica întrunită în sinod, când toate Bisericile 
sunt unanime în a vă osândi?” Pelaghienii se întemeiau pe o hotărâre dată în favoarea 
lor de către papa Zosima, urmaşul lui Innochentie. Ce le răspunde Augustin? „Dacă aş 
admite (ceea ce nu este adevărat) că Biserica Romană a judecat astfel despre Celestie şi 
Pelaghie, şi că ar fi aprobat doctrinele lor, din aceasta ar urma numai că clerul roman ar 
fi de rea credință.”[ 175) 


Un asemenea răspuns nu răstoarnă oare toată teza ce ultramontanismul a voit a 
clădi pe un text denaturat şi amplificat al lui Augustin? El nu a exclus Roma în judecata 
dată împrotiva pelaghienilor, pentru că este Biserică apostolică şi face parte din 
universalitate; însă argumentul său nu se rezumă mai puțin în această frază: 


„Unde veţi merge?”, zice el pelaghienilor. „Nu vedeţi voi pretutindeni pe unde 
vă duceți cum oastea lui lisus Hristos vă combate în tot pământul, la Constantinopole ca 
şi în Africa şi în țările cele mai depărtate?”[176] Iar dovada că chiar la Roma, ca şi în 
restul Bisericii, nu se privea hotărârea lui Innochentie I ca terminând cauza, este faptul 
că în urma acestei hotărâri cauza a fost cercetată la Roma chiar de papa Zosima, 
urmaşul lui Innochentie; că ea a fost cercetată de Bisericile particulare într-un mare 
număr de sinoade; în fine[ 177], că ca a fost încă cercetată de Sinodul Ecumenic din 
Efes, care a judecat cauza şi a confirmat hotărârea dată la Roma şi pretutindeni unde 
fusese cercetată. 


Şi apoi e de ajuns a şti cum papa Innochentie I fusese chemat a se rosti în cauza 
lui Pelaghie, pentru a ne încredința că teologii romani au abuzat de textul lui Augustin. 
Episcopii din Africa condamnaseră în două sinoade greşalele lui Pelaghie, fără a se 
preocupa de Roma şi de doctrinele ei. Atunci pelaghienii le opuseră credința Romei, pe 
care ei o pretindeau a fi conformă cu a lor. Episcopii Africii scriseră lui Innochentie, 
întrebându-l dacă spusele pelaghienilor erau adevărate. Ei erau cu atât mai dispuşi a face 
acest demers, cu cât pelaghienii aveau într-adevăr multă trecere la Roma[178]. Ei nu au 
scris nicidecum papei pentru a-i cere o părere care să-i povăţuiască pe ei înşişi, ci pentru 
a impune tăcere celor ce pretindeau că la Roma se susţinea erezia. Innochentie o 
condamnă, ceea ce făcu pe Augustin să zică: „Voi pretindeţi că Roma era pentru voi; 
Roma vă condamnă; voi sunteți condamnaţi şi de toate celelalte Biserici; cauza e 
sfârşită.” În loc de a cere la Roma o hotărâre, episcopii africani indicară papei conduita 
ce trebuia să ţină în această afacere[179]. 


Teologii romani au abuzat deci de textul Fericitului Augustin; ei l-au inventat în 
parte, pentru nevoile cauzei lor. 


Un text ce pare deocamdată foarte favorabil pretențiilor Romei este acela al lui 
Optat al Milevei, care este citat în toate ocaziile de către teologii romanii. Rezonabil 
interpretat, acest text nu le este mai favorabil decât acelea ale celorlalți Părinți. 
Episcopul din Mileva combătea pe donatiştii cari stabiliseră la Roma un episcopat. El 
voia a le proba că acel episcopat nu era legitim; în acest scop, el trebuia să stabilească că 
singurul episcopat legitim era acela care venea în linie dreaptă de la apostoli, căci nu e 

decât un singur apostolat, a căruia unitate o întruchipa Petru; şi tot ce este în de afară de 
scaunul apostolic, adică de apostalat, nu poate pretinde a fi legitim. Optat se adresează 
astfel către adversarul său[ 180]: 


„Tu nu poţi tăgădui, tu ştii că scaunul episcopal a fost dat mai întâi lui Petru în 
oraşul Romei; că pe acest scaun a şezut Petru, şeful tuturor apostolilor; tu ştii pentru 
care cuvânt el a fost numit Petru, pentru ca în acest scaun, unul, unitatea să fie păstrată 
de către toți, ca nu cumva ceilalți apostoli să pretindă fiecare câte un scaun; pentru ca 
acela să fie schismatic şi păcătos, care ar stabili un alt scaun contra acelui scaun unic.” 


„Pentru binele unităţii”, zicea el încă[181], „preafericitul Petru — pentru care 
era destul că, după ce tăgăduise pe învățătorul său, a dobândit iertarea — a meritat a fi 
preferat tuturor apostolilor, primind el singur cheile împărăției cerurilor, pentru a le da 
şi celorlalți.” 


Optat grăia împrotiva unui om ce tăgăduia unitatea preoţiei şi obârşia ei 
apostolică. Pentru a-l face să înțeleagă, el îi citează Roma, singura Biserică apostolică a 
cărei obârşie a fost necontestată în Apus; el îi arată că Petru, simbolul unității 
sacerdotale, a întemeiat scaunul Romei; că, prin urmare, era dator a fi cu acel scaun, 
dacă voia să rămână în unitatea şi apostolicitatea preoțească; însă de aici până la o 
autoritate asupra întregii Biserici, e departe! 


Întregul raţionament al lui Optat probează că el avea în textele citate scopul ce 
am arătat. 


„Îngerul nostru ”, zice el[ 182], „se urcă până la Petru; al vostru nu se urcă decât 
până la Victor[183]. Adresaţi-vă, dacă voiţi, la cei şapte îngeri ce sunt în Asia; la colegii 
noştri, la acele Biserici cărora le-a scris Sf. loan şi cu care, după toată proba, voi nu 
sunteţi în legătură. Şi tot ce este în afară de cele şapte Biserici este strein; dacă aveţi pe 
vreunul din îngerii celor şapte Biserici cu care să fiți una, comunicaţi prin el cu ceilalți 
îngeri, şi prin ei cu Bisericile, şi prin Biserici cu noi. Nefiind aceasta, voi n-aveţi 
însuşirile Bisericii catholice, nu sunteţi adevăraţi catholici.” 


Astfel e analiza dreaptă a argumentaţiei lui Optat. El nu caută nicidecum în 
lucrarea sa a stabili că episcopul legitim al Romei avea o autoritate universală; el 
stabileşte numai că se cobora din apostoli în linie dreaptă şi că protivnicul său donatist 
era nelegitim; el probează că toate Bisericile apostolice din Răsărit erau în comuniune 
cu episcopul apostolic al Romei şi că donatiştii, prin urmare, nu erau în soborul catholic 
sau universal. Nu vedem, cu adevărat, cum o asemenea doctrină poate fi citată în 
sprijinul pretențiilor Papalității moderne. Ba chiar am putea, cu siguranță, să o cităm 
împrotiva ei. 


Am trecut în revistă textele cele mai însemnate asupra cărora ultramontanii şi 
modernii galicani au sprijinit sistemele lor privitoare la Papalitate. Cei dintâi au văzut în 
ele autocraţia papală; cei de al doilea o monarhie cumpănită, al cărei şef ar fi papa, nu 
absolut, nici infailibil, ci supus legilor şi hotărârilor sinodale. Şi unii şi altii au tâlcuit 
rău textele şi au tras din ele consecinţe false; ar fi de ajuns ca să-i punem pe unii în fața 
celorlalți, şi îndată se vor încurca. Singurile fapte ce rezultă din texte sunt acestea: 1. Sf. 
Petru a fost cel întâi între apostoli, fără ca acest titlu să-i fi dat autoritate; 2. Sf. Petru a 
conlucrat cu Sf. Pavel la întemeierea Bisericii Romei; 3. această Biserică este, prin 
urmare, un scaun apostolic. 

Partizanii puterii papale au voit să încheie din aceste fapte că episcopii Romei, 
cu titlul de urmaşi ai Sfântului Petru, au moştenit şi prerogative de la acest apostol. Însă 
textele nu dovedesc nici prerogativele ce ei atribuie Sfântului Petru, nici moştenirea ce 
ar fi avut-o episcopul Romei. Acest episcop nu este mai mult moştenitorul lui Petru, 
decât al lui Pavel; el se bucură numai de episcopat în Biserica unde aceşti apostoli au 
săvârşit apostolatul lor. Petru şi Pavel au murit la Roma; însă dacă prin moartea lor ei au 
proslăvit această Biserică, nu i-au lăsat pentru aceasta şi moştenirea apostolatului lor, 
precum nici ceilalți apostoli n-au lăsat apostolatul lor Bisericilor unde au murit. Acele 
din prerogative care trebuiau să se mențină în Biserică au fost lăsate moştenire nu prin 
moartea apostolilor, ci prin hirotonie; iată pentru ce ei au hirotonit şi aşezat episcopi în 
toate Bisericile întemeiate de dânşii, la Roma ca şi aiurea. Astfel, după izvoarele 
veacurilor primare, cel întâi episcop al Romei a fost Linus, iar nu Sf. Petru. Episcopatul 
roman nu se urcă decât la Linus, şi acest episcopat are izvorul său în apostolatul lui 
Pavel mai întâi, care a hirotonit pe cei doi dintâi episcopi, apoi în al lui Petru, care 
hirotoni pe Climent, ales după moartea lui Anaclet, şi multă vreme după aceea a 
Sfântului Petru, pentru scaunul Romei. Episcopii Antiohiei se urcă în acelaşi chip la 
apostolatul lui Petru şi al lui Pavel; cei ai Alexandriei se urcă asemenea la Petru prin Sf. 
Marcu, care era trimisul şi ucenicul acestui apostol. Celelalte scaune apostolice, precum 
cele ale Ierusalimului, Smirnei, Bizanțului etc. se urcă ca şi cel al Romei la cutare sau 
cutare apostol. Episcopatul lor este astfel apostolic, dar nu e însuşi apostolatul. 


Inainte de a termina cercetarea doctrinei părinților din veacul al patrulea şi al 
cincilea trebuie să amintim, ieşind în întâmpinarea obiecțiilor, câteva texte ale Sfântului 
Ieronim ce par a favoriza exagerațiunile papale. 


Înainte de toate vom lua aminte 1. că chiar atunci când cuvintele acestui părinte 
ar trebui să fie luate după literă, ele totuşi n-ar proba nimic, fiindcă ar fi singur contra 
tuturor, şi părerea unui singur părinte nu probează absolut nimic cu privire la doctrina 
sobornică; 2. că nu se pot lua după literă textele Sfântului Ieronim, fără a-l pune în 
contradicție cu sine însuşi. 


Scriind papei Damasie, amicul şi protectorul său, Ieronim se rosteşte astfel[ 184]: 
„Deşi preaslăvirea voastră mă spăimântă, bunătatea voastră mă linişteşte. Eu cer 
preotului jertfa mântuirii, păstorului ajutorul ce datorează unei oi. Vorbesc urmaşului 
pescarului, ucenicului crucii. Neurmând nici unui întâi, decât lui Hristos, sunt unit prin 
duhovnicească legătură cu Fericirea Voastră, adică cu scaunul lui Petru; ştiu că pe 
această piatră Biserica a fost zidită. Cine nu mănâncă mielul în această casă este 
pângărit; oricine nu se află în corabia lui Noe va pieri în vremea potopului... Nu cunosc 
pe Vitalie; înlătur pe Meletie; nu ştiu de Paulin[ 185]. Oricine nu seceră cu voi, risipeşte 
secerişul său; adică cel ce nu este de la Hristos, este de la Antihrist.” El întreabă apoi pe 
Damasie dacă trebuie să vorbească de ipostasele dumnezeieşti sau să tacă. 


Adresându-se lui Damasie, apoi doamnelor romane şi îndeosebi Evstohiei, Sf. 
Ieronim vorbeşte cam tot în acelaşi fel despre scaunul Romei. 


Trebuie oare a lua vorbele sale după literă? N-ar trebui oare a vedea în ele doar 
un pic de linguşire la adresa papei Damasie — cu-atât mai mult cu cât Damasie dăduse 
lui Ieronim făgăduinţe nu numai de sprijin, ci şi de prietenie. Oricum ar fi, este sigur că 
nu putem să le înțelegem literal fără a pune pe Fer. Ieronim în contradicție cu sine 
însuşi. Mai întâi vom lua aminte că el nu recunoaşte decât un întâi în Biserică, pe lisus 
Hristos; mai mult, el numeşte pe Sf. Apostol Petru piatra pe care Biserica a fost zidită şi 
afirmă totodată că lisus Hristos singur este acea piatră, şi că titlul de pietre secundare 

aparține deopotrivă tuturor apostolilor şi prorocilor. „Prin pietre”, zice el, „trebuie să 
înțelegem pe proroci şi pe apostoli. Biserica este piatra întemeiată pe piatra cea mai 
tare.”[ 186] 


El învață că Biserica este reprezentată prin apostoli şi proroci, în înțelesul că este 
zidită şi pe unii şi pe alţii: super prophetas et apostolos constituta. Cu toate acestea, în 
scrisoarea sa către Damasie, el pare a zice că Petru este temelia Bisericii, lăsând la o 
parte pe ceilalți. 


Dar poate că el a subînţeles că Petru avea vreo superioritate ca temelie a 
Bisericii? Nu, fiindcă spune limpede contrariul: „Trăinicia Bisericii”, zice el, „este 
sprijinită pe ei (proroci şi apostoli) într-un mod egal“[187]. El numeşte pe Sf. Petru 
verhovnic al apostolilor; dar zice aşijderea: „EI (i.e. Hristos) ne arată pe Petru şi pe 
Andrei, verhovnici ai apostolilor, aşezaţi dascăli ai Evangheliei.” 


Verhovnicia lui Petru era ea oare o autoritate, după cum s-ar putea trage 
concluzia din scrisoarea către Damasie? Ieronim se explică în acest pasaj| 188]: „Ce se 
poate atribui lui Aristot, care să nu se găsească la Pavel? Lui Platon, care să nu aparțină 
lui Petru? Precum acesta din urmă a fost principele filozofilor, Petru a fost principele 
apostolilor, pe care Biserica Domnului a fost aşezată ca pe o stâncă tare.” Într-un alt 
loc[ 189] el face să grăiască Sf. Pavel: „Nu sunt întru nimic mai prejos ca Petru, pentru 
că noi am fost orânduiţi de acelaşi Dumnezeu, pentru aceeaşi slujbă.” Vădit lucru că cel 
ce nu este mai prejos întru nimic (in nullo), este egal întrutotul. 


Teologii romani nu pot tăgădui că sfinții Părinți au învăţat obşteşte egalitatea 
apostolilor între ei; asupra acestui punct predania este unanimă. Nu s-ar putea cita unul 
singur din Părinţii Bisericii care să fi învăţat o altă doctrină. Însă aceşti teologi se feresc 
să dea importanţă unui fapt atât de grav. Ei încearcăsă scape de mărturia apăsătoare a 
Părinților prin această deosebire: apostolii erau egali, zic ei, în apostolat, iar nu în 
întâietate[ 190]. Însă această întâietate, aşa cum se înţelege la Roma, poate ea coexista cu 
o egalitate oarecare? Evident că nu. Părinții nu pot învăţa egalitatea apostolilor fără a 
tăgădui superioritatea unuia dintre ei. Ei învaţă această egalitate fără restricție. Deci se 
denaturează mărturia lor, recurgându-se la o distincție ce îi ridică caracterul absolut. 


Insă acordat-a Sf. Ieronim scaunului Romei prerogative excepționale, cum ar da 
a se înţelege din scrisorile sale către Damasie şi Evstohia? 


Iată ce zice sfântul dascăl într-o altă scrisoare[191 |: 


„Nu trebuie a crede că oraşul Romei este o Biserică deosebită de acea a tot 
universul: Gallia, Britania, Africa, Persia, Răsăritul, India, toate neamurile barbare 
slujesc lui lisus Hristos şi țin o singură regulă a adevărului; dacă se caută autoritatea, 
universul este mai mare decât un oraş. Pretutindeni unde este un episcop, fie el la Roma, 
ori la Euguba, la Constantinopole sau la Rhega, la Alexandria sau la Tanis, el are 
aceeaşi autoritate, acelaşi merit, având acelaşi sacerdoțiu. Puterea dată de avuţii sau 
înjosirea la care sărăcia coboară nu fac pe un episcop nici mai mult nici mai puţin 
mare.” 


Nu se poate zice mai lămurit că regula adevărului nu este decât în corpul 


episcopal întreg, iar nu la Roma; că episcopul Romei nu e mai mult, ca episcop, decât 
cel mai smerit episcop al Bisericii; că puterea ce are din pricina bogățiilor sale nu-l 

făcea superiorul celorlalți. Am putea chiar să zicem cum că Fer. leronim s-a sârguit în 
toate scrierile sale să dezmintă scrisorile lui către Damasie. 


Însă, adaugă teologii romani, prerogativele papale erau atât de bine recunoscute, 
încât însuşi ereticul lovinian aminteşte despre aceasta. Într-adevăr, vrând a proba 
Sfântului Ieronim că starea căsătoriei ar fi mai presus de starea fecioriei, el îi zice: „Sf. 
loan era feciorelnic şi Sf. Petru era însurat: pentru ce lisus Hristos a ales mai mult pe Sf. 
Petru ca pe Sf. Ioan, ca să zidească pe el Biserica sa?“ Romanii se opresc aci şi nu dau 
răspunsul Sfântului Ieronim către lovinian. Această metodă nu vorbeşte în favoarea 
bunei lor credinţe, după cum se va vedea. Iată răspunsul Sf. Ieronim[ 192]: „Dacă a ales 
pe Petru, în loc de a alege pe loan pentru această vrednicie, este fiindcă nu era nimerit a 
o încredința unui tânăr, sau mai bine zis unui copil ca loan, ca să nu se nască gelozie. 
Dar dacă Petru este apostol, şi loan este apostol. Unul este însurat, celălalt feciorelnic. 
Însă Petru nu este decât apostol, iar loan este apostol, evanghelist şi proroc.” 


Într-adevăr, ar fi judecat oare în chipul acesta Sf. Ieronim, dacă ar fi avut despre 
întâietatea Sfântului Petru ideea ce o au cei de la Roma despre aceea a papei? El ar fi 
judecat rău împrotiva lui lovinian, dacă acest eretic ar fi privit întâietatea lui Petru 
altminteri decât ca o prioritate, în virtutea căreia era reprezentantul colegiului apostolic 
şi simbolul unității; căci el reazemă argumentaţia sa pe acest punct necontestat: că Petru 
nu era decât apostol ca şi ceilalți. Dacă Iovinian ar fi crezut că era altceva, argumentul 
Sfântului Ieronim ar fi fost ridicol. lar sfântul dascăl ar fi pus el oare acest prim 
principiu al argumentației sale? Ar fi pus el pe Sf. loan mai presus de Sf. Petru din 
pricina titlurilor sale de evanghelist şi de proroc, dacă Sf. Petru ar fi fost şeful, 
principele apostolilor în înțelesul ce Roma atribuie astăzi acestor expresii? 


După tabloul ce am făcut asupra predaniei statornice şi universale a celor dintâi 
cinci veacuri ale Bisericii, oricine rămâne cuprins de mirare când aude pe cardinalul 
Ors1[ 193] zicând că nu se pot opune pretențiilor papale decât texte răzlețe şi care nu au 
în sine înţelesul predaniei soborniceşti; când aude, zic, pe toți partizanii Papalității 
afirmând că predania sobornică este pentru sistemul lor, mai cu seamă în cele dintâi 
veacuri! 

V. 


Despre stăpânirea episcopilor Romei pe vremea veacurilor al şaselea, 
al şaptelea şi al optulea. 


Am văzut mai sus că sinoadele ecumenice de la Constantinopole şi de la 
Chalcedon dăduseră episcopului Constantinopolei al doilea rang în episcopatul catholic, 
şi că episcopul Romei, Leon, s-a împrotivit acestui canon, pentru cuvântul că el schimbă 
rânduiala ierarhică statornicită la Sinodul Întâi Ecumenic de la Nicea. 


Într-adevăr, putem crede că Sf. Leon n-a avut drept temei împrotivirii sale decât 
paza canoanelor. Dar urmaşii săi avură de bună seamă un alt temei. Ei se temură ca nu 
cumva episcopul Constantinopolei să le ia locul curând în întâietate; şi trebuia a fi cu 
atât mai gata a zămisli aceste temeri, cu cât sinodul din Chalcedon nu dăduse ca temei al 
întâietății decât vrednicia cetății Romei, capitala Imperiului. lar Roma pierdea din 
însemnătatea ei cu fiecare zi. Imperiul Roman de Apus căzuse sub loviturile barbarilor; 
Roma trecea rând pe rând în mânile nenumăratelor hoarde, care ştergeau până şi 
semnele măreției sale din trecut. Constantinopole ajunsese singur miezul Imperiului şi 
creştea în slavă, cu cât Roma era mai umilită. Pe de altă parte, împărații dădeau pe 
fiecare zi episcopilor Constantinopolei noi prerogative, care sporeau influenţa lor, pe 
când cei ai Romei erau ca şi uitaţi de către ei. Era deci firesc ca episcopii romani să se 
arate geloşi de prerogativele şi de onorurile fraţilor lor din Constantinopole, şi ca acea 
gelozie să se ivească în legăturile ce erau necesare şi care trebuiau a se păstra între ei. 
Era firesc iarăşi ca episcopii Constantinopolei să se arate mândri în fața celui din Roma, 
care nu mai avea decât aparențele întâietăţii şi amintirile unei slave ce se întuneca din zi 
în zi. 


Iată dar obârşia luptelor ce avură loc între scaunele Romei şi Constantinopolei în 
vremea veacurilor al şaselea, al şaptelea şi al optulea, şi nevoia care sili pe episcopii 
romani să dea sprijin la reînfiinţarea unui nou imperiu apusean, în care ei ar fi putut, 
grație noilor împărați, să capete pentru întâietatea lor privilegii care să întreacă pe cele 
ale scaunului Constantinopolei.. 


Nu trebuie să pierdem din vedere aceste priviri generale, dacă vrem a înţelege 
istoria Papalității şi luptele ce au adus ruptura Bisericilor din Răsărit şi din Apus. 


Fără îndoială că împărații din Constantinopole se sârguiau a spori influenţa 
episcopilor acestui oraş. Ei promulgară în acest scop o mulţime de decrete, iar împăratul 
Zenon făcu chiar din canonul al douăzeci şi optulea al Sinodului de la Chalcedon o lege 
de stat. Şefii noului Imperiu de Răsărit credeau a spori propria lor slavă înconjurând de 
strălucire şi de putere scaunul capitalei lor. În temeiul poziţiei sale, episcopul 
Constantinopolei a fost pe lângă ei mijlocitorul necesar, nu numai al celorlalți episcopi 
răsăriteni, ci şi al Apusului; el ajunse atât de puternic, încât s-a statornicit obiceiul de a-l 
alege dintre membrii familiei imperiale sau din familiile cele mai ilustre. 


Episcopul Constantinopolei nu se bucurase dintâi decât de un titlu onorific, în 
puterea canonului al treilea al Sinodului al Doilea Ecumenic (381). Câtva timp după 
aceea, împăratul Theodosie cel Tânăr promulgă două legi, pentru a-i da o autoritate 
reală asupra provinciilor Asiei şi Iliriei. Sinodul de la Chalcedon (451) dădu acestor legi 
consacrarea sa eclesiastică şi întinse autoritatea episcopului Constantinopolei asupra 
Pontului şi Traciei, din cauza certurilor eclesiastice care turburau aceste regiuni. 

Episcopul Constantinopolei se crezu chiar în drept de a-şi întinde jurisdicția asupra 
celorlalte scaune patriarhale din Răsărit. 


Trebuie să ne urcăm la veacul al cincilea spre a găsi izvorul acestor întreprinderi. 


În 476, Acachie era pe scaunul Constantinopolei şi Simplicius pe cel al Romei. 
Vasilisc, alungând pe Zenon de pe tronul imperial, se rosti în favoarea ereticilor osândiți 
de către sinodul din Chalcedon şi rechemă din exil pe Timothei Elura, episcop eretic al 
Alexandriei, şi pe Petru Fulonul, episcop eretic al Antiohiei, şi unul şi altul canoniceşte 
depuşi. Aceste Biserici fură pline de turburare şi se vorbea de un nou sinod, pentru a se 
reveni asupra hotărârilor de la Chalcedon. Simplicius i-a scris lui Vasilisc contra 
ereticilor; el a recurs totodată la Acachie pentru a obţine de la împăratul izgonirea lui 
Timothei şi pentru a face pe acest principe să adune un nou sinod[ 194]. Însă Vasilisc a 
fost răsturnat, şi Zenon s-a urcat iarăşi pe tronul imperial. Simplicius îi scrise îndată, 
rugându-l să alunge pe eretici, şi mai cu seamă pe Timothei din Alexandria. Acachie 
trimise la episcopul Romei un diacon, spre a se sfătui cu el asupra mijloacelor 
trebuincioase spre a tămădui relele Bisericilor. Simplicius îi răspunse că, după 
Dumnezeu, numai singur împăratul putea vindeca aceste rele şi că principele trebuia să 
publice o ordonanţă pentru a exila pe Timothei, pe Ioan al Antiohiei, ce luase locul 
ereticului Petru şi care nu era mai bun decât el, şi în fine, pe toţi episcopii eretici 
protivnici sinodului din Chalcedon. 


Trebuie a lua aminte că dacă s-ar fi recunoscut episcopului Romei autoritatea 
universală şi absolută ce i se atribuie astăzi, el nu ar fi avut nevoie de intervenirea 
imperială pentru a restabili în Biserici ordinea şi respectul legilor. Uzurpatorii scaunelor 
episcopale şi episcopii depuşi n-ar fi putut avea atât de numeroşi partizani. 


Simplicius ceru intervenţia lui Acachie pe lângă Zenon, pentru a obţine 
ordonanța ce o cerea şi pentru a face să se excomunice aceia cari ar fi fost osândiţi la 
surghiun. 


Împăratul făcu decretul cerut de Simplicius şi de Acachie şi adună un sinod de 
episcopi răsăriteni cari excomunicară pe episcopii eretici, îndeosebi pe Petru şi pe loan, 
uzurpatorii scaunului Antiohiei, şi pe Timothei al Alexandriei. Sinodul scrise lui 
Simplicius, rugându-l să nu primească în comuniunea sa pe niciunul din cei osândiți de 
el. Atunci Simplicius îi excomunică şi el din parte-i, şi făcu cunoscută lui Acachie 
hotărârea sa, rugându-l să ceară de la împăratul să facă a se pune în lucrare decretul de 
proscriere ce îl promulgase. 


Timothei Elura, slăbit de vârstă şi de boală, fu lăsat să moară la Alexandria. 
După moartea sa, partizanii săi aleseră pe Petru, supranumit Moggos (“Calul”); însă 
împăratul Zenon îl alungă şi restabili pe scaunul Alexandriei pe Timothei Solofaciola, 
care fusese pe nedrept alungat[ 195]. Cei trei episcopi ai Romei, Constantinopolei şi 
Alexandriei se aflară astfel în desăvârşită legătură şi îşi deteră probe despre aceasta unii 
altora. 


Atunci însă episcopul Antiohiei, care înlocuise pe cei doi uzurpatori Petru şi 
loan, a fost ucis într-o răscoală. Biserica de acolo era adânc dezbinată şi partidele 
religioase îşi dădeau un război înverşunat. Pentru a dobândi iertarea lor de la împăratul, 
ei se învoiră să renunţe la drepturile lor de alegere şi cerură lui Zenon să le aleagă el 
însuşi un episcop. El alese pe Ştefan, care a fost hirotonit la Constantinopole de către 
Acachie. Această alegere nu era după canoane; faptul era cunoscut la Constantinopole 

ca şi la Roma; dar se invocau împrejurările şi se scrise papei de cele petrecute, spre a nu 
refuza să intre în comuniune cu noul episcop. Simplicius aderă la ceea ce făcuseră 
împăratul şi Acachie, insistând asupra acestui punct: că o astfel de alegere, protivnică 
canoanelor de la Nicea, nu putea stabili un precedent. Lucrul a fost încuviințat şi de 
către cei de la Constantinopole; însă este sigur că turburările din Bisericile Antiohiei şi 
Alexandriei au slujit la întinderea influenţei episcopilor Constantinopolei în toate 
Bisericile Răsăritene; căci împăratul intervenea neapărat în aceste turburări şi se ajuta, 
în lucrurile bisericeşti, de episcopul de pe lângă el, ale cărui sfaturi le putea avea cu 
lesnire. Simplicius băga de seamă progresele scaunului rival; de aceea el apela cu atâta 
îngrijire la canoane, spre a împiedica amestecul lui Acachie să treacă în obicei. 


Intre acestea, murind Ştefan, împăratul alese pe Calendion ca urmaş, iar Acachie 
săvârşi hirotonia. Calendion adresă, după obicei, o scrisoare de încunoştiinţare 
episcopului Romei, care intră în comuniune cu dânsul[ 196]. 


Greutățile au fost mai mari pentru scaunul Alexandriei, după moartea lui 
Timothei Solofaciola. loan Talaia a fost ales şi hirotonit în toată regula. Însă Acachie se 
rosti contra lui, încredințând pe împăratul că loan era nevrednic de episcopat, şi-l făcu 
să dea scaunul lui Petru Moggos. Aceasta era, în ochii săi, un mijloc de a restatornici 
pacea, căci Moggos făgăduia că nu se va împrotivi, dimpreună cu tovarăşii săi, 
sinodului de la Chalcedon, iar credincioşii n-ar mai avea dezgust pentru el de îndată ce 
ar fi întărit canoniceşte. Episcopul Romei nu împărtăşi nicidecum părerile lui Acachie şi 
declară că, deşi nu intra în comuniune cu loan Talaia, nu ar putea recunoaşte niciodată 
pe Petru Moggos ca episcop legitim. Zenon nu ţinu seamă de aceasta şi întări pe Petru 
Moggos. Acachie se puse în duhovnicească legătură cu el, înşelat de mărturisirile 
ortodoxe ale acestui rău episcop. 


loan Talaia, fugind din Alexandria, trecu la Antiohia şi de acolo la Roma. El 
făcu în aceste două oraşe depoziţiile cele mai apăsătoare contra lui Moggos şi fu primit 
în comuniune de Calendion şi Simplicius. El scrise lui Acachie, cerându-i acelaşi lucru; 
însă acesta îi răspunse că nu-l cunoştea de legitim episcop al Alexandriei. Simplicius 
scrise îndată lui Acachie, învinuindu-l că a acordat comuniunea sa lui Moggos. Dar 
muri înainte de a primi răspunsul episcopului Constantinopolei (483). Ca urmaş avu pe 
Felix, pe lângă care loan Talaia pledă îndată cauza sa. loan scrise un memoriu contra lui 
Acachie, iar Felix întruni la Roma un sinod, unde s-a hotărît că Acachie trebuie să 
răspundă la memoriul lui loan şi să rostească anatema asupra lui Petru Moggos. Aceste 
hotărâri fură trimise împăratului[ 197]. În scrisorile scrise lui Zenon şi lui Acachie, Felix 
se plânge cu amărăciune despre faptul că nici măcar nu s-a răspuns la scrisorile 
predecesorului său privitoare la turburările Bisericii din Alexandria. Zenon, prin frică şi 
prin măguliri, înduplecă pe trimişii lui Felix să intre în comuniune cu Acachie şi cu 
Petru Moggos; însă duşmanii acestor doi episcopi pârâră la Roma pe aceşti legaţi, cari 
fură depuşi. Ei aduseseră două scrisori, în care Acachie şi Zenon limpezeau purtarea lor 
faţă de Petru Moggos şi tăgăduiau acuzațiile contra acestui episcop. 


Această purtare jigni pe papa, care adună îndată un sinod de episcopi italieni 
pentru a excomunica pe Acachie şi a-l depune. El îi făcu cunoscută hotărârea sa, pe care 
o subscrise astfel: „Felix, episcop al sfintei Biserici Catholice a Romei.” 


Judecata dată împrotiva lui Acachie era nulă şi anticanonică, fiindcă era făcută 
în afară de locurile unde reşedea vinovatul şi fără a lua parte şi episcopi răsăriteni, 
judecători trebuincioşi cu prilejul acesta. Între altele, se vedea în hotărâre un ton foarte 
pătimaş; în sfârşit, Felix pare că dă într-însa scaunului său din Roma titlul de catholic, 


89 


Vladimir Guittee 


adică universal, pentru a da să se înțeleagă că stăpânirea lui se întindea peste toată 
Biserica. 


Din aceasta se vede că, deşi episcopii Romei nu au luat pentru persoana lor, 
după cum ne spune Sf. Grigorie cel Mare, titlul de ecumenic sau universal, ce le-ar fi 
fost oferit de Sinodul de la Chalcedon, ei au căutat la puţin timp după acest sinod să 
atribuie scaunului lor nu un titlu onorific, ci o autoritate ecumenică, ceea ce era 
protivnic atât vederilor sinodului, cât şi predaniei întregii Biserici. Episcopul Romei se 
arată gata a depăşi cu atât mai mult prerogativele sale, cu cât Acachie era mai puternic 
în cârmuirea afacerilor Bisericii de Răsărit; el se arată cu atât mai pătimaş, cu cât 
episcopul Constantinopolei era mai mândru de poziţia sa. Acachie dispreţui hotărârea 
episcopului Romei şi refuză chiar de a o primi. Câțiva episcopi rostindu-se contra lui, el 
îi caterisi; Roma din parte-i, excomunică pe părtaşii lui. După moartea lui Acachie, 
întâmplată în 4809, dezbinarea a urmat în privința sa. Dacă cineva s-ar putea îndoi că 
gelozia Romei n-ar fi fost cauza în mare parte a opoziţiei sale față de Acachie, ar fi 
destul să citească ceea ce scria despre aceasta papa Ghelasie în 495. Acest papă, primind 
de la episcopii din Dardania o scrisoare în care i se zicea că părtaşii lui Acachie se 
sprijineau cu deosebire pe neregularitatea hotărârii date împrotiva lui de către sinodul 
italian, Ghelasie le răspunse sprijinindu-se pe Sinodul de Chalcedon, care ar fi osândit 
mai dinainte pe aceia ce i-ar sta împrotivă[ 198]. Însă tocmai acolo era chestiunea — a 
şti dacă Acachie ar fi fost lipsit de respectul datorat Sinodului de la Chalcedon căutând a 
alina turburările ce se ridicaseră în Răsărit în privinţa acestei adunări. Un fapt este sigur: 
Acachie, silindu-se a alina turburările şi arătându-se binevoitor pentru oameni, nu 
jertfise nimic din doctrina sobornică încheiată la Chalcedon. Şi mai puțin îndoios este 
fptul că cei osândiți mai întâi la Constantinopole, apoi şi la Roma, nu au fost niciodată 
ascultați față către faţă cu învinuitorii lor; că ei aveau foarte mulți părtaşi; că fuseseră 
osândiți, surghiuniți şi prigoniți prin mijlocirea puterii imperiale, a cărei asprime 
episcopii Romei o stârneau neîncetat, după cum mărturisesc scrisorile lor. Nu e deci de 
mirare că Acachie, chiar după moartea sa, a fost privit în Răsărit ca un mare şi sfânt 
episcop, şi că hotărârea sinodului italian dată asupra lui a fost considerată ca neavenită. 
Ghelasie răspunse foarte necuviincios la pretenția episcopilor Dardaniei faţă cu această 
hotărâre nelegală. El arată multă patimă căutând a dobori argumentul ce se aducea în 
favoarea lui Acachie, privind însemnătatea scaunului Constantinopolei. „Noi am râs”, 
zice €l[ 199], „de prerogativa ce ei (episcopii din Răsărit) vor a atribui lui Acachie, 
pentru că el ar fi fost episcopul oraşului imperial. Au doară n-a locuit împăratul multă 
vreme la Ravenna, la Milan, la Sirmium, la Treva? Au doară episcopii acestor oraşe 
trecut-au ei pentru aceasta marginile prescrise de toată vechimea? Dacă e vorba de 
însemnătatea oraşelor, episcopii de al doilea şi de al treilea scaun au mai multă 
vrednicie decât episcopul unui oraş care nu are măcar dreptul de mitropolie. Alta este 
puterea Imperiului cel după veacuri, şi alta împărțirea vredniciilor bisericeşti. Pentru că 
un oraş este mic, el nu micşorează nicidecum slava voievodului care se găseşte acolo de 
față; dar iarăşi, starea împăratului nu schimbă nicidecum rânduiala religioasă, şi acel 
oraş trebuie mai ales a se folosi de un asemenea privilegiu spre a păstra libertatea 
credinței, rămânând liniştit în marginile sale.” 


Dar care era temeiul însemnătăţii Bisericii Romane? Ghelasie nu poate arăta 
altul, decât sinodul de la Nicea. Oare nu are un sinod ecumenic tot atâtea drepturi ca şi 
un alt sinod de aceeaşi natură? Dacă la Nicea Biserica rânduise rangul ierarhic astfel ca 
Roma şi Alexandria să fie superioare Antiohiei şi Ierusalimului, pentru că scaunele lor 
aveau mai multă însemnătate, pentru ce sinodul de la Chalcedon n-ar fi avut dreptul de a 
pune Constantinopolea înaintea Alexandriei, şi chiar înaintea Romei? Dacă în spiritul 
sinodului de la Nicea, Roma şi Alexandria trebuiau să stea înaintea Antiohiei şi 

Ierusalimului, aceasta nu era desigur decât din pricina însemnătății lor politice, după 
cum o zice foarte bine sinodul de la Chalcedon; pentru ce dar Constantinopole, ajuns 
mai însemnat decât Alexandria când se făcuse capitală a Imperiului, n-ar fi fost ridicat 
la un rang ierarhic mai înalt? Ghelasie nu era în chestiune vorbind de reşedinţele 
imperiale din Treva, Milan, Ravenna şi Sirmium, căci aceste oraşe nu au fost niciodată 
oraşe domnitoare sau capitale, ca Roma şi Constantinopole. El împingea patima sa până 
la a refuza Constantinopolei simplul titlu de mitropolie, fiindcă vechiul Bizanţ nu a fost 
mitropolie. Astfel că învinuind şi osândind pe Acachie pentru păruta sa împrotivire 
Sinodului de la Chalcedon, Roma se complăcea în a călca în picioare hotărârile aceluiaş 
sinod. Ce importă că papa Leon a protestat contra acestor canoane, sub pretextul celor 
de la Nicea? Nu este mai puţin adevărat că canoanele de la Chalcedon sunt de aceeaşi 
valoare, fiindcă adunarea a fost tot atât de ecumenică. 


Nu este treaba noastră să dăm aici la iveală toate greşalele istorice şi mărturiile 
ştirbite ale scrisorii lui Ghelasie; vrem numai a constata că cu cât Constantinopole 
creştea în influență, cu atât Roma voia a-l umili. Pricepe oricine de ce. Ea era sub 
stăpânirea barbarilor şi pierdea pe fiecare zi din prestigiul său, iar Constantinopole, 
dimprotivă, era la epoca măririi sale. 


În unul din tratatele sale împrotiva lui Acachie[200], Ghelasie revine asupra 
canonului Sinodului de la Chalcedon care acorda al doilea rang în Biserică episcopului 
Constantinopolei. El pretinde că acest canon nu are valoare, pentru că a fost respins de 
scaunul roman. Pentru ce atunci acest scaun lua ca temei al argumentației sale Sinodul 
de la Nicea ca având prin el însuşi o autoritate superioară, căreia însăşi Roma trebuia a 
se supune? Oare nu fiindcă Sinodul de la Nicea era ecumenic? Dar Sinodul de la 
Chalcedon nu era de asemenea ecumenic, şi autoritatea sa nu era aceeaşi ca şi cea a 
sinodului de la Nicea? 


Lămurit că Roma, ca urmare a antipatiei sale contra Constantinopolei, se punea 
într-un impas. Pentru a ieşi din el, ea nu avea decât o cale: a proclama că autoritatea sa 
venea de la Dumnezeu şi era superioară autorității sinodului. Aceasta a fost calea pe 
care a luat-o. Ea o afirmă mai întâi cu timiditate şi cu cuvinte acoperite, apoi pe faţă, de 
îndată ce crezu ocazia favorabilă. 


Aceste tendințe papale încep a se ivi în scrisorile şi instrucțiunile papilor 
privitoare la turburările pricinuite prin pretinsa caterisire a lui Acachie. Mai tot Răsăritul 
privea hotărârea ca nulă. Papii o mențineau, amestecând această afacere cu acea a 
sinodului de la Chalcedon, pentru a-i da mai multă însemnătate; totuşi doctrina ce 
domină chiar în aceste documente este aceea că numai sinodul putea stabili temeiul 
împăcării, ceea ce excludea ideea unei autorități centrale şi suverane, fie la Roma, fie 
aiurea. Această cugetare domină mai ales în scrierile lui Ghelasie şi ale lui Hormisda, 
care au avut un rol important în turburările din Răsărit.[201] 


Pacea se făcu în 519, la un sinod ţinut în Constantinopole, şi cu condiții 
dezbătute de o parte şi de alta cu o egală autoritate. Când în 525, papa loan I s-a dus la 
Constantinopole, din porunca lui Theodoric, regele Italiei, pentru a pleda acolo în 
favoarea arienilor, a fost poftit să slujească liturghia în ziua Paştilor. El a primit, dar cu 
condiția ca să i se dea voie a şedea în locul întâi. Nimeni nu i-a contestat privilegiul; 
totuşi cererea lui trădează o mare îngrijorare a Papalității în chestiunea întâietății 
romane. Episcopul Constantinopolei era atunci bogat şi influent; cel al Romei, din 
contră, supus fanteziilor unor regi eretici, era într-o atât de mare sărăcie încât Agapit, 
fiind obligat în 536 a se duce la Constantinopole din ordinul lui Theodot, regele goților, 

a trebuit să vândă o parte din sfintele vase ca să aibă banii trebuitori de drum. Agapit a 
fost primit cu cinste de împăratul Iustinian. Împărăteasa ridicase atunci pe scaunul 
Constantinopolei pe Anthim, episcopul Trevizondei, cunoscut prin alipirea sa la 
eresurile lui Evtihie. Episcopii aflți în Constantinopole se folosiră de venirea papei 
pentru a ţine cu el un sinod contra lui Anthim, care iubi mai bine a se reînturna la 
episcopia sa din Trevizonda, decât a face o mărturisire de credință sobornicească. 
Minna, ales în locul său de cler şi de popor, confirmat de împărat, a fost sfințit de către 
papa. Într-o scrisoare a episcopilor răsăriteni se vede că ei au dat lui Agapit titlurile de 
Părinte al Părinților şi de patriarh, iar într-o altă scrisoare a călugărilor 1 s-au dat titlurile 
de arhiepiscop al vechii Rome şi de patriarh ecumenic[202]. Aceste titluri erau curat 
onorifice şi în gustul epocii, mai ales în Răsărit, unde se dădea titlul de Părinte al 
Părinților tuturor episcopilor pe care voiau a-i onora într-un chip deosebit. Acest titlu nu 
vorbeşte deci nicidecum în favoarea unei autorități pe care nici papii înşişi nu şi-o 
atibuiau încă. 


Discuţiile relative la cele Trei Capitole dau o probă necontestabilă în sprijinul 
celor ce afirmăm noi. Încă de la Sinodul din Chalcedon, Răsăritul creştin se umpluse de 
cele mai aprinse discuţii, recurgându-se la toate subtilitățile raționamentului. Unii 
preschimbau fățiş doctrina sinodului, spre a o ataca cu mai mult folos; alţii îi contestau 
ortodoxia, punându-l în opoziţie cu Sinodul de la Efes şi cu Sf. Chiril. Ceea ce dădea loc 
acestor de pe urmă învinuiri era faptul că Părinţii de la Chalcedon lăsaseră a se crede că 
aprobau doctrina lui Theodor, episcopul Mopsuestiei, o scrisoare a lui Ibas şi scrierile 
lui Theodorit contra anatemelor Sfântului Chiril. Împăratul Iustinian se ocupa mult de 
discuţiile teologice, mai întâi din înclinație, dar şi pentru că diferitele partide, căutând a- 
l avea pentru ei, îi deferau cauza lor. El crezu că a găsit mijlocul de a reuni cugetele în 
chestiunea Sinodului din Chalcedon prin limpezirea neînțelegerilor, a cărora pricină 
erau cele trei scrieri mai sus numite, şi prin condamnarea lor, ceea ce şi făcu. Aceste trei 
scrieri sunt aşa zisele Trei Capitole. Desigur se putea descoperi în ele tendințe 
nestoriene; autorii nu mai erau acolo pentru a se explica; şi nu era vorba decât de a 
condamna nestorianismul din scrierile lor. 


Iustinian trimise tuturor episcopilor condamnarea celor Trei Capitole, cu 
porunca de a o semna. Unii consimțiră la aceasta; alții se împrotiviră, neprivind 
condamnarea decât ca pe o lovitură dată Sinodului de la Chalcedon. Papa Vigilie a fost 
chemat la Constantinopole de către Iustinian. După ce a refuzat de a se uni la osândire, a 
consimțit la ea fără a aduce vreo jignire Sinodului de la Chalcedon. Această rezervă nu 
mulțumea pe vrăjmaşii sinodului, pe când în ochii celeilalte partide ea nu scuza 
nicidecum osândirea. Episcopii Africii, Iliriei şi Dalmației, şi un mare număr de alți 
episcopi, se despărțiră de împărtăşirea cu Vigilie. Cei africani îl excomunicară într-un 
chip solemn într-un sinod din 551.[203] 


Fără a ne atinge de chestiunea în discuţie, faptele arată îndestul că în veacul al 
şaselea episcopul Romei nu era privit nici ca infailibil, nici ca centru al unității 
catholice; că nu se punea acest centru decât în credinţa curată şi ortodoxă, şi în sinoade, 
care înfățişau Biserica întreagă. 


Vigilie, spăimântat de osândirile ce plouau asupra lui, ceru de la împărat 
adunarea unui sinod ecumenic, spre a sfârşi discuţia. Iustinian se învoi la aceasta şi 
adună episcopii. Vigilie îşi luă înapoi iscălitura ce o dăduse, şi se hotărî ca toţi să 
păzească tăcerea până la hotărârea sinodului. 

Se dovedeşte deci că nu se vedea, atât la Roma cât şi aiurea, vreo autoritate 
doctrinală infailibilă decât în episcopat, singurul tâlcuitor al credinţei universale. 


Vigilie refuză să asiste la şedinţele sinodului, sub cuvânt că apusenii nu erau la 
sinod în atât de mare număr ca răsăritenii. I se atrase luarea-aminte că erau acum mai 
mulți episcopi apuseni la Constantinopole decât se găsiseră la alte sinoade ecumenice. 
Greutatea scornită de Vigilie probează că el nu se credea în drept a da, prin prezenţa sau 
delegaţia sa, caracterul de ecumenicitate unui sinod, după cum se pretinde astăzi la 
Roma. Cu toate acestea, Vigilie trimise sinodului avizul său asupra celor Trei Capitole 
şi se împrotivi la osândirea lor. Sinodul nu ținu nici o seamă de împrotivirea lui, cercetă 
cele trei scrieri cu îngrijire, osândindu-le doctrina ca protivnică sinoadelor de mai 
înainte, şi anume celui de la Chalcedon, care a fost cu solemnitate recunoscut ca 
ecumenic, cu acelaşi titlu precum cele de la Nicea, Constantinopole şi Efes. 


Mai înainte de a da hotărârea sa, sinodul reînnoi demersurile sale pe lângă 
Vigilie. „Prea evseviosul Vigilie”, zice el[204], „aflându-se în acest oraş, a luat parte la 
tot ce s-a grăit atingător de cele Trei Capitole, şi le-a lepădat de mai multe ori prin viu 
grai şi prin scris. Apoi a primit, în scris, ca să vină la sinod spre a le cerceta acolo 
împreună cu noi, ca să se dea o hotărâre obştească. Împăratul, după învoirile noastre, 
îndemnându-ne a ne aduna, noi am fost datori să rugăm pe Vigilie să-şi împlinească 
făgăduinţa, punându-i înainte pilda apostolilor cari, deşi plini de Sfântul Duh fiecare în 
parte, şi neavând nevoie de multă întrebare, totuşi nu voiră a răspunde la întrebarea 
« dacă trebuia a tăia împrejur neamurile » decât după ce s-au adunat şi au sprijinit 
părerile lor prin locuri din Sfânta Scriptură. Părinții cari au ținut odinioară cele patru 
sinoade au urmat pildele cele vechi şi au hotărît împreună chestiunile privitoare la 
eretici; căci nu e alt mjloc de a cunoaşte adevărul în chestiunile de credință. După 
Scriptură, fiecare are nevoie de ajutorul fratelui său; şi când doi sau trei sunt adunaţi în 
numele lui lisus Hristos, El este în mijlocul lor. Noi am chemat deci adeseori pe Vigilie, 
şi împăratul i-a trimis dregători întru acelaşi scop; cu toate acestea, el a făgăduit doar că 
va da părerea sa cu privire la cele Trei Capitole doar în particular. Ascultând acest 
răspuns, noi am socotit ceea ce zice Apostolul: că fiecare va da seamă pentru sine Lui 
Dumnezeu şi, pe de altă parte, ne-am temut de judecata de care sunt amenințați aceia ce 
smintesc pe fraţii lor.“ 


Sinodul spune apoi tot ce a făcut pentru cercetarea celor Trei Capitole; el le 
condamnă, proclamând respectul său pentru Sinodul de la Chalcedon. 


Prin această înțeleaptă hotărâre, Sinodul al Cincilea Ecumenic a dezmințit 
învinuirile răspândite de nişte oameni pătimaşi printre apuseni, privitor la relele 
dispoziţii ale celor mai mulți dintre membrii săi şi răspunse totodată pretextelor de care 
se slujeau protivnicii sinodului de la Chalcedon pentru a nu primi hotărârile acestei 
sfinte adunări. Astfel el a lucrat puternic la alinarea discordiulor. 


Vigilie înțelese că a greşit luând apărarea unei doctrine rele, sub pretextul 
respectului pentru Sinodul de la Chalcedon. Şase luni după închiderea sinodului, el 
scrise patriarhului Constantinopolei, Evtihie, o scrisoare în care mărturiseşte că a 
păcătuit împrotiva dragostei, despărțindu-se de fraţii săi. El adaugă că nu trebuie să ne 
ruşinăm a ne întoarce la calea dreaptă când cunoaştem adevărul. „Cercetând”, zice el, 
„afacerea celor Trei Capitole, le-am găsit vrednice de osândă.“ Apoi se rosteşte în 
contra celor ce le susțin şi leapădă propriile sale scrieri făcute spre a le apăra. A publicat 
apoi un lung memoriu pentru a dovedi că cele Trei Capitole conţineau o doctrină 

rea[205] şi a reintrat în comuniune cu cei pe care îi anatematizase mai înainte, 
restabilindu-se pacea. 


Sinodul al Cincilea Ecumenic nu a fost nici convocat nici prezidat de către 
episcopul Romei, deşi acesta se găsea în oraşul unde se ținea adunarea. Şedinţele avură 
loc nu numai fără acest episcop, ci chiar în contra lui. Totuşi hotărârea sinodului a fost 
privită drept canonică, şi papa însuşi se supuse ei, după oarecari dificultăți ce-şi aveau 
izvorul în necunoaşterea faptelor. Apusul se uni cu sinodul astfel adunat, fără papa şi în 
contra papei, şi adunarea căpătă astfel caracterul său de ecumenicitate. 


Toate împrejurările acestui mare fapt din istoria bisericească probează în chip 
vădit că în veacul al şaselea nu erau cunoscute nici măcar la Roma pretinsele 
prerogative ce se atribuie astăzi Papalității. 


Discuţiile ce au avut loc la sfârşitul acestui veac între loan Postnicul, urmaşul lui 
Evtihie pe scaunul Constantinopolei, şi papa Grigorie cel Mare, arată în chip vădit 
acelaşi adevăr. 


Am arătat deja că titlul de ecumenic fusese dat prin onoare episcopului Romei în 
sinodul de la Chalcedon; că papa Felix se silise a da scaunului său titlul de catholic în 
acelaşi înțeles; şi că nişte călugări răsăriteni numiseră pe papa Agapit patriarh ecumenic. 
La Constantinopole se ţinea socoteală fără îndoială de aceste antecedente. Împărații 
țineau a înălța pe patriarhul acestei capitale, pe care ei o numeau noua Romă, la acelaşi 
grad de onoare ca şi cel al Vechii Rome, lăsându-i însă rangul al doilea doar sub 
raportul vechimii. Deci împăratul Mavrichie dădu lui loan Postnicul titlul de patriarh 
ecumenic. 


Papa Pelaghie al II-lea, apoi următorul său, Grigorie cel Mare, protestară contra 
acestui titlu. Grigorie scrise atunci renumitele scrisori ce osândesc într-un chip foarte 
hulitor Papalitatea modernă. Vom da din ele câteva rânduri. 


La începutul episcopatului său, Grigorie adresă o scrisoare duhovnicească 
patriarhilor loan al Constantinopolei, Evloghie al Alexandriei, Grigorie al Antiohiei, 
Joan al Ierusalimului şi lui Anastasie, vechi patriarh al Antiohiei, prietenul său. Dacă s- 
ar fi considerat şeful şi suveranul Bisericii de drept divin, el s-ar fi adresat desigur 
patriarhilor ca unor subordonați; s-ar găsi în această circulară oarecari urme ale 
superiorității sale. Este însă cu totul altminteri. În circulară el stăruie îndelung asupra 
datoriilor episcopatului şi nici cugetă măcar a vorbi de drepturile ce i-ar fi conferit 
demnitatea sa. El insistă cu deosebire asupra datoriei episcopului de a nu se lăsa a fi 
înlănţuit de grija lucrurilor din afară şi sfârşeşte circulara sa făcându-şi mărturisirea de 
credință, spre a proba că era în comuniune cu toți patriarhii, şi prin ei cu toată 
Biserica.[206] Această tăcere a Papei Grigorie asupra pretinselor drepturi ale Papalității 
e deja foarte semnificativă prin sine însăşi, şi teologii romani s-ar găsi în impas vrând să 
o explice. Ce ar putea ei deci opune scrisorilor din care avem să traducem câteva 
extracte, şi în care papa Grigorie condamnă în modul cel mai expres ideea fundamentală 
ce ei ar voi să ne dea despre Papalitate, adică caracterul universal al autorității sale? 


Grigorie către loan, Episcopul Constantinopolei: 
„Frăția Voastră îşi aduce aminte de pacea şi frățeasca unire de care se bucura 


Biserica când ați fost ridicat la vrednicia arhierească. Nu înţeleg deci cum aţi cutezat a 
urma duhului îngâmfării şi aţi încercat a lua un titlu care poate pricinui sminteală în 

sufletul tuturor fraţilor. Mă mir despre aceasta, cu atât mai mult cu cât îmi aduc aminte 
că aţi fugit, neprimind episcopatul. Cu toate acestea, astăzi voiți a-l exercita ca şi cum 
ați fi alergat înaintea lui, sub stăpânirea unor dorințe ambiţioase. Voi care ziceaţi sus şi 
tare că erați nevrednic de episcopat, de abia aţi fost ridicat şi, disprețuind pe frații 
Voştri, ați ambiţionat a avea singur titlul de episcop. Pelaghie, cel dinaintea mea, de 
sfântă amintire, adresase Sanctității Voastre observaţii foarte aspre în aceasta privinţă. 
El a respins, din pricina titlului trufaş şi îngâmfat ce ați luat, actele sinodului pe care 1- 
ați adunat în cauza fratelui nostru şi împreună episcop Grigorie, şi a oprit de a mai 
comunica cu voi pe arhidiaconul pe care-l trimisese, după obicei, la curtea împăratului. 
După moartea lui Pelaghie, fiind ridicat, cu toată nevrednicia mea, la cârma 
Bisericii[ 207], am avut grijă a îndemna pe Frăția Voastră, nu prin scris, ci prin viu grai, 
mai întâi prin trimişii mei[208], apoi prin mijlocirea fiului nostru duhovnicesc, diaconul 
Savinian, ca să părăsiţi o asemenea părere de sine-vă. Am oprit pe acest din urmă de a fi 
în comuniune cu voi dacă aţi refuza să ascultați cererea mea, spre a însufla Sanctităţii 
Voastre ruşinea de ambiția Voastră, înainte de a merge prin căile canonice dacă ruşinea 
nu v-ar vindeca de o trufie pe atât de lumeaţă, pe cât şi vinovată. După cum, înainte de a 
tăia cangrena, trebuie a pipăi cu blândeţe rana, vă rog, vă cer, stărui cu cea mai mare 
blândeţe ce îmi este cu putinţă ca Frăția Voastră să Vă împrotiviți tuturor linguşitorilor 
cari vă dau un titlu greşit, şi să nu consimţiţi a Vă atribui un titlu pe atât de nebunesc pe 
cât şi trufaş. Într-adevăr plâng; şi din adâncul inimii pun pe seama păcatelor mele faptul 
că fratele meu nu a voit a urma smerenia, el care n-a fost aşezat în vrednicia episcopală 
decât pentru a readuce sufletele altora la smerenie; că acel ce învaţă pe alții adevărul, n- 
a voit nici el însuşi a-l învăţa, nici a consimţi, cu toate rugăciunile mele, ca să iau eu 
sarcina aceasta.” 


„Cugetaţi deci, vă rog, că prin această cutezătoare încredere în sine pacea 
Bisericii întregi este turburată, şi că sunteți vrăjmaşul harului ce s-a dat tuturor 
deopotrivă. Cu cât veţi creşte în acest har, cu atât veţi fi mai umil în ochii voştri; şi veți 
fi cu atât mai mare, cu cât veți fi mai depărtat de a hrăpi acest titlu extravagant şi trufaş. 
Veţi fi cu atât mai bogat, cu cât veți căuta mai puţin a despoia pe frații voştri în folosul 
vostru. Deci, prea iubite frate, iubiţi smerenia din toată inima voastră; căci ea este cea 
care păstrează unirea între frați, şi care păstrează unitatea în Sfânta Biserică 
Sobornicească. 


„Când apostolul Pavel a auzit pe oarecari credincioşi zicând: Eu sunt al lui 
Pavel, eu al lui Apollo, iar eu al lui Petru, nu a putut să privească, fără groază, cum se 
sfâşia trupul Domnului, alipindu-i-se mădularele la mai multe capete, şi a strigat: Au 
doară Pavel s-a răstignit pentru voi? Sau în numele lui Pavel v-aţi botezat? Dacă el nu 
voia ca mădularele trupului Domnului să fie alipite bucăţică cu bucăţică la alte capete 
decât al lui Hristos, deşi acele capete erau ale apostolilor, voi ce veți răspunde lui 
Hristos, care este capul Bisericii universale, ce-i veţi zice la judecata cea de pe urmă, 
voi care, prin titlul vostru de universal, voiţi a îngenunchia toate mădularele sale? Pe 
cine, spuneți-mi vă rog, pe cine urmaţi prin acest titlu nepotrivit, dacă nu pe acela care, 
dispreţuind leghioanele îngerilor ce erau tovarăşii săi, se sili a se urca în vârf, ca să nu 
se supună nimănui şi să fie singur mai presus de ceilalți, zicând: în cer mă voi sui, 
deasupra stelelor cerului voi înălța scaunul meu, şedea-voi pre muntele cel înalt, preste 
munții cei înalți cari sunt spre miazănoapte. Sui-mă-voi deasupra norilor, fi-voi 
asemenea celui Prea Înalt? 


„Ce sunt fraţii voştri, toți episcopii Bisericii soborniceşti, dacă nu stelele 


cerului? Viaţa lor şi învățătura lor strălucesc, într-adevăr, printre păcatele şi greşalele 
oamenilor, ca stelele întru întunericul nopții. Când, printr-un titlu ambițios, voiți a vă 

înălța mai presus de ei, şi a înjosi titlul lor față de al vostru, ce ziceți alta, dacă nu aceste 
cuvinte: „În cer mă voi sui, deasupra stelelor cerului voi înălța scaunul meu”? Au nu 
sunt toți episcopii norii cari varsă ploaia învăţăturii, şi cari sunt brăzdați de fulgerele 
faptelor lor celor bune? Frăția Voastră dispreţuindu-i, silindu-vă a-i pune la picioarele 
Voastre, ce ziceţi alta, de nu acest cuvânt al vechiului vrăjmaş: „Sui-mă-voi deasupra 
norilor”? Eu unul, când văd toate acestea cu ochii plini de lacrimi, mă tem de judecăţile 
cele tainice ale lui Dumnezeu; lacrimile mele curg în şiroaie, suspinurile mele ies din 
inimă, pentru că Stăpânul meu loan, un om atât de sfânt, de o atât de mare înfrânare şi 
smerenie, amăgit prin linguşirile oamenilor săi a putut a se înălța până la o aşa treaptă a 
îngâmfării încât, prin dorirea unui titlu nepotrivit, se sileşte a fi asemenea aceluia care, 
vrând a fi din mândrie asermenea cu Dumnezeu, pierdu harul asemănării dumnezeieşti 
ce îi fusese dat, şi care pierdu adevărata fericire pentru că râvni o slavă deşartă. Petru, 
cel dintâi dintre apostoli şi mădular al Bisericii celei sfinte şi universale, Pavel, Andrei, 
loan — au nu sunt ei capii oarecăror popoare? Şi cu toate acestea, toți sunt mădulare 
sub un singur cap. Şi ca să zic în scurt, sfinţii înainte de lege, sfinţii sub lege, sfinții sub 
har, au nu alcătuiesc ei toți trupul Domnului? Au nu sunt ei mădulare ale Bisericii? Şi 
niciunul dintre ei n-a voit a fi numit universal. Recunoaşteţi deci, Fericirea Voastră, cât 
vă îngâmfaţi în sine-vă când revendicaţi un titlu ce nici unul n-a avut cutezanța a şi-l 
însuşi! 


„Frăția Voastră o ştie: oare nu preacinstitul Sinod de la Chalcedon a dat 
onorificul titlul de universal episcopilor acestui scaun apostolic, al căruia, din voinţa lui 
Dumnezeu, sunt slujitor? Şi totuşi nici unul n-a voit a îngădui ca să i se dea acest titlu; 
nici unul nu şi-a atribuit acest titlu cutezător, temându-se ca nu cumva, atribuindu-şi o 
cinste deosebită în vrednicia episcopatului, să nu pară a o refuza tuturor fraţilor. 


„(...) Domnul, vrând a rechema către smerenie inimile încă slabe ale ucenicilor 
săi, le-a zis: Dacă cineva vrea să fie întâi între voi, să fie cel mai mic dintre toți; ceea ce 
ne face a cunoaşte lămurit că cel într-adevăr înălțat este acela care se smereşte în 
cugetările sale. Să ne termem deci de a fi din numărul acelora cari caută locurile întâi în 
sinagoguri, închinăciunile prin târguri, şi cari iubesc a fi numiţi învăţători între oameni. 
Căci Domnul a zis ucenicilor săi: Nu vă numiţi învăţători, căci nu aveţi decât un singur 
învățător, şi voi sânteți toți frați. Nici vă numiţi părinți, căci nu aveţi decât un Părinte. 


„Ce veţi zice deci, prea iubite frate, la înfricoşata judecată cea de apoi, voi care 
doriți nu numai a fi numit Părinte, ci încă Părinte universal al lumii? Luaţi aminte deci 
la relele însuflări; fugiţi de tot sfatul smintitor. Cu neputinţă este, într-adevăr, să nu vie 
smintelele dar, cu toate acestea, vai aceluia prin care vin. În urma titlului vostru viclean 
şi plin de slavă deşartă, Biserica e dezbinată şi inimile tuturor fraților sunt întru 
sminteală. 


„(...) Am căutat o dată şi de două ori, prin trimişii mei şi prin vorbe smerite, a 
îndrepta păcatul ce s-a săvârşit împrotiva Bisericii întregi; astăzi scriu eu însumi. Nu am 
lăsat nimic din ceea ce smerenia îmi cerea să împlinesc ca o datorie. De nu voi culege 
din certarea mea decât dispreţ, nu-mi va rămânea decât mijlocul de a apela la Biserică.“ 


Din această primă scrisoare a papei Grigorie cel Mare se vede: 1. că autoritatea 
bisericească ţine de episcopat, iar nu de cutare episcop, oricât de înalt ar fi rangul său în 
ierarhia bisericească; 2. că nu apăra cauza sa particulară contra lui loan al 
Constantinopolei, ci cauza întregii Biserici; 3. că nu avea dreptul a judeca el însuşi 
această cauză, ci trebuia să o supună Bisericii; 4. că titlul de episcop universal este 
contrar cuvântului lui Dumnezeu, plin de slavă deşartă şi viclean; 5. că nici un episcop, 

cu toată înălțarea rangului său în ierarhia bisericească, nu poate pretinde o autoritate 
universală, fără a ataca drepturile episcopatului întreg; 6. că nici un episcop în Biserică 
nu se poate pretinde părinte al tuturor creştinilor, fără să-şi atribuie un titlu contrar 
evangheliei, plin de slavă deşartă şi viclean. 


După ce loan al Constantinopolei primi de la Împăratul titlul său de universal, 
Grigorie scrise scrisoarea următoare către principe[ 209]: 


„Prea evseviosul nostru stăpân lucrează cu înțelepciune căutând a săvârşi pacea 
Bisericii, pentru a ajunge să redea pacea împărăției sale, bine vrând a îndemna pe preoți 
la înţelegere şi la unire. O doresc cu ardoare şi, pe cât îmi stă în putinţă, ascult de 
preînălțatele voastre porunci. Însă fiindcă nu e vorba de pricina mea, ci de a lui 
Dumnezeu; fiindcă nu eu singur sunt turburat, ci toată Biserica este răscolită; fiindcă 
canoanele, preacinstitele sinoade şi poruncile Domnului Nostru lisus Hristos însuşi sunt 
lovite prin născocirea unui oarecare cuvânt trufaş şi plin de slavă deşartă, tăiați, 
preaevsevioase Stăpâne, acest rău, şi dacă bolnavul se va împrotivi, strângeți-l în 
legăturile autorităţii Voastre imperiale. Înlănțuind astfel de lucruri, veţi da libertate 
întregii obşti, şi prin tăieri de acest fel veţi micşora răul din imperiul vostru. 


„Toţi cei ce au citit Evanghelia ştiu că purtarea de grijă a întregii Biserici a fost 
încredinţată de către însuşi Domnul, Sfântului Petru, cel întâi dintre apostoli. Într- 
adevăr, lui i s-a zis: Petre, mă iubeşti tu? Paşte oile mele. Lui i s-a zis: Satana a cerut să 
te cearnă ca grâul; dar vezi, m-am rugat pentru tine ca să nu piară credința ta; iar tu 
oarecând întorcându-te, întăreşte pre fraţii tăi. Şi i s-a zis încă: Tu eşti Petru, şi pre 
această piatră voi zidi Biserica mea, şi porţile iadului nu o vor birui pre dânsa; şi îţi voi 
da ţie cheile împărăției cerurilor; şi oricâte vei lega pre pământ vor fi legate şi în cer, şi 
oricâte vei dezlega pre pământ, vor fi dezlegate şi în cer. El dar a primit cheile 
împărăției cereşti; puterea de a lega şi dezlega i-a fost dată lui, şi i s-a încredinţat 
purtarea de grijă a întregii Biserici şi întâietatea, şi cu toate acestea el nu s-a numit 
apostol universal. Însă acel loan, om preasfânt şi fratele meu întru preoţie, se sileşte a 
lua titlul de episcop universal! Sunt nevoit a striga şi a zice: O timpuri! O moravuri!” 


Nu voim a lăsa să treacă aceste cuvinte ale Sfântului Grigorie fără a face să 
reiasă din ele toată importanţa. Precum vedem, marele dascăl înţelege textele din 
Evanghelie privitoare la Sf. Petru în sensul cel mai favorabil acestui apostol. EI înalță pe 
Petru ca având întâietatea în colegiul apostolic, ca fiind însărcinat de către însuşi 
Domnul cu purtarea de grijă a întregii Biserici. Ce conchide el din aceasta? De când 
papii au abuzat de textele ce el citează, pentru a-şi atribui în Biserică o autoritate 
universală şi absolută, se ştie cum raţionează ei. Dânşii dau mai întâi cuvintelor 
evanghelice înţelesul cel mai larg, cel mai absolut, şi le aplică apoi lor înşile, în calitate 
de urmaşi ai Sfântului Petru. Papa Grigorie lucrează cu totul altminteri; el apropie de 
prerogativele lui Petru smerenia sa, care l-a oprit de a-şi însuşi o autoritate universală; el 
cugetă chiar atât de puţin a se da drept moştenitorul lui Petru, încât nu citează pilda 
acestui apostol decât spre a înfrunta pe loan al Constantinopolei şi pe toți aceia cari în 
Biserică ar vrea să-şi atribuie o autoritate universală. El atacă deci, prin pilda Sfântului 
Petru, autoritatea ce papii şi-au însuşit în numele Sfântului Petru şi ca următori ai 
Sfântului Petru ! 


Papa Grigorie continuă: 

„(...) Au doară, prea evseviosule stăpâne, pricina mea apăr în această 
împrejurare? Au doară de o nedreptate particulară voiesc a-mi răzbuna? Nu, e vorba de 
pricina Atotputernicului Dumnezeu, de pricina Bisericii universale. 


„Cine este acela care, împrotiva preceptelor Evangheliei şi a hotărârilor 
canoanelor, are cutezanţa a hrăpi un nou titlu? Să dea Dumnezeu să nu fie decât unul 
care, fără a voi să micşoreze pe ceilalţi, să dorească a fi el însuşi universal!... 


„Biserica Constantinopolei a dat episcopi cari au căzut în adâncul ereziei şi chiar 
au devenit ereziarhi. De acolo a ieşit Nestorie care, cugetând că ar fi două feţe 
(persoane) în lisus Hristos, mijlocitorul între Dumnezeu şi oameni, pentru că nu credea 
că Dumnezeu se poate face om, s-a coborit astfel până la rătăcirea iudeilor. De acolo a 
ieşit Machedonie, care tăgăduia că Sfântul Duh este Dumnezeu deoființă cu Tatăl şi cu 
Fiul. Dacă deci hrăpeşte cineva în Biserică un titlu ce cuprinde în el pe toţi credincioşii, 
atunci Biserica universală — o, blasfemie! — va cădea cu dânsul, fiindcă se numeşte pe 
sine universalul. Să lepădăm deci toți creştinii acest titlu hulitor, acest titlu care răpeşte 
cinstea preoțească tuturor preoților, de îndată ce e nebuneşte uzurpat de către unul 
singur. 


„Un lucru este sigur, că acest titlu a fost dat pontifului roman de către 
preacinstitul Sinod de la Chalcedon, pentru a onora pe preafericitul Petru, verhovnicul 
apostolilor. Dar nici unul din ei n-a primit a se sluji de acest titlu deosebit, temându-se 
ca nu cumva, dacă s-ar da ceva deosebit unuia singur, toți preoții să fie lipsiţi de cinstea 
ce li se cuvine. Cum de oare, atunci când noi nu râvnim la slava unui titlu ce ni s-a 
oferit, un altul are îndrăzneala de a-l lua, când nu i s-a dat de nimeni?“ 


Acest pasaj al papei Grigorie este foarte vrednic de luare aminte. El afirmă mai 
întâi că cinstea de a fi numiţi universali a fost oferită episcopilor Romei de către un 
sinod; oare sinodul ar mai fi făcut acest lucru întru cinstirea acelor episcopi, dacă ar fi 
crezut că ei aveau de drept divin o autoritate universală? Grigorie ne mai asigură că 
sinodul a voit să cinstească pe episcopii Romei întru cinstirea Sfântului Petru; el nu 
credea deci că autoritatea universală le-ar veni ca o moştenire de la acest apostol. 
Biserica Romei cu dreptate se proslăveşte prin Sf. Petru, pentru că el a făcut-o vestită 
prin mucenicia sa. Deci întru pomenirea acestei mucenicii şi pentru a cinsti pe cel întâi 
dintre apostoli, Sinodul Ecumenic din Chalcedon ar fi oferit episcopilor Romei un titlu 
onorific. Cum se unesc aceste fapte constatate de papa Grigorie cu pretențiile 
episcopilor actuali ai Romei, cari se cred învestiţi de drept divin, nu numai cu titlul de 
epscop universal, de părinte obştesc al credincioşilor, ci şi cu o suveranitate universală? 


Aceste scrisori ale papei Grigorie sunt documente nerecuzabile, care atestă că 
Biserica Universală s-a mişcat de îndată ce a văzut ivindu-se în sânul său prima licărire 
a unei puteri universale, rezidând într-un singur episcop. Biserica întreagă a înţeles că o 
astfel de autoritate nu se putea stabili fără ca întreg episcopatul să fie lipsit de drepturile 
sale; într-adevăr, după aşezământul dumnezeiesc  ocârmuirea Bisericii este 
sobornicească (sinodală); deci autoritatea nu poate sta decât în corpul păstorilor legitimi, 
iar nu într-un păstor particular. Nu se poate cineva pronunța pentru autoritatea 
universală a unuia singur, fără a distruge principiul dumnezeiesc al orânduirii Bisericii. 


Acest adevăr reiese cu evidență din scrierile papei Grigorie cel Mare. 


El scrise tot asupra acestui subiect lui Evloghie, episcopul Alexandriei, şi lui 
Anastasie, episcopul Antiohiei. El le spune: „Acum opt ani, pe când viețuia încă 

predecesorul nostru Pelaghie, de sfântă amintire, confratele nostru şi împreună episcop 
Ioan, luând prilej dintr-o altă afacere, adună un sinod în oraşul Constantinopole şi se sili 
a lua titlul de universal; de îndată ce predecesorul meu avu cunoştinţă despre aceasta, 
trimise scrisori prin care, în puterea autorităţii Sfântului Apostol Petru, casă actele 
acestui sinod.” 


Teologii romani au abuzat într-un chip straniu de acest pasaj în favoarea 
sistemului lor. Dacă ei l-ar fi comparat cu celelalte texte ale papei Grigorie, relative la 
acelaşi subiect, şi cu întregul doctrinei sale, s-ar fi convins de două lucruri: 1. că 
Grigorie nu înțelegea aici decât întâietatea acordată episcopului Romei de către sinoade, 
din cauza vredniciei scaunului său, proslăvit prin mucenicia Sfântului Petru, cel întâi 
dintre apostoli; 2. că nu era vorba, în sinodul de la Constantinopole, decât de o afacere 
particulară, privitoare la disciplină, şi în care preotul învinuit făcuse recurs la Roma. 
Episcopul Romei, Pelaghie, era deci judecător în ultima instanţă în această afacere; el 
era judecător în ultima instanţă în virtutea întâietăţii acordate scaunului său; această 
întâietate fusese acordată scaunului său din cauza Sfântului Petru; Sinodul de la 
Chalcedon, pentru a cinsti pe Sf. Petru, oferise de asemenea episcopilor Romei titlul de 
universali, după cum ne-o spune papa Grigorie. Însă e departe de la aceasta până la o 
suveranitate de drept divin, care să aparțină papilor prin succesiune de la Sf. Petru. 
Romanii au văzut toate acestea în textul de mai sus al papei Grigorie, dar au evitat cu 
îngrijire a mai cita celelalte texte, care determină înţelesul celui din urmă şi ne fac a 
cunoaşte adevărata doctrină a acestui papă. Metoda a fost adeseori folosită în citările 
lor, împrumutate ori de la sinoade, ori de la Părinții Bisericii, aşa cum am dovedit. 


Papa Grigorie adaugă: 


„După cum bine ştie Fericirea Voastră, pe care vă venerez într-un mod deosebit, 
titlul de universal a fost oferit de către sfântul Sinod din Chalcedon episcopului 
scaunului apostolic, al căruia slujitor sunt prin harul lui Dumnezeu. Dar nici unul din 
predecesorii mei n-a voit a se sluji de acest cuvânt necuvios, pentru că, într-adevăr, dacă 
un patriarh este numit universal, se ridică celorlalți titlul de patriarh. Departe, foarte 
departe de tot sufletul creştin voinţa de a hrăpi ceva care să poată micşora, câtuşi de 
puţin, cinstea fraţilor săi! Când noi refuzăm o cinstire ce ne-a fost oferită, cugetați cât 
este de infam a o vedea hrăpindu-se cu silnicie de către un altul.” 


Teologii romani s-au ferit mult de a atrage luarea aminte asupra acestui pasaj, în 
care papa Grigorie se consideră ca un patriarh, egal celorlalți patriarhi; în care el zice 
lămurit că, dacă unul din patriarhi se pretinde universal, ceilalți, prin aceasta chiar, nu 
mai sunt patriarhi. Această doctrină se potriveşte foarte bine cu aceea a întâietății 
acordate patriarhului Romei din cauza Sfântului Petru şi în amintirea muceniciei suferite 
la Roma de întâiul dintre apostoli; dar poate ea să se acorde cu o suveranitate universală, 
venind de drept divin episcopilor Romei prin Sf. Petru, pretinsul lor predecesor? 
Evident că nu. 


Sf. Grigorie continuă a expune o doctrină opusă actualului sistem papal: 


„Pentru aceasta”, zice el, „Fericirea Voastră să nu dea nimănui, în scrisorile sale, 
titlul de universal — ecumenic — pentru a nu se lipsi de ceea ce i se cuvine, oferind 
altuia o cinste ce nu i se cuvine. În ce mă priveşte, deși sunt despărţit de voi prin lunga 
depărtare de pământ şi de mare, vă sunt cu toate acestea strâns unit cu inima. Am 
încredere că şi simțămintele Fericirii Voastre sunt tot astfel pentru mine; deci de mă 
iubiţi precum vă iubesc eu, spațiul nu ne mai desparte. Să mulțumim deci acelui grăunte 

de muştar, care era într-adevăr mic şi neînsemnat la înfăţişare, dar care, întinzând în 
toate părțile ramurile sale ieşite din aceeaşi rădăcină, s-a făcut sălaş tuturor pasărilor 
cerului! Să mulțumim de asemenea aluatului care, întocmit din trei măsuri de făină, a 
format în unitate masa întreagă a neamului omenesc. Să mulțumim iarăşi pietricelei 
care, dezlipită fără silă din munte, a cuprins toată faţa pământului, şi care s-a întins până 
la măsura de a face din neamul omenesc, adus la unitate, trupul Bisericii universale, 
făcând chiar ca deosebirea feluritelor părți să slujească la a strânge din nou legăturile 
unității! 


„Din aceasta urmează că nu suntem depărtaţi de voi, fiindcă suntem una în Cel 
ce este pretutindeni. Să-i mulţumim dar pentru că a nimicit duşmăniile într-atâta încât, 
prin întruparea sa, nu a mai fost în tot universul decât o singură turmă şi un singur staul, 
sub un singur păstor, care este EI Însuşi. Să ne aducem aminte totdeauna de aceste 
încunoştiințări ale propovăduitorului adevărului: Siliţi-vă a păzi unitatea duhului întru 
legătura păcii (Efes. 4, 3). Pacea să urmaţi cu toții şi sfinţenia, fără de care nimeni nu va 
vedea pre Domnul (Evrei 12, 14). Acelaşi zicea către ucenicii săi: De este cu putință, cât 
atârnă de la voi, cu toţi oamenii aveți pace (Romani 12, 18). El ştia că cei buni nu 
puteau avea pace cu cei răi; pentru aceasta a zis mai întâi, precum ştiţi: De este cu 
putință. 


Să ne oprim un moment asupra acestui pasaj din scrisoarea papei Grigorie. Nu 
este oare vrednic de luat aminte că, vorbind de Biserică ca de o singură turmă sub 
cârmuirea unui singur păstor, care este lisus Hristos, el zice lămurit că lisus Hristos este 
singurul păstor văzut al Bisericii sau, ceea ce e acelaşi lucru, că este păstorul ei în 
omenitatea sa, în trupul său, după înţelesul tare al expresiei in carne sua? Au nu prin 
aceasta se exclude toată ideea de păstor universal, care să înlocuiască şi să reprezinte pe 
Isus Hristos? Au nu se distrug, prin urmare, cu un singur cuvânt toate pretențiile 
Papalității moderne şi se reduce adevărata Papalitate la o întâietate stabilită de Biserică? 


Luăm aminte iarăşi că papa Grigorie, citând Epistola către Romani, numeşte pe 
aceşti romani ucenicii Sfântului Pavel. Sf. Pavel n-a scris epistola sa către creştinii din 
Roma decât în anul 58 de la lisus Hristos; nu erau atunci la Roma decât puţini creştini, 
cari nu formau Biserica propriu zisă, şi care se adunau la unul dintre ei, anume Acvila. 
Ei veniseră la Roma din diferite ţări, creştinate de Sf. Pavel; pentru aceasta papa 
Grigorie îi numeşte ucenicii acestui apostol. Ei îi scriseră, rugându-l să vină să-i viziteze 
şi să-i înveţe. Pavel le răspunse prin epistola sa, în care le făgădui că va binevesti şi la 
Roma. El s-a dus acolo după doi ani. Găsi acolo iudei cari încă nu cunoşteau pe creştini 
decât din nume, cari, prin urmare, nu fuseseră încă creștinați de Sf. Petru, apostolul lor 
special. Pavel întemeie o Biserică la Roma şi puse episcop pe Linus, ucenicul său, pe 
care Tertullian, Sf. Irineu şi Evsevie îl numără ca cel întâi episcop al Romei, după cum 
am văzut mai sus. 


Înaintea acestor fapte, ce ajunge a fi pretinsul episcopat al Sfântului Petru la 
Roma, pe care ultramontanii îşi sprijină toate sistemele lor? E vădit că Sf. Petru n-a 
venit la Roma decât cu puţin timp înainte de a suferi mucenicia. Aşadar pe temeiul 
muceniciei celui întâi dintre apostoli, iar nu din pricina episcopatului său la Roma, 
acordară sinoadele, precum acelea de la Chalcedon şi de la Sardica, privilegii speciale 
episcopului Romei. 


De aceea, în scrisoarea sa către patriarhi, papa Grigorie nici nu caută a-şi însuşi, 


prin drept de moştenire apostolică de la Sf. Petru, o autoritate ce nu avea; ba încă cu 
dreptate face a se urca Biserica sa la Sf. Pavel, iar nu la Sf. Petru. Deci dacă într-un loc 

el numeşte autoritatea predecesorului său autoritatea Sfântului Petru, nu înţelege prin 
aceasta decât drepturile ce primiseră episcopii Romei de la sinoade pentru cinstirea lui 
Petru, care înălțase Biserica Romei prin moartea sa cea proslăvită. 


Oare se poate recunoaşte în scrisoarea papei Grigorie către patriarhi limbajul 
unui superior către subordonanţii săi? Grigorie, în calitatea sa de întâi episcop al 
Bisericii, de întâi între patriarhi, ia iniţiativa de a atrage luarea aminte celorlalți 
patriarhi, frații săi, asupra uzurpărilor unuia dintre ei; îi roagă a se uni cu el şi a se 
împrotivi la ceea ce el priveşte ca o nenorocire pentru întreg episcopatul, chiar pentru 
Biserica universală. El nu face cea mai uşoară aluzie la autoritatea superioară ce ar fi 
posedat-o; el nu apelează pentru aceasta decât la preceptele divine şi la canoane, contra 
unei uzurpări pe care o califică ca diavolică. Încă o dată, oare acesta poate fi limbajul 
unui şef, al unui monarh universal? Bineînţeles că nu. Nu poate citi cineva frumoasa 
scrisoare a papei Grigorie către patriarhii Antiohiei şi Alexandriei, fără a se încredința 
că Papalitatea, astfel cum se pretinde a fi astăzi de drept divin, îi era necunoscută; că el 
se ridică contra unor tendințe ce se pot privi ca primele încercări de jurisdicție 
universală; că el priveşte aceste prime încercări ca o întreprindere capabilă de a turbura 
Biserica, şi atentatorie la drepturile preoţiei întregi. El a dat poate prea multă importanță 
unui titlu curat onorific şi care nu izvora decât de la autoritatea imperială; însă dânsul 
vedea sub acest titlu o întreprindere anticanonică şi cele dintâi încercări de Papalitate 
universală. Ce ar zice el oare de Papalitatea de astăzi, cu toate pretenţiile moderne? S-ar 
arăta, cu dreptate, cel mai mare vrăjmaş al ei şi ar vedea în ea izvorul tuturor relelor de 
care e împovărată Biserica de atâtea veacuri. 


Patriarhul Alexandriei nerăspunzându-i, Grigorie îi scrise rugându-l să-i facă 
cunoscut părerea sa.[210] Între acestea, loan al Constantinopolei muri. Grigorie scrise 
îndată lui Chiriac, următorul acestui episcop, care îi trimise o scrisoare de comuniune. 
EI îl felicită pentru credinţa sa, însă stăruie din nou asupra titlului de universal, ce luase 
după pilda predecesorului său: 


„Noi vom avea într-adevăr pace între noi”, îi zice €l[211], „dacă veţi părăsi 
trufia unui titlu lumesc, după cuvântul Învăţătorului Neamurilor: O, Timothee, lucrul cel 
încredinţat ţie păzeşte, depărtându-te de glasurile deşarte (1 Tim. 6, 20). Într-adevăr este 
foarte nedrept ca aceia ce au ajuns a fi vestitorii smereniei să se împodobească cu un 
deşert titlu de trufie; propovăduitorul adevărului zicând: Iară mie să nu-mi fie a mă 
lăuda, fără numai în crucea Domnului nostru lisus Hristos (Galat. 6, 14), acela deci este 
cu adevărat slăvit, care se proslăveşte nu de puterea vremelnică, ci prin faptul că suferă 
pentru numele lui Hristos. Întru aceasta noi vă îmbrăţişăm din toată inima, întru aceasta 
vă recunoaştem de preot, dacă, respingând zădărnicia titlurilor, veţi ocupa un scaun 
sfânt cu o sfântă smerenie. 


„Căci noi ne-am fost smintit pentru un titlu vinovat; ne-am supărat pe voi pentru 
aceasta şi ne-am rostit cu îndrăzneală în această privință. Şi Frăția Voastră ştie că Cel ce 
este adevărul au zis că <<de îţi vei aduce darul tău la altar, şi acolo îţi vei aduce aminte 
că fratele tău are ceva asupra ta, lasă acolo darul tău înaintea altarului şi mergi mai întâi 
de te împacă cu fratele tău, şi atunci venind adu darul tău>> (Mat. 5, 23-24.) Astfel, deşi 
toată greşala se şterge prin jertfă, răul smintelii a cărui pricina e cineva este atât de 
mare, încât Domnul nu primeşte de la cel vinovat jertfa care de obicei iartă greşala. 
Grăbiţi-vă deci a curăți inima voastră de această sminteală, pentru ca să poată fi primită 
Domnului jertfa prinosului vostru.“ 

Grigorie, având prilej a scrie o a doua scrisoare lui Chiriac, revine asupra acestui 
subiect, fiind deosebit de însemnat pentru el: 


„Nu aş putea”, zice el[212], „să vă arăt în această scrisoare cât de legat este 
sufletul meu de dragostea voastră; însă mă rog ca Dumnezeu cel atotputernic, prin darul 
harului său, să adauge încă această unire între noi şi să nimicească orice prilej de 
sminteală, pentru ca sfânta Biserică, unită prin mărturisirea adevăratei credinţe, ale cărei 
legături sunt strînse prin simțămintele reciproce ale credincioşilor, să nu sufere nici o 
jignire din discuţiile ce preoţii ar putea avea între ei. Cât pentru mine, cu toate cele ce 
zic şi prin împrotivirea ce fac unor fapte îngâmfate, eu păstrez, mulțumită lui 
Dumnezeu, dragostea în fundul inimii mele, şi susținând îndeafară cerinţele dreptăţii, nu 
resping din lăuntrul meu pe acelea ale dragostei şi ale iubirii. 


„Plătiţi-mi şi voi cu întoarcere simțămintele mele, şi respectaţi drepturile păcii şi 
ale dragostei, pentru ca, rămânând uniţi în duh, să nu lăsăm să fie între noi nici o pricină 
de dezbinare. Vom putea mai cu lesnire dobândi harul Domnului, dacă ne vom înfăţişa 
înaintea lui cu inimi unite.” 


Chiriac nu fu mişcat nicidecum de îndulcitoarele îndemnuri ale lui Grigorie, care 
scrise după câtva timp patriarhului Antiohiei, spre a-i imputa prieteneşte că nu dă 
destulă luare aminte uzurpării fratelui lor din Constantinopole. Din această scrisoare se 
vede că patriarhul Antiohiei se temea să nu-şi atragă dizgrația împăratului dacă s-ar rosti 
contra patriarhului Constantinopolei. El scrise lui Grigorie, prietenul său, o scrisoare 
foarte măgulitoare. Dar marele papă îi răspunse[213|: „Fericirea Voastră, după cum văd, 
a voit ca scrisoarea sa să fie asemenea albinei care poartă miere şi ac, pentru a mă sătura 
de miere şi apoi a mă împunge. Dar am găsit aici prilej a cugeta asupra acestui cuvânt al 
lui Solomon: Mai vrednice de credință sunt ranele prietenului, decât sărutările cele de 
bună voie ale vrăjmaşului (Pilde 27, 6). 


„Cât pentru ceea ce-mi spuneți asupra titlului care m-a smintit, că trebuie să 
cedez, pentru că lucrul nu are însemnătate, şi împăratul mi-a scris tot asemenea. Ceea ce 
el mi-a zis în virtutea puterii sale, ştiu că voi mi-o ziceţi din iubire. Nu mă mir defel că 
aflu în scrisoarea voastră aceleaşi expresii ca în aceea a Împăratului, căci dragostea şi 
puterea au între ele multe raporturi: amândouă sunt în întâiul rang, şi vorbesc totdeauna 
cu autoritate. 


„Când am primit scrisoarea sinodală a fratelui nostru şi împreună episcop 
Chiriac, am crezut de datoria mea a nu întârzia să-i răspund, cu tot titlul lumesc ce lua în 
scrisoarea sa, temându-mă să nu turbur unitatea sfintei Biserici; cu toate acestea, am 
avut grijă a-i face cunoscută părerea mea privitoare la acest titlu măreț şi superstițios; 1- 
am spus că nu va putea avea pace cu noi dacă nu se va înfrâna a lua acest titlu trufaş, 
care nu este decât o născocire a celui întâi apostat. Nu trebuie dar să priviţi afacerea ca 
fiind fără însemnătate, pentru că dacă noi o vom îngădui, frângem credinţa întregii 
Biserici. Voi ştiţi că nu numai mulți eretici, dar şi ereziarhi au ieşit din Biserica 
Constantinopolei. Nemaivorbind de ocara adusă vredniciei Voastre, nu se poate tăgădui 
că dacă un episcop este numit universal, dacă acel universal cade, toată Biserica se 
dărâmă. Însă departe de mine ca să-mi plec urechea la o asemenea nebunie, la o 
asemenea uşurătate! Eu pun încrederea mea în Domnul cel atotputernic, care va împlini 
această făgăduinţă dată: Că tot cela ce se înalță, smeri-se-va (Luc. 14, 11).” 


Nu s-ar putea aprecia mai înțelept de cum a apreciat Grigorie cel Mare gravele 
neajunsuri ce ar putea rezulta pentru Biserică dintr-o autoritate centrală, care ar pretinde 

a o rezuma şi a o reprezenta. Omul, orice ar fi el, şi adeseori chiar din cauza înaltei 
dregătorii cu care e învestit, este supus greşalei; dacă el rezumă Biserica, Biserica cade 
cu dânsul. lată raționamentul papei Grigorie. El a prevăzut mult prea bine; iar Biserica 
Romană a căzut într-o mulţime de rătăciri, cu un papa care pretinde a o rezuma în 
persoana sa, fiindu-i personificarea infailibilă. 


Din fericire Biserica lui lisus Hristos nu este Biserica unei epoci, precum nici a 
unui loc, şi se poate osebi totdeauna prin mijlocul criteriului catholic, atât de neted 
formulat de către părinții Bisericii: Altminteri n-ar mai trebui să credem în făgăduințele 
lui Iisus Hristos; ar trebui să zicem într-un mod absolut ceea ce zicea papa Grigorie într- 
un mod relativ: Universalul a căzut, toată Biserica a căzut! 


Se zicea la curtea Constantinopolei că Grigorie nu făcea un război atât de 

straşnic titlului de universal decât din gelozie contra episcopului Romei noi şi pentru a-l 
înjosi. Împăratul şi Chiriac îi scriseră în acest sens, cu tot respectul cuvenit; însă 
Grigorie făcu pe Chiriac să înţeleagă că rău îl judecaseră. El trimise la patriarh şi la 
împăratul pe diaconul Anatolie, pentru a-i scoate din amăgire, şi-l însărcină cu scrisori 
pentru împărat şi pentru patriarh. El zise acestuia din urmă, după ce i-a mulțumit de 
vorbele sale măgulitoare[214]: „Trebuie ca nu numai prin vorbe, ci prin fapte, să-mi 
mărturisiţi mie şi tuturor fraţilor voştri strălucirea dragostei voastre, grăbindu-vă de a 
renunţa la un titlu trufaş care a fost pricină de sminteală pentru toate Bisericile. Împliniţi 
acest cuvânt: Siliţi-vă a păzi unitatea duhului întru legătura păcii. (Efes. 4, 3); şi iarăşi: 
nu dați nici o pricină protivnicului vostru spre ocară (1 Tim. 5. 14). Dragostea voastră 
va străluci dacă nu va exista dezbinare între noi pentru un titlu plin de slavă deşartă. lau 
martor, în curăția inimii mele, pe lisus, că nu vreau a pricinui sminteală nimănui, de la 
cel mai mic până la cel mai mare. Doresc ca toți să fie sus şi încărcaţi de cinste, numai 
ca acea cinste să nu răpească nimic din slava ce se cuvine lui Dumnezeu cel 
atotputernic. Într-adevăr, cine voieşte a fi cinstit împrotiva lui Dumnezeu nu este 
nicidecum cinstit înaintea ochilor mei... În această afacere, eu nu voiesc să jignesc pe 
nimeni; voiesc numai a apăra smerenia care place lui Dumnezeu şi pacea sfintei 
Biserici. Deci părăsiţi lucrurile ce s-au adăugat mai nou în acelaşi fel cum au fost 
aşezate, şi vom avea între noi pacea cea mai curată întru Domnul. Cum pot există 
legături bune între noi, dacă simțămintele noastre nu sunt decât vorbe şi dacă ne-am răni 
prin faptele noastre?“ 
În scrisoarea către Împăratul, Grigorie se sileşte a combate argumentul ce-l 
scoteau din mica însemnătate a acestui titlu onorific, căruia cei din Constantinopole 
pretindeau a nu-i da atâta preţ. „Rog Evlavia Voastră imperială”, zice el[215], „a lua 
bine seama că sunt lucruri uşoare, cari nu vatămă, dar că sunt şi altele foarte 
vătămătoare. Când va veni Antihrist şi se va numi pe sine Dumnezeu, acesta va fi un 
lucru cu desăvârşire deşert, dar care va fi foarte primejdios. Dacă nu voim a vedea în 
acest cuvânt decât numărul silabelor, nu vom găsi decât două (De-us); dar dacă am 
pricepe povara nedreptăţii acestui titlu, am găsi-o uriaşă. Eu zic, fără cel mai mic 
înconjur, că oricine se numeşte episcop universal sau doreşte acest titlu este, prin trufia 
sa, înainte-mergătorul lui Antihrist, pentru că el pretinde astfel a se înălța mai presus de 
ceilalți. Rătăcirea în care el cade vine de la o mândrie egală cu mândria lui Antihrist; 
căci, după cum acel Viclean ar voi a fi privit ca înălțat mai presus de ceilalți oameni, ca 
un Dumnezeu, tot aşa oricine doreşte a fi numit singur episcop se înalță pe sine mai 
presus de ceilalți.” 


Astăzi se învaţă, în numele Bisericii şi în favoarea episcopului Romei, acea 
doctrină pe care papa Grigorie o înfiera cu atâta energie. Partizanii Papalității învaţă în 

toată vremea că papa are o autoritate universală — fiind episcopul universal — că, la 
drept vorbind, este singurul episcop, izvorul de unde curge toată dregătoria bisericească, 
cuprinzându-se şi episcopatul, care nu este decât într-un chip indirect şi mijlocit de drept 
dumnezeiesc. 


Iată învăţătura ce ar vrea să ne-o dea ei astăzi ca învățătură catholică. Au nu ştiu 
modernii noştri inovatori că papa Grigorie cel Mare a privit o asemenea doctrină ca 
diavolică, şi că a numit mai dinainte Antihrist pe acel papă învestit cu un pretins 
episcopat universal? 


Papa Grigorie nu lua nici o hotărâre de seamă fără a o supune la cunoştinţa 
celorlalți patriarhi. 


El scrise deci celui din Alexandria şi celui din Antiohia, arătându-le cum s-a 
purtat el în privința noului patriarh al Constantinopolei. Evloghie, patriarhul 
Alexandriei, se convinse şi scrise lui Grigorie că nu va da mai mult episcopului 
Constantinopolei titlul de universal; dar, crezând că măguleşte pe Grigorie, pe care-l 
iubea şi care îi făcuse servicii în mai multe ocazii, el îi dădu acest titlu lui însuşi şi scrise 
că, dacă nu-l dădea episcopului Constantinopolei, era pentru a se supune poruncilor lui 
Grigorie. Acesta-i răspunse îndată, şi găsim în scrisoarea sa pasajul următor, care va 
arăta ce idee avea Grigorie despre autoritatea sa ca episcop al Romei: „Fericirea Voastră 
a avut grija să ne spună că, scriind unora, nu le va da mai mult nişte titluri ce nu aveau 
ca izvor decât mândria, şi se serveşte în privința mea de expresia după cum aţi poruncit. 
Vă rog să nu mă faceți să mai aud vreodată cuvântul poruncă, căci eu ştiu cine sunt şi 
cine sunteți. Prin rangul vostru voi sunteți frații mei; prin virtuțile voastre sunteți 
părinții mei. N-am poruncit deci nicidecum. M-am îngrijit numai de a arăta nişte lucruri 
ce mi s-au părut folositoare. Nu găsesc însă că Fericirea Voastră a voit să țină minte 
ceea ce tocmai eu voiam a încredința amintirii sale, căci am zis că nu trebuia să-mi dați 
nici mie acest titlu, precum nici altora; şi iată că, în subscrierea scrisorii Voastre, voi îmi 
dați mie ceea ce am lepădat, titlurile trufaşe de universal şi de papă! Rog pe dulcea 
Voastră Fericire să nu mai lucreze pe viitor astfel; căci vă răpiți vouă înşivă ceea ce dați 
prea mult altora. Nu cer să sporesc în demnități, ci în virtuţi. Eu nu privesc ca o cinstire 
ceea ce face pe frații mei să piardă din propria lor demnitate. Cinstea mea este aceea a 
întregii Biserici. Cinstea mea este statornicia nestrămutată a fraţilor mei. Eu mă privesc 
într-adevăr ca cinstit atunci când nu se refuză nimănui cinstirea ce i se cuvine. Dacă 
Fericirea voastră îmi zice papă universal, tăgăduiți că ați fi voi înşivă ceea ce aş fi eu 
însumi: Ferească Dumnezeu de a fi aşa! Departe de noi cuvintele care umflă 
deşertăciunea şi care lovesc dragostea creştină!“ 


Papa Grigorie condamna deci chiar în persoana episcopilor Romei titlul de papă 
ca şi pe cel de universal; el recunoaşte că patriarhul Alexandriei este egalul său, că nu 
are să-i dea porunci, că nu are prin urmare autoritate asupra lui. 


Cum se poate împăca această doctrină ortodoxă a lui Grigorie cel Mare cu 
doctrina modernă care atribuie papei o autoritate universală de drept divin? Răspunză la 
această întrebare partizanii Papalității. 


Papa Grigorie, consecvent cu sine însuşi, nu vede unitatea Bisericii decât în 


adevărata credinţă şi nu face niciodată cea mai uşoară aluzie la necesitatea de a fi cineva 
în comuniune cu Biserica Romei. 

Nu trebuie să ne mirăm de aceasta; într-adevăr, el nu privea deloc scaunul 
Romei ca scaunul unic al Sfântului Petru; el recunoștea sus şi tare că scaunele 
Alexandriei şi Antiohiei erau, ca şi acela al Romei, scaunul celui dintâi dintre apostoli, 
şi că aceste trei scaune nu alcătuiau decât unul. Să cităm aceste cuvinte. Iată ce scrie el 
lui Evloghie, patriarhul Alexandriei[216]: 


„Preadulcea Voastră Fericire mi-a vorbit mult în scrisoarea sa de scaunul 
Sfântului Petru, verhovnicul apostolilor, zicând că acest apostol viețuieşte încă acolo în 
urmaşii săi. Însă eu mă recunosc nevrednic nu numai de cinstea căpeteniilor, ci şi de a fi 
numărat în numărul credincioşilor. Cu toate acestea, am primit bucuros tot ce aţi zis, 
pentru că vorbele Voastre privitoare la scaunul lui Petru veneau de la acela care ocupă 
scaunul lui Petru. O cinstire osebită n-are nici o încântare pentru mine; dar mă bucur 
mult că voi, care sunteți preasfânt, nu-mi atribuiţi decât ceea ce vă daţi vouă înşivă. Într- 
adevăr, cine nu ştie că Sfânta Biserică a fost întărită pe mărturisirea verhovnicului 
apostolilor, al cărui nume este semnul tăriei sufletului său, şi care a luat de la piatră 
numele său de Petru? Că lui i s-a zis de către Cel ce este Adevărul: Ție voi da cheile 
împărăției cerurilor... Oarecând întorcându-te, întăreşte pre fraţii tăi... Simone, fiiul lui 
Jona, mă iubeşti tu? Paşte oile mele. Pentru aceasta, deşi sunt numeroşi apostolii, 
singurul scaun al verhovnicului apostolilor a precumpănit prin întâietatea sa, care scaun 
există acum în trei locuri; căci el este acela ce a dat slavă şi cinste scaunului în care a 
binevoit a se odihni (quiescere) şi a-şi sfârşi viața de aici. El e cel ce a împodobit 
scaunul unde a trimis pe evanghelistul ce-i era ucenic. El e cel ce a întărit scaunul pe 
care a şezut timp de şapte ani, deşi a trebuit să-l părăsească. Deci fiindcă nu este decât 
un scaun unic al aceluiaşi apostol, şi acum sunt trei episcopi şezând pe acest scaun, prin 
autoritatea dumnezeiască, tot ce aud zicându-se bine de voi îmi atribui şi mie.” 


Trebuie a lua aminte că Papa Grigorie, vorbind de Roma, zice numai că Sf. Petru 
s-a odihnit şi a murit acolo; la Alexandria el nu trimisese decât pe ucenicul său, însă la 
Antiohia şezu şapte ani. Dacă un episcop a moştenit scaunul lui Petru, în adevăratul 
înțeles al cuvântului, acela ar fi dar, după papa Grigorie, episcopul Antiohiei. Marele 
papă ştia că Sf. Petru nu venise la Roma decât pentru a muri acolo; că Biserica Romană 
era atunci întemeiată şi cârmuită de către un episcop; dânsul spune că Petru a proslăvit 
scaunul Romei prin mucenicia ce a suferit, dar arată în acelaşi timp Antiohia ca 
adevăratul scaun episcopal al lui Petru. Noi credem că Sf. Petru n-a fost episcop nici al 
Antiohiei, nici al Romei, în adevăratul înţeles al cuvântului; dar ne este de ajuns a 
constata părerea papei Grigorie, şi această părere, oricare ar fi, nu e mai puţin un 
argument zdrobitor contra pretențiilor curții Romei. 


Scriind lui Anastasie cel Mare sau cel Bătrân, patriarhul Antiohiei, spre a-l 
mângâia în suferințele sale, Grigorie îi spunea[217]: „lată că Fericirea Voastră este 
împovărat de numeroase necazuri în bătrâneţa sa; însă cugetaţi la ceea ce s-a zis despre 
acela al cărui scaun îl ocupați. Au nu despre dânsul însuşi Domnul au zis: Când vei 
îmbătrâni, altul te va încinge şi te va duce unde tu nu voieşti? (loan. 21, 18). 


Se ştie că aceste cuvinte au fost adresate Sfântului Petru de către Hristos. 


Într-o altă scrisoare către acelaşi Anastasie, papa Grigorie se exprimă astfel, 
după ce a citat oarecari cuvinte ce credea a fi ale Sfântului Ignatie al Antiohiei: 


„Am pus în scrisoarea mea aceste cuvinte luate din scrierile voastre, pentru ca 
Fericirea Voastră să ştie că sfântul vostru Ignatie este şi al nostru. Căci, după cum avem 

în comun pe învățătorul, pe verhovnicul apostolilor, tot aşa nu trebuie să ne atribuim 
exclusiv, nici unul nici altul, pe ucenicul acestui verhovnic al apostolilor.”[218] 


Papa Grigorie scria lui Evloghie, patriarhul Alexandriei: „Am primit, cu aceeaşi 
dulceaţă cu care voi ne-aţi dat-o, binecuvântarea Sfântului Evanghelist Marcu sau, mai 
bine zis, a Sfântului Apostol Petru.“[219] 


El scria aceluiaşi, după ce l-a felicitat de biruința ce dobândise în faţa 
monofiziților: „Laudă şi slavă să fie în ceruri preasfântului meu frate, mulţumită căruia 
glasul lui Marcu se face auzit pe scaunul lui Petru, a căruia învățătură răsună asupra 
Bisericii ca chimvalul în casa Domnului când săvârşeşte tainele, adică când, ca preot al 
celui Prea Înalt, intră în Sfânta Sfintelor.“[220] 


Zisu-s-a oare vreodată episcopilor Romei ceva mai măgulitor decât ceea ce zice 
aici Grigorie lui Evloghie al Alexandriei? Au nu vi se pare că fericitul papă copiază 
cuvintele sinodului de la Chalcedon: „Petru a vorbit prin gura lui Leon?“ Pentru ce să se 
tragă atâtea consecințe din cuvintele Părinților de la Chalcedon, rostite spre lauda 
episcopului Romei, şi să nu se tragă nici una din cuvintele marelui papă, adresate 
patriarhului Alexandriei? 


El scria aceluiaşi cu un alt prilej[221]: „Purtătorii acestor scrisori, venind în 
Sicilia, s-au întors de la greşala monofiziților şi s-au unit cu sfânta Biserică universală. 
Voind a se duce la Biserica fericitului Petru, verhovnicul apostolilor, ei m-au rugat a le 
da scrisori de recomandaţie pentru Fericirea Voastră, spre a le da ajutor împrotiva 
asupririi ereticilor, vecinii lor.” 


Intr-o altă scrisoare, unde îi vorbea de simonie, Grigorie scrise lui Evloghie: 
„Smulgeţi această erezie simoniacă din preasfântul vostru scaun, care este şi al nostru.” 
El numeşte Biserica Alexandriei Biserică preasfântă.[222] 


În fața unor astfel de mărturii, se poate oare trage vreo concluzie favorabilă 
scaunului Romei din expresiile de scaun apostolic sau sfântul scaun, întrebuințate când 
este vorba de el? Aceste denumiri erau comune, pe vremea celor dintâi opt veacuri, 
tuturor Bisericilor întemeiate de către apostoli, şi niciodată nu se întrebuinţau 
numaidecât întru a arăta scaunul Romei. 


După cele ce am expus despre doctrina papei Grigorie privitor la scaunul 
Sfântului Petru, se înțelege fără greutate că, de bună credinţă, nu se poate da un înţeles 
absolut unor expresii ca acestea: „Fiul meu, domnul Venantius a venit la fericitul 
apostol Petru spre a mă ruga să vă recomand cauza sa etc.”[223] „Purtarea de grijă a 
toată Biserica a fost încredinţată lui Petru, verhovnicul apostolilor.”[224] „El a primit 
cheile împărăției cereşti, puterea de a lega şi a dezlega i s-a dat lui, purtarea de grijă a 
toată Biserica şi ocârmuirea ei lui s-a încredințat.”[225] „Cine nu ştie că sfânta Biserică 
a fost întărită pe statornicia verhovnicului apostolilor?”[226] 


Aceste expresii sunt într-adevăr ale papei Grigorie; dar trebuie oare a le cita 
răzleţ şi a le da un înțeles absolut? Aceasta este metoda aplicată de teologii romani nu 
numai scrierilor papei Grigorie, ci şi tuturor scrierilor celorlalți Părinţi ai Bisericii. Prin 
acest mijloc ei au ajuns să înşele un mare număr de credincioşi, şi chiar un mare număr 
de teologi sinceri; aceştia din urmă nu puteau presupune o atât de stranie reacredință la 
nişte scriitori cari se fălesc cu orice prilej cu devotamentul lor pentru cauza Bisericii şi 

pentru adevăr, şi au crezut că pot să citeze din scrierile lor cu toată siguranța, fără a se 
urca la izvoare. 


Din cele ce preced, se înțelege ceea ce papa Grigorie înţelegea prin scaunul 
Sfântului Petru, prin titlurile de întâi şi de verhovnic al apostolilor. Dar pentru a 
înconjura cugetarea sa de lumini mai vii, vom cita alte câteva texte decisive şi clare, 
care vor determina înțelesul precis al acestor expresii, de care partizanii Papalității fac 
un abuz atât de vrednic de osândă. 


Papa Grigorie, în cartea sa despre Rînduiala pastorală, statorniceşte principiul că 
păstorii Bisericii nu trebuie a-şi folosi autoritatea față de credincioşii ireproşabili, ci 
numai față de păcătoşii pe care blândeţea n-a putut să-i îndrepte. El citează în sprijinul 
acestui principiu pilda apostolilor Petru şi Pavel: „Petru” zice el, „întâiul păstor, 
dobândind verhovnicia sfintei Biserici prin voinţa lui Dumnezeu (auctore Deo), s-a 
arătat smerit către credincioşi, însă a arătat câtă putere avea mai presus de ceilalți, când 
a pedepsit pe Anania şi Safira; el şi-a amintit că era cel mai înalt în Biserică (summus) 
atunci când a trebuit să pedepsească păcatele, trăgând din această răzbunare a păcatului 
exercitarea dreptului puterii sale.“[227] 


În acelaşi loc, el probează prin pilda Sfântului Pavel, precum şi prin aceea a 
Sfântului Petru, că păstorul trebuie să fie smerit față de credincioşi şi să nu exercite 
puterea sa decât dacă va fi silit a lua în mână cauza dreptății. Astfel Sf. Pavel se 
proclamă slujitorul credincioşilor, cel mai mic dintre ei dar, adaugă papa Grigorie, 
„dacă găseşte o greşală de îndreptat, el îşi aduce aminte că este învăţător şi zice: Ce 
voiţi? Au veni-voi la voi cu toiag de fier?” „Deci”, încheie papa Grigorie, „locul cel mai 
înalt (summus locus) este bine chivernisit când întâi-stătătorul domneşte mai cu seamă 
asupra viciilor sale, decât asupra fraților. Însă când întâi-stătătorii îndreptează pe cei ce 
le sunt supuşi, aceasta le este o datorie etc.”[228] 


Vedem dar că papa Grigorie priveşte atât pe Sf. Pavel cât şi pe Sf. Petru şi pe 
urmaşii lor ca ocupând locul cel mai înalt în Biserică, ca prezidând în Biserică. Dacă 
zice că Sf. Petru ocupă locul întâi, apoi tot el zice că Sf. Pavel este învăţător; el se 
slujeşte de acelaşi cuvânt, summus, pentru a exprima autoritatea Sfântului Petru şi aceea 
a Sfântului Pavel, şi a tuturor celor cari au dreptul de a exercita autoritatea în Biserică. 
S-ar fi exprimat el oare în acest mod general dacă, prin cuvântul de verhovnic, ar fi voit 
a desemna o autoritate superioară, atribuită numai Sfântului Petru? După cum, sub 
denumirea de scaun al Sfântului Petru, el înțelege întâiul grad al episcopatului, 
reprezentat prin patriarhi, tot aşa prin cuvântul de autoritale superioară el nu înțelege 
decât pe aceea a episcopatului, pe care l-au moştenit păstorii Bisericii. 


Cu cât cineva cearcă mai bine lucrările Părinților Bisericii, cu-atât este 
încredinţat de conglăsuirea lor şi priveşte autoritatea în Biserică ca fiind una în mâinile 
tuturor primilor păstori sau episcopi. Deocamdată s-ar putea crede că cuvântul de 
principe sau acela de verhovnic al apostolilor, dat sfîntului Petru, s-ar abate de la acest 
principiu. Papa Grigorie a avut grija a ne feri de această falsă interpretare. Învăţatul 
dascăl, atribuind Sfântului Petru principatul în Biserică, nu l-a înălțat mai mult, în 
realitate, decât pe Sf. Pavel. Are să ne-o spună aceasta el însuşi în modul cel mai clar. 
Citim în Dialogurile lui[229]: 


„Petru: Cum ai putea să-mi probezi că sunt unii cari nu fac minuni, şi cu toate 
acestea nu sunt mai prejos de cei ce fac minuni? 

„Grigorie: Nu ştii tu că apostolul Pavel este fratele lui Petru, întâiul dintre 
apostoli în principat? 


Petru: O ştiu foarte bine etc.“ 


Aşadar Pavel a fost egalul sau fratele lui Petru în principatul apostolic. Se putea 
zice mai lămurit că prin aceste titluri nu se înţelegea o demnitate particulară, personală 
şi exclusivă? 


Într-un alt loc, papa Grigorie priveşte pe Sf. Pavel ca având drepturi ca şi Sf. 
Petru la titlul de prim apostol. Amintind în Dialogurile sale moartea preotului Martin, el 
istoriseşte că acest om sfânt vedea pe Petru şi pe Pavel, care-l chemau la cer: „Văd, văd, 
zicea Martin, vă mulțumesc.” Fiindcă el repeta adeseori aceste cuvinte, prietenii săi, 
care erau împrejurul lui, îl întrebau cui vorbea. El se miră de această întrebare şi zise: 
„Au nu vedeţi voi aici pe sfinţii apostoli? Nu vedeţi pe Petru şi pe Pavel, cei întâi dintre 
apostoli?”[230] 


În fine, papa Grigorie dă a cugeta că Sf. Petru n-a fost episcopul Romei. Am 
citat deja texte limpezi. lată un altul care vine a le întări: „Este sigur”, zice el, „că pe 
vremea când sfinţii apostoli Petru şi Pavel suferiră mucenia au venit credincioşi din 
Răsărit spre a cere trupurile acestor apostoli cari erau compatrioții lor. Au fost duse 
moaştele lor până la două mile şi le-au depus într-un loc numit Catacombe. Dar când 
voiră a le ridica pentru a continua drumul, tunet şi fulger aruncară o astfel de spaimă 
asupra celor ce încercau a le ridica, încât de atunci niciodată n-au mai cutezat a încerca 
să le ducă mai departe.”[231] 


Nu vom cerceta dacă faptul este autentic; dar un adevăr vădit reiese din această 
istorie, acela că răsăritenii puteau cere trupul Sfântului Petru pentru că era din ţara lor, şi 
că romanii nu cugetau măcar a le răspunde că trupul său le aparţinea cu mai mult drept, 
pentru că fusese episcopul lor! 


Aşadar doctrina Sfântului Grigorie cel Mare asupra Bisericii distruge una câte 
una toate părțile sistemul papal. Putem desfide pe romani să găsească în scrierile 
marelui papă un singur cuvânt care să dea vreo idee despre această monarhie universală 
al cărei centru ar fi Biserica Romei şi al cărei şef suveran ar fi episcopul acestui oraş. 
Această doctrină este o întreagă contrazicere cu aceea a papei Grigorie. Unitatea 
Bisericii reiese, după acest dascăl, din raporturile reciproce ale capilor săi. „Rog 
Dragostea Voastră”, scria el lui Anastasie, arhiepiscopul Corinthului[232], „să răspundă 
la scrisorile noastre, prin care i-am făcut cunoscută hirotonia noastră, şi a ne da bucurie 
prin răspunsul său (litteris reciprocis) întru a şti că Biserica este unită.“ 


El defineşte „unitatea Bisericii universale” ca „întregul (compago) trupului lui 
Hristos”[233]. El nu se abate de la această idee: Bisericile particulare sunt mădularele 
Bisericii; fiecare Biserică este cârmuită de păstorii săi; autoritatea este aceeaşi, de drept 
dumnezeiesc, la toți păstorii Bisericii; întreaga clădire este sprijinită pe scaunul lui 
Petru, adică pe cele trei patriarhate ale Alexandriei, Antiohiei şi Romei, care exercită 
după dreptul bisericesc o supraveghere asupra întregii Biserici. 


Oare este cu putinţă a ne închipui o doctrină mai opusă sistemului papal, decât 
aceea a papei Grigorie? 

Mavrichie fiind ucis de către Foca, papa Bonifatie al III-lea se grăbi a se adresa 
ucigaşului, pentru a dobândi recunoaşterea oficială a întâietăţii Bisericii Romei. El o 
vedea compromisă prin titlul de ecumenie, acordat de Mavrichie lui loan Postnicul. 
Evlaviosul împărat fusese principalul sprijin al titlului ce luă patriarhul 
Constantinopolei. Patriarhul nu se bucură mult timp de bunele graţii ale lui Foca, ale 
cărui silnicii le osândea. Roma făcu complimente tiranului. Grigorie cel Mare însuşi îl 
împovără de laude, şi Bonifatie al III-lea, care a fost înălțat pe scaunul Romei după 
scurtul episcopat al lui Savinian, scrise ucigaşului lui Mavrichie, cerându-i acest titlu de 
ecumenic, pe care Grigorie cel Mare îl condamnase cu atâta energie.[234] Se înţelegea 
îndeobşte că scaunul Constantinopolei pretindea prin acest titlu a fi cel întâi al Bisericii. 
Astfel istoricul papilor, Anastasie Bibliotecarul, aminteşte în acest mod demersul lui 
Bonifatie al III-lea: „Acesta”, zice €l[235], „obţinu de la împăratul Foca, ca scaunul 
apostolic al fericitului apostol Petru, adică Biserica Romană, să fie şeful (caput, capul) 
tuturor Bisericilor, pentru că Biserica Constantinopolei scria că ea este cea dintâi din 
toate Bisericile.” 


Pavel Diaconul înregistrează astfel acelaşi fapt[236]: „După cererea papei 
Bonifatie al III-lea, Foca hotărî ca scaunul Bisericii Romane şi Apostolice să fie şeful 
(caput) tuturor Bisericilor, pentru că Biserica Constantinopolei scria că ea era cea întâi 
din toate Bisericile.” 


Iată dar obârşia oficială a titlului de şef al Bisericii universale, pe care Biserica 
Romei îl atribuie episcopului său. Titlul i se dăduse câteodată şi mai înainte, însă prin 
măgulire, şi fără a avea alt înţeles decât acela de cap al episcopatului său, de întâi 
episcop; el se dădea câteodată şi însăşi Bisericii Romane, iar cuvântul caput nu însemna 
atunci şef, decât în înțelesul de cap. Ea era numită cap al Bisericii, adică întâia dintre 
Biserici. Acest titlu, devenit oficial grație lui Foca, îşi schimbă curând înţelesul. Şef nu 
mai însemna cap, ci principe suveran; astăzi el semnifică monarh absolut, autocrat 
infailibil. Iată progresul ce a urmat titlul de caput, dat Bisericii Romane de către Foca, 
unul din oamenii cei mai mizerabili ce au şezut pe un tron. 


Câţiva ani după aceea (633) se născu cearta monoteliților, care dădu noi probe 
contra sistemului papal şi care demonstră că în veacul al şaptelea autoritatea aşa-zis 
universală a episcopilor Romei nu era recunoscută.[237] 


Un episcop din Arabia, numit Theodor, plecând de la adevărul sobornicesc 
hotărît la Chalcedon că nu e decât o față (persoană) în lisus Hristos, încheie din aceasta 
că nu ar fi în Hristos decât o voinţă şi o lucrare. Astfel el nu ținea nicidecum seamă de 
deosebirea celor două firi, dumnezeiască şi omenească, unite ipostaticeşte în lisus 
Hristos, dar nu confundate sau amestecate, ci rămânând cu esenţa lor proprie, prin 
urmare fiecare cu voinţa şi lucrarea sa proprie, fiindcă voinţa şi lucrarea sunt atribute la 
fel de necesare ființei umane, ca şi lui Dumnezeu. Theodor confunda astfel fiinţa cu 
personalitatea. Serghie, episcopul Constantinopolei, consultat de Theodor, căzu în 
aceeaşi greşală ca şi dânsul. El crezu că sistemul său era potrivit întru a reuni cu 
Biserica pe aceia ce se împotriveau încă Sinodului de la Chalcedon. Pentru aceasta el le 
trimise o scriere asupra acestui subiect şi se puse în legătură cu ei. Episcopul 
Alexandriei, Cirus, care împărtăşea părerile sale, făcu la fel, şi mulți opozanți ai 
Sinodului de la Chalcedon i-au primit hotărârile cu această pretinsă explicaţie. 


Rezultatul încurajă pe episcopii monoteliți, cari mai erau sprijiniți şi de 


împăratul Iraclie. Un călugăr din Alexandria, anume Sofronie, se declarase contra 
episcopului său şi se dusese la Constantinopole spre a se consulta asupra chestiunii cu 

Serghie, pe care îl găsi în acord perfect cu Cirus. Pe când Sofronie se reîntorcea, amărît 
de această nouă rătăcire, a fost ales episcop al Ierusalimului. Serghie se gândi că în 
poziția înaltă în care se găsea Sofronie, s-ar putea declara contra lui şi ar căuta să se 
sprijine pe apuseni; de aceea scrise lui Honorie, episcopul Romei, arătându-i doctrina sa 
şi roadele frumoase ce ea a câştigat în Răsărit, mai cu seamă la Alexandria. Honorie îi 
răspunse printr-o vestită scrisoare, în care nu recunoaşte nici el în lisus Hristos decât o 
voință şi o lucrare; disprețuieşte pe aceia ce voiau a admite două, şi făgăduieşte lui 
Serghie că va rămâne cu el în desăvârşită învoire, adăugând însă că Biserica nu trebuia a 
fi turburată prin această chestiune despre una sau două voințe ori lucrări, şi că trebuia a 
lăsa această logomahie grămăticilor. 


Sofronie, hirotonit episcop al Ierusalimului, adună sinodul său şi citi scrisoarea 
canonică pe care, după obicei, trebuia s-o adreseze celorlalți patriarhi ai Bisericii. El o 
trimise lui Serghie ca şi lui Honorie. Această scrisoare era foarte explicită în privința a 
două voințe şi a două lucrări. Honorie, citindu-o, spuse trimişilor lui Sofronie că nu 
trebuia a agita această chestiune, pentru binele Bisericii. Trimişii primiră această 
însărcinare, iar Honorie scrise patriarhilor Constantinopolei şi Alexandriei pentru a le 
face o rugăminte la fel. 


Sofronie, care vedea credința în primejdie, întocmi o scriere în care, cu ajutorul 
Părinților Bisericii, dovedeşte că, după predania statornică a Bisericii, trebuia a se 
recunoaşte două voințe şi două lucrări în lisus Hristos; el demonstră că aceasta era 
consecința necesară a două firi. Deznădăjduit că nu va convinge nici pe Serghie şi nici 
pe Cirus, cari pe faţă erau declaraţi în favoarea doctrinei contrarii, el trimise la Roma pe 
unul din episcopii săi sufragani, crezând că va convinge nehotărârile Romei, mai curând 
decât a converti Constantinopolul şi Alexandria. Nu se cunoaşte rezultatul acestei 
misiuni. 


Honorie muri în 638 şi avu de următor pe Severin, căruia îi urmă curând după 
aceea loan al IV-lea. În vremea scurtului pontificat a lui Severin, împăratul Iraclie a 
publicat o ExOeoig sau Expunere, pentru a da un caracter oficial doctrinei monotelite. 
Expunerea a fost adresată tuturor episcopilor. Cei ai Alexandriei şi Constantinopolei o 
primiră cu solemnitate. Nu se cunoaşte dacă Severin a aprobat-o. Însă după moartea lui 
Iraclie, loan al IV-lea o condamnă într-un sinod roman. Poate că această condamnare se 
datorează lămuririlor date de trimisul lui Sofronie. Serghie murise înaintea acestei 
hotărâri a sinodului Romei. Pirrhus, urmaşul său, opuse hotărârii lui loan al IV-lea 
scrisoarea lui Honorie, predecesorul lui loan. loan încercă să facă o apărare; însă 
scrisorile lui Serghie şi ale lui Honorie există încă; ele probează că apărarea lui loan al 
IV-lea nu rezista; că Honorie înţelesese foarte bine pe Serghie; că răspunsese favorabil 
scrisorii primite de la el; că şi unul şi altul respingeau într-un mod general două voințe şi 
două lucrări aparte; şi, prin urmare, cu drept cuvânt Honorie a fost osândit ca eretic de 
către Sinodul al Şaselea Ecumenic, după cum vom vedea curând. 


După publicarea Expunerii lui Iraclie, discuţiile asupra a două lucrări şi a două 
voințe luară cele mai largi proporţii. Tot Răsăritul răsuna de ele. Un mare număr de 
episcopi se rostiră contra noii doctrine şi se adresau în Apus, persoanei episcopului 
Romei, spre a susţine credința sobornică. Pirrhus părăsindu-şi scaunul, a fost înlocuit 
prin Pavel, care adresă scrisorile sale de comuniune lui Theodor, aflat atunci pe scaunul 
roman. Acesta răspunse lui Pavel că el lăuda ortodoxia credinței sale, dar că se miră 
cum de nu condamnase Expunerea lui Iraclie. Cu toate acestea el însuşi nu îndrăznea a o 
condamna într-un chip lămurit; se cuvenea deci să înțeleagă pentru ce Pavel, aflat la 
Constantinopole, nu osândise într-un chip solemn această scriere. În răspunsul său, 


110 


Papalitatea schismatică 


Theodor cere ca Pirrhus, predecesorul lui Pavel, să fie depus canoniceşte sau să fie 
trimis la Roma spre a fi judecat. Această părere nu a fost urmată. Numai că Pirrhus, 
fiind convins de greşală de către un călugăr, Maxim din Constantinopole, ceru el însuşi 
să se ducă la Roma, unde a fost primit cu toate onorurile cuvenite titlului său de 
expatriarh, de către Theodor, căruia îi remise o declarație de desăvârşită credință 
ortodoxă. 


Roma profită de împrejurările monotelismulni pentru a căuta să-şi mărească 
autoritatea. Cei doi patriarhi ai Constantinopolei şi Alexandriei declarându-se pentru 
noua doctrină, toți ortodocşii din Răsărit trebuiau să se adreseze patriarhului Romei, 
scriindu-i ca unui bastion al credinţei care era ameninţată în tot Răsăritul. În asemenea 
împrejurare, nu i se refuza titlul de urmaş al Sfântului Petru, iar câțiva episcopi au mers 
până acolo încât urcară până la acest apostol autoritatea scaunului Romei. Cu aceasta se 
măguleau nişte tendinţe care, la Roma, aveau să se manifeste din ce în ce mai mult. 


Câţiva papi, îndeosebi Leon, insistaseră prea mult asupra prerogativelor 
apostolului Petru, şi poate că aveau oarecare cugetări tainice lucrând astfel. Sf. Grigorie 
Dialogul fixase într-adevăr înţelesul ortodox al expresiilor predecesorilor săi; dar e sigur 
că din vremea lui Leon episcopii Romei tindeau a depăşi prerogativele verhovnicului, 
spre a şi le atribui cu titlul de moştenire. Fiindcă micul patriarhat al Ierusalimului era 
sub autoritatea Sfântului Sofronie, cel mai strălucit apărător al ortodoxiei în Răsărit, 
papa crezu că putea fi reprezentat acolo fără inconvenient. El alese ca delegat al său pe 
Ştefan din Dora, care fusese trimis la Roma de Sofronie însuşi spre a lumina pe 
Honorie. Era un fapt neauzit până atunci în Răsărit, şi pentru aceasta nu se cuvenea a-l 
lăsa să treacă sub tăcere; el vine în sprijinul celor ce am afirmat cu privire la intenția 
episcopilor Romei de a se folosi de toate împrejurările pentru a mări cu atât mai mult 
autoritatea lor, cu cât ea era mai amenințată de cea a episcopilor Constantinopolei. 
Primii doi patriarhi ai Răsăritului erau căzuţi în erezie; era momentul ca Roma, acum ori 
niciodată, să-şi spună răspicat cuvântul. Papii nu lpsiră a se folosi de această 
împrejurare. Totuşi actele autentice privitoare la discuţiile monotelismului concură în a 
demonstra că toți patriarhii au tratat între ei chestiunile dogmatice pe picior de egalitate. 
Un mare număr de episcopi rostindu-se contra lui Pavel al Constantinopolei, acesta 
dădu lămuriri ce puteau fi tâlcuite în înţeles bun sau rău şi care nu mulțumiră pe nimeni. 
Însă fiindcă i se imputa totdeauna tăcerea asupra Expunerii, el îl îndemnă pe împăratul 
Constant a publica un nou edict, care primi numele de Tipos. Prin acest edict, 
Expunerea a fost retrasă, impunându-se tăcere ambelor partide. 


Tocmai aceasta o ceruse odinioară şi Honorie în scrisoarea în care se rostea în 
favoarea monotelismului. Theodor nu se mulțumi cu aceasta. El adună un sinod de 
episcopi italieni şi, în cel sinod, depuse pe Pavel al Constantinopolei şi pe Pirrhus, care 
revenise la monotelism după ce părăsise Roma. El cuteză a semna această sentință 
anticanonică cu o pană împlântată în Sfântul Sânge. Această nelegiuire putea satisface 
ura Romei, dar nu putea să aibă decât rezultate funeste. Pavel continuă a se considera ca 
legitim episcop al Constantinopolei şi răspunse la violențele episcopului Romei prin 
violențe analoge. El răsturnă altarul roman din palatul Plachidiei, unde locuiau cei doi 
trimişi ai episcopului Romei, şi le interzise de a săvârşi sfintele taine. Prin aceasta el îi 
declară excomunicați şi pe dânşii şi pe episcopul lor. 


Aceştia se întoarseră la Roma, iar unul din ei, Martin, a fost ales în locul lui 
Theodor, care muri îndată după ce a aruncat, prin sentința sa, o nouă sămânță de 
neînțelegere în Biserică (649). Abia hirotonit, Martin şi adună la Roma un numeros 
sinod de episcopi din împrejurimile Romei, din exarhatul Ravennei, din Sicilia şi din 

Sardinia. Câţiva episcopi din Africa, Ştefan din Dora şi câțiva călugări greci refugiați la 
Roma asistară la sinod. Se cercetă chestiunea celor două voințe şi două lucrări, şi se 
condamnă Ektesis, Tipos şi apărătorii lor. Martin semnă astfel actele sinodului: „Martin, 
din mila lui Dumnezeu, episcop al sfintei Biserici catholice şi apostolice a oraşului 
Romei, am subscris ca judecător la această hotărâre care întăreşte credinţa ortodoxă şi la 
osândirea lui Theodor, odinioară episcop de Faran, a lui Cirus al Alexandriei, a lui 
Serghie al Constantinopolei, a lui Pirrhus şi a lui Pavel, urmaşii săi, a scrierilor lor 
eretice, a Ekthesis-ei fără de lege şi a Tipos-ului nelegiuit, pe care ei le-au publicat.” 


Toţi episcopii, în număr de o sută cinci, se slujiră de aceeaşi formulă de 
subscriere. Ei aderară la condamnare ca judecători, întocmai ca şi cel al Romei, care avu 
numai locul întâi în sinod. 


Martin trimise în Răsărit actele sinodului Romei şi numi pe loan, episcopul 
Filadelfiei, ca vicar al său pentru tot Răsăritul, osândind ca eretici pe patriarhii Antiohiei 
şi Alexandriei, precum şi pe cel al Constantinopolei. În împuternicirea dată lui loan a 
Filadelfiei, Martin afirmă că el i-o dă „în temeiul puterii ce primise de la Sf. Petru“ şi 
din pricina tristelor împrejurări în care se găsea Răsăritul, pustiit de musulmani. 


Astfel, episcopul Romei se foloseşte de nenorocirile răsăritenilor pentru a-şi 
atribui o putere universală în Biserică, în temeiul unei pretinse moşteniri de la Sf. Petru. 
Aceste formule ajunseră din ce în ce mai mult la modă la Roma, după jumătatea 
veacului al şaptelea, şi Martin contribui îndeosebi a le pune în vigoare. El îşi atribuia o 
autoritate de care predecesorii săi niciodată nu se bucuraseră. Astfel că, nemulțumit de 
scrisoarea de comuniune ce îi adresase Pavel, noul episcop al Thessalonicului, el îi 
prescrise formula pe care trebuia să o primească. Acesta refuzând a o primi, Martin îi 
declară, fără formalitatea unui proces, că era depus din scaunul său. El era cu atât mai 
înclinat a-l face pe acest episcop să-i simtă puterea, cu cât provincia sa fusese supusă, 
fără voia Romei, jurisdicției Constantinopolei. 


Bisericile patriarhale ale Alexandriei, Antiohiei şi Ierusalimului aveau prea de 
ajuns de lucru, apărându-se contra prigonirilor unor sălbatici cuceritori ai Răsăritului; 
ele dar nu se preocupară nici de nelegiuirile Romei, nici de actele vicarului său. Ele nu 
protestară decât prin tăcerea lor şi prin încetarea oricărei legături cu scaunul roman. 
Constantinopolul deveni pentru ele întâiul scaun al Bisericii, şi rămaseră în comuniune 
cu el. Lupta se ducea de-acum între episcopii Romei şi Constantinopolei. 


Prin sinodul din Roma, Martin voise neapărat să-şi răzbune asupra celui din 
urmă sinod de la Constantinopole, în care Vigilie, predecesorul său, fusese dovedit de 
greşală, după cum însuşi a mărturisit. Dar el nu a urmat prudența acelui sinod care, 
osândind greşalele lui Vigilie, nu căutase nicidecum a-l depune, în paguba drepturilor 
episcopilor provinciei romane. Pe lângă aceasta, Martin atacase pe însuşi împăratul, 
condamnând Tipos-ul, promulgat ca lege de Stat. El încercase într-adevăr a atribui acest 
act episcopului Constantinopolei, şi scrisese împăratului spre a-l convinge că, în ce 
priveşte persoana sa, era afară din cauză. Aceste precauții nu produseră alt efect decât a 
irita pe Constant, care ridică pe Martin din Roma. El îl acuză nu numai de erezie, ci şi 
de răzvrătire şi trădare. Un oarecare Evghenie a fost pus în locul lui Martin pe scaunul 
Romei. Martin, vorbind în una din scrisorile sale despre depunerea sa, se exprimă 
astfel[238]: „Niciodată nu s-a urmat în chipul acesta; căci, în lipsa episcopului, 
arhidiaconul, arhimandritul şi primichiriul îl înlocuiesc.” El nu se gândea a apela la 
vreun privilegiu exclusiv în favoarea episcopilor Romei şi recunoştea că şi ei erau 
supuşi dreptului comun. 

Depunerea anticanonică a lui Martin era un răspuns la cea pronunţată de el 
însuşi, tot atât de puţin canonică, împrotiva lui Pavel al Constantinopole. Se poate zice 
că, dacă Martin ar fi avut la îndemâna sa, ca Pavel, puterea imperială, ar fi tratat pe 
adversarul său după cum a fost tratat el însuşi. Ajunge să citim scrisorile episcopilor 
Romei adresate împăraţilor, pentru a ne încredința că era la ei obicei vechi să provoace 
violenţe contra tuturor acelora pe cari îi considerau ca eretici; şi se ştie cum că dânşii au 
fost credincioşi acestor obiceiuri când avură în mânile lor îndoita putere duhovnicească 
şi vremelnică. 


Din punct de vedere curat bisericesc, era firesc ca cele dintâi nelegiuiri ale 
Papalității să dea naştere la o puternică reacţie. Martin, sosit la Constantinopole (654), a 
fost tratat ca prizonier de Stat, împovărat de batjocură şi schingiuit într-un chip 
nevrednic. Episcopul Constantinopolei, care era bolnav, dezaprobă aceste silnicii şi rugă 
pe împăratul să nu se poarte astfel cu un episcop. El muri, puțin după aceea, în aceste 
simțăminte de blândețe. Martin a fost exilat la Cherson. El scrise de acolo mai multe 
scrisori, în care se plânge că Biserica Romei nu-i trimite nici un ajutor, şi în una din ele 
se exprimă astfel în privinţa clerului Romei şi a urmaşului ce i se dăduse[239]: „Mă mir 
de cei ce aparțin Bisericii Sfântului Petru pentru puţina îngrijire ce au de un om care 
este din ai lor. Dacă această Biserică nu are bani, totuşi, mulțumită lui Dumnezeu, ea nu 
are lipsă nici de grâu, nici de vin, nici de alte provizii, cu care ar putea să-mi vină în 
ajutor... Au doară am fost atât de duşman Bisericii şi lor îndeosebi? Cu toate acestea, 
rog pe Dumnezeu, prin mijlocirea Sfântului Petru, să-i ţină nestrămutaţi în credința 
ortodoxă, mai ales pe păstorul ce-i cârmuieşte acum.” Aşadar, Martin privea ca episcop 
legitim al Romei pe Evghenie, care fusese pus în locul său, şi a cărui alegere fusese 
primită de către clerul roman. Această scrisoare a lui Martin este puţin favorabilă, 
trebuie s-o mărturisim, pretențiilor Papalității moderne, şi răspunde mai mult decât ar fi 
nevoie la ceea ce zisese el însuşi de puterea universală ce ar fi moştenit de la Sf. Petru. 
El muri la aproape un an după ce a scris această scrisoare. 


Pirrhus, fostul episcop al Constantinopolei, a fost în acelaşi an readus pe acest 
scaun; dar nu trăi decât câteva luni după reîntoarcere, fiind înlocuit prin Petru. 
Evghenie, episcopul Romei, avu de urmaş pe Vitalian (658). Sub episcopatul său, 
ducându-se Constant la Roma, el îl primi cu mari onoruri şi comunică cu dânsul, deşi 
acest împărat nu revocase Tipos-ul său şi prigonise pe papa Martin şi pe călugărul 
Maxim, privit în Răsărit ca marele apărător al ortodoxiei. Pe vremea episcopatului lui 
Vitalian, adică patrusprezece ani, nici o discuţie nu există între scaunele Romei şi 
Constantinopolei. În 664, Constant muri, şi Constantin Pogonat se sui pe tronul 
imperial. În 674, Vitalian a fost înlocuit prin Adeodat, care avu pe Donus de urmaş. El 
muri în 679, şi Agathon a fost ales în scaunul Romei. Petru al Constantinopolei avusese 
ca urmaş pe Constantin, care a fost înlocuit în 678 prin Theodor. Acest patriarh, cârmuit 
de intenții paşnice, trimise lui Donus o scrisoare prin care îl îndemna la înțelegere. Dar 
episcopul Romei nu-i răspunse, imitând pe predecesorii săi, cari lăsaseră fără răspuns 
scrisorile sinodale ale celor din urmă episcopi ai Constantinopolei. Această dezbinare 
întristă pe împăratul, care hotărî să reînnoiască bunele raporturi între Bisericile 
răsăritene şi apusene. El întrebă deci pe Theodor şi pe Macarie al Antiohiei care era 
pricina dezbinării[240]. I s-a răspuns: „Se întrebuinţează noi chipuri întru a vorbi despre 
taine, ori prin necunoştință, ori prin curiozitate excesivă; şi, de când aceste chestiuni au 
început a fi agitate, cele două scaune nu s-au mai adunat pentru a lămuri adevărul.” 
Împăratul conchise din aceasta că remediul dezbinărilor ar fi un sinod. El scrise prin 
urmare lui Donus: „Împrejurările”, îi zice el în scrisoarea sa, „nu îngăduie a aduna un 
sinod complet, însă voi puteți trimite oameni înţelepţi şi ştiutori, cari vor lumina 

chestiunile cu patriarhii Theodor şi Macarie; ei se vor bucura aici de o întreagă 
siguranţă, chiar pentru întoarcere, în cazul când nu ar putea să se înțeleagă. Prin aceasta, 
vom fi îndreptăţiți în ochii lui Dumnezeu; căci noi putem îndemna la unire, dar nu voim 
a constrânge pe nimeni. Trimiteţi-ne, din sfânta voastră Biserică, trei oameni măcar, 
dacă voiţi, şi din sinodul vostru (adică din eparhia sa eclesiastică) vreo doisprezece 
episcopi, cuprinzându-se şi mitropoliţii.” Pe deasupra, Împăratul oferea deputaţilor toate 
ajutoarele şi toată siguranța pentru călătorie. Donus murise când sosi la Roma scrisoarea 
imperială (679). Ea a fost dată lui Agathon, care adună la Roma un numeros sinod, spre 
a alege delegaţii ce trebuiau a se trimite la Constantinopole. Toate provinciile Italiei 
conlucrară la această întrunire, în care se găsiră şi câțiva episcopi din Francia. Agathon 
nu-şi recunoştea deci dreptul de a trimite din propria sa autoritate delegați la 
Constantinopole. Sinodul trimise împăratului o scrisoare semnată de papa şi de toți 
membrii adunării; Agathon îi adresă o alta în numele său personal. Delegații fură bine 
primiți la Constantinopole de către împăratul. Theodor nu mai era patriarh, el fusese 
înlocuit prin Gheorghie. Acesta şi Macarie al Antiohiei întruniră pe mitropoliţii şi 
episcopii cari țineau de scaunele lor. Bisericile Alexandriei şi Ierusalimului fură şi ele 
reprezentate acolo. Aceştia toţi se uniră cu apusenii pentru a întocmi sinodul cunoscut 
sub numele de al Şaselea Ecumenic. 


Prima şedinţă avu loc la 7 Noiembrie 680. Împăratul ocupă locul întâi, în mijloc; 
la stânga sa erau delegații Romei şi ai Ierusalimului; la dreapta sa patriarhii 
Constantinopolei şi Antiohiei şi delegatul Alexandriei; apoi, de amândouă părțile, un 
număr destul de mare de mitropoliți şi de episcopi. În mai multe şedinţe împăratul făcu 
să se citească actele sinoadelor de la Efes şi de la Chalcedon şi toate textele citate pentru 
sau contra celor două voințe şi două lucrări în Iisus Hristos. Chestiunea fiind luminată, 
toți fură de acord, afară de patriarhul Antiohiei şi ucenicul său Ştefan, pentru a 
condamna monotelismul şi pe toți aceia ce-l susținuseră, cuprinzând şi pe Honorie, papa 
Romei. Acest însemnat decret, ce respinge atâtde răspicat pretențiilor Papalității 
moderne, merită a fi citat textual[241]: 


„Cercetând pretinsele scrisori dogmatice ale lui Serghie al Constantinopolei 
către Cirus, şi răspunsurile lui Honorie către Serghie, şi găsindu-le opuse doctrinei 
apostolilor, decretelor sinoadelor şi simțămintelor tuturor Părinților, ci dimpotrivă, 
conforme cu falsa doctrină a ereticilor, noi le respingem cu totul şi le dispreţuim ca 
unele ce corup sufletele. Respingând dogmele lor fără de lege, noi credem de asemenea 
că numele lor trebuie a fi izgonite din Biserică, adică: al lui Serghie, odinioară episcop 
al acestui oraş al Constantinopolei, care a scris mai întâi despre această rătăcire; al lui 
Cirus al Alexandriei; ale lui Pirrhus, Pavel şi Petru, episcopi ai Constantinopolei; al lui 
Theodor, episcop de Faran; ale tuturor acelora de care papa Agathon a făcut amintire în 
scrisoarea sa către împăratul şi pe care i-a respins. Noi îi declarăm pe toţi loviți de 
anatemă. Împreună cu ei, noi credem de datorie a alunga din Biserică şi a anatematiza 
pe Honorie, odinioară episcop al vechii Rome, pentru că am găsit în scrisoarea sa către 
Serghie că el urmează în totul greşala lui şi că autorizează doctrina sa nelegiuită.“ 


În şedinţa a şasesprezecea, după mărturisirea de credință a patriarhului 
Gheorghie al Constantinopolei, sinodul răsună de strigăte, între care se găsesc acestea: 
„Anatema lui Theodor al Faranului, lui Serghie, lui Cirus! Anatema lui Honorie, 
Ereticul“! În mărturisirea de credință a sinodului, citită în cea de pe urmă şedinţă, 
Honorie este osândit cu ceilalţi eretici; şi i se zice din nou anatema, precum şi celorlalți 
monoteliți. 

Sinodul făcu mai multe canoane. Al treizeci şi şaselea reînnoi pe cele de la 
Constantinopole şi de la Chalcedon, privitoare la rangul patriarhilor în Biserică. El este 
întocmit astfel: „Înnoind cele legiuite de cei o sută cincizeci sfinți Părinţi ce s-au adunat 
întru această de Dumnezeu păzită şi împărătească cetate şi a celor şase sute treizeci ce s- 
au adunat la Chalcedon, hotărâm ca scaunul patriarhului Constantinopolei să 
dobândească presviile (privilegiile) cele întocmai cu ale scaunului Romei ceii vechi, şi 
întru lucrurile cele bisericeşti ca acela să se mărească, al doilea după acela fiind; după 
care numere-se scaunul marii cetăți a Alexandrenilor, apoi cel al Antiohiei şi după 
aceasta cel al cetății lerusalimlenilor.“ 


Aşa răspundea sinodul la pretențiile scaunului Romei. 


Actele sinodului fură subscrise de legații lui Agathon şi de o sută şaizeci de 
episcopi. S-au făcut cinci copii, care fură semnate de mâna împăratului, pentru fiecare 
din cele cinci Biserici patriarhale; cincizeci şi cinci de episcopi şi delegații Bisericilor 
de Răsărit adresară lui Agathon o scrisoare prin care îl rugau să adere la ceea ce se 
făcuse. 


Cei ce fuseseră osândiţi de către sinod, în număr de şase, sperând fără îndoială a 
împiedica Apusul de a adera la acte, cerură să fie trimişi la papa. Impăratul le învoi 
cererea şi hotărî Roma ca loc pentru exilul lor. 


Între acestea, Agathon murind (682), Leon al II-lea a fost ales episcopul Romei. 
EI fu acela care primi pe legaţi şi actele sinodului. Împăratul adresă două scrisori, una 
papei, cealaltă membrilor sinodului roman, spre răspuns la cele ce primise. Leon al I- 
lea aderă solemn la actele Sinodului în scrisoarea sa către împărat, din 7 Mai 683. În ea 
se citeşte între altele acest pasaj: „Noi anatematizăm pe învățătorii noii rătăciri, adică pe 
Theodor al Faranului, pe Cirus al Alexandriei, pe Serghie, pe Pirrhus, pe Pavel şi pe 
Petru din Constantinopole, aşijderea şi pe Honorie care, în loc de a curăţi această sfântă 
Biserică apostolică prin doctrina apostolilor, puţin a lipsit de a răsturna credința printr-o 
trădare nelegiuită.“ 


Nimic nu lipseşte, precum vedem, la caterisirea papei Honorie ca eretic; şi totuşi 
aceasta nu i-a oprit pe teologii romani de a pretinde că nu a fost osândit. Ei au făcut în 
această privință lungi dizertaţii, în care au schimbat toate faptele. Documentele citate 
sunt îndestul de limpezi prin ele însele, pentru a proba oricărui om de bună credință că 
Sinodul al Şaselea Ecumenic n-a crezut nicidecum în autoritatea doctrinară a episcopilor 
Romei; că înşişi aceşti episcopi nu credeau atunci că au o asemenea autoritate. 


Ar crede cineva că teologii romani au cutezat a apela la acest sinod în favoarea 
sistemului lor? Printre alte aclamații, Părinţii au rostit şi: „Petru a vorbit prin Agathon!“ 


„Deci”, zic Romanii, „se recunoştea lui Agathon aceeaşi autoritate doctrinală ca 
lui Petru.“ Ei nu voiesc a cugeta că aclamaţia n-a avut loc decât după cercetarea scrisorii 
lui Agathon şi după ce au găsit-o conformă doctrinei apostolice. Sinodul aproba 
scrisoarea lui Agathon, după cum condamna pe aceea a predecesorului său, Honorie. 
Deci sinodul era acela care poseda autoritatea doctrinală; nu se recunoştea autoritatea 
doctrinală nici scaunului Romei, precum nici celorlalte scaune apostolice. Doctrina 
cutărui papă era privită ca fiind a lui Petru dacă era apostolică; doctrina altuia era 
condamnată ca contrară doctrinei lui Petru, dacă ea se depărta de predania apostolică. 
Acest fapt reiese cu atâta evidență din Actele sinodului al şaselea, încât cineva cu greu 
poate înțelege cum nişte oameni, cari se pretind serioşi, au putut să conteste aceasta. 

Sub domnia lui Iustinian al II-lea s-au văzut adunați la Constantinopole două 
sute unsprezece episcopi, din care principalii erau cei patru patriarhi ai 
Constantinopolei, Alexandriei, Antiohiei şi Ierusalimului. Această adunare este 
cunoscută sub titlul de sinodul in Trullo sau Trullan[242], pentru că s-a întrunit sub 
Trullus sau bolta palatului imperial. Adunarea voia să adauge câte ceva actelor de la 
sinoadele ecumenice al cincilea şi al şaselea, care nu făcuseră nici un canon disciplinar. 
Deci nu se ocupa decât de disciplină. Apăruseră deja practici foarte diferite în Bisericile 
răsăritene şi apusene, cu deosebire asupra căsătoriei preoților. Biserica Romană tindea 
de pe atunci a face din celibatul clericilor o lege generală. Biserica Răsăritului, din 
contră, promulgă solemn legea veche a căsătoriei preoților, a diaconilor şi a 
ipodiaconilor. Roma refuză să admită regulamentele Sinodului Trullan. Prin aceasta ea 
înăspri vrăjmăşia ce exista deja între Roma şi Constantinopole. Rupând cu disciplina 
veche şi refuzând a primi nişte canoane care erau foarte îndreptăţite, ea punea primele 
temelii ale zidului de despărțire ce curând avea să se înalțe între ambele Biserici. Papa 
Serghie a fost cel care refuză de a primi canoanele Sinodului Tullan (692, sprijinindu-se 
cu deosebire pe faptul că sinodul prescrisese Bisericii Romane a-şi schimba obiceiul cu 
privire la ajunarea Sâmbetei, obicei pe care ea îl urma din vechime. Unii romani zeloşi, 
precum preotul Blastus, voiseră încă din veacul al cincilea a impune întregii Biserici 
obiceiul roman; la sfârşitul veacului al şaptelea, Răsăritul încercă a impune Romei pe al 
său. Trebuie să mărturisim că un sinod de două sute unsprezece episcopi avea mai multă 
autoritate decât Blastus şi partizanii săi; însă era vorba de disciplină, şi obiceiul oriental 
nu trebuia impus Bisericii Romane, ci propus judecății episcopilor acestei Biserici. Se 
poate crede că Biserica de Răsărit, adunată in Tullo, voia prin mai multe din canoanele 
sale a aminti Bisericii Romane că se depărtase de la disciplina dintru început, şi că 
Biserica Romană nu voi nicidecum a primi această lecţie, mai ales că-i venea de la 
Constantinopole. 


Relaţiile oficiale nu erau întrerupte între amândouă Bisericile; dar de un timp 
destul de îndelungat ele erau prea puţin frățeşti. Împrotivirea Romei faţă de Sinodul 
Trullan nu o împiedecă de a fi în comuniune cu Constantinopole; cu toate acestea 
relațiile fură prea puțin strânse până la discuția ce se ridică în privinţa icoanelor (726). 


Împăratul Leon Isaurul se declară adversarul cultului icoanelor, sub pretext că ar 
fi idololatric. Aeeastă idee face foarte puţină onoare judecății sale; însă el avea puterea, 
şi câțiva episcopi se declarară pentru dânsul.[243] 


Constantinopolul avea atunci un mare şi sfânt patriarh, Gherman, care se opuse 
cu energie rătăcirilor împăratului. El scrise despre aceasta mai multor episcopi, şi 
îndeosebi lui Grigorie al II-lea, care ocupa scaunul Romei. Acesta răspunse lui Gherman 
că împărtăşea credinţele sale. 


Împăratul încercă toate mijloacele spre a corupe pe Gherman. Neputând reuşi, el 
îl supuse batjocurii. Gherman preferă să se retragă din dregătoria sa, decât de a adera la 
decretul dat de împăratul contra icoanelor. El se retrase în casa părinţilor săi, unde viețui 
ca călugăr şi muri ca sfânt. Singhelul său, anume Anastasie, a fost pus în locul său de 
împăratul. Era un ambițios, care-şi vînduse credința împăratului pentru scaunul 
patriarhal. Împăratul Leon încercă să corupă şi pe Grigore al II-lea, însă promisiunile şi 
amenințările sale n-avură alt efect decât de a răscula contra lui pe toţi cei ce în Apus 
recunoşteau încă autoritatea imperială. Anastasie trimise o scrisoare de comuniune 
papei, care refuză de a-l recunoaşte şi care îl ameninţă chiar că-l va depune, dacă ar 
continua a susţine erezia. Între acestea, Grigorie al II-lea muri (731). El a fost înlocuit 

prin Grigorie al III-lea. Acest papă scrise împăratului mai multe scrisori care conțin o 
doctrină excelentă şi desluşiri preţioase.[244] În cea dintâi, el zice astfel împăratului: 
„Hotărârile Bisericii nu aparțin împăraţilor, ci episcopilor. Pentru aceasta, după cum 
episcopii, cărora le sunt încredințate Bisericile, nu se ocupă nicidecum cu afacerile 
civile, de asemenea şi împărații n-ar trebuie să se ocupe de afacerile bisericeşti. Dacă 
împărații şi episcopii se unesc, atunci ei au în comun o singură putere pentru a trata 
acele afaceri în duhul păcii şi al dragostei.“ Leon propunând un sinod, Grigorie îi 
răspunse că o asemenea adunare nu e necesară, fiindcă nu are decât a reintra el însuşi în 
ordine, pentru ca înţelegerea să fie universală asupra chestiunii ce a ridicat. „Voi credeți 
că ne veţi înspăimânta”, adaugă el, „zicând: Voi trimite la Roma să sfărâme icoana 
Sfântului Petru şi voi ridica pe papa Grigorie încărcat de lanţuri; îl voi trata după cum 
Constant trată pe Martin. Să ştiţi că papii sunt mijlocitorii şi arbitrii păcii între Răsărit şi 
Apus; deci nu ne temem de amenințările voastre; la o leghe de Roma vom fi în 
siguranță.“ 


Aceste cuvinte descriu bine poziţia luată de episcopii Romei în mijlocul tuturor 
popoarelor care dezmembraseră Imperiul Roman în Apus, poziţie ce deveni unul din 
elementele puterii lor. Cât despre pretențiile la o autoritate politică oarecare sau la 
autoritatea supremă în Biserică, nu se găseşte încă despre aceasta nici o urmă în 
scrisorile lui Grigorie al III-lea. El nu recunoştea această autoritate decât episcopilor, 
adică nu vedea în Biserică decât o autoritate colectivă. Împăratul răspunzând că el avea 
împărăția şi preoția, Grigorie îi adresă o admirabilă scrisoare asupra deosebirii acestor 
două puteri, punând totdeauna în episcopat autoritatea bisericească. Consecvent cu 
principiile sale, Grigorie al III-lea întruni la Roma un sinod, pentru a da o hotărâre 
obştească în privinţa icoanelor. El o trimise împăratului şi lui Anastasie al 
Constantinopolei, cu scrisori particulare, spre a-i readuce la calea cea bună. Silinţele 
sale nu slujiră decât spre a îndoi prigonirile contra ortodocşilor din Răsărit. Episcopii 
din aceste laturi nu puteau nici a se întruni, nici a face să se audă glasul lor. În locul lor, 
loan Damaschinul luă apărarea Bisericii. Jugul musulman dădea marelui teolog 
libertatea de a ataca pe faţă pe împăratul şi pe aceia ce îi slujeau ca instrumente pentru a 
îndreptăți greşalele sale şi a executa cruzimile sale. 


Fantaziile doctrinare ale lui Leon Isaurul avură un rezultat politic pe care era 
greu de a-l prevedea. Apusul rupse cu el, şi Roma, ameninţată de lombarzi, se adresă 
ducelui francilor, Carol Martel, oferindu-i consulatul roman. Grigorie al III-lea făcu 
propunerea aceasta lui Carol. Acest războinic teribil muri curând, şi Grigorie al III-lea 
îndată după el. Ideea nu dispăru cu ei. Pepin, fiul lui Carol, şi papa Zaharia reînnoiră 
negocierile. Zaharia aprobă în folosul lui Pepin pierderea drepturilor la coroană a primei 
dinastii a regilor franci. În schimb, noul rege liberă Roma de atacurile lombarzilor, 
deveni suzeranul ei şi o dădu papei ca domeniu. Relaţiile încetară aşadar între papi şi 
împărații din Răsărit, pe care nu-i mai recunoşteau ca suverani. Separaţia a devenit 
completă când fiul lui Pepin, Carol, cunoscut mai mult sub numele de Carol cel Mare, a 
fost aclamat la Roma ca împărat al Apusului. 


Dezbinarea politică pregătea schisma religioasă între Răsărit şi Apus. Roma se 
ridica din ruinele sale în momentul când Constantinopolul mergea spre decadență. Papii, 
ajunşi mai bogați şi mai puternici ca niciodată, încoronați cu diadema puterii 
vremelnice, căutau să-şi răzbune umilirea ce, în trufia lor, credeau că au suferit. 


Pe când Apusul întreg îi scăpa din mână pentru totdeauna, Constantin Copronim, 


fiul lui Leon, aduna sinoade, făcând să se condamne icoanele într-o adunare de câțiva 
episcopi fără conştiinţă, cari căutau a astupa memoria sfântului patriarh Gherman şi a 

învățatului loan Damaschin. Papa Ştefan al II-lea (756) îndemnă pe regele Franţei, 
Pepin, a lua în mână cauza Bisericii. Constantin Copronim trimisese acestui principe o 
ambasadă care îngrijora pe papa. Ştefan se temea ca nu cumva politica să împiedice 
planurile sale, şi împăratul din Răsărit să redobândească oarecare influenţă în afacerile 
Apusenilor. Deci scrise lui Pepin[245]: „Vă rugăm cu stăruinţă să lucraţi în aşa fel cu 
privire la greci, încât credinţa sobornică să fie în totdeauna păstrată; ca Biserica să fie 
scăpată de răutatea lor, şi ea să recapete toate patrimoniile sale.“ Biserica Romei avea în 
Răsărit bunuri considerabile, care fuseseră confiscate de la ruptura între Roma şi 
Imperiu. „Înştiinţaţi-ne”, adăugă papa, „de modul cum aţi vorbit trimisului şi adresaţi-ne 
cópii de pe scrisorile ce i-aţi dat, pentru ca să putem lucra în înțelegere.“ Pavel, care 
urmă lui Ştefan al II-lea, continuă cu Pepin aceleaşi relaţii. Se vede din scrisorile 
sale[246] că avea de luptat contra influențelor unor oameni politici cari lucrau pentru o 
bună înțelegere între regele Franței şi împăratul Constantinopolei. Acesta din urmă se 
sprijinea mai cu seamă pe lombarzi contra Romei. Papii erau speriaţi de rezultatele ce ar 
putea avea o asemenea alianță, pentru aceea se sileau a întărâta pe regii Franţei contra 
grecilor şi lombarzilor. 


Am ajuns la cei de pe urmă ani ai veacului al optulea. Imperiul de Răsărit, scăpat 
de Copronim şi de fiul său Leon al IV-lea, răsufla în fine sub domnirea lui Constantin şi 
a Irinei. 


Carol cel Mare domnea în Francia; Adrian I era episcopul Romei; 
Constantinopolul avea, în persoana lui Tarasie, un mare şi sfânt patriarh. Mai înainte de 
a primi să fie ales, Tarasie adresă curții şi poporului un discurs, din care vom cita 
pasajul următor: „lată cauza principală a temerii mele (pentru a primi episcopatul); văd 
Biserica dezbinată în Răsărit, avem între noi un limbaj deosebit, şi mai mulți se unesc 
cu Apusul, care ne anatematizează în toate zilele. Înfricoşat lucru este despărţirea 
(anatema), care alungă din împărăţia cerurilor şi duce către întunericul cel mai dinafară; 
nimic nu e mai plăcut lui Dumnezeu decât unirea, care face din noi o singură Biserică 
catholică, după cum o mărturisim în Crez. Vă cer dar, fraților, ceea ce cred că este şi 
dorința voastră, fiindcă aveţi frica lui Dumnezeu: cer ca împăratul şi împărăteasa să 
adune un sinod ecumenic, pentru ca să nu fim decât un trup sub un singur cap, care este 
Iisus Hristos. Dacă împăratul şi împărăteasa îmi acordă această cerere, eu mă supun 
poruncilor lor şi cerinţelor voastre; de nu, îmi este cu neputinţă a primi. Daţi-mi, fraților, 
răspunsul ce vă va plăcea[247]. 


Toţi, afară de câţiva fanatici, aplaudară proiectul pentru un sinod; atunci Tarasie 
primi să fie hirotonit şi sfințit episcop. El adresă îndată scrisoarea sa de comuniune 
Bisericilor Romei, Alexandriei, Antiohiei şi lerusalimului[248]. După obicei, el făcu în 
ea mărturisirea sa de credință şi invită pe aceste Biserici la sinodul ce avea să adune 
împăratul. Împărăteasa regentă şi fiul său scriseră papei Adrian o scrisoare, în care îi 
declară că ei au luat hotărârea de a aduna un sinod ecumenic; şi-l roagă de a veni la 
sinod, făgăduindu-i că-l vor primi cu onoare; sau, dacă nu poate primi invitaţia lor 
personal, să trimită reprezentanți. 


Răspunsul lui Adrian către împăratul şi împărăteasa este un document de cea 
mai înaltă importanță din punctul de vedere al chestiunii ce examinăm. În el se găseşte 
un stil pe care episcopii Romei nu şi-l permiseseră încă față de împărați. Roma, geloasă 
pe Constantinopole, urma în curând să încoroneze pe Carol cel Mare împărat al 
Apusului şi să rupă astfel toată legătura politică cu Răsăritul. Papa se bucura de o înaltă 
autoritate vremelnică în acest oraş, sub protecţia regilor franci; el era bogat, şi cugeta a 
înconjura scaunul său de splendoare şi de bogății încă mai mari. Adrian răspunse deci 

cu mândrie la scrisoarea respectuoasă ce primise de la curtea Constantinopolei; el puse 
condiţiile sale ca putere către putere, şi insistă cu deosebire asupra acestui punct: că 
trebuia a se restitui toate patrimoniile Sfântului Petru în Răsărit, care fuseseră confiscate 
de către împărații iconoclaşti. Vom cita pasajul din scrisoarea sa privitor la patriarhul 
Constantinopolei: „Noi am fost foarte surprinşi de a vedea că, în scrisoarea voastră, se 
dă lui Tarasie titlul de patriarh ecumenic. Patriarhul Constantinopolei n-ar avea nici 
chiar rangul al doilea, fără consimțământul scaunului nostru; dacă el este ecumenic, are 
atunci şi întâietatea asupra Bisericii noastre? Toţi creştinii înțeleg că aceasta este o 
pretenție ridicolă.“ 


Adrian propune împăratului exemplul lui Carol, regele francilor: „Urmând 
socotinţele noastre, şi împlinind dorinţele noastre, el a supus puterii sale toate națiunile 
barbare din Apus; a dat Bisericii Romane, pentru totdeauna, provincii, oraşe, casteluri, 
patrimonii, ce erau reținute de lombarzi şi care aparțineau de drept Sfântului Petru; el nu 
încetează de a oferi în toate zilele aur şi argint pentru luminarea şi hrana săracilor.“ 


Acesta este un limbaj cu totul nou din partea episcopilor Romei; el va deveni în 
viitor limbajul lor obişnuit. El datează de la 785, adică chiar din anul când Adrian 
remise lui Ingelramn, episcop de Metz, colecţia Falselor Decretale[249]. Această 
apropiere are o mare însemnătate. 


Făcut-a Adrian însuşi a se compune această operă de falsificatori? Nu ştim; însă 
e un fapt necontestabil că acest nou codice al Papalității este menționat pentru întâia 
oară în istorie la Roma, chiar sub pontificatul lui Adrian, şi în anul când scria cu atâta 
îngâmfare împăratului din Răsărit. 


Adrian este adevăratul creator al Papalității moderne. Negăsind în tradiția 
Bisericii documente care să-i poată favoriza ideile ambiţioase, el şi le sprijini pe 
documente apocrife, scrise pentru o împrejurare anume şi pentru a legitima toate 
viitoarele uzurpări ale scaunului Romei. Adrian ştia că Decretalele conţinute în codicele 
lui Ingelramn erau false. Dovadă faptul că, cu zece ani mai înainte, el dăduse lui Carol, 
regele francilor, un codice cu vechile canoane, conform colecției obşteşte primite a lui 
Dionisie cel Mic. Falsele Decretale fură deci alcătuite între anii 775 şi 785. Epoca era 
prielnică pentru asemenea născociri! 


În urma invaziunilor străine, care acoperiseră de ruine şi de sânge întreg Apusul, 
bibliotecile bisericilor şi ale mănastirilor fuseseră distruse; clerul era afundat în cea mai 
profundă ignoranță. Răsăritul, cotropit de musulmani, nu mai avea relații cu Apusul. 
Papalitatea profită de aceste nenorociri; ea îşi zidi un tron politico-religios pe aceste 
ruine şi găsi linguşitori ce nu roşiră a inventa şi a propaga în umbră nişte documente 
mincinoase, pentru a da un caracter divin unei instituţii ce nu are alt izvor decât ambiția. 


Falsele Decretale formează ca un punct de intersecţie între Papalitatea celor 
dintâi opt veacuri şi între aceea a veacurilor următoare. De la acea epocă, pretențiile 
papilor se dezvoltă şi iau pe fiecare zi un caracter mai accentuat. Răspunsul lui Adrian 
către Constantin şi către Irina este punctul de plecare. 


Legaţii papei şi aceia ai Bisericilor patriarhale ale Alexandriei, Antiohiei şi 
Ierusalimului ducându-se la Constantinopole, sinodul a fost adunat la Nicea. Prima 
şedinţă avu loc la 24 Septembrie 787. Acest al doilea sinod de la Nicea este numărat ca 
al şaptelea ecumenic de către Bisericile din Răsărit şi din Apus.[250] Adrian a fost 
reprezentat acolo prin arhimandritul Petru şi printr-un alt Petru, starețul mănăstirii 

Sfântului Sava din Roma. Episcopii din Sicilia luară mai întâi cuvântul şi ziseră: „Noi 
credem cuviincios ca să deschidă sinodul preasfântul Arhiepiscop al Constantinopolei.” 
Toţi membrii primiră această propunere, şi Tarasie ţinu un discurs asupra îndatoririi de a 
urma vechile predanii ale Bisericii în hotărârile ce aveau de luat. Se introduseră apoi 
aceia ce combăteau predania, pentru ca Sinodul să asculte o expunere a doctrinei lor. Se 
citiră pe urmă scrisorile ai cărora purtători erau legaţii scaunelor Romei, Alexandriei, 
Antiohiei şi Ierusalimului, spre a constata credința Răsăritului şi a Apusului. Episcopul 
de Ancira împărtăşise erorile iconoclaştilor. El se prezentă înaintea sinodului spre a face 
mărturisirea sa de credinţă; el o începu prin aceste cuvinte, care merită a fi citate: „Este 
legea Bisericii ca aceia ce se convertesc de la oarecare erezie să se lepede de ea în scris, 
mărturisind credința catholică. Pentru aceasta eu, Vasilie, episcop de Ancira, vrând a mă 
uni cu Biserica, cu papa Adrian, cu patriarhul Tarasie, cu scaunele apostolice ale 
Alexandriei, Antiohiei şi Ierusalimului, şi cu toţi episcopii şi preoţii catholici, fac 
această prezentă mărturisire prin scris şi v-o prezint vouă, cari aveţi puterea prin 
autoritatea apostolică.” 


Aceste cuvinte atât de ortodoxe demonstrează evident că pe atunci papa Romei 
nu era privit ca unicul centru al unităţii, ca izvorul puterii catholice, că nu se vedea 
unitatea şi autoritatea decât în unanimitatea corpului episcopal. 


Scrisoarea lui Adrian către împăratul şi către împărăteasa, ca şi cea adresată lui 
Tarasie, fură citite pe urmă, însă numai partea cu conţinut dogmatic. Imputările sale 
contra titlului de ecumenic şi reclamațiile sale cu privire la patrimoniul Sfântului Petru 
fură trecute sub tăcere. Legaţii Romei nu insistară. Sinodul declară că el aprobă doctrina 
papei. Se citiră apoi scrisorile scaunelor patriarhale din Răsărit, a căror doctrină era 
conformă celei din Apus. Se confruntă această doctrină cu învățătura Părinților 
Bisericii, spre a constata nu numai unanimitatea actuală, ci şi perpetuitatea doctrinei; se 
cercetă dacă iconoclaştii aveau pentru ei o adevărată predanie catholică. După ce a făcut 
acest îndoit examen prealabil, sinodul făcu mărturisirea sa de credință, hotărând că după 
doctrina perpetuă a Bisericii, trebuie a se aduce închinare icoanelor, rezervându-se lui 
Dumnezeu cultul latriei, sau al slujirii propriu-zise. 


Membrii sinodului se duseră apoi la Constantinopole, unde avu loc ultima 
şedinţă în prezenţa Irinei şi a lui Constantin, şi a tot poporul. 


Actele sinodului al şaptelea ecumenic stabilesc într-un chip clar, ca şi cele ale 
sinoadelor precedente, că episcopul Romei nu era decât cel întâi în cinstire în Biserică; 
că mărturisirea sa n-avea autoritate doctrinară, decât în măsura în care putea fi privită ca 
mărturisire a Bisericii Apusene; că nu avea nici o autoritate individuală în Biserică; ci 
numai o autoritate colectivă, al cărei ecou şi interpret era corpul episcopal. 


O asemenea doctrină este diametral opusă sistemului roman. 


Se adăugăm că Sinodul al Şaptelea Ecumenic, ca şi cele şase de mai înainte, nu a 
fost nici convocat, nici prezidat, nici confirmat de papa. Acesta aderă la el prin legații 
săi, şi Apusul dădu aceeaşi adeziune, ceea ce conferi deciziilor sale caracterul lor de 
ecumenicitate. 


Cu toate acestea, adeziunea Apusului nu a fost de la început unanimă, cel puțin 
în aparență, cu toată primirea bine cunoscută a papei; ceea ce probează că, chiar în 
Apus, nu se acorda Papalității autoritatea doctrinară ce o reclamă astăzi partizanii săi. 
Şapte ani după sinodul din Nicea, adică în 794, Carol cel Mare întruni la Frankfort pe 

toţi episcopii regatelor ce supusese. În acest sinod se trată despre mai multe chestiuni 
dogmatice, şi îndeosebi despre cea a icoanelor. Prin hotărârea dată, se căuta a respinge 
pe cea a sinodului al doilea de la Nicea, ale cărei expresii nu fuseseră exact înțelese de 
către episcopii Franciei. Aceşti episcopi imputau papei că a aderat la acel sinod. Adrian 
se scuză, ca să zic aşa, că a aderat. El recunoștea, este adevărat, exactitatea doctrinei 
definite de către sinod, însă avea alte motive care l-ar fi îndemnat a o respinge, dacă nu 
s-ar fi temut că opoziţia sa n-ar fi fost privită ca o adeziune la erezia condamnată. „Noi 
am primit sinodul”, scria Adrian[251], „pentru că decizia sa este conformă cu învățătura 
Sfântului Grigorie; temându-ne ca nu cumva neprimindu-l, grecii să se reîntoarcă la 
greşala lor şi să fim responsabil de pierderea atâtor suflete. Cu toate acestea, noi n-am 
adresat încă nici un răspuns împăratului în privinţa sinodului. Îndemnându-l de a 
reaşeza icoanele, noi l-am avertizat să restituie Bisericii Romane jurisdicția sa asupra 
oarecăror episcopii şi arhiepiscopii, şi patrimoniile ce ne fură răpite când s-au scos 
icoanele. Dar nu am primit nici un răspuns; ceea ce arată că ei s-au convertit asupra unui 
punct, dar nu şi asupra celorlalte două. Pentru această, dacă veţi găsi cu cale, când vom 
mulțumi împăratului pentru reaşezarea icoanelor, noi îl vom constrânge încă în privința 
restituirii jurisdicției şi a patrimoniului şi, de va refuza, îl vom declara eretic.” 


Atacurile îndreptate de episcopii Franciei contra lui Adrian, cu toată nedreptatea 
lor, probează cu evidență că ei nu recunoșteau Papalității autoritatea ce ea reclamă 
astăzi. Falsele Decretale nu putuseră încă prevala complet asupra vechilor obiceiuri. 
Adrian răspunse la aceste atacuri cu o modestie ce se explică lesne când cugetăm câtă 
nevoie avea el de franci şi de regele lor, Carol cel Mare, spre a stabili într-un chip 
trainic temeliile noii Papalități. Departe deci de a vorbi de o pretinsă autoritate, pe care 
voia cu atâta mândrie a o impune Răsăritului, el primi să joace rolul de acuzat față de 
franci, făcându-le măguliri până la punctul de a le propune să declare eretic pe împăratul 
Constantinopolei pentru o simplă chestiune de bunuri vremelnice sau pentru aceea a 
unei jurisdicții contestate. Însă se poate vedea la Adrian, sub aceste smerite aparenţe de 
supunere, o prodigioasă dibăcie, pentru a face să se nască ocazia de a-şi mări puterea. 
Dacă francii i-ar fi cerut să declare eretic pe împăratul Constantinopolei, i-ar fi 
recunoscut prin aceasta chiar o jurisdicție suverană şi universală, punând astfel un 
precedent ce nu ar fi rămas nefolosit de Papalitate. 


Adrian I muri în 795 şi a fost înlocuit de Leon al III-lea, care urmă politica 
predecesorului său. Îndată după alegerea sa, el trimise lui Carol cel Mare stindardul 
oraşului Romei şi cheia mărturisirii Sfântului Petru; în schimb, regele Franciei îi trimise 
bogate daruri, cu un ambasador care trebuia să se înțeleagă cu el asupra a tot ce privea 
„gloria Bisericii, întărirea demnităţii papale şi a patriciatului roman, dat regelui 
Franciei“[252]. 


Leon avu unele raporturi cu Răsăritul, cu prilejul divorţului împăratului 
Constantin. Doi sfinți călugări, Platon şi Theodor Studitul, se declarară mai cu seamă cu 
energie contra conduitei adultere a împăratului. Theodor se adresă la mai mulți episcopi, 
pentru a le cere ajutor în prigonirile atrase de opoziţia lor față de împăratului. Scrisorile 
lui Theodor Studitul sunt pline de laude emfatice la adresa celor cărora le scria. Teologii 
romani n-au voit a vedea decât pe cele ce sunt conţinute în scrisoarea sa către episcopul 
Romei. Cu puţin mai multă bună credință, ei ar fi văzut deopotrivă pe cele ce se găsesc 
în alte scrisori şi care întrec câteodată pe cele dintâi; ei ar fi conchis din aceasta că nu se 
poate atribui un caracter dogmatic unor cuvinte risipite cu dărnicie, fără deosebire de 
scaune, după împrejurări, şi în scopul evident de a flata pe cei cărora erau adresate 
scrisorile, pentru a-i întoarce în favoarea cauzei ce apăra Theodor. Romanii n-au voit a 
face aceste observaţii atât de simple în sine şi atât de lesne. Ei au citat laudele emfatice 

ale lui Theodor ca pe tot atâtea mărturisiri dogmatice în favoarea autorităţii papale, şi n- 
au voit a înţelege că, dacă ele au în privința episcopului Romei această valoare 
dogmatică, trebuie a avea o valoare egală în favoarea autorității episcopului 
Ierusalimului, de exemplu, pe care-l numeşte cel întâi din cei cinci patriarhi[253], sau în 
favoarea altora, către care Theodor se adresă cu tot atâta extravaganţă. Atunci am avea 
în Biserică mai mulți papi, bucurându-se de o autoritate supremă şi universală. 
Concluzia nu ar putea conveni teologilor romani. Ea decurge totuşi din scrisorile lui 
Theodor Studitul, dacă voieşte cineva a le acorda valoarea dogmatică pe care Roma ar 
voi să le-o atribuie în profitul său. Să adăugăm că dacă Theodor Studitul dădea de 
nevoie laude pompoase episcopului Romei, el ştia de asemenea a vorbi de el cu foarte 
puţin respect, după cum aceasta se vede în scrisoarea sa către Vasilie, starețul de la Sf. 
Sava din Roma.[254] 


La începutul pontificatului, Leon al III-lea avu a suporta o opoziţie violentă din 
partea rudelor lui Adrian, predecesorul său. Se aruncară asupra lui acuzaţii grozave. 
Carol cel Mare, venind la Roma (800) în calitate de Patrician al oraşului, întruni un 
sinod spre a judeca pe papa. Însă acesta a fost sigur de mai înainte că avea dreptate. El 
primise pe Carol cel Mare în triumf, şi puternicul rege nu fusese nesimțitor la 
procedeurile pontifului. Astfel membrii sinodului declarară într-o voce: „Noi nu 
cutezăm a judeca scaunul apostolic, care este capul tuturor Bisericilor; aşa este vechiul 
obicei.” În acea epocă era puţină pretenţie în privinţa erudiţiei. După vechiul obicei, 
episcopul Romei era judecat ca şi ceilalți episcopi; însă Falsele Decretale începeau fără 
îndoială a se răspândi. 


Ingelramn din Metz, care profitase de ele cu ocazia procesului său la Roma, era 
unul din primii consilieri ai lui Carol cel Mare şi capelanul său. După acest drept nou al 
noii Papalităţi, scaunul apostolic, care putea judeca totul, nu trebuia a fi judecat de 
nimeni. Roma nu neglijă nici o ocazie spre a face să prevaleze acest principiu 
fundamental al puterii sale, a căruia consecință riguroasă este infailibilitatea papală şi 
chiar nepăcătuirea sa. Consecințele nu le-a tras deodată; dar principiul era cu dibăcie 
insinuat într-o împrejurare favorabilă. Leon al III-lea s-a justificat prin jurământ. Câteva 
zile după aceea, în ziua de Crăciun (800), Carol Cel Mare ducându-se la biserica 
Sfântului Petru, papa îi depuse pe cap o bogată coroană, şi poporul strigă: „Viaţă lungă 
şi biruinţă lui Carol August, mare şi paşnic Împărat al Romanilor, încoronat de mâna lui 
Dumnezeu!“ Aceste aclamații fură repetate de trei ori cu entuziasm. După care papa se 
prosternă înaintea noului împărat şi-l unse cu untdelemn sfințit, pe dânsul şi pe fiul său 
Pepin. 


Astfel a fost restabilit Imperiul Roman de Apus. Roma, care nu văzuse decât cu 
gelozie scaunul guvernământului transportat la Constantinopole, a fost în mare bucurie. 
Papalitatea, măgulindu-şi tainicele dorinţe, se găsi învestită cu o putere cum nu avusese 
niciodată până atunci. Gândul lui Adrian a fost realizat de succesorul său. Papalitatea 
modernă, instituție mixtă, adică politico-religioasă, era stabilită; o eră nouă se deschidea 
pentru Biserica lui lisus Hristos; eră de intrigi şi de lupte, de despotism şi de revoluţii, 
de inovaţii şi de scandaluri. 

VI. 


Despre felul cum Papalitatea, prin noile şi ambiţioasele sale pretenții, a fost cauza 
schismei între Bisericile Răsăritene şi cele Apusene. 


Am stabilit: 1. că episcopii Romei nu s-au bucurat de o autoritate universală, în 
timpul celor dintâi opt veacuri ale Bisericii; 2. că ei n-au fost consideraţi atunci nici ca 
centrul unităţii, nici ca izvorul jurisdicției; 3. că n-au fost priviţi ca învestiţi după drept 
divin cu oarecari prerogative, în calitate de urmaşi ai Sfântului Petru. 


Dacă, după veacul al nouălea, ei au avut asupra acestor trei puncte pretenții 
opuse doctrinei statornice şi universale a celor dintâi opt veacuri; dacă ei au întreprins a 
supune Biserica autorităţii lor suverane; dacă au pretins a fi centrul necesar al unităţii şi 
obârşia jurisdicției, va trebui a conchide din acesta că au voit a uzurpa o putere la care 
nu aveau dreptul. 


lar dacă uzurpările au provocat o energică opunere din partea Bisericii 
Răsăritului; dacă episcopii Romei au făcut din recunoaşterea puterii lor uzurpate 
condiția sine qua non a unirii, va trebui a se conchide din aceasta că Papalitatea este 
prima şi directa cauză a dezbinării. Faptele ce vom expune vor dovedi că aşa a fost. 


După încoronarea lui Carol Cel Mare, pacea domni în curgere de câtva timp 
între ambele Biserici din Răsărit şi Apus. Leon Armeanul reînnoi erezia iconoclaştilor şi 
persecută pe ortodocşi. Mai mulţi se refugiară la Roma, şi Pascal I (817) zidi pentru ei o 
biserică unde ei îşi săvârşeau slujba în greceşte. Acest papă trimise chiar scrisori şi 
delegaţi la Constantinopole, spre a susține acolo cauza credinţei pe care o apărau cu 
curaj cea mai mare parte din episcopi, având în capul lor pe patriarhul Nichifor. 


Leon Armeanul nu spera nimic de la Roma, şi căută a se sprijini pe Biserica 
Franţei. Episcopii acestei Biserici se întruniră la Paris şi luară hotărâri conforme cu cele 
ale sinodului din Frankfort, despre care am vorbit. Mai mulți dintre ei fură trimişi la 
Roma, spre a da sfaturi lui Evghenie al II-lea care era atunci papă. 


Astfel Biserica Franţei începea, în privința Papalității, acea tradiţie de opoziţie, 
conformă vechii doctrine catholice, şi care s-a numit galicanism. Episcopii sinodului din 
Paris, ca şi aceia de Frankfort, n-aveau o idee exactă despre chestiunea agitată în 
Răsărit, însă ceea ce voim numai a constata este faptul că ei se credeau în drept a 
contesta ecumenicitatea sinodului al şaptelea general, chiar după adeziunea dată de 
papa, şi că ei nu atribuiau episcopului Romei nici o autoritate dogmatică în Biserică. 


Mai mulți papi cari urmară nu făcură mult zgomot până în 858, când Nicolae I se 
sui pe scaunul Romei. Biserica Răsăritului, prigonită de împărați iconoclaşti, apăra cu 
un curaj neînvins sfintele datini ale Bisericii. Ea se bucură, în fine, de oarecare linişte, 
sub domnia lui Mihail (842), după o prigonire ce durase o sută douăzeci de ani aproape 
fără întrerupere. 


Metodie, unul dintre cei mai curajoşi apărători ai ortodoxiei, se sui pe scaunul 
Constantinopolei. El a fost înlocuit în 847 prin Ignatie, fiul împăratului Mihail 
Rhangabe, predecesorul lui Leon Armeanul. Acest Mihail fusese închis într-o mânăstire 
împreună cu cei trei fii ai săi, ce fuseseră făcuți eunuci, pentru a nu fi capabili de 
domnie. Ignatie trecu prin toate treptele clericatului. El era preot, când a fost ales pentru 

scaunul patriarhal. Împăratul Mihail era un om desfrânat, care lăsă guvernământul 
Imperiului unchiului său Vardas. Ignatie îşi atrase ura împăratului refuzând a face 
călugăriță pe împărăteasa mamă, Theodora, şi pe două fiice ale sale. El îşi făcu un alt 
duşman puternic în Vardas, căruia îi refuză în public Sfânta Împărtăşanie, din cauza 
scandalurilor vieţii sale private. În fine, chiar din ziua hirotoniei sale, el îşi făcuse un 
adversar din Grigorie, episcopul Siracuzei, umilindu-l şi refuzând a-l admite la acea 
solemnitate, sub pretext că ar fi acuzat de diferite delicte. El era acuzat într-adevăr, dar 
nu era judecat. Ignatie îl judecă apoi şi îl condamnă; însă Roma, unde Grigorie apelă, 
refuză deocamdată să confirme condamnarea, cu toate insistențele lui Ignatie. Ea nu o 
făcu decât în momentul când lupta era fățiş declarată contra lui Fotie şi aderenţilor săi. 
Noi admitem fără greutate că Ignatie nu a avut decât bune intenții şi motive de 
conştiinţă în tot ceea ce a făcut; însă dreptatea cere de asemenea să recunoaştem că el nu 
a imitat nici prudenţa unui Tarasie, nici sublima abnegaţie a unui Gură de Aur. Se poate 
crede că aducerea aminte de puterea imperială, de care părintele său fusese lipsit cu sila, 
nu-l dispunea a menaja pe cei ce ocupau o poziţie înaltă, pe care o privea ca pe un bun 
răpit pe nedrept familiei sale. Curtea îl acuză că s-ar fi alăturat unui aventurier ce credea 
că are dreptul la coroana imperială, şi a fost exilat. 


Un mare număr de episcopi înainte de el avuseseră de suportat arbitrarul curții. 
Dintre predecesorii săi, şi chiar pe scaunul Romei, Ignatie ar fi găsit modele de oameni 
ce au iubi mai bine a renunţa la o dregătorie pe care n-o mai puteau exercita cu folos 
pentru Biserică, decât de a stârni, printr-o opoziţie inutilă, turburări ce au totdeauna 
pentru Biserică consecinţe vrednice de plâns. El nu găsi de cuviință a imita aceste 
exemple şi refuză de a renunţa la dregătoria sa, cu toate stăruințele mai multor episcopi. 


Curtea nu putea ceda. Ea convocă clerul, care alese pe Fotie ca patriarh. 


Fotie era nepotul patriarhului Tarasie şi era membru al familiei imperiale. lată 
portretul ce îi face Fleury[255]: „Geniul lui Fotie era încă mai presus de naşterea sa. El 
avea spiritul mare şi cultivat cu îngrijire. Bogăţiile sale îi înlesneau a găsi toate soiurile 
de cărți; şi pasiunea sa pentru glorie mergea până la a petrece nopțile în lectură. Astfel 
el deveni cel mai savant om, nu numai al veacului său, ci şi al celor precedente. El ştia 
gramatica, poetica, retorica, filozofia, medicina şi toate ştiinţele profane; însă nu 
neglijase nici ştiinţa teologică, şi când se văzu în Biserică, deveni foarte savant în 
treburile bisericeşti.“ 


Într-o lucrare compusă în ultimii ani de către curtea Romei[256], autorul a fost 
obligat a zice despre Fotie: „Vasta sa erudiție, caracterul său insinuant, mlădios şi ferm 
totodată, şi capacitatea sa în afacerile politice, până şi dulcea sa fizionomie, şi manierele 
sale nobile şi atrăgătoare, îl făceau însemnat între contemporanii săi.” 


Trebuia mai întâi să descriem caracterul lui Fotie după scriitori nesuspecţi de a-i 
fi favorabili. Adevărul ne mai cere să facem cunoscute şi documentele ce au stat la baza 
a tot ce s-a scris de atunci în sânul Bisericii Romane asupra gravelor evenimente la care 
el a luat parte. 


Vom indica mai întâi scrisorile lui Mitrofan, mitropolitul Smirnei, ale lui Stilian, 
episcopul Neochesariei, şi ale călugărului Theognost. Aceşti trei oameni sunt cunoscuţi 
ca inamici personali ai lui Fotie. Anastasie Bibliotecarul era un om atât de răutăcios, 
încât nu se poate da nici o importanță mărturiei sale. lată prescurtarea sentinței date 
contra lui la Roma, în 868: „Toată Biserica lui Dumnezeu ştie ceea ce a făcut Anastasie 
în timpul papilor predecesorii noştri, şi ceea ce a ordonat în contra sa Leon şi Benedict, 

din care unul l-a depus, excomunicat şi anatematizat, iar celălalt, dezbrăcându-l de 
veşmintele preoțeşti, l-a admis la comuniunea cu mirenii. Pe urmă papa Nicolae l-a 
restabilit, cu condiţia de a fi credincios Bisericii Romane. Însă după ce a jefuit palatul 
nostru patriarhal şi a răpit actele sinoadelor în care fusese condamnat, el a făcut pe nişte 
oameni să iasă pe deasupra zidurilor acestui oraş, pentru a semăna neînţelegerea între 
principi şi Biserică; el a fost cauza pentru care un anume Adalgrim, refugiat în Biserică, 
şi-a pierdut ochii şi limba. În fine, după cum mai mulţi dintre voi, la fel ca şi mine, au 
auzit zicând pe un preot numit Adon, rudă a sa, el a uitat binefacerile noastre până într- 
atât, încât a trimis pe un om la Eleftherie, îndemnându-l să săvârşească omorurile 
ştiute[257]. Pentru aceasta noi poruncim, conform judecăților papilor Leon şi Benedict, 
ca el să fie lipsit de toată comuniunea Bisericii, până ce se va apăra într-un sinod de 
toate învinuirile cu care este încărcat; şi oricine va avea părtăşie cu el, măcar vorbindu-i, 
se va expune la aceeaşi excomunicare. Dacă se va depărta câtuşi de puţin de Roma, sau 
va ocupa vreo funcţie bisericească, va fi încărcat de anatemă veşnică, el şi complicii 
săi.“ 


Anastasie a obținut, fără îndoială, iertarea de la papa Adrian, după cum o 
obținuse şi de la papa Nicolae. Roma avea nevoie de el în certurile sale cu răsăriteni; 
căci el vorbea foarte bine limba greacă, ceea ce era foarte rar pe atunci în Apus. Astfel, 
în anul următor, 869, Anastasie se găsea în Constantinopole la sinodul adunat contra lui 
Fotie. El îi traduse decretele din grecește în latineşte şi le precedă cu o prefaţă, în care 
descrise după maniera sa actele imputate lui Fotie. Un astfel de om poate fi oare privit 
ca un bun martor contra patriarhului Constantinopolei, un înţelept apreciator al faptelor, 
un narator cinstit? Nu trebuie oare a cugeta că el a voit a se arăta credincios Bisericii 
Romane, potrivit condiţiei puse de papa Nicolae la întâia sa iertare? 


„Nu se ştie precis când a murit acest autor. Este însă sigur că trăia încă sub 
pontificatul lui loan al VIII-lea, care a fost ales în 872 şi a murit în 882.*[258] 


S-a căutat mult a face să se creadă că există şi un al doilea Anastasie 
Bibliotecarul la Roma, în aceeaşi epocă, pentru a nu face să cadă asupra istoricului 
papilor nişte acuzaţii ce îi ridică tot creditul. Însă nu s-a putut cita nici o probă în 
favoarea acestei aserțiuni, ce se poate privi, prin urmare, ca lipsită de fundament. Sigur 
este că Anastasie Bibliotecarul a viețuit tocmai în epoca ce am arătat, şi că nu se 
cunoaşte alt Anastasie Bibliotecarul decât acela ce a fost compromis în crimele atroce 
amintite în hotărârea dată contra lui; care a fost, chiar la Roma, de mai multe ori 
osândit, şi care n-a obținut grațierea decât cu nişte condiţii care trebuie a ni-l face 
suspect când vorbeşte de adversarii Bisericii Romane. 


Se mai aduce contra lui Fotie mărturia lui Nichita David Paflagonianul, autorul 
Vieţii lui Ignatie. Se poate zice chiar că acest scriitor este marea autoritate contra 
patriarhului Fotie. Totuşi imparțialitatea ne obligă a observa că Nichita împingea spiritul 
partizan contra lui Fotie până la a adopta faimoasa adăugire Filioque, făcută la Crez, 
deşi ea nu fusese încă oficial recunoscută ca legitimă nici chiar în Apus. Întregul 
istorisirii sale, şi cea a Singhelului Mihail, probează că trebuie să punem pe aceşti doi 
scriitori între duşmanii personali ai lui Fotie. 


Şi, când e vorba de a judeca un personaj istoric, trebuie oare a ne raporta la 
vrăjmaşii săi? Răspunsul vine de la sine. 


O probă evidentă şi necontestabilă contra acestor autori reiese din propriile 
istorisiri, când cineva le compară cu ale celorlalți scriitori, precum Gheorghie, Chedrin, 

Zonara şi Constantin Porfiroghenitul; căci cei dintâi, ca urmare a urii ce îi purtau, 
atribuie lui Fotie persecuțiile al căror obiect a fost Ignatie, în timp ce ele sunt exclusiv 
atribuite lui Vardas de către cei din urmă scriitori, cari sunt neparțiali. 


Ce hotărâre să luăm, în faţa istorisirilor contrazicătoare ale istoricilor? Pe aceea 
de a nu ţine seamă nici de unii nici de alții. Fotie şi papii cu cari a fost în ceartă au scris 
scrisori unde şi-au expus propriile cugetări. Aceste scrisori există; ele sunt documentele 
cele mai puternice. Noi vom asculta pe înşişi adversarii, apărând fiecare cauza sa; acesta 
este mijlocul cel mai bun de a stabili adevărul. 


Fotie primi hirotonia episcopală în ziua de Crăciun 858. In anul următor, el 
scrise astfel lui Nicolae I, care ocupa atunci scaunul Romei: 


„Preasfântului, preasfințitului şi preacinstitului împreună-slujitor Nicolae, papă 
vechii Rome, Fotie, episcopul Constantinopolei, noua Roma: 


„Când se prezintă sufletului meu mărirea darului preoţesc, când cuget la 
depărtarea ce se află între desăvârşirea sa şi înjosirea omului; când măsor slăbiciunea 
puterilor mele şi îmi amintesc cugetarea ce am avut toată viața mea despre sublimitatea 
unei asemenea demnități, cugetare ce-mi inspiră mirare, uimire, văzând oameni din 
timpul nostru, ca să nu vorbesc de vechime, primind grozavul jug al pontificatului, şi 
deşi fiind oameni înfăşurați în carne şi sânge, întreprinzând cu primejdie mare a 
îndeplini slujirea heruvimilor, a celor mai curate duhuri; când duhul meu se dă la nişte 
astfel de cugetări, şi când mă văd eu însumi intrat în această stare, ce mă făcea să tremur 
pentru cei pe cari îi vedeam acolo, nu pot spune câtă durere încerc, câtă întristare simt. 
Din copilăria mea luasem o hotărâre care n-a făcut decât a se întări cu vârsta, aceea 
adică de a mă ţine departe de afaceri şi de vuiet, şi de a mă bucura de dulceaţa paşnică a 
vieții particulare; cu toate acestea (trebuie să mărturisesc Sanctităţii voastre, fiindcă 
scriind, datoresc a vă spune adevărul), am fost obligat să primesc demnități la curtea 
imperială, abătându-mă astfel de la hotărârile mele. Totuşi n-am fost niciodată atât de 
cutezător pentru a ținti la demnitatea preoțească. Ea mi se părea prea venerabilă şi prea 
greu de purtat, mai ales când îmi aminteam pilda lui Petru, verhovnicul care, după ce a 
dat Domnului nostru şi adevăratul nostru Dumnezeu, lisus Hristos, atâtea mărturisiri de 
credință, şi după ce i-a arătat că-l iubea atât de tare, a privit cinstea de a fi înălțat de 
Învățător la sacerdoţiu ca pe încununarea tuturor faptelor sale celor bune. Îmi amintesc 
aşijderea pilda slujitorului căruia i s-a încredinţat un talant, şi care ascunzându-l spre a 
nu-l pierde, din cauza asprimii stăpânului său, a fost silit să dea seamă de el şi a fost 
aruncat în foc şi în gheenă pentru că nu l-a înmulțit. 


„Dar pentru ce să vă scriu astfel, pentru ce să reînnoiesc durerea mea şi să vă fac 
duhovnicul suferințelor mele? Amintirea lucrurilor grozave aspresc răul, fără a-i aduce 
alinare. Ceea ce s-a petrecut este ca o tragedie, care a avut loc, fără îndoială, pentru ca 
prin rugăciunile voastre să putem bine cârmui o turmă ce ni s-a încredinţat nu ştim cum; 
pentru ca norul greutăților ce ni se înfăţişează să fie împrăştiat; ca atmosfera 
întunecoasă ce ne înconjoară să fie luminată. După cum un vâslaş este vesel când vede 
vasul său bine îndreptat, împins de un vânt prielnic, de asemenea o Biserică este bucuria 
păstorului când o vede crescând în evlavie, în virtute; ea împrăştie grijile ce sunt 
împrejurul lui ca nişte nori şi temerile ce îi insuflă propria sa slăbiciune. 


„Nu de mult, când cel ce îndeplinea înainte de noi sarcina episcopală părăsi 


această cinste, m-am văzut atacat din toate părțile, sub nu ştiu ce înrâurire, de cler şi de 
adunarea episcopilor şi a mitropoliţilor, şi mai cu seamă de împăratul, care este plin de 

iubire pentru Hristos, care este bun, drept, omenos şi (pentru ce să n-o zic?) mai drept 
decât cei ce au domnit înaintea lui. El n-a fost decât pentru mine neomenos, violent şi 
înspăimântător. Lucrând în înţelegere cu adunarea de care am vorbit, el nu mi-a dat 
răgaz, luând de motiv al stăruințelor sale voința şi dorința unanimă a clerului, care nu- 
mi lăsa nici o scuză, afirmând că înaintea unei asemenea alegeri el nu ar putea, chiar 
când ar vrea, să cedeze la rezistența mea. Adunarea clerului fiind foarte mare, 
rugămințile mele nu puteau fi auzite de un mare număr, aceia ce le auzeau, nu ţineau de 
ele nici o seamă; ei n-aveau decât o ţintă, o hotărâre luată: aceea de a mă însărcina, chiar 
fără voia mea, cu episcopatul.“ 


Să ne oprim aici un moment. Vrăjmaşii lui Fotie au pretins că, exprimându-se 
astfel, el dăduse o probă de ipocrizia sa; că în loc de a refuza episcopatul, îl 
ambiţionase. Ei îl acuză că a spus o minciună afirmând că predecesorul său părăsise 
demnitatea sa. 


Sunt oare adevărate aceste două aserțiuni? Se pot cunoaşte simţămintele unui om 
din corespondenţa sa intimă mai bine decât din aserţiunile gratuite ale duşmanilor săi. 
Acesta e un principiu pe care, fără îndoială, nimeni nu-l va contesta. Iar scrisorile intime 
ale lui Fotie către rudenia sa, <<Cezarul>> Vardas, mărturisesc sus şi tare că el a 
încercat toate mijloacele pentru a scăpa de demnitatea ce voiau a-i impune. Onorurile de 
care se bucura la curte îi erau deja o povoară, pentru că ele îl deturnau de la studiul ce 
era singura sa pasiune; el înțelegea că odată ridicat pe scaunul patriarhal, va trebui să 
renunţe la acea viață paşnică, unde ştiinţa îl făcea a simţi o adevărată fericire; pentru 
aceasta el ruga pe Vardas să îndrepte alegerea sa asupra altuia[259]. Ce motiv ar fi avut 
el să scrie astfel în intimitate unui om care cunoştea gusturile sale, care era prietenul 
său? 


Căutat-a oare Fotie a-l amăgi pe papa scriindu-i că Ignatie părăsise scaunul său? 
Este sigur că, pe drept sau pe nedrept, Ignatie fusese învinuit ca conspirator şi, cu acest 
titlu, exilat de Împăratul. Dacă în aceste împrejurări el ar fi aruncat, după cum afirmă 
Anastasie Bibliotecarul, un soi de interdicţie asupra Bisericii sale, această purtare ar fi 
fost criticabilă şi protivnică purtării celor mai mari şi mai sfinți episcopi. Noi am văzut 
mai înainte pe papa Martin care, deşi osândit, prigonit şi surghiunit ca şi Ignatie, 
recunoştea totuşi legitimitatea episcopului Evghenie, pe care Biserica Romană îl alesese 
ca urmaş, şi fără ca el să-şi fi dat vreodată demisia. Sf. loan Gură de Aur, alungat cu 
nedreptate, scria aceste măreţe cuvinte: „Biserica nu s-a început cu mine şi nici se va 
sfârşi cu mine. Apostolii şi prorocii au suferit mult mai mari prigoniri.“ Prin urmare, el 
îndemna pe episcopi să asculte pe acela care va fi pus în locul său, şi-i ruga numai să nu 
iscălească condamnarea sa, dacă nu-l vor găsi vinovat. 


Fotie trebuia să ţină seamă de acest obicei şi să privească pe predecesorul său ca 
fiind căzut din dregătoria sa, fiindcă clerul, afară de cinci voturi[260], îl alesese ca 
urmaş. Numai că el nu putea scrie papei că Ignatie fusese depus, fiindcă nu fusese 
osândit canoniceşte. 


Drept aceea, Fotie nu a fost nici ipocrit, nici mincinos când scria papei aşa cum 
am văzut. El continuă astfel: 


„Calea rugăciunii fiindu-mi închisă, lacrimile mă podidiră; durerea, care 
înlăuntrul meu semăna cu un nor şi mă umplea de întuneric şi de turburare, izbucni 
deodată într-un şiroi de lacrimi ce curgea din ochii mei. Când cineva vede cuvintele sale 
neputincioase spre a dobândi scăparea, este firesc chiar a alerga la rugăciuni şi la 

lacrimi; prin aceasta nădăjduieşte încă vreun ajutor, atunci chiar când nu se mai poate 
aştepta că-l va avea. Cei mă sileau nu-mi lăsară nici un repaos până ce n-au câştigat 
ceea ce voiau, deşi era protivnic voinței mele. Astfel, iată-mă expus la furtuni, la 
judecăţi, pe care numai Dumnezeu singur, cel ce ştie toate, le cunoaşte. Însă destul 
despre aceasta, cum zice proverbul. 


„ŞI fiindcă comuniunea credinţei este cea mai bună din toate, şi fiindcă ea este 
cu precădere obârşia dragostei adevărate, spre a statornici cu Sanctitatea Voastră o 
legătură curată şi nedezlegată, am hotărît a săpa pe scurt, ca pe o marmură, credința 
noastră, care este şi a voastră. Prin aceasta noi vom dobândi mai grabnic rodul 
fierbinților voastre rugăciuni, şi vă vom da cea mai bună mărturisire de iubirea noastră.” 


Fotie face apoi mărturisirea lui de credință cu o exactitate şi o profunzime, 
vrednică de cel mai mare teolog. În ea el raportează adevărurile fundamentale ale 
creştinismului la taina Treimii, a Întrupării şi a Răscumpărării. El primeşte cele şapte 
sinoade ecumenice şi arată, în puține cuvinte, dar cu o remarcabilă justeţe, doctrina ce a 
fost statornicită în acele sinoade. Apoi adaugă: 


„Aceasta e mărturisirea mea de credinţă, atingătoare de lucrurile ce îi aparțin şi 
care decurg din ea; întru această credință este nădejdea mea. Ea nu este numai a mea, ci 
este împărtăşită de toţi cei ce vor a vieţui cu evlavie, cari au în ei iubirea dumnezeiască, 
cari au hotărît a ţine curata şi adevărata doctrină creştină. Arătând astfel prin scris 
mărturisirea noastră de credinţă, şi făcând cunoscut Preasfințitei Voastre Sanctităţi ceea 
ce ne priveşte, am săpat ca pe marmură ceea ce v-am arătat prin cuvintele noastre; după 
cum v-am spus, noi avem nevoie de rugăciunile voastre, pentru ca Dumnezeu să ne fie 
îndurat şi bun în toate întreprinderile noastre; ca să ne acorde harul de a smulge toată 
rădăcina smintelii, toată piatra de poticnire din tagma clericală; ca să putem paşte bine 
pe cei ce ne sunt încredințaţi; ca mulțimea păcatelor noastre să nu zăticnească sporirile 
turmei noastre în virtute, şi să nu facă astfel greşalele noastre încă mai numeroase; ca să 
fac şi să zic credincioşilor totdeauna ceea ce se cuvine; iar din partea lor, ei să fie 
totdeauna ascultători şi gata la tot ce priveşte mântuirea lor, ca prin harul şi bunătatea lui 
Hristos, care este capul tuturor, ei să crească neîncetat întru El, căruia se cuvine slava şi 
împărăția, împreună cu Tatăl şi cu Sfântul Duh, Treimea cea deoființă şi de viață 
făcătoare, acum şi pururea, şi în vecii vecilor. Amin.“ 


In scrisoare se resimte gustul vremii, prin maniera sa cam afectată; însă ea nu e 
mai puţin un frumos monument de ortodoxie, şi este vrednică în toate privinţele de un 
mare scriitor şi de un mare episcop. 


Duşmanii lui Fotie au pretins că o altă scrisoare, ce se pretindea a fi prima 
scrisoare scrisă de el papei, ar fi fost o operă de ipocrizie, în care el căuta a-l câştiga de 
partea sa prin mijloace necinstite şi mai cu seamă afectând o mare râvnă contra 
iconoclaştilor. Nu s-a putut cita niciodată măcar un rând din acea pretinsă scrisoare; cei 
ce au presupus-o nu s-au gândit că episcopii nu puteau avea nici cea mai mică relație 
între ei înainte de a-şi fi adresat, după obicei, scrisorile canonice. În această împrejurare, 
ca în multe altele, ura a orbit pe falsificatori. Cea dintâi scrisoare a lui Fotie către papa 
este aceea pe care am tradus-o. 


Ea a fost adusă la Roma împreună cu o scrisoare de la împăratul. Nicolae I se 
folosi de acest prilej spre a face act de autoritate supremă în Biserică. Acest papă este 
unul din cei ce au contribuit mai mult întru a dezvolta opera lui Adrian I. lezuitul 
Maimbourg[261], vrând a-l lăuda, afrmă că „în vremea pontificatului său de nouă ani el 

ridicase puterea papală la un grad la care nu ajunsese încă, mai cu seamă în privința 
împăraților, regilor, principilor şi patriarhilor, pe care îi trata cu mai multă asprime ca 
nici unul din predecesorii săi, ori de câte ori se credea jignit în prerogativele puterii sale 
pontificale.” Acest fapt este necontestabil, însă părintele Maimbourg n-a văzut nici 
însemnatatea istorică a cazului ce el constata, nici tristele urmări ale acestei dezvoltări a 
puterii papale. El n-a văzut aşijderea că pretinsa dezvoltare nu era decât o schimbare 
radicală, şi că în veacul al nouălea Papalitatea nu mai era patriarhatul roman al celor 
dintâi opt veacuri. 


Nicolae nu ştia ceea ce se petrecuse la Constantinopole cu depunerea lui Ignatie 
şi alegerea lui Fotie. El ştiu numai că Fotie era laic în momentul acestei alegeri. Este 
sigur că mai multe canoane în Apus opreau hirotoniile pripite; aceste canoane nu erau 
primite în Răsărit, şi deşi obiceiul era în favoarea hirotoniilor făcute progresiv, totuşi 
istoria Bisericii probează prin numeroase dovezi că se trecea câteodată pe deasupra 
canoanelor sau a obiceiului, în favoarea unor oameni de un merit deosebit şi în 
împrejurări mari. E de ajuns a aminti numele lui Amvrosie al Milanului, al lui Nectarie, 
al lui Tarasie şi al lui Nichifor al Constantinopolei, pentru a dovedi că hirotonia Ini Fotie 
nu era fără precedente foarte venerabile. Însă Nicolae voia a se face arbitru suprem. În 
loc de a întârzia într-un chip modest de a intra în relație cu noul patriarh, până să se 
informeze mai bine, el răspunse astfel la scrisorile împăratului şi ale lui Fotie: 


„Făcătorul tuturor lucrurilor a aşezat Principatul divinei puteri pe care ziditorul 
tuturor făpturilor a dat-o aleşilor săi apostoli; el a stabilit trăinicia lor pe credinţa tare a 
verhovnicului apostolilor, adică a lui Petru, căruia i-a dat mai cu seamă întâiul scaun. 
Căci lui i s-a zis prin glasul Domnului: <<Tu eşti piatră, şi pe această piatră voi zidi 
Biserica mea, şi porțile iadului nu o vor birui>>. Petru, care a fost numit astfel din 
pricina tăriei pietrei, care este Hristos, nu încetează de a întări prin rugăciunile sale 
zidirea cea nemişcată a Bisericii universale, aşa încât el se grăbeşte a reforma, prin 
regula adevăratei credinţe, nebunia celor ce cad în rătăcire, şi susține pe cei ce o 
întăresc, ca nu cumva porțile iadului, adică insinuările perfide ale duhurilor rele şi 
atacurile ereticilor, să ajungă a rupe unitatea Bisericii.“[262] 


Nicolae se preface apoi a crede că Mihail a trimis scrisoare la Roma fiindcă voia 
a ţine regula statornicită de părinți, cum că „fără învoirea scaunului şi pontifului roman 
nu se cuvenea a încheia nimic în orice discuţie.” 


Acest principiu era primit în înțelesul că o chestiune de credință nu putea fi 
definită fără adeziunea Bisericilor Apusene, ce era de regulă transmisă prin întâiul scaun 
din acele laturi, dar nu în înţelesul că consimțământul scaunului particular al Romei, sau 
al episcopului său, era neapărat necesar. Nicolae se sprijinea astfel pe o greşală şi 
presupunea pe nedrept că ea ar fi primită şi de împăratul Răsăritului. Asupra acestui de 
pe urmă punct, mai cu seamă, el ştia care este adevărul. El atacă apoi alegerea lui Fotie, 
în temeiul canoanelor Sinodului din Sardica şi al Decretalelor papilor Celestin, Leon şi 
Ghelasie, pe care îi numeşte dascăli ai credinţei catholice. El îşi putea da seama că nu 
era vorba de credință, ci doar de o chestiune disciplinară, şi că Răsăritul nu avea asupra 
acestui punct disciplina apuseană, şi avea dreptul să nu o aibă. Adrian I oprise de a se 
mai ridica pe viitor un laic la episcopat. Nicolae se sprijinea pe acest precedent. Însă el 
nu cercetează dacă Adrian avea mai mult decât el, Nicolae, dreptul de a face o asemenea 
oprire. „Noi voim”, adaugă el, „ca Ignatie să se prezinte înaintea trimişilor noştri, pentru 
ca să declare pentru ce a părăsit turma sa fără a ține seamă de prescripțiile 
predecesorilor noştri, sfinții pontifi Leon şi Benedict... Toate se vor trimite la stăpânirea 
noastră covârşitoare, ca să hotărâm prin autoritatea apostolică ceea ce va fi de făcut, 

pentru ca Biserica voastră, care este atât de zguduită, să fie pe viitor statornică şi 
paşnică.“ 


După un obicei ce era de pe atunci statornicit în Biserica Romană, Nicolae nu-şi 
îngăduia ca datoriile sale de pontif suprem să-l împiedice a cugeta la interesele 
materiale ale scaunului său; pentru aceasta el scrise împăratului: „Înapoiaţi-ne 
patrimoniul Calabriei şi acela al Siciliei şi toate bunurile Bisericii noastre, a căror 
stăpânire a avut-o din vechime, spre a le administra prin proprii săi iconomi; căci este 
nedrept ca un bun bisericesc, destinat luminării şi slujirii Bisericii lui Dumnezeu, să ni 
se răpească de către o putere pământească.” 


Iată deci vremelnicul deja învestit cu o consacrare religioasă. 


„Noi voim”, adaugă Nicolae (acest cuvânt curge firesc din condeiul său în orice 
ocazie), „Noi voim ca sfinţirea să fie dată de către scaunul nostru arhiepiscopului 
Siracuzei, pentru ca predania aşezată de apostoli să nu fie ştirbită în vremea noastră.” 
Acest motiv este într-adevăr bizar, ca să nu zicem mai mult. Sicilia a fost supusă 
patriarhatului roman în veacul al patrulea; de la căderea Imperiului, regiunea rămăsese 
în domeniul împăratului Constantinopolei. Şi, după regula ţinută totdeauna în Biserică, 
circumscripțiile bisericeşti trebuie a urma după prefacerea circumscripțiilor civile. 
Siracuza trebuia dar, în temeiul acestei reguli, să atârne de Constantinopole, iar nu de 
Roma. Nicolae nu o voia; însă legea o voia, şi apostolii, la care el apela, nu supuseseră 
desigur niciodată scaunul din Siracuza celui din Roma. 


Scrisoarea către Fotie nu e decât prescurtarea celei ce o adresase împăratului. 
Însă Nicolae se fereşte a se servi de expresiile ambiţioase ce am semnalat în această din 
urmă. El nu se adresă către Fotie decât ca unui simplu laic, fără a-i da nici un titlu 
episcopal, deşi el îl ştia legitim hirotonit. Această prefăcătorie ascundea cugetarea că 
nici un episcop nu putea purta denumirea cinului său decât cu consimțământul 
pontifului roman. 


Papii vechi nu foloseau un asemenea limbaj nici față de împărați, nici față de 
fraţii lor episcopi. În împrejurările când erau datori a interveni pentru apărarea credinţei 
sau a disciplinei, ei nu se puneau ca arbitri suverani, şi nu-şi atribuiau o autoritate 
supremă; ei apelau la datini, la canoane; nu făceau nimic fără sinod şi nu amestecau 
nicidecum lucrurile vremelnice cu cele duhovniceşti. Noi am remarcat primii paşi ai 
Papalității în căile sale cele noi, şi încercările sale întru a părăsi vechiul drept. Nicolae I 
se crezu în stare a face din noile pretenții tot atâtea prerogative vechi şi necontestabile. 
Astfel el merită de a fi pus între Adrian I, adevăratul întemeietor al Papalității moderne, 
şi Grigorie al VII-lea, care a înăltat-o la culmea sa cea mai înaltă. Însă Falsele Decretale 
nu erau cunoscute în Răsărit. Nicolae I, în loc de a invoca principiile generale ale 
sinoadelor ecumenice, apela la Decretalele predecesorilor săi, ca şi cum episcopii 
Romei ar fi putut pune legi universale. Fotie îi aminti adevăratele principii, cu tot atâta 
exactitate cât şi moderație, în a doua a sa scrisoare. 


Legaţii lui Nicolae sosind la Constantinopole, se adună în acest oraş un sinod, în 
care se aflau trei sute optsprezece episcopi şi la care sinod legaţii asistară. Ignatie se 
înfățişă în această adunare şi a fost depus într-un chip solemn. Toţi o mărturisesc. 
Numai duşmanii lui Fotie fac din cei trei sute optsprezece episcopi, care deliberară în 
public şi în prezența unei mulțimi considerabile, tot atâţia trădători vânduți curţii. Noi 
cu greu putem crede că atâţia episcopi să-şi fi vândut conştiinţa lor, fără ca măcar unul 
din ei să nu fi avut vreo remuşcare, fără ca poporul să fi protestat contra unei asemenea 

infamii. Este cu greu de crezut în această strânsă unire a trei sute optsprezece episcopi, 
înconjurați de mulțimea clerului şi a poporului; ni se pare mai drept a crede că Ignatie, 
cu toate virtuțile sale, fusese ridicat la patriarhat nu atât prin alegere, cât printr-o 
influență puternică, şi din pricina nobleţei sale, după cum i s-a reproşat, şi pentru că se 
găsise încurcat, negreşit fără voia sa, în intrigi politice. Nu avem nici un cuvânt de a ne 
îndoi de curăția intențiilor sale; însă n-a fost el oare unealta unor oameni ambițioşi? Şi 
oare nu din pricina funestei lor influenţe nu a urmat mărinimia şi abnegaţia cu adevărat 
episcopală a unui Gură de Aur? 


Ignatie a fost depus pentru a doua oară de către sinodul din Constantinopole în 
861. El apelă la papa. Insă suplica sa nu a fost semnată decât de şase mitropoliți şi de 
cincisprezece episcopi. 


Legaţii se reîntoarseră la Roma. Puțin timp după sosirea lor, un ambasador 
imperial aduse actele sinodului şi o scrisoare a lui Fotie, alcătuită în aceşti termeni: 


„Preasfântului între toți şi preasfinţitului frate şi împreună-slujitor Nicolae, papă 
al vechii Rome, Fotie episcopul Constantinopolei, noua Romă: 


„Nimic nu e mai cinstit şi mai preţios decât dragostea, aceasta este părerea 
obştească adeverită de Sfintele Scripturi. Prin ea se unesc cele despărțite; luptele se 
sfârşesc; ceea ce este deja unit şi legat îndeaproape se uneşte mai strâns încă; ea închide 
tot izvorul neînțelegerilor şi certelor lăuntrice, căci « ea nu gândeşte răul, toate le rabdă, 
toate le nădăjduieşte, toate le îngăduie şi », după zisa preafericitului Pavel, « niciodată 
nu cade ». Ea împăciuieşte pe slujitorii vinovaţi cu stăpânii lor, socotind a micşora 
greşala după slăbiciunea firii. Ea învaţă pe slugi a îndura cu dulceaţă mânia stăpânilor 
lor şi-i mângâie de neegalitatea stării lor prin pilda acelora cari au a suferi deopotrivă în 
acea stare. Ea potoleşte mânia părinților împrotiva copii lor şi împrotiva murmurelor 
acestora din urmă; ea face din iubirea părintească o armă puternică, ce le vine în ajutor 
şi împiedică în sânul familiilor acele sfâşieri de care se îngrozeşte firea. Ea opreşte cu 
înlesnire certurile ce se nasc între prieteni şi-i îndeamnă a păstra bunele raporturi ale 
prieteniei; cât pentru cei ce au aceleaşi cugetări despre Dumnezeu şi despre lucrurile 
divine, chiar de ar fi depărtați prin spaţiu şi nu s-ar fi văzut niciodată, ea îi uneşte şi-i 
aduce într-un cuget, făcând din ei adevăraţi prieteni; şi dacă din întâmplare unul din ei a 
ridicat într-un mod prea necuviincios învinuiri contra celuilalt, ea tămăduieşte aceasta şi 
îndreaptă toate, strângând iarăşi legătura unirii.“ 


Acest tablou al binefacerilor dragostei era adresat lui Nicolae, care nu o aplicase 
în privinţa lui Fotie, şi care pusese prea mare grăbire întru a-i face imputări. Patriarhul 
Constantinopolei continuă: 


„Dragostea este aceea care m-a făcut a îndura fără durere imputările ce 
părinteasca Voastră Sanctitate mi-a aruncat ca nişte săgeți; care m-a împiedicat de a lua 
cuvintele voastre ca roade ale mâniei, sau ale unui suflet lacom de injurii şi de duşmănii; 
care, dimprotivă, m-a făcut a le privi ca proba unei iubiri ce nu ştie ascunde nimic şi a 
râvnei desăvârşite pentru rânduiala bisericească, râvnă care ar voi ca totul să fie 
desăvârşit. Căci dacă dragostea nu îngăduie de a privi chiar răul ca rău, cum va lăsa ea a 
judeca că cutare lucru este rău? Astfel este firea dragostei adevărate, încât merge până la 
a privi ca o binefacere chiar ceea ce ne pricinueşte durere. Dar fiindcă nimic nu se 
opune ca între frați sau între părinţi şi fii să se zică adevărul — căci ce este, într-adevăr, 
mai prietenesc decât adevărul? — fie-mi îngăduit a vă vorbi şi a vă scrie în toată 
libertatea, nu pentru dorința de a vă contrazice, ci cu scopul de a mă apăra. 

„Desăvârşit cum sunteţi, ați fi fost dator să ţineţi seamă mai întâi că fără voia 
noastră am fost târâţi sub jug şi, prin urmare, a avea milă de noi, în loc de a ne face 
imputări; a nu ne dispreţui, ci a compătimi la durerea noastră. Se cuvine a avea într- 
adevăr pentru cei cari au fost silniciți, milă şi bunătate, iar nu injurii şi dispreţ. Şi noi am 
suferit o astfel de asprime, că numai Dumnezeu, care cunoaşte lucrurile cele mai 
ascunse, ştie aceasta; am fost reținut fără voia noastră; am fost păzit de aproape, spionat 
ca un osândit; ni s-au dat voturile fără voia noastră; ne-au făcut episcop, cu toate 
lacrimile noastre, plângerile, întristarea şi disperarea noastră. Toată lumea ştie că astfel 
a fost; căci lucrurile nu s-au petrecut în ascuns, iar excesul asprimii ce am suferit de la 
voi a fost atât de fățiş, încât toată lumea a avut cunoştinţă de el. Cum, oare nu trebuie a 
plânge şi a mângâia pe cât e cu putință pe cei ce au suferit astfel de silnicie, în loc de a-i 
ataca, a-i batjocori, a-i încărca de injurii? Am pierdut o viaţă liniştită şi dulce; am 
pierdut slava mea (fiindcă sunt unii cari iubesc slava lumească), am pierdut scumpul 
meu timp liber, relaţiile mele, atât de curate şi atât de plăcute, cu prietenii mei, acele 
relații unde mâhnirea, viclenia şi imputările nu aveau loc. Nimeni nu mă ura: eu nu 
osândeam, nu uram pe nimeni, nici străini, nici pământeni; n-aveam nimic contra celor 
ce aveau cea mai mică legătură cu mine, cu atât mai vârtos contra prietenilor mei. N-am 
pricinuit niciodată nimănui o supărare care să fi dat prilejul de a mi se face vreo 
mustrare, afară de primejdiile la care am fost expus pentru cauza credinţei[263]. Nimeni 
iarăşi nu m-a jignit atât de amar, ca să mă fi adus în privința aceasta până la injurie. Toți 
erau buni pentru mine. Cât pentru purtarea mea, trebuie să păzesc tăcerea, dar fiecare va 
spune ceea ce ea a fost. Prietenii mei mă iubeau mai mult decât pe rudele lor; cât pentru 
rudele mele, ele mă iubeau mai mult decât pe ceilalți membri ai familiei, şi ştiau că eu îi 
iubeam mai mult.“ 


Chiar înşişi duşmanii lui Fotie sunt siliți a recunoaşte că viaţa sa era aceea a unui 
om devotat studiului; că avea, ca cel întâi secretar de Stat, cea mai mare cinste ce ar fi 
putut ambiționa. Cum se pot împăca aceste mărturisiri cu acea iubire fără frâu a 
episcopatului, pe care i-o atribuie? Fiecare e mai aproape de adevăr primind scrisorile 
sale ca adevărata expresie a simțămintelor sale. El a rezistat pe cât a putut la alegerea sa, 
şi numai voinţa împăratului şi aceea a lui Vardas l-au silit de a primi un scaun pe care 
nimeni mai bine decât el nu-l putea ocupa. 


Fotie, după ce a făcut o paralelă pe atât de adevărată cât şi elocventă între 
dulcețile vieţii sale de savant şi grijile vieţii noi, ce i se impusese, continuă astfel: 


„Dar pentru ce să mai revin asupra acestor lucruri, pe care le-am scris deja? 
Dacă am fost crezut, mi s-a făcut nedreptate, neavând milă de mine; de n-am fost crezut, 
nu mi s-a făcut cea mai mică nedreptate, nedându-se crezare cuvintelor mele când 
spuneam adevărul. Şi dintr-o parte şi din alta sunt deci nenorocit. Primesc imputări de 
unde aşteptam mângâiere şi încurajare: durerea se adaugă astfel la durere. Nu trebuia, 
mi se zice, să vi se facă nedreptate. Dar ziceţi-o aceasta celor ce mi-au făcut-o. <<Nu 
trebuia să vi se facă silnicie.>> Maxima este bună, dar cine merită imputarea voastră? 
Au nu cei ce m-au silit? Cine sunt cei ce merită milă? Au nu cei ce au fost silniciți? Aş 
fi nădăjduit de la dreptatea voastră să fi osândit pe cel ce ar fi lăsat în pace pe cei ce au 
făcut silnicie, spre a lovi pe cel ce a suferit-o. 


„Canoanele Bisericii — se zice — au fost călcate, pentru că din rândul laicilor v- 
ați suit la vârful preoţiei. Dar cine le-a călcat? Cel ce a făcut silnicia, sau cel ce a fost 
târât cu forţa şi fără voia lui? Însă ar fi trebuit să te împrotiveşti! Dar până unde? M-am 
împrotivit, şi mai mult chiar decât ar fi trebuit. Şi de nu m-aş fi temut că voi stârni mai 

mari furtuni, m-aş fi împrotivit încă şi până la moarte. Dar care sunt acele canoane ce se 
pretinde că au fost călcate? Sunt nişte canoane pe care, până astăzi, Biserica 
Constantinopolei nu le-a primit. Se calcă canoane când cineva ar trebui să le ţină; însă 
când ele n-au fost cunoscute, nu se săvârşeşte nici un păcat neținându-le în seamă. 


„Am vorbit destul, şi chiar mai mult decât era de folos. Căci nu pretind nici a mă 
apăra, nici a mă îndrepta. Cum să vreau a mă apăra, când singurul lucru pe care-l doresc 
este să scap de furtună şi să fiu descărcat de povara ce mă apasă? lată cât de mult am 
râvnit acest scaun, iată cât de mult doresc să-l păstrez. Însă dacă scaunul episcopal vă 
este povară astăzi, el n-a fost astfel la început. M-am suit pe el fără voia mea, şed pe el 
fără voia mea. Proba este faptul că de la început mi s-au făcut silnicii, că de la început 
am voit a-l părăsi, după cum aş voi şi astăzi. Şi chiar dacă a trebuit a mi se scrie unele 
lucruri plăcute, era cu neputinţă să mi se scrie cu bunătate şi să fiu lăudat. Noi am primit 
tot ce ni s-a zis, cu bucurie şi multumind lui Dumnezeu, care ocârmuieşte Biserica. Mi 
s-a zis: <<Aţi fost luat din rândul laicilor, aceasta nu e o faptă lăudabilă; pentru aceasta 
noi suntem în nedumerire, şi am amânat consimțământul nostru până la reîntoarcerea 
trimişilor noştri.>>[264] Era mai bine a ne scrie: <<Noi nu consimţim nicidecum, nu 
aprobăm, nu primim, şi nu vom primi niciodată. Cel care s-a oferit pentru acest scaun, 
care a cumpărat episcopatul, care n-a avut pentru el adevărate voturi, este un om rău în 
toate privinţele. Părăseşte acest scaun şi sarcina de păstor.>> Cel ce mi-ar fi scris aşa, 
mi-ar fi scris lucruri plăcute, deşi false în cea mai mare parte. Dar oare trebuia ca cel ce 
suferise nedreptate intrând în episcopat, să o sufere încă părăsindu-l? Ca cel ce fusese 
împins acolo cu sila, să fie împins din el cu mai multă silnicie încă? Cel ce ar avea astfel 
de simțăminte, astfel de cugetări, n-ar avea nici o grijă de a respinge calomnia, care n- 
are alt scop decât de a-i smulge scaunul episcopal. Dar destul asupra acestui subiect.“ 


În restul scrisorii sale, Fotie explică foarte pe larg că o Biserică nu trebuie a 
condamna obiceiurile alteia, cu condiția ca acele obiceiuri să nu fie protivnice nici 
credinței, nici canoanelor, nici sinoadelor ecumenice. El îndreptățește hirotonia sa prin 
această regulă, şi prin pilda sfinţilor săi predecesori, Nectarie, Tarasie şi Nichifor, ca şi 
cea a Sfântului Amvrosie, a Sfântului Grigorie, tatăl Theologului, şi a lui Thalassie din 
Chesaria. El arată lui Nicolae că în cel din urmă sinod, ţinut în faţa legaţilor săi, s-au 
primit mai multe reguli disciplinare, sugerate de el şi care au părut de folos. Laudă pe 
papa pentru dragostea sa, pentru menținerea canoanelor, şi-l felicită pentru aceasta cu 
atât mai mult cu cât, având întâietatea, pilda sa era mai puternică. Ia de aici prilej spre a- 
i arăta, sfârşind, că un mare număr de vinovaţi fug la Roma, sub cuvânt de pelerinaj, 
pentru a ascunde acolo crimele lor sub o falsă aparenţă de evlavie. Îl roagă deci să ţină 
seama, asupra acestui punct, de canoanele care prescriu fiecărui episcop a nu primi la 
împărtăşire decât pe cei ce au scrisori de recomandare de la însuşi episcopul lor. 


Acest lucru s-a imputat întotdeauna Romei, care slujea de adăpost criminalilor 
fățarnici. Biserica Franţei scrisese adeseori papilor în acelaşi fel cum a făcut Fotie cu 
acest prilej. 


Scrisoarea patriarhului nu putea fi plăcută lui Nicolae, căci sub forme dulci şi 
elegante ea cuprindea unele lecţii foarte juste. Fotie nu spune în ea un singur cuvânt 
lovitor;, el nu întrebuințează titlul său onorific de patriarh ecumenic; recunoaşte 
întâieatea scaunului Romei, dar nu linguşeşte de fel ambiția noii Papalităţi; el nu se 
înjoseşte, iar dulceaţa sa nu-şi pierde tăria. Un astfel de luptător era mai de temut pentru 
Nicolae decât un om furios şi ambițios. În loc de a-i disputa drepturile ce-şi lua asupra 
unor Biserici ale patriarhatului Constantinopolei, el îi zice: „Noi vi le-am fi lăsat, dacă 
aceasta ar fi atârnat de la noi; însă fiindcă e vorba de ţări şi de hotare, aceasta este o 

afacere care priveşte Statul. Cât pentru mine, aş voi nu numai a înapoia altora ceea ce le 
aparține, dar încă a lăsa o parte din vechile dependinţe ale acestui scaun. Aş fi îndatorat 
faţă de cel care m-ar descărca de o parte din povara mea.“ 


Nu se putea mai bine răspunde unui papă care nu cugeta decât a-şi întinde 
puterea sa prin toate mijloacele. Însă Nicolae nu s-a folosit de această lecţie, pe atât de 
dreaptă, cât şi cumpătată. El nu voi să creadă nici pe legați săi, nici actele sinodului ce 
îi fură înfăţişate. Declară chiar ambasadorului Leon, care fusese trimis la Roma, că el n- 
a trimis pe legaţii săi spre a depune pe Ignatie, sau pentru a recunoaşte înălțarea lui 
Fotie; că el nu consimţise şi nu va consimți niciodată nici la una, nici la alta. 


Nicolae se punea astfel ca arbitru al legitimităţii episcopilor, uitând că, după 
canoane, el n-avea decât libertatea de a intra în comuniune cu unul sau cu altul. Se 
înțelege că, mai înainte de a intra în relație cu Fotie, avea nevoie de lămuriri clare 
asupra legitimității alegerii sale: însă, după legile Bisericii, legitimitatea nu atârna de 
voința papală, ci de judecata rostită contra lui Ignatie, şi de alegerea după regulă a lui 
Fotie. Un sinod de trei sute optsprezece episcopi primise obşteşte această alegere şi 
depunerea lui Ignatie. Legaţii fuseseră martori la aceasta; ei mărturiseau de cele ce 
văzuseră şi auziseră; era prea destul, ni se pare, spre a hotărî pe Nicolae să acorde 
comuniunea sa unui episcop care, prin moravurile sale venerabile şi prin ştiinţa sa era 
foarte vrednic de episcopat. Însă luând partea lui Ignatie, Nicolae face act de autoritate 
suverană. Această perspectivă măgulea prea mult aplecările sale, pentru ca să fi putut a 
se lepăda de ele. Dânsul întruni deci clerul Romei pentru a dezaproba solemn pe legații 
săi. Apoi adresă împăratului, lui Fotie şi întregii Biserici Răsăritene scrisori care sunt tot 
atâtea monumente ale trufiei sale. Trebuie să le facem cunoscute, pentru ca să se poată 
compara doctrina lor cu doctrina celor dintâi opt veacuri şi să se capete astfel 
încredințarea că Papalitatea părăsise doctrina din urmă, pentru a-i pune în loc un sistem 
autocratic pe care Biserica Răsăritului nu-l putea primi.[265] La începutul scrisorii sale 
către împăratul Mihail, el ia ca de la sine înţeles faptul că acest principe s-a adresat 
„către sfânta, Catholică şi Apostolică Biserică Romană, şef (cap) al tuturor Bisericilor, 
care urmează în toate lucrările sale curatele autorităţi ale sfinților Părinţi“ spre a şti cum 
să socotească în afacerile bisericeşti. 


Nicolae nu lăsa să-i scape nici o ocazie întru a repeta aceste fraze sonore, ce 
probează tocmai contrariul celor ce afirma, căci Părinții nu le-au cunoscut nicidecum. 
Venind la cauza lui Ignatie, el se plânge de faptul că se rostise contra lui o hotărâre fără 
poruncile sale; că nu numai că nu se făcuse nimic din cele ce el prescrisese, dar încă se 
făcuse cu totul dimprotivă. Deci, adaugă el, „fiindcă voi susțineţi pe Fotie şi respingeți 
pe Ignatie, fără judecata Apostolatului Nostru, noi voim ca să ştiţi bine că nu primim pe 
Fotie şi că nu osândim pe patriarhul Ignatie.” 


Iată într-adevăr vorbe de stăpân. El se sileşte apoi a găsi diferențe de detaliu 
între înălțarea lui Nicolae şi a lui Amvrosie, şi între aceea a lui Fotie, însă aceste 
diferenţe, chiar când s-ar primi astfel cum el le înfăţişează, nu erau de natură a nimici o 
lege clară, privită ca absolută şi nesupusă abaterii. 


Scrisoarea sa către prea înțeleptul bărbat Fotie începe în acest mod măreț: 
„După ce Domnul nostru şi Răscumpărătorul lumii lisus Hristos, care era 
adevărat Dumnezeu mai înainte de toţi vecii, a binevoit a ieşi din sânul Fecioarei pentru 


răscumpărarea noastră şi a se arăta adevărat om în lume, el încredință preafericitului 
Petru, verhovnicul apostolilor, puterea de a lega şi a dezlega în cer şi pe pământ, şi 

dreptul de a deschide porțile împărăției cereşti; el a binevoit a întemeia sfânta sa 
Biserică pe tăria credinţei acestui apostol, după acest cuvânt demn de credință: « Adevăr 
zic ţie: tu eşti Petru, şi pre această piatră voi zidi Biserica mea, şi porțile iadului nu o vor 
birui; şi voi da ţie cheile împărăției cerurilor; şi orice vei lega pre pământ va fi legat şi în 
ceruri, şi orice vei dezlega pre pământ va fi dezlegat şi în ceruri ».” 


lată argumentul cel mare, pe care Papalitatea modernă s-a sprijinit totdeauna. Ea 
respinge pe faţă tâlcuirea sobornicească din predanie a acestor cuvinte dumnezeieşti; ea 
face din drepturile date tuturor apostolilor deopotrivă un drept aparte şi personal pentru 
Sf. Petru; ea îşi asumă poziţia, contrar tuturor rânduielilor bisericeşti şi în temeiul unui 
sacrilegiu gratuit, de unică moştenitoare a unor prerogative himerice, pretinzând, pe 
aceste temeiuri mincinoase şi şubrede, a întări clădirea autocrației sale universale. Iată 
pretenția opusă de Nicolae lui Fotie! Cum poate spune cineva că acest patriarh, care 
cunoştea desăvârşit vechimea bisericească, trebuia să se supună unei asemenea 
stăpâniri? Datoria sa era să protesteze, după cum a şi făcut; şi măcar de ar fi dat 
Dumnezeu ca toți episcopii Bisericii catholice să fi imitat curajul său, pe cât de tare, pe 
atât de cumpănit şi de curat! 


lată tâlcuirea lui Nicolae la cuvintele evanghelice citate: „După această 
făgăduință, prin cimentul sfântului aşezământ apostolic, temeliile clădirii, întocmite din 
pietre prețioase, începură a se înălța şi, cu mila îndurării dumnezeieşti, şi prin râvna 
ziditorilor şi sârguința stăpâniei apostolice, a se înălța până în vârf, ca să dureze 
totdeauna, fără a avea nimic a se teme de vijelia vânturilor. Preafericitul Petru, vârful 
apostolilor şi portarul împărăției cereşti, a meritat în această clădire întâietatea, după 
cum toţi ortodocşii o ştiu şi după cum am declarat-o acum.“ 


Nimeni, într-adevăr, dintre ortodocşi, nu tăgăduieşte întâietatea Sfântului Petru; 
însă această întâietate îi dădea oare o putere covârşitoare? Nu, răspunde predania 
sobornicească. Da, răspunde Nicolae, care continuă astfel: 


„După dânsul (adică după Sf. Petru), vicarii săi, slujind lui Dumnezeu cu curăție, 
scăpaţi de umbrele întunericului care împiedecă de a merge în calea cea dreaptă, au 
primit într-un chip mai înalt purtarea de grijă de a paşte oile Domnului, şi au îndeplinit 
această datorie cu îngrijire. Între ei, milostivirea lui Dumnezeu cel Atotputernic a 
binevoit a număra şi pe Smerenia Noastră; însă tremurăm la cugetarea că avem a da 
răspuns înainte de toți şi pentru toți lui lisus Hristos, când va cere seamă fiecăruia de 
faptele sale. 


„Şi fiindcă toţi credincioşii cer doctrina de la această sfântă Biserică Romană, 
care este şeful (capul) tuturor Bisericilor, fiindcă ei îi cer păstrarea credinţei, şi de vreme 
ce cei ce sunt vrednici de ea şi cari sunt răscumpărați prin harul lui Dumnezeu, îi cer 
iertarea păcatelor lor, trebuie ca noi, care am primit sarcina să fim băgători de seamă, să 
avem totdeauna ochiul asupra turmei Domnului, cu atât mai mult cu cât sunt unii cari 
voiesc totdeauna a o sfâşia prin muşcături crude... Este statornicit că sfânta Biserică 
Romană, prin prea fericitul apostol Petru, vârful apostolilor, care a meritat a primi din 
gura Domnului întâietatea Bisericilor, este şeful (capul) tuturor Bisericilor; că la ea 
trebuie a se adresa, spre a cunoaşte cârma şi rânduiala ce trebuie a fi urmate în toate 
lucrurile de folos şi în aşezămintele bisericeşti pe care le menţine într-un chip neştirbit şi 
fără greşală, potrivit regulilor canonice şi sinoadelor sfinților Părinţi. Din aceasta 
urmează că ceea ce este respins de cârmuitorii acestui scaun, din deplina lor putere, 
trebuie să fie respins, chiar dacă ar exista vreun obicei deosebit, şi că ceea ce poruncesc 
ei, trebuie a fi primit cu tărie şi fără zăbavă.“ 

Astfel Nicolae opunea autoritatea sa suverană regulilor urmate din toată 
vechimea de Biserică şi pe care Fotie i le făcuse cunoscute. El caută apoi să găsească 
diferenţe de detaliu între alegerile lui Nectarie, Amvrosie şi Tarasie, şi între cea a lui 
Fotie. Dar nu reuşeşte mai bine asupra acestui punct decât în scrisoarea sa către 
împăratul Mihail, şi trece sub tăcere celelalte pilde amintite de Fotie. 


În scrisorile sale către patriarhii şi credincioşii din Răsărit[266], Nicolae expune 
aceeaşi doctrină asupra autocrației sale. El porunceşte patriarhilor Alexandriei, 
Antiohiei şi Ierusalimului de a face cunoscut credincioşilor lor hotărârea scaunului 
apostolic. 


Ignatie, apelând la Nicolae pentru sentința dată contra lui, măgulise prea mult 
trufia acestui papă. Va fi de ajuns, spre a proba aceasta, să arătăm subscrierea actului 
său de apel: „Ignatie, apăsat de tiranie, ş.c.]., Prea Sfântului Nostru Domn, şi preafericit 
Întâi-stătător, Patriarh al tuturor scaunelor, urmaş al Sfântului Petru, verhovnicul 
apostolilor, Nicolae, papă ecumenic, şi preasfințiților săi episcopi şi preaînțeleptei 
Biserici Romane universale“[267]. Sf. Grigorie cel Mare ar fi respins astfel de titluri ca 
pe tot atâtea născociri diavolice; am văzut-o aceasta mai sus, în scrisorile sale către loan 
Postnicul; însă Papalitatea Sfântului Grigorie cel Mare nu mai era acum: ea lăsase locul 
unei instituţii politico-bisericeşti, a cărei putere era unica preocupare. Ignatie, măgulind 
ambiția lui Nicolae, nu putea decât să aibă dreptate în ochii acestui papă. Fotie, care se 
ținea de vechea doctrină, care privea pe episcopul Romei numai ca întâiul episcop, fără 
a-i acorda nici o autoritate personală, nu putea decât să greşească. Astfel, fără altă 
cercetare, Nicolae rosti anatema contra lui într-un sinod ce se ţinu la Roma pe la 
începutul anului 863. 


„Noi îl declarăm”, zice el, „lipsit de toată vrednicia preoțească şi de toată slujba 
bisericească, prin puterea lui Dumnezeu cel Atotputernic, a sfinților Apostoli Petru şi 
Pavel, a tuturor sfinților, a sinoadelor ecumenice şi a judecății, ce Sfântul Duh grăieşte 
prin n01.”[268] El cuteză a învinui în hotărârea sa pe Fotie însuşi de relele tratamente al 
cărora obiect fusese Ignatie. Aceasta era o calomnie, scoasă din denunțările duşmanilor 
lui Fotie, respinse pe urmă de toţi scriitorii romani ce au avut a vorbi de neînțelegerile 
dintre acest patriarh şi Nicolae.[269] Se vede apoi, din toate câte a făcut acest papă, că 
era gata să nu ţină seamă de nici o dovadă, de nici o considerație în favoarea lui Fotie. 
Pentru el câţiva călugări, partizani ai lui Ignatie, cari veniseră la Roma, erau o autoritate 
mai mare decât un sinod compus din trei sute optsprezece episcopi, din un mare număr 
de clerici şi de călugări, care a deliberat în fața unei mulțimi nenumărate de popor. 
Trebuie a recunoaşte că purtarea lui Nicolae avea cu totul alt motiv decât apărarea lui 
Ignatie sau dreptatea cauzei sale. El se credea păstrătorul puterii dumnezeeşti şi organul 
Sfântului Duh. Cu acest titlu el îşi atribuia toate drepturile. Însă sinoadele ecumenice, pe 
care le chema în ajutor pentru a sprijini condamnarea sa, hotărâseră că un episcop nu 
poate fi nici judecat, nici osândit, decât de conaţionalii săi, şi nu atribuiau celui al 
Romei mai multă autoritate, decât celorlalți. Cât despre pretenţiile lui Nicolae la 
autoritatea dumnezeiască, ştim bine câtă greutate au, iar raționamentele sale sunt 
vrednice de teza ce se silea a dovedi. 


Împăratul Mihail, aflând despre hotărârea sinodului din Roma, scrise lui Nicolae 
o scrisoare plină de amenințări şi de dispreţ (864). Se înţelege de la sine că duşmanii lui 
Fotie o atribuie lui, sub pretext că împăratul nu cugeta decât la plăcerile sale. 
Argumentul li se pare hotărâtor. Nicolae răspunse împăratului din Răsărit printr-o 
scrisoare foarte lungă, plină de afirmaţii apocrife, de false raționamente şi de greşale 

istorice din cele mai grosolane. Se vede din această scrisoare că împăratul opusese 
pretențiilor papale o mulțime de fapte, care reduceau întâietatea episcopilor Romei la 
adevăratele sale margini. Nicolae le discută cu uşurătate; raționamentele sale sunt false 
şi confundă unele demersuri conjuncturale cu recunoaşterea autorității absolute pe care 
şi-o atribuia. lată o pildă a falselor sale raționamente: 


„Trebuie a ţine seamă că Sinodul de la Nicea, precum şi nici un alt sinod, n-a dat 
nici un privilegiu Bisericii Romane, care ştia că, în persoana lui Petru, ea meritase 
drepturile a toată puterea într-un chip desăvârşit şi că primise ocârmuirea tuturor oilor 
lui Hristos.“[270] El sprijină această părere pe o mărturisire a papei Bonifatie. „Deci”, 
urmează el, „să se cerceteze cu luare aminte hotărârile Sinodului de la Nicea, şi se va 
găsi desigur că acest sinod n-a făcut nici o adăugare Bisericii Romane; ci mai ales că a 
luat pildă de la ea în ceea ce el dădea Bisericii Alexandriei.“ Nicolae nu adaugă că 
sinodul privise autoritatea scaunului roman asupra Bisericilor suburbicare ca întemeiată 
numai pe obicei, iar nu pe drept divin; el nu ia aminte nici atâta că, dacă se dădea 
Bisericii Alexandriei o putere la fel cu cea a Romei, se arăta prin aceasta chiar că cea 
din urmă n-avea nimic de drept divin, fiindcă un sinod nu poate acorda autoritate 
dumnezeiască. 


Iată cu ce tărie de judecată răspunde Nicolae la toate întâmpinările adversarului 
său împrotiva atotputerniciei papale. 


El sfârşeşte deosebind cele două domenii în care trebuie să lucreze preoția şi 
împărăţia. Dacă Mihail avea nevoie a şti că nu avea nici un drept asupra lucrurilor 
bisericeşti, oare nu trebuia ca Papalitatea însăşi să înțeleagă că nici ea nu avea vreun 
drept asupra lucrurilor vremelnice? 


Biserica Răsăriteană trebuia să se ridice împrotiva apucăturilor lui Nicolae. Ele 
erau protivnice vechiului drept. Ultramontanii sunt nevoiţi a recunoaşte aceasta, deşi 
într-un chip ocolit. Un scriitor[271] care se pretinde istoric al lui Fotie, şi care n-a primit 
ca adevărate decât cele spuse de duşmanii vădiţi ai acestui patriarh, a fost totuşi nevoit 
să se exprime astfel: „Schisma a dat la lumină doctrinele relative la întâietatea sfântului 
scaun. Niciodată prerogativele sale n-au fost mai bine statornicite decât în lupta papei 
Nicolae (...) împrotiva schismaticilor fotieni“. Se poate crede că până în veacul al 
nouălea nu s-a ivit nici un prilej spre a da la lumină aceste prerogative, dacă ele într- 
adevăr ar fi aparținut scaunului Romei? Faptele arătate mai sus răspund cu destulă 
elocvență la această întrebare. Desigur, chestiuni mai însemnate decât caterisirea unui 
episcop se ridicaseră între Răsărit şi Apus de la întemeierea Bisericii, şi aceste chestiuni, 
în loc de a scoate la iveală autoritatea papală, o reduseseră la adevăratele ei margini. 
Însă în veacul al nouălea împrejurările se schimbară; Papalitatea jertfise vechea doctrină 
catholică visurilor sale ambiţioase, şi se folosi de toate împrejurările spre a face să 
treacă în obicei atotputernicia duhovnicească, pe atât de protivnică Scripturilor cât şi 
învățăturii Părinților şi Sinoadelor. 


Împuternicit de vechiul drept, Fotie privi ca nule excomunicările lui Nicolae şi 
continuă a-şi îndeplini datoriile sale episcopale cu o râvnă şi un devotament pe care 
duşmanii săi îl răsucesc cu o însemnată şi vădită reacredință. Ei nu vor a vedea în el 
decât o fiară sălbatică, unind fățămicia cea mai adâncă cu o cruzime ce merge până la 
extravaganță, fără a căuta să împace aceste două caractere într-un singur om, şi cu fapte 
ce sunt în desăvârşită contrazicere cu ele. Însă Nicolae nu putea să îndure acel dispreţ 
faţă de autoritatea lui suverană, şi se folosi de creştinarea bulgarilor pentru a reîncepe 
războiul împrotiva lui Fotie.[272] Primele seminţe ale creştinismului fuseseră aruncate 

la bulgari de către greci, pe la anul 845. În 864, Fotie conlucră puternic la convertirea 
regelui Bogoris[273], urmată de aceea a întreg poporului său. El adresă chiar acestui 
rege o foarte frumoasă învățătură asupra datoriilor principilor. Bogoris, aflat în luptă cu 
germanii şi cu împăratul lor, Ludovic Germanicul, crezu că-l va îmblânzi cerând preoți 
latini pentru a instrui pe poporul său. El trimise ambasadori la Roma, în 866, puţin timp 
după nelegiuita excomunicare aruncată împrotiva lui Fotie. Nicolae nu putea zăbovi a se 
folosi de un atât de frumos prilej ca să-şi întindă puterea în Răsărit. El trimise deci legați 
la regele bulgarilor cu un lung răspuns la întrebările ce primise, fără a se preocupa să 
ştie dacă faptele cuprinse în acea consultaţie erau în legătură cu adevărul. El nu uită în 
răspunsurile sale[274] de a înălța peste măsură scaunul Romei şi a înjosi pe cel al 
Constantinopolei. După dânsul[275], prin Sf. Petru scaunul Romei este izvorul 
episcopatului şi al apostolatului, pentru aceasta bulgarii nu trebuie să primească episcop 
decât de la Roma. Aşijderea de la Roma trebuie să primească doctrina. „Sf. Petru”, zice 
€l[276], „vieţuieşte totdeauna şi prezidează pe scaunul său; el dă adevărul credinţei 
celor ce îl caută; căci sfânta Biserică Romană totdeauna a fost fără pată şi fără prihană; 
acela a întemeiat-o, a căruia mărturie de credinţă a fost deplin încuviinţată.“ 


Papa dădu în ajutorul legaților săi din Bulgaria alți trei legaţi pentru 
Constantinopole, şi însărcină pe aceşti din urmă cu opt scrisori, cu data de 13 Noemvrie 
866; ele sunt tot atâtea monumente de slavă deşartă.[277] El ameninţă pe Mihail că va 
pune să se ardă într-un mod infam scrisoarea ce i-a trimis împrotiva prerogativelor 
romane, de nu o va dezaproba. Scrie clerului Constantinopolei că depune pe toți 
aderenţii lui Fotie şi restabileşte pe partizanii lui Ignatie. Se plânge lui Vardas că a 
înşelat frumoasele nădejdi ce pusese în evlavia sa; face cunoscut lui Ignatie că l-a aşezat 
pe scaunul său şi că a anatematizat pe Fotie şi pe părtaşii săi; măguleşte pe împărăteasa- 
mamă Theodora şi se heretiseşte că a luat partea lui Ignatie, pe care ea însăşi o sprijină; 
roagă pe împărăteasa Evdoxia a lua partea lui Ignatie pe lângă împăratul; îndeamnă pe 
toți senatorii Constantinopolei să se despartă de comuniunea cu Fotie şi a se declară 
pentru Ignatie. 


Scrisoarea sa către Fotie, care este a treia din colecţie, merită o deosebită luare 
aminte; el îi dă numai titlul de bărbat: „Nicolae etc., Viro Photio.” Îi aruncă vina că „a 
călcat cu neruşinare cinstitele canoane, hotărârile Părinților şi preceptele dumnezeieşti.” 
ÎI numeşte tâlhar, adulter; pretinde că nu s-a ţinut de însăşi ale sale îndatoriri, că a 
cumpărat pe legaţi, că a surghiunit pe episcopii cari nu voiau a intra în legătură cu 
dânsul; spune că-l poate numi cu dreptate ucigător de oameni, viperă, noul Ham şi 
jidov. Se reîntoarce asupra canoanelor de la Sardica şi a Decretalelor predecesorilor săi, 
şi isprăveşte ameninţându-l că îl va lovi cu o excomunicare care va dura până la moarte. 


Se înțelege că o scrisoare atât de patetică nu putea produce decât un efect: acela 
de a întărâta pe Fotie să condamne pe papa. 


Legaţii sosind în Bulgaria, toți preoţii greci fură alungaţi din acea ţară şi se 
recunoscu ca fără putere Taina Mirungerii săvârşite de ei. Cu aceasta se aruncă Bisericii 
Răsăritene insulta cea mai grosieră, călcându-se în picioare primele principii ale 
teologiei creştine. Fotie nu putu răbda nici nelegiuirea amestecată cu rătăcirea, nici 
apucăturile lui Nicolae. El adună la Constantinopole (867) un sinod, la care chemă nu 
numai pe patriarhii şi pe episcopii răsăritului, ci şi trei episcopi din Apus, cari se 
adresaseră la el pentru a dobândi sprijinul său față de despotismul lui Nicolae[278]. 
Erau episcopul-exarh al Ravennei şi arhiepiscopii de Treva şi de Colonia[279]. Legaţii 
celor trei scaune patriarhale din Răsărit, o mulţime de episcopi, de preoți şi de călugări, 
amândoi Împărații şi membrii Senatului au fost de faţă la această adunare.[280] Se dădu 

citire scrisorilor lui Nicolae; cu toţii de o părere l-au recunoscut nevrednic de episcopat, 
şi se rosti asupra lui excomunicarea şi anatema. Această hotărâre a fost trimisă lui 
Nicolae însuşi prin Zaharia, mitropolitul Chalcedonului, şi Theodor din Chizic. 
Anastasie Bibliotecarul zice că dintr-o mie de iscălituri, cu care acest document era 
acoperit, nu erau decât douăzeci şi una adevărate. Se ştie cât prețuieşte mărturia acestui 
om. Este însă sigur că documentul a fost cunoscut în Răsărit şi că sinodul din 
Constantinopole, care mai târziu îl anulă, nu privi iscăliturile ca falsificate. Acest fapt 
vorbeşte mai puternic decât mărturia unui scriitor mincinos. Hotărârea sinodului 
împrotiva lui Nicolae era mai canonică decât cea a lui Nicolae asupra lui Fotie, căci ea 
nu era decât o excomunicare, iar nu o depunere; orice Biserică are dreptul să despartă de 
la împărtăşirea ei pe cei ce ea îi socoteşte vinovaţi, şi să nu-i mai privească drept 
episcopi. 


Chiar în anul în care Nicolae era excomunicat, o răscoală, ale cărei urmări aveau 
să fie jalnice pentru Fotie, avu loc la Constantinopole. Mihail a fost ucis de Vasilie, cu 
care era tovarăş la împărăție. Era firesc ca uigaşul lui Vardas şi al lui Mihail să se 
îndoiască de Fotie.[281] 


Pe lângă aceasta, Fotie n-a primit pe ucigaş la împărtăşanie. Atunci a fost închis 
într-o mânăstire. Vasilie aşeză pe Ignatie în scaun şi trimise la Roma ambasadori pe cari 
îi însărcină cu actele sinodului ce îl excomunicase pe Nicolae. Acest papă murise, şi 
avea acum ca urmaş pe Adrian al II-lea, care adună la Roma un sinod (868) spre a 
caterisi din nou pe Fotie. Trimisul împăratului aruncă la pământ, în fața lui, actele 
sinodului din Constantinopole, le lovi cu sabia sa şi le călcă în picioare. După această 
faptă extravagantă, el afirmă că iscălitura stăpânului său de pe documente era falsă; că 
sinodul nu fusese alcătuit decât din câțiva episcopi ce se aflau din întâmplare la 
Constantinopole[282]; că celelalte iscălituri, în număr de o mie, erau false. Oricine are 
tot dreptul să bănuiască buna credință a acestui fanatic. Dacă era adevărat că iscăliturile 
au fost false, aceasta se putea adeveri în Răsărit, iar nu la Roma. În loc de a se 
încredința despre un fapt atât de lesne de dovedit, sinodul Romei decise ca actele să se 
ardă. 


Fireşte că asemenea măsură dă de crezut că li s-a părut mai lesne a arde actele, 
decât a le dovedi falsitatea. Adrian al II-lea nu lipsi, cu acest prilej, a scoate din nou la 
iveală autoritatea episcopului Romei. „Papa”, zice el în sinodul său[283], „judecă pe toți 
episcopii, însă noi nu ştim ca cineva să-l fi judecat.“ El aminteşte într-adevăr de 
osândirea lui Honorie, însă pretinde că anatema de care a fost lovit nu era legitimă decât 
pentru că a fost rostită mai dinainte de însuşi scaunul Romei. Afirmația este falsă, după 
cum am văzut mai înainte. În loc de a osândi pe Honorie, scaunul Romei încercase să-l 
apere; la început nici nu l-a pomenit între cei ce trebuia să fie osândiți, ci numai după 
osânda rostită de sinod s-a hotărât a rosti şi el anatema. 


Inainte de a se despărți, membrii sinodului Romei călcară în picioare actele care 
anatematizau pe Nicolae şi le aruncară apoi într-un foc mare. 


După această delegație, trimişii lui Vasilie se reîntoarseră la Constantinopole 
însoțiți de trei legaţi ai papei Adrian. Aceştia aveau la dânşii două scrisori, una adresată 
împăratului, alta lui Ignatie: „Noi voim”, scrie el împăratului, „ca să faceți a se aduna un 
sinod numeros, ce va fi prezidat de legaţii noştri, şi în care se vor judeca persoanele 
după greşalele lor; în acest sinod să se ardă în public toate exemplarele actelor[284] 
falsului sinod ţinut împrotiva sfântului scaun, şi să fie oprit a se mai păstra ceva din el, 
sub pedeapsă de anatemă.” Adrian reclamă apoi pe nişte preoţi romani cari merseseră la 

Constantinopole spre a se plânge lui Fotie de papa Nicolae. Scrisoarea către Ignatie este 
o învăţătură asupra chipului cum trebuie să fie priviți clericii ce se declaraseră pentru 
Fotie şi cari ar părăsi partida sa. Adrian alătură pe lângă aceste scrisori un formular care 
trebuia să fie iscălit de toți membrii sinodului, şi în care se legau a-l recunoaşte de 
suveran pontif şi papă universal. 


Sinodul a fost deschis la Constantinopole, în biserica Sfintei Sofii, la 5 
Octomvrie 869. Cei trei legaţi ai papei, Ignatie, Thoma, episcopul Tirului, aşa-zisul 
reprezentant al patriarhului Antiohiei, şi preotul Ilie, aşa-zisul reprezentant al celui al 
Ierusalimului, luară loc. Se aduseră episcopii cari se declaraseră contra lui Fotie. Ei erau 
doisprezece la număr. Li se îngădui să ia loc, ei formând tot sinodul la prima şedinţă. La 
a doua, zece din episcopii partizani lui Fotie intrară pentru a cere iertare de greşala lor. 
Iertarea li s-a dat îndată, şi ei luară loc cu ceilalți. Unsprezece preoți, nouă diaconi şi 
şapte ipodiaconi urmară pe cei zece episcopi, şi li se dădu de asemenea iertare. 


Alţi doi episcopi sosiră la sinod la a treia şedinţă, aşa încât adunarea era 
compusă din douăzeci şi patru de episcopi, fără a se număra preşedinţii. La a patra 
şedinţă doi episcopi, hirotoniți de fostul patriarh Methodie, cerură a apăra pe patriarhul 
Fotie, cu care ei ziceau că vor rămâne în comuniune. Sinodul nu voi să-i asculte. 
Patricianul Vahaner se opuse la această decizie, în numele Senatului Constantinopolei. 
Legaţii papei o mențineau, pentru cuvântul că papa se rostise astfel în ultimă instanță, şi 
că nu mai era învoit a cerceta din nou cauza lui Fotie. Însă siliți să cedeze, ei au adăugat: 
„Să intre dar şi să asculte citindu-se hotărârea sinodală şi judecata papei Nicolae. Ei 
caută dezvinovăţire şi nu vor decât a fugi de judecată.” 


Dar Senatul zise: „Dacă ei ar fugi de judecată, nu ar striga: Să ne judece!, ci s-ar 
retrage.” „Să intre”, au adăugat legaţii, „dar să stea acolo jos, la locul cel mai de pe 
urmă.” Senatul ceru să se aducă încă trei sau patru episcopi din partida lui Fotie. 
„Primim aceasta”, ziseră legaţii, „însă cu condiţia ca ei să declare că reprezintă pe toți 
ceilalți şi că nu vor intra decât spre a asculta scrisoarea papei Nicolae.“ 


Era deci lămurit că Roma nu mijlocise ţinerea acestui sinod decât pentru a 
consfinți acolo pretinsa sa autoritate universală şi suverană. 


Episcopii partizani ai lui Fotie, văzând că sinodul nu voia a-i asculta, se 
retraseră. Numai cei doi dintâi rămaseră, făgăduind că, dacă împăratul le-ar da liberă 
intrare martorilor lor, vor dovedi că Nicolae se împărtăşise cu ei când Fotie îi trimisese 
la Roma ca împuterniciți ai săi. 


Libera intrare nu a fost învoită. 


La a cincea şedinţă aduseră cu forţa pe Fotie, care nu răspunse decât prin câteva 
cuvinte pline de demnitate, pentru a face cunoscut sinodului că nu-l recunoştea şi că nu 
va răspunde la învinuirile ce i se imputau. În ochii săi, treizeci şi trei de episcopi 
întruniți din porunca împăratului, duşmanul său, nu puteau pretinde să se caseze sentința 
celor trei sute optsprezece episcopi cari îl proclamaseră patriarh legitim. 


În a şasea şedinţă, singhelul Ilie se sili a dovedi că demisia dată de Ignatie era 
nulă. Acest fapt este important, căci el întăreşte ceea ce scrisese Fotie lui Nicolae, că 
predecesorul său îşi părăsise dregătoria; el arătă totodată că Ignatie îţi înțelesese datoria 
în împrejurările grele în care se afla; că el imitase mai întâi pe episcopii cei mari, cari au 
ales totdeauna a părăsi o dregătorie ce le era răpită, chiar cu nedreptate, decât a turbura 

Biserica lor. Lăsat în voia sa, Ignatie era prea virtuos spre a nu urma această cale; însă 
din pricina slăbiciunii caracterului său el ajunse jucăria unor intriganți şi a planurilor 
ambiţioase ale papilor, cari adăpostiră sub virtutea lui planurile lor cele rele. 


Câţiva episcopi partizani ai lui Fotie fură introduşi la şedinţa a şasea, unde se 
afla şi împăratul. După cuvântările rostite împrotiva lor şi împrotiva patriarhului lor, 
împăratul le zise: „Ce vi se pare despre aceasta?“ Ei ziseră: „Vom răspunde.“ lar unul 
din ei, Anthim al Chesariei Cappadochiei, a adăugat: „Împărate, noi cunoaştem 
dreptatea şi bunătatea voastră; dați-ne chezăşie în scris că putem să arătăm liber 
nevinovăția noastră, şi noi nădăjduim a dovedi că aceste învinuiri sunt nişte vorbe 
goale.“ Aceste cuvinte atât de smerite întărâtară pe Împăratul, care nu dădu înscrisul 
cerut. Legaţii papei, precum şi Împăratul, nu voiră să asculte nici o dezvinovăţire. Ei 
priveau pe Fotie şi pe aderenții săi ca osândiţi cu desăvârşire de Nicolae, deşi hotărârea 
papei era anticanonică şi arbitrară; legaţii repetau în tot momentul, cu un ton de mânie, 
că „nu trebuie să se asculte nişte oameni deja osândiți; că trebuia să fie alungați din 
adunare, de vreme ce nu veneau acolo spre a mărturisi greşala lor şi a cere iertare.” 
Înşişi partizanii lui Ignatie au fost expuşi la vorbe amare din partea legaţilor de îndată ce 
nu voiră să iscălească vestitul formular adus de la Roma. 


Fotie şi Grigorie al Siracuzei fură aduşi la a şaptea şedinţă. Un demnitar al curții 
întrebându-i, în numele legaţilor, dacă vor să iscălească, Fotie răspunse: „Dacă ar fi 
ascultat ceea ce am zis mai înainte, nu ne-ar mai face această întrebare. Pocăiască-se ei 
înşişi de păcatul ce au săvârşit.” Acest răspuns întărâtă pe legaţi, cari aruncară lui Fotie 
vorbe josnice, după obiceiul lor. Acelaşi demnitar întrebă iarăşi pe Fotie ce are a 
răspunde: „N-am nimic a răspunde la calomnii“, zise el. Episcopii partizani ai lui Fotie 
fură din nou îndemnați a se despărți de el, dar în zadar. Episcopul Iracliei răspunse 
chiar, arătând pe Fotie: „Cel ce va anatematiza pe acest episcop, anatema să fie!“ 
Ceilalți arătară aceeaşi energie. Ei stăruiră asupra cererii ce făcuseră deja, de a se bucura 
de toată libertatea întru a se apăra. Împăratul nu le opuse decât refuzul, zicând că 
sinodul reprezenta Biserica, fiindcă cei cinci Patriarhi erau reprezentaţi acolo.[285] El 
nu voia să vadă că un episcop, un călugăr şi un preot ce pretindeau că reprezintă pe cei 
trei patriarhi ai Alexandriei, Antiohiei şi Ierusalimului, fără ca nici un episcop ai acestor 
patriarhate să fi fost de față, şi fără să se fi putut comunica cu înşişi patriarhii, nu 
ofereau nici o garanție. Partizanii lui Fotie răspundeau că, încă de la apostoli, canoanele 
dovedeau exact contrariul; că pretinşii reprezentanţi ai celor cinci Patriarhate nu formau 
Biserica care, din contra, vorbea prin mijlocirea canoanelor, urmate încă de la apostoli. 


Sesiunea se termină prin anatema lui Fotie şi a partizanilor săi. În următoarea 
şedinţă se arseră în plin sinod toate hârtiile ce puteau compromite pe cei ce luaseră 
partea lui Fotie contra lui Ignatie. În fine, sinodul se termină prin câteva canoane şi o 
mărturisire de credință. Actele fură semnate de o sută doi episcopi. Era puţin, mai ales 
când cugetă cineva că patriarhatul Constantinopolei avea atunci sub jurisdicția sa mai 
mult de şase sute de episcopi şi că Împăratul Vasilie întrebuințase toată puterea sa 
pentru a forma un sinod numeros. Cea mai mare parte a episcopilor nu luă nicidecum 
parte la ceea ce se petrecuse la Constantinopole; câțiva prieteni credincioşi lui Fotie fură 
singurii cari se hotărâră a se duce la adunare spre a protesta contra celor ce se făceau 
acolo şi a pune pe Împăratul în încurcătură, cerându-i a le garanta toată libertatea pentru 
apărare. 


Un fapt vrednic de luat în seamă, şi care are prin sine însuşi cea mai mare 


însemnătate, este acela că Ignatie, care prezida alături cu legaţii de la Roma, păzi cea 
mai adâncă tăcere în tot timpul cât ținu sinodul. Se discutau înaintea lui o mulțime de 

chestiuni, asupra cărora numai el singur putea da lămuriri clare, precum cele ale 
demisiei sale şi ale împrejurărilor ce o însoţiseră, ale purtării lui Fotie față de dânsul, şi 
atâtea altele. Ignatie îi lăsă să discute în contradictoriu, fără a zice un cuvânt care să 
poată lumina dezbaterile. Nu trebuie oare a se conchide din această tăcere că el nu ştia 
ce hotărâre să ia în faţa faptelor aşa cum ştia că se petrecuseră, şi a părutelor motivații 
sub care legații romani şi câțiva intriganți acopereau istorisirile lor mincinoase? 


Oricare ar fi părerea ce-şi formează cineva asupra acestei tăceri, ni se pare că nu 
poate fi privită decât într-un chip prielnic lui Fotie şi istorisirilor sale asupra a tot ce se 
petrecuse[286]. Este firesc să întrebăm pentru ce Ignatie nu a spus formal că nu-şi 
dăduse demisia sau că ca-i fusese smulsă cu sila, fiindcă acesta era fondul chestiunii. 
Drept aceea, se poate zice că el demisionase într-adevăr din scaunul său, cu toată 
libertatea de conştiinţă; dar că Nicolae nevrând a primi această demisie, cum o spune el 
însuşi, nişte oameni ambiţioşi şi duşmani personali ai lui Fotie îl îndemnară pe Ignatie 
să revină asupra hotărtîrii sale, înfățişându-i ca motiv legitim protestarea patriarhului 
Romei contra demisiei sale. 


Ignatie însă, deşi urmând sfatul Romei în ceea ce privea reaşezarea sa pe scaunul 
Constantinopolei, nu era gata a se supune la toate pretențiile ei, după cum se vede din 
afacerea cu iscălirea Formularului roman şi din dezbaterea ce avu loc după sinod, 
privitoare la Biserica Bulgariei. 


Mai mulți membri ai sinodului, mai mult din ură contra lui Fotie decât din 
convingere, iscăliră Formularul roman, care supunea întreaga Biserică scaunului Romei. 
Ei se supuseră la această pretenţie spre a nu împiedica o adunare de la care aşteptau 
roade potrivite cu dorințele lor ascunse. După închiderea adunării, ei adresară 
împăratului şi lui Ignatie plângeri pentru iscăliturile date şi cerură ca ele să nu fie 
trimise la Roma. Pe lângă acestea, ei protestau contra iscăliturii legaţilor, cari nu 
semnaseră decât într-un mod restrictiv, rezervând aprobarea papei. Cu chipul acesta, 
episcopul Romei păstra libertatea de a aproba sau de a casa după voința sa ceea ce se 
făcuse. 


Nu se putea reveni asupra acestei clauze restrictive; însă Împăratul, spre a ieşi 
din încurcătură cu privire de Formular, făcu astfel încât se furară din casa legaţilor, şi în 
lipsa lor, toate iscăliturile ce s-au găsit acolo. Legaţii protestară, dar în zadar. Ignatie nu 
osândi nicidecum această faptă a Împăratului şi dovedi în adunarea cu privire la 
Bulgaria că nu era nicidecum partizanul doctrinei cuprinse în Formular. 


Bulgarii aflând că un sinod se ţinea la Constantinopole, trimiseră acolo deputaţi, 
spre a afla dacă Biserica lor trebuie să atârne de Roma sau de Constantinopole[287]. 
Împăratul chemă pe legaţii Romei şi ai Răsăritului pentru a răspunde la această întrebare 
în faţa lui Ignatie: „Fiindcă noi am primit de curând harul botezului”, ziseră bulgarii, 
„ne temem să nu ne înşelăm; pentru aceasta vă întrebăm pe voi, cari reprezentaţi pe 
Patriarhi, la care Biserică trebuie să fim supuşi.“ Papa Nicolae răspunsese la această 
întrebare, însă hotărârea lui nu era privită decât ca a unui singur patriarh. Legaţii Romei 
pretindeau că ea era suverană şi că nu trebuia să se abată de la dânsa. Legaţii răsăriteni 
nu fură de această socotință; romanii protestară că nu aveau însărcinare de a examina 
chestiunea ridicată de bulgari. Cu tot protestul lor, legaţii din răsărit judecară că trebuia 
să se ia o hotărâre. „De la cine aţi răpit voi pământul în care locuiţi”, întrebară ei pe 
bulgari, „şi care Biserică era acolo atunci statornică?” „L-am răpit de la greci”, 
răspunseră ei, „şi clerul grec era acolo în slujbă.” „Deci”, încheiară legaţii, „Biserica 

voastră atârnă de greci, adică de patriarhatul Constantinopolei.” „Insă de trei ani”, ziseră 
legaţii papei, „Roma a trimis acolo preoți latini.“ 


Această uzucapiune de trei ani nu putea, în ochii legaţilor, să aibă precădere 
asupra vechii stăpâniri, şi ei hotărâră că Biserica din Bulgaria trebuia să fie sub 
jurisdicția patriarhului Constantinopolei. Ignatie a fost de aceeaşi socotință; însă legaţii 
romani strigau că sfântul scaun al Romei nu i-a trimis ca judecători: „El singur”, 
adăugară ei, „are dreptul a judeca toată Biserica. El disprețuiește socotința voastră, pe 
atât de lesne pe cât de uşor o daţi voi.“ 


Când fu vorba să se osândească Fotie, această socotinţă avea cu totul alt preț în 
ochii lor. Ei casară judecata dată şi rugară pe Ignatie să nu dispreţuiască drepturile 
sfântului scaun, care i le înnapoiase pe ale sale. Împăratul, martor al pretențiilor 
legaţilor, se mânie. Ei plecară la puțin timp după aceea şi fură jefuiți pe cale de către 
slavi, cari le răpiră actele autentice ale sinodului. 


Ca urmare a hotărârii legaţilor răsăriteni, bulgarii trimiseră înapoi pe episcopul şi 
pe preoții trimişi de Roma şi primiră un episcop şi preoți greci. Adrian, aflând despre 
aceasta, scrise Împăratului din Răsărit o scrisoare în care ameninţa cu excomunicarea pe 
Ignatie şi pe episcopii pe cari i-ar trimite în Bulgaria. Nu se păstrează decât o parte 
dintr-o scrisoarea lui Adrian al II-lea către Ignatie. El îi vorbeşte ca un superior către un 
inferior, îi impută încălcarea canoanele după cum erau primite la Roma, şi-i zice, cu un 
ton ameninţător, că tot o asemenea purtare a pricinuit căderea lui Fotie. 


Asemenea scrisori deteră de înţeles îndeajuns că Roma urmărise readucerea lui 
Ignatie nu din iubirea dreptăţii, ci pentru a-şi înlesni prilejul de a face act de suveranitate 
în Răsărit. Citirea cu luare aminte a documentelor nu poate lăsa nici o îndoială în 
această privință. Ignatie în ochii papei era tot aşa de vinovat ca şi Fotie, de îndată ce nu 
se supunea acestei suveranități. 


Adrian al II-lea muri în luna Noiembrie 872 şi lui îi urmă loan al VIII-lea. Acest 
papă luă foarte în serios afacerea Bulgariei. El scrise de două ori lui Ignatie, somându-l 
să renunţe la toată jurisdicția asupra acestei Biserici. Împăratul Vasilie (878) cerându-i 
legaţi pentru a lucra la liniştirea turburărilor religioase ce domneau în Răsărit de la 
readucerea lui Ignatie, papa se folosi de acest prilej întru a adresa acestui patriarh o a 
treia scrisoare, în care se exprima astfel[288]: „Vă facem această a treia avertizare 
canonică (cuvântul anticanonică ar fi fost mai bine ales) prin legații noştri şi prin 
scrisorile noastre; prin ea noi vă poruncim să trimiteţi fără întârziere în Bulgaria oameni 
harnici, cari să umble prin toată țara şi să strângă pe toți cei ce i-ar găsi hirotoniți de voi 
sau de cei ce atârnă de voi, astfel ca într-o lună să nu rămână nici episcopi, nici clerici 
hirotoniți de voi; căci noi nu putem suferi ca ei să molipsească cu greşalele lor această 
nouă Biserică pe care noi am întemeiat-o. Dacă nu-i veți retrage în termenul fixat”, zice 
el, „şi dacă nu veţi renunţa la orice jurisdicție asupra Bulgariei, veți fi lipsit de 
împărtăşirea cu trupul şi sângele Domnului până ce veţi asculta. Vă dau termen de două 
luni de la data primirii acestei scrisori. De veţi rămâne îndărătnic, în neorânduiala şi 
uzurparea voastră, atunci prin judecata lui Dumnezeu cel atotputernic, prin autoritatea 
preafericiților verhovnici apostoli şi prin hotărârea smereniei noastre, să fiți lipsit şi 
alungat din vrednicia patriarhatului ce aţi primit din bunăvoința noastră.” 


Astfel, pentru a uzurpa jurisdicția asupra Bisericii Bulgariei, papa nu se teme a 


lovi, ipso facto, cu excomunicare şi depunere pe un patriarh, dacă nu va asculta de 
poruncile sale! Văzutu-s-au astfel de încercări la papii celor dintâi opt veacuri? 

Insă episcopii din Răsărit nu erau gata nici a recunoaşte suveranitatea papală, 
nici a asculta de poruncile sale anticanonice. Chiar cei ce se arătaseră favorabili lui 
Ignatie, erau tot aşa de protivnici acestui fapt ca şi partizanii lui Fotie. 


Ioan al VIII-lea scrise episcopilor şi clericilor greci din Bulgaria o scrisoare mai 
aspră încă decât cea adresată patriarhului Ignatie, şi care începe astfel: 


„Tuturor episcopilor şi alți clerici greci, cotropitori ai eparhiei Bulgariei şi 
excomunicați prin actul de faţă.” El le dă treizeci de zile până vor asculta de poruncile 
sale şi făgăduieşte episcopilor că le va da alte scaune dacă vor părăsi pe cele ce ocupă. 


Aceasta însemna cu adevărat a lucra ca un suveran absolut. loan scrise de 
asemenea regelui bulgar şi comitelui Petru, care fusese trimis la Roma pe vremea papei 
Nicolae. Fondul scrisorilor este acela că nu trebuie a primi nimic decât de la Biserica 
Romană, pentru că ea este obârşia adevăratei învățături. Toate aceste scrisori fură date 
legaţilor Pavel şi Evghenie. Când trimişii sosiră la Constantinpole, Ignatie murise (878), 
şi Fotie ocupa scaunul patriarhal pentru a doua oară[289]. 


Legaţii, după oarecare împotrivire, recunoscură pe Fotie ca patriarh şi ziseră că 
chiar papa loan îi trimisese la Constantinopole cu însărcinarea de a anatematiza pe 
Ignatie şi de a reaşeza pe Fotie. Patriarhul Fotie şi împăratul Vasilie trimiseră la papa 
ambasadori şi scrisori[290]. Ioan a fost înștiințat de aceasta şi se arătă foarte dispus a 
împăciui Biserica Constantinopolei, primind cu plăcere scrisorile şi pe trimişi[291]. 
După ce se făcu aceasta într-adevăr, Papa îi înnapoie cu scrisori pentru împăratul şi 
pentru Fotie. Aceste scrisori ale lui loan al VIII-lea conţin răspunsul cel mai hotărâtor la 
toate calomniile duşmanilor lui Fotie: „Luând seama”, zice el către Împăratul, 
„unanimitatea cu care toți patriarhii şi episcopii, chiar cei ce fuseseră hirotoniți de 
Ignatie, s-au unit la alegerea lui Fotie, el consimte a-l recunoaşte de patriarh.” Fiindcă 
Fotie nu aşteptase această recunoaştere de la Roma spre a se reurca pe scaunul său, şi 
privise ca neavenit sinodul adunat contra lui, papa se întinde foarte lung asupra acestei 
chestiuni: că adeseori nevoia scuteşte de a ţine regulile. El trece deci peste viciile de 
formă, cu atât mai mult cu cât legații predecesorului său nu iscăliseră actele sinodului 
decât în mod condiţionat şi fără aprobarea papei; el intră în amănunţimea condiţiilor cu 
care recunoștea pe Fotie: acesta va aduna un sinod spre a-şi cere iertare că s-a reurcat pe 
scaunul său fără un canon de iertare; va renunţa la toată jurisdicția asupra Bulgariei şi va 
primi în comuniunea sa pe toți episcopii hirotoniți de Ignatie; iar dacă unii dintre ei ar 
refuza să intre în comuniune cu Fotie, el îi amenință cu excomunicarea. 

Aceşti din urmă episcopi erau în foarte mic număr. Papa scrise celor trei 
duşmani principali, Mitrofan, Stilian şi loan, înfricoşându-i cu excomunicarea, şi 
însărcinează pe legații săi, purtătorii scrisorilor, să excomunice pe toți cei ce ar refuza a 
recunoaşte pe Fotie ca patriarh legitim, oprind pe toţi, oricine ar fi, de a da crezare 
calomniilor răspândite împrotiva acestui patriarh. 

Fără îndoială, din respect pentru prescripţiile papei, scriitorii romani au repetat 
care mai de care acele calomnii ale Mitrofanilor, Stilienilor, Nichiţilor şi ale celorlalți 
vrăjmaşi înverşunaţi ai lui Fotie, şi n-au voit a vedea în corespondenţa intimă a marelui 
bărbat decât vicleşug şi fățărnicie. Ei au căutat prin toate mijloacele posibile să 
micşoreze însemnătatea scrisorilor lui loan al VIII-lea; cardinalul Baronius, în Annalele 
sale, a mers până la a pretinde că slăbiciunea feminină a lui loan în această împrejurare 
a dat naştere legendei papesei Ioana. Oricine ştie că Ioan al VIII-lea, departe de a fi slab 
de caracter, împingea energia până la asprime; însă toate mijloacele sunt bune pentru 

scriitorii romani, când vor să scape de faptele şi chiar de papii ale căror acţiuni nu se 
încadrează cum se cuvine în istorisirile sistemului lor! 

Legaţii şi scrisorile papei sosind la Constantinopole, se adună acolo un sinod în 
care se aflară trei sute optzeci şi trei de episcopi, împreună cu Ilie, reprezentantul 
patriarhului Ierusalimului 1. 

Scrisorile lui loan erau pline de noile doctrine ale Papalității. Acest papă 
pretindea în scrisorile sale că are, prin drept dumnezeiesc, grija tuturor Bisericilor, şi că 
ținea locul Sfântului Petru, căruia i-a zis lisus Hristos: Paşte oile mele. El pretindea că a 
fost rugat să recunoască pe Fotie în vrednicia patriarhatului şi chiar în tagma clericală; 
el îl primeşte, deşi a uzurpat episcopatul fără ştirea sfântului scaun, şi cu condiţia că va 
cere iertare în plin sinod; el îi dă iertarea în temeiul puterii ce a primit de la lisus 
Hristos, prin Sf. Petru, de a lega şi dezlega toate fără deosebire. Apoi porunceşte ca 
Fotie să renunțe la toată jurisdicția asupra Bulgariei; îl opreşte de a face acolo vreo 
hirotonie. În toate scrisorile sale el dă porunci şi pretinde că are stăpânirea covârșitoare 
şi din izvor dumnezeiesc. 

Asemenea pretenţii nu erau recunoscute în Răsărit, care se ținea de doctrina 
celor dintâi opt veacuri în privința Papalității. S-a înţeles că, dacă s-ar citi astfel de 
scrisori în sinod, toată nădejdea de pacificare s-ar rupe. Nu s-a păstrat deci decât fondul 
acestor scrisori; s-a scos orice cuvânt jignitor şi tot ce ar putea da să se înțeleagă că papa 
ar voi să fie suveranul Bisericii. S-a adăugat formula de laudă obişnuită în Răsărit. 
Aceste scrisori fură refăcute „de bună seamă, cum zice Fleury[292], în unire cu legaţi, 
cari ascultară citirea fără a se plânge despre aceasta.” Primul dintre legaţi, cardinalul 
Petru, întrebând: „Primiţi scrisoarea papei?“ sinodul răspunse: „Primim tot ce priveşte 
unirea cu Fotie şi interesul Bisericii, însă nu ceea ce priveşte pe împăratul şi provinciile 
sale.” Prin aceste cuvinte, sinodul respingea pretențiile papei asupra Bulgariei. După 
această învoire aproape unanimă a patru sute de episcopi răsăriteni, se înţelege ce 
plângeri ar fi stârnit scrisorile papei, dacă legaţii n-ar fi avut înţelepciunea de a le 
preschimba în unire cu Fotie[293]. În Răsărit se păstrase principiul, ţinut de sinoadele 
ecumenice, ca circumscripțiile bisericeşti să urmeze pe cele ale imperiilor. Bulgaria, 
fiind o veche provincie greacă, trebuia prin urmare să atârne de patriarhatul grec, iar nu 
de patriarhatul latin. 

Cardinalul Petru cerând ca duşmanii lui Fotie, cari fuseseră alungaţi, să fie 
rechemaţi, Fotie răspunse: „Împăratul n-a exilat decât doi, şi încă nu pentru daune 
bisericeşti; noi îl rugăm să-i recheme.” 


„Cum s-a reurcat patriarhul Fotie pe scaunul său?”, întrebă Petru. 
Sinodul răspunse: „Cu consimţământul celor trei Patriarhi, după rugămintea 
împăratului; sau, mai bine zicând, supunându-se stăruințelor ce i s-au făcut şi 


rugăminților a toată Biserica Constantinopolei.” 


„Cum”, întrebă Petru, „n-au fost silnicii din partea lui Fotie? N-a lucrat el 
tiraniceşte?” 


„Dimprotivă”, zise sinodul, „totul s-a petrecut cu pace şi linişte.” 

„Slavă Domnului!“ răspunse cardinalul Petru. 

Astfel, aproape patru sute de episcopi, în fața trimişilor papei şi în public, 
ruşinează pe cei câțiva calomniatori ai lui Fotie, şi totuşi acei calomniatori sunt încă 


primiți în Apus ca scriitori vrednici de credință, chiar când istorisirile lor dau probe 
nenumărate de o ură ce merge până la aiurare şi absurd! 

Când cardinalul Petru termină întrebările, Fotie luă cuvântul şi grăi astfel: „Vă 
mărturisesc înaintea lui Dumnezeu, n-am dorit niciodată acest scaun; cea mai mare parte 
din cei ce sunt aici o ştiu bine. Întâia oară l-am luat fără voia mea, vărsând multe 
lacrimi, după ce mult timp m-am apărat, şi în urma unei silnicii neînduplecate a 
împăratului care domnea atunci, însă cu consimțământul episcopilor şi al clerului, cari 
dăduseră voturile lor fără ştirea mea. M-au pus sub strajă...“ 


Sinodul îl întrerupse, zicând: „O ştim toţi, sau prin noi înşine, sau prin martori 
cari ne-au spus-o.” 

„Dumnezeu a învoit”, urmă Fotie, „ca să fiu alungat. N-am căutat a reveni. N- 
am întărâtat nicidecum la răscoale. Am stat liniştit, multumind lui Dumnezeu, şi supus 
judecăților sale, fără a supăra urechile împăratului, fără dorinţă, nici nădejde, de a fi 
readus. Dumnezeu, care săvârşeşte minuni, a atins inima împăratului[294], nu pentru 
mine, ci pentru poporul său; el m-a rechemat din surghiunul meu. Însă cât timp a vieţuit 
Ignatie, de fericită amintire, n-am putut să mă hotărăsc să-mi reiau scaunul, cu toate 
îndemnurile şi stăruinţele ce mai mulți îmi făceau în această privinţă.“ 


Sinodul zise: „Este adevărat.” 

„Am voit”, urmă Fotie, „a întări pacea cu Ignatie în toate chipurile. Ne-am văzut 
la palat; ne-am aruncat la picioarele unul altuia şi ne-am iertat unul pe altul. Când el 
căzu bolnav, mă chemă la el; îl vizitai de mai multe ori şi îi dădui toate mângâierile de 
care fui destoinic. El îmi recomandă persoanele ce îi erau mai scumpe, şi am purtat grijă 
de ele. După moartea sa, împăratul îmi făcu stăruințe particulare şi publice; veni el 
însuşi la mine ca să mă îndemne să mă supun dorințelor episcopilor şi clerului. Am 
cedat la o schimbare atât de minunată, pentru a nu mă împrotivi lui Dumnezeu.“ 


Sinodul zise: „Aşa este.” 

Oare nu au mai mult preţ asemenea cuvinte rostite în public, şi al cărora adevăr 
este mărturisit aproape de patru sute de episcopi, decât toate minciunile unor duşmani 
pătimaşi? 

În şedinţele următoare, legaţii scaunelor patriarhale ale Alexandriei, Antiohiei şi 
Ierusalimului dădură dovezi desăvârşit adevărate că Patriarhii lor fuseseră totdeauna în 
comuniune cu Fotie; că pretinşii legaţi, ce asistaseră la sinodul din 869, sub Adrian, şi 
cari se uniră la caterisirea lui Fotie, nu erau decât nişte trimişi ai saracinilor, după cum 
însuşi Fotie scrisese în protestarea sa contra acestei adunări. În consecință, acel sinod a 
fost anatematizat de către legaţii Romei, de către legaţii celorlalte scaune patriarhale din 
Răsărit, şi de către toți episcopii cei de față.[295] 

Actele sinodului din anul 879 sunt pe atât de vrednice şi pe atât de înalte, pe cât 
cele ale sinodului din 869 sunt pătimaşe şi nevrednice de nişte adevăraţi episcopi. 
Legaţii lui Adrian semănau mai mult a îndrăciți, decât a judecători, dacă ne raportăm la 
actele păstrate de Anastasie Bibliotecarul; legații lui loan, din contră, arătară în toate pe 
atâta înţelepciune, pe câtă cumpătare[296]. În timpul şederii lor la Constantinopole, ei îl 
văzură de mai multe ori pe Mitrofan, unul din duşmanii cei mai înfocaţi ai lui Fotie şi 
unul din scriitorii cari slujesc de călăuză scriitorilor romani în istorisirile lor. Ei îl 
îndemnară a le da probe împrotiva lui Fotie, însă nu putură scoate de la el decât nişte 
vorbe deşarte. Ei îl citară la sinod, dar el refuză a se prezenta, sub falsul pretext de 
boală. „Nu e atât de bolnav”, ziseră legaţii, „încât să nu poată vorbi mult, şi să zică mai 
nimic.“ După refuzul său de a se înfățişa, a fost anatematizat. 

VII. 


Papalitatea, cea care a pricinuit dezbinarea, a menținut-o şi întărit-o 
prin novismele sale, făcând din ea o schismă 


Din faptele înfăţişate, reiese că Papalitatea în veacul al nouălea a căutat să 
dobândească domnia asupra Bisericii şi poziția de pontificat suveran, miezul unității şi 
păzitorul ortodoxiei. Apărătorii săi sunt foarte departe de a tăgădui aceasta; ei pretind 
doar că aceste pretenţii nu erau noi şi, pentru a o dovedi, cheamă în folosul lor 
mărturiile dogmatice ale Părinților, faptele istorice bisericeşti din primele veacuri ale 
Bisericii, şi chiar cuvântul lui Dumnezeu. 


Am declarat de la început că scopul nostru este demonstrarea falsității 
afirmărilor lor în ceea ce priveşte cele dintâi opt veacuri ale Bisericii, ceea ce am şi 
făcut. 


Recunoaştem împreună cu ei că, începând din veacul al nouălea, papii au pretins 
a exercita un pontificat suveran. Am arătat cele dintâi ocazii când Roma s-a înfățișat 
Bisericii din Răsărit cu noile sale pretenţii şi am demonstrat că Biserica Răsăriteană a 
refuzat să le recunoască. 


Nu mai este deci nici o îndoială că Papalitatea este cea care a provocat 
dezbinarea, vrând a impune Bisericii întregi suveranitatea sa, necunoscută celor dintâi 
opt veacuri ale Bisericii. 


Uniunea între Papalitate şi Fotie fiind, cel puţin în aparenţă, restabilită, Biserica 
Răsăritului rămase totuşi departe de Roma, căci de-acum exista între ele o deosebire 
radicală. Pacea n-ar fi existat nici în afară, dacă scrisorile papei loan ar fi fost citite în 
ultimul sinod aşa cum le scrisese. În adunarea din 869 partizanii lui Ignatie se rostiseră 
contra stăpânirii papale într-un chip tot atât de energic ca şi Fotie şi prietenii săi. Roma, 
la rândul ei, nu mai făcea nimic fără a afirma pretinsa sa suveranitate, fără a se pune ca 
miezul necesar al unităţii. 


Controversele între Papalitate şi Fotie, ca şi împăcarea lor, ar fi rămas la fel de 
neînsemnate ca şi altele mii de acelaşi fel ce se întâlnesc în istoria Bisericii, de nu ar fi 
ieşit la iveală o dezbinare radicală, ca urmare a instituirii Papalității. Urmărind tabloul 
relațiilor dintre Răsărit şi Roma, vom întâlni multe încercări de împăcare între cele două 
Biserici din vreme în vreme. Însă întrucât Roma punea întotdeauna ca temei 
recunoaşterea suveranității sale, iar Biserica Răsăriteană apela totdeauna la doctrina 
celor dintâi opt veacuri, unirea nu a putut fi niciodată restabilită. Ea nu ar fi fost cu 
putință decât cu condiţia ca Papalitatea să renunţe la pretenţiile sale nelegitime, sau ca 
Biserica Răsăritului să părăsească doctrina primară. Însă Biserica Răsăriteană înțelege 
că lepădarea acestei doctrine, pe lângă faptul că ar fi în sine o nelegiuire, ar avea ca 
urmare robirea ei față de o stăpânire osândită de Evanghelie şi de învățătura 
sobornicească; deci ea nu poate ceda fără a se face vinovată şi fără a se sinucide. La 
rândul ei, Papalitatea înțelege că s-ar nimici singură dacă s-ar întoarce la unitatea 
sobornicească cu simplul caracter al vechiului episcopat roman. Deci ea nu va renunța 
nicidecum la nişte prerogative pe care s-a obişnuit a le privi ca ieşite din izvor 

dumnezeiesc. Din această pricină, ea nu numai că a provocat dezbinarea în Biserică, ci a 
şi întreținut-o şi întărit-o, prin îndărătnicia cu care a întreținut însăşi pricina cea mare a 
dezbinării. 


La această primă cauză trebuie adăugate schimbările succesive pe care ea le-a 
făcut, ştirbind dogma ortodoxă şi rânduielile disciplinare ecumenice. Istoria novismelor 
sale ar fi lungă. De la instituirea autocrației sale, şi până la noua dogmă a Imaculatei 
Concepții (neprihănita zămislire a Maicii Domnului), câte schimbări, câte modificări 
însemnate! Poate vom scrie această tristă istorie într-o carte aparte. Deocamdată e de 
ajuns să arătăm novismul cel mai grav pe care şi l-a îngăduit, adică adaosul făcut 
Simbolului Credinței; căci acest adaos, dimpreună cu autocrația papală, a fost pricina 
cea mai directă a dezbinării ce există încă între Biserica Răsăriteană şi cea Apuseană. 


S-a pretins că discuţia relativă la purcederea Sfântului Duh se urcă la o foarte 
înaltă vechime. Noi nu vom urma pe învăţaţi pe acest tărâm, ci vom constata numai că 
ea luă oarecare avânt doar în vecul al optulea.[297] 


Doi episcopi spanioli, Felix din Urgel şi Elipand din Toledo, învăţară că lisus 
Hristos era Fiul adoptiv al lui Dumnezeu, iar nu Cuvântul său unic şi deoființă cu Tatăl. 
Rătăcirea lor pricinui unanime plângeri în Apus, mai ales în Franţa, ai cărei regi 
stăpâneau atunci partea de miazănoapte a Spaniei. Apărătorii ortodoxiei crezură că au 
găsit un mijloc excelent de a combate adopțianismul, învățând că Fiul este în aşa măsură 
deoființă cu Tatăl, încât Sfântul Duh purcede de la el la fel ca şi de la Tatăl. Această 
formulă a fost privită ca apărătoare a ortodoxiei şi a fost introdusă în Simbolul 
Credinței, adăugându-se deci în Crez cuvântul Filioque (şi de la Fiul) după cuvintele 
carele din Tatăl purcede. 


Acest adaos făcut de către o Biserică locală, ce nu putea pretinde că e fără 
greşală, era chiar prin aceasta în afara rânduielilor. Între altele, adaosul avea greşala de a 
da despre Sfânta Treime o idee opusă învățăturii Scripturilor, după care nu este în 
Dumnezeu decât un principiu, care este Tatăl, de la care izvorăşte, mai înainte de toți 
vecii, Cuvântul prin naştere şi Duhul prin purcedere. Întrucât calitatea de principiu 
formează caracterul deosebitor al personalității Tatălui, lămurit că nu se poate a o atribui 
Cuvântului, fără a-i atribui însuşirea deosebitoare a unei alte Persoane Dumnezeieşti. 
Episcopii hispano-franci, vrând a apăra în Sfânta Treime unitatea de esență sau 
deofiinţimea, loveau în deosebirea personală şi amestecau însuşirile cari sunt însăşi 
temelia acestei deosebiri. 


O altă greşală gravă a lor a fost luarea unei hotărâri fără a se sârgui să ştie dacă 
cuvintele de cari se slujeau erau împuternicite de predania sobornicească. În afară de 
învățătura perpetuă şi neclintită, episcopii nu pot da nici o altă învățătură, fără a se 
expune primejdiei de a cădea în rătăcirile cele mai grave. 


Adevărurile dogmatice ale creştinismului ţinând de însăşi fiinţa lui Dumnezeu, 
adică de Cel fără de sfârşit, sunt neapărat tainice; deci nimeni nu trebuie a avea pretenția 
de a le propovădui de la sine însuşi. Biserica însăşi nu face decât a le păstra aşa cum le-a 
primit. Descoperirea dumnezeiască este o vistierie, încredințată de Dumnezeu Bisericii 
sale, iar nu o sinteză filozofică, supusă preschimbărilor. Fără îndoială că episcopii 
hispano-franci nu avură alt scop decât de a expune dogma Sfintei Treimi într-un chip 
mai lămurit; însă expunerea lor, neavând caracterul predaniilor, ajunse a fi o rătăcire. 

Scopul propus în această carte nu ne îngăduie a discuta în fond chestiunea 
purcederii Sfântului Duh[298]. Trebuie să ne mărginim la istoricul adaosului roman. 


Adaosul a fost primit mai întâi în Spania, prin veacul al şaptelea, într-o adunare 
din Toledo, şi a fost primit de mai multe Biserici apusene. În 767 Constantin Copronim 
trimițând ambasadori la Pepin, regele francilor, acest principe îi primi într-o adunare, 
cunoscută sub numele de sinodul din Gentilly. Fiindcă se imputau grecilor rătăciri cu 
privire de închinarea icoanelor, ambasadorii imputară francilor că au rătăcit asupra 
Sfintei Treimi şi au adaos la Crez cuvântul Filioque. Nu avem amănunte ale discuţiei ce 
avu loc pe această temă; dar este sigur că adaosul era foarte puțin răspândit în Franţa la 
sfârşitul veacului al optulea, când Elipand şi Felix din Urgel învățau rătăcirea lor. 
Sinodul din Frioul, în 791, a crezut că ar fi bine să îi combată primind doctrina 
purcederii de la Tatăl şi de la Fiul, însă fără a accepta adaosul Filioque, pentru că 
Părinţii cari întocmiseră Crezul erau îndreptăţiți a folosi doar expresia evanghelică de la 
Tatăl purcede.[299] 


Felix din Urgel, după ce a fost osândit în mai multe sinoade, a fost surghiunit de 
Carol cel Mare la Lion, în 799. El răspândi fără îndoială greşalele sale în acest oraş, 
ivindu-se acolo discuţii în chestiunea purcederii Sfântului Duh. Învăţatul Alcuin scrise 
atunci fraților din Lion o scrisoare prin care îi îndemna a se păzi atât de rătăcirile 
episcopului spaniol, cât şi de orice adaos la Crez. „Preaiubiţi frați”, zice el, „păziți-vă 
bine de sectele rătăcirii spaniole; urmaţi în credință paşii sfinților Părinți, şi rămâneți 
lipiţi printr-o preasfântă unire de Biserica Universală. Căci scris este: Nu treceţi hotarele 
puse de sfinții Părinţi; nu adăugați lucruri noi în simbolul credinței catholice, şi nu 
primiți în slujbele bisericeşti datini necunoscute vremurilor vechi.”[300] 


Scrisoarea a fost scrisă în 804. Aşadar la începutul veacului al nouălea adaosul 
era deja lepădat în Franţa de oamenii cei mai învățați şi cei mai evlavioşi. Alcuin, 
precum se vede, osândea încă şi obiceiul, ce începea să precumpănească, de a cânta 
Crezul la Liturghie, în loc de a-l rosti. 


Adaosul la Crez avea totuşi şi partizani, cari după cinci ani, într-un sinod de la 
Alix-la-Chapelle, propuseră să se primească solemn Filioque. Ei întâlniră împrotivire şi 
hotărîră să se adreseze la Roma. Leon al III-lea era atunci papă. El luă o poziţie de 
mijloc: fără a respinge hotărât doctrina purcederii de la Tatăl şi de la Fiul, el veştejeşte 
adaosul făcut la Crez[301]. Şi voi chiar a protesta contra oricărui novism înaintea 
urmaşilor viitori, punând să se sape simbolul ortodox pe două table de argint, pe care le 
atârnă în biserica Sfântului Petru, şi dedesubtul cărora se puse această inscripție: Eu 
Leon am pus aceste table, pentru iubirea şi păstrarea credinţei ortodoxe. Deputaţii 
sinodului de la Aix-la-Chapelle avuseseră nevoie de toate resursele logicii şi erudiției 
lor pentru a convinge pe Leon al III-lea că doctrina lor despre purcederea Sfântului Duh 
putea fi sobornicească. Erudiţia lor şchiopăta şi, prin urmare, părerile ce ei sprijineau pe 
dânsa nu erau nicidecum adevărate. Ei amestecau în Dumnezeu deoființimea cu 
însuşirea proprie fiecărei persoane a Dumnezeirii, purcederea esențială a Duhului cu 
misiunea Sa în lume[302]. Leon al III-lea, deşi a ascultat raționamentele lor, totuşi nu s- 
a arătat defel părtaş al adaosului, nici chiar al cântării Crezului la slujbele bisericeşti. 


Cu toate acestea Crezul a urmat a se cânta împreună cu adaosul în Spania şi în 
toate laturile supuse lui Carol cel Mare. Roma nu adoptă acest obicei decât la începutul 
veacului al unsprezecelea (pe la 1015), la rugămintea împăratului Henric, însă pare să fi 
fost de aceeaşi părere cu celelalte Biserici Apusene în privinţa fondului doctrinei. Pentru 
aceasta Fotie putu cu dreptate să impute Bisericii Romane, cât şi celorlalte Biserici din 

Apus, că au primit o înnoire în credință. După ce a fost depus de Nicolae, iar apoi el 
însuşi a excomunicat pe papă, Fotie trimise îndată patriarhilor din Răsărit o scrisoare 
circulară în care se rosteşte astfel în privința chestiunii lui Filioque: 


„Afară de josnicele greşale de care am făcut amintire, apusenii s-au silit a 
încălca prin tâlcuiri mincinoase şi vorbe adăugite sfântul şi preasfântul Crez, care a fost 
întărit de toate sinoadele ecumenice şi are putere nebiruită. O, născocire diavolică! 
Slujindu-se de un limbaj nou, ei zic că Sfântul Duh nu purcede numai de la Tatăl, ci şi 
de la Fiul. Cine a auzit vreodată un astfel de cuvânt, chiar din gura nelegiuiților din 
veacurile trecute? Unde este creştinul acela care să poată primi două pricini în Treime: 
adică Tatăl — pricină a Fiului şi a Sfântului Duh; apoi Fiul — pricină a aceluiaşi Duh? 


„Aceasta înseamnă a despica primul principiu într-o îndoită dumnezeire, 
înseamnă a înjosi teologia creştină până la mitologia elinilor şi a batjocuri Treimea cea 
mai presus de ființă şi unică în principiu (uperousiou kai monarcithV TriadoV). Dar 
cum ar putea purcede Sfântul Duh de la Fiul? Dacă purcederea pe care o are de la Tatăl 
este desăvârşită (şi aşa este, fiindcă el este Dumnezeu adevărat din Dumnezeu adevărat), 
ce anume este purcederea de la Fiul, şi care îi este scopul? Ea este desigur un fapt 
zadarnic şi deşert. Apoi, dacă Duhul purcede de la Fiul, ca şi de la Tatăl, pentru ce Fiul 
nu este el născut din Duhul ca şi din Tatăl? Să o spună ei, pentru ca totul să fie nelegiuit 
la cei nelegiuiți, ca simțămintele lor să fie de acord cu cuvintele lor şi să nu fugă 
dinaintea nici unei îndeletniciri rele. Să mai ținem seama şi de faptul că, dacă însuşirea 
Sfântului Duh se cunoaşte prin aceea că el purcede de la Tatăl, aşijderea însuşirea Fiului 
constă în aceea că el este născut din Tatăl. Însă după cum aceştia ziceau în aiureala lor, 
Duhul purcede şi de la Fiul; deci Duhul este deosebit de Tatăl prin însuşiri mai 
numeroase decât Fiul, fiindcă Duhul purcezând din amândoi, are câte ceva din însuşirile 
Tatălui şi ale Fiului. Purcederea Duhului din Tatăl şi din Fiul este însuşirea Duhului. 
Dacă Duhul este mai depărtat de Tatăl decât Fiul, Fiul va fi mai apropiat decât Duhul de 
fiinţa Tatălui. Aceasta a fost rădăcina hulei cutezătoare pe care a rostit-o împrotiva 
Sfântului Duh Machedonie, care urma fără să ştie sistema şi rătăcirea celor cari o 
propovăduiesc acum în zilele noastre. 


„Pe lângă acestea, dacă totul este comun între Tatăl şi Fiul, desigur că în ce 
priveşte pe Sfântul Duh, va avea şi El însuşiri comune, adică va fi Dumnezeu Părinte, 
Făcător, Atotputernic, Singurit, fără formă dinafarică, netrupesc, nevăzut şi Întreg 
absolut. Deci dacă purcederea Duhului este comună Tatălui şi Fiului, atunci Duhul va 
purcede şi de la sine însuşi, va fi propriul său principiu, cauză şi efect în acelaşi timp. 
Însăşi mitologia elinească nu a mers până la această închipuire în fabulele ei! 


„Incă o reflecţie: dacă ar fi ca numai Sfântului Duh să aibă însuşirea de a avea 
legătură cu două principii, atunci El ar fi singurul care ar putea avea un principiu 
multiplu, iar nu unic. 


„Îngăduiţi-mi a adăuga că dacă din lucrurile unde există comunitate între Tatăl şi 
Fiul trebuie a scoate pe Sfântul Duh, şi dacă Tatăl ar fi una cu Fiul numai în substanță, 
iar nu şi în însuşiri, este aşijderea necesar ca Duhul să nu aibă nimic în comun decât în 
ceea ce priveşte substanţa: 


„Vedeţi cât de puţin sunt întemeiați partizanii acestei greşale a purta numele de 
creştini, pe care nu-l poartă decât pentru a înşela pe alții. Duhul a purces din Fiul! De 
unde ai luat acest fapt pe care-l afirmi? În ce Evanghelie ai citit tu acest cuvânt? Cărui 
sinod aparține această hulire?“ 

Fotie apelează la Scriptură şi la predania sobornicească contra sistemului 
apusean. El adaugă că consecința acestui sistem ar fi existența a patru persoane sau 
ipostasuri în Dumnezeu; căci Duhul, având un îndoit principiu, ar fi o ființă dublă în ce 
priveşte personalitatea. El dezvoltă încă mai multe consideraţii cari dovedesc în el un 
spirit adânc filozofic, şi cărora teologii apuseni nu au opus nimic temeinic[303)]. Toate 
raționamentele ce vin în sprijinul puterii predaniei soborniceşti dovedesc într-un chip 
neînvins că Bisericile particulare, chiar cu cele mai bune țintiri, nu se ating niciodată 
fără pedeapsă de vistieria cea sfântă a descoperirii dumnezeieşti.[ 304] 


Fotie ridică încă mai multe acuzaţii contra Bisericii Romane. El ştia foarte bine 
că fiecare Biserică în parte poate avea rânduielile sale, şi aşezase acest principiu foarte 
temeinic tocmai spre a-l opune lui Nicolae, care voia a impune Bisericii Răsăritene 
rânduiala Bisericii Apusene. Însă în rânduială trebuie a deosebi regulile apostolice, ce 
au un caracter de universalitate, de rânduielile particulare. El pretindea deci că Biserica 
Romană lovea regulile apostolice ale rânduielilor disciplinare în trei puncte principale: 
1. impunând postul şi înfrânarea sâmbăta; 2. făcând din celibatul clericilor o lege 
generală; 3. privind ca fără putere Mirungerea dată de preoţi după botez. Episcopul 
roman trimis la bulgari călcase principiile ortodoxiei până la punctul de a repeta taina 
Mir-ungerii la cei ce o primiseră de la preoții greci. Această încălcare era atât de 
îngrozitoare, încât chiar apusenii o trec sub tăcere! 


Fotie apelează în enciclica sa la toate scaunele apostolice din Răsărit contra 
novismelor italienilor. El încheie rugându-i să se unească pe față cu sinodul al doilea de 
la Niceia, să-l proclame al şaptelea ecumenic şi să se rostească împrotiva novismelor 
acelor neamuri barbare din Apus cari se apucă a răsuci adevărata învățătură dogmatică. 


Fotie avea într-adevăr dreptate să privească pe popoarele Apusului ca fiind prea 
puţin civilizate şi barbare. De la năvălirea hoardelor ce întunecaseră Apusul, şcolile 
bisericeşti şi bibliotecile fuseseră distruse. O adâncă şi josnică ignoranță stăpânea clerul. 
Carol cel Mare dăduse studiilor un avânt puternic dar, cu toate silințele sale şi ale 
oamenilor de seamă ce-l ajutau, ştiinţele religioase erau încă în copilărie, şi un oarecare 
pedantism le ţinea locul prea adeseori. Însă păcatul pedantului este acela de a nu se 
îndoi de nimic. Se credea deci că s-a făcut o faptă de înaltă filozofie religioasă adăugând 
la Crez cuvintele de cari se plângea Fotie. Se credea că s-a definit mai bine decât la 
Niceia natura Sfintei Treimi, dându-se şi Fiului însuşirea personală a Tatălui, spre a 
dovedi că avea aceeaşi substanţă cu dânsul. Inovatorii se sprijineau pe oarecari texte rău 
înțelese ale Părinților, din cari ei nu aveau decât un prea mic număr de lucrări, şi se 
făcea astfel dintr-o falsă părere o dogmă, fără a ține seamă de mărturia Bisericilor 
Apostolice din Răsărit. Papalitatea a fost întrebată, iar papii, foarte puţin cunoscători ei 
înşişi, lăsându-se pe de o parte a fi înşelaţi prin raționamentele unor oameni pe cari îi 
credeau învăţaţi, iar pe de alta, vrând a se folosi de această împrejurare pentru a face act 
de suverană autoritate, tăceau din gură şi consfinţeau novismul, deşi s-au cam împrotivit 
la introducerea lui în Crez. 


Astfel Roma suferea influența greşalei în interesul pretinsei sale suveranități. 
Pentru aceasta Nicolae simți că Papalitatea însăşi era atacată prin enciclica lui Fotie. 
Neştiind cum să răspundă, el se adresă la învățații cari, în Biserica Franciei, se 
declaraseră apărătorii novismului. Fotie nu se ocupase nicidecum de novismele latine 
câtă vreme ele rămaseră în Apus, şi poate că nici nu le cunoştea decât într-un mod cam 
nedesluşit. Însă când preoţii romani le răspândiră în Bulgaria, opunându-le cu mândrie 
doctrinei Bisericii Răsăritene şi la un popor pe care Biserica Constantinopolei îl 

convertise la credinţă, el nu putu păzi tăcerea şi adresă contra Bisericii Romane un act 
de acuzare ce va rămâne ca un protest permanent contra abuzurilor şi erorilor de care ea 
s-a făcut vinovată. 


Nicolae se umili până la a se adresa lui Hincmar, vestitul arhiepiscop de Rheims, 
care se opusese pretențiilor sale absolutiste. El simţi că avea nevoie de acest mare teolog 
al Apusului pentru a sta împrotiva lui Fotie. El primise învinuirile acestui Patriarh prin 
principele Bulgariei. „Citind această hârtie”, zice el[305], „am judecat că cei ce au 
dictat-o au muiat pana lor în lacul hulirii, şi că în loc de cerneală s-au slujit de noroiul 
rătăcirii. Ei nu condamnă numai Biserica noastră, ci toată Biserica Latină, pentru că noi 
postim sâmbăta şi pentru că învăţăm că Sfântul Duh purcede de la Tatăl şi de la Fiul, 
căci ei pretind că purcede numai de la Tatăl.“ Nicolae rezumă şi alte imputări ale 
grecilor. Multe din ele nu se găsesc în circulara lui Fotie către răsăriteni. „Încă şi mai 
nebunesc”, adaugă el, „este faptul că, mai înainte de a primi pe legaţii noştri, ei vor a-i 
sili să dea o mărturisire de credință unde aceste articole şi cei ce le menţin să fie 
anatematizaţi, şi a prezenta scrisori canonice celui pe care ei îl numesc patriarhul lor 
ecumenic.“ Prin aceasta se vede că răsăritenii, pentru a sprijini vechea credinţă şi 
vechea rânduială contra novismelor romane, au alergat la toate mijloacele ce erau în 
puterea lor. Nu poate cineva să fie de părerea lui Nicolae, care vedea nebunie în nişte 
măsuri cu desăvârşire legitime şi canonice, care măsuri n-aveau decât greşala de a fi o 
piedică a planurilor sale ambiţioase. 


După ce a expus tânguirile sale contra Răsăritului, Nicolae porunceşte tuturor 
mitropoliților să întrunească sinoade provinciale spre a răspunde la învinuirile lui Fotie 
şi să adreseze rezultatul deliberaţiunilor lor lui Hincmar de Rheims, care i le va trimite. 
Episcopii Franţei se adunară într-adevăr. Mai mulți dintre ei intrară în discuție contra 
răsăritenilor, îndeosebi Enea al Parisului. Ratramn, un călugăr din Corbia, a fost cel care 
a alcătuit lucrarea cea mai de preţ. Nu se putea face mai bine întru a susţine o cauză rea. 
Într-o epocă în care izvoarele predaniei erau foarte rare în Apus, era greu a scoate din 
ele o învățătură deplină. Dascălii franci citară deci în favoarea lor numai câteva texte, 
din care mai multe erau scoase din scrierile apocrife. Fotie pare a face aluzie la aceste 
lucrări când zice, în scrisoarea sa către mitropolitul din Acvilea că dacă s-ar putea cita 
zece sau douăzeci de Părinţi în favoarea părerii latinilor, s-ar putea cita şase sute în 
favoarea credinței Bisericii. Faptele istorice invocate de Ratramn în favoarea întâietății 
romane sunt cu totul preschimbate, din lipsa unor cunoştinţe desluşite; pe deasupra, 
apărând întâietatea, el nu avea nicidecum intenţia de a susține cauza unei suveranități de 
drept divin. Raţionamentele sale şi citațiile sale, ca şi cel ale lui Enea, privitoare la 
celibatul clericilor, nu se raportau la chestiune; căci răsăritenii nu veştejeau celibatul în 
sine însuşi, ci numai ca lege generală impusă clerului. Din acest punct de vedere, 
celibatul se abătea desigur de la rânduiala generală a Bisericii primare, şi răsăritenii erau 
în tot dreptul atacându-l sub acest raport. 


Sub loan al VIII-lea chestiunea purcederii Sfântului Duh ia altă întorsătură la 
Roma, ca şi cea a înălțării lui Fotie pe scaunul patriarhal. Adaosul Filioque, făcut în 
Apus Crezului de la Nicea a fost solemn osândit în şedinţa a şasea a sinodului din anul 
879. Legaţii papei, cei ai scaunelor patriarhale din Răsărit şi toţi episcopii se uniră la 
această osândire. Papa, primind actele, scrise lui Fotie[306]: 


„Noi cunoaştem vuietele răuvoitoare ce vi s-au adus asupra noastră şi asupra 
Bisericii noastre; iată pentru ce am voit a mă explica cu voi, mai înainte chiar de a-mi 
scrie. Vă este cunoscut că trimisul vostru, explicându-se cu noi asupra Crezului, a găsit 
că noi îl ținem aşa după cum l-am primit de la început, fără a adăuga sau a scoate ceva 

din el, căci noi cunoaştem aspra pedeapsă ce merită cel ce ar cuteza a se atinge de el. 
Astfel, pentru a vă linişti asupra acestui punct, care a fost pentru Biserică o piatră de 
poticnire, noi vă declarăm încă odată că nu numai că îl rostim astfel, dar că noi 
îndepărtăm chiar pe cei ce, în nebunia lor, au avut cutezarea a lucra altminteri decât la 
început, drept călcători ai cuvântului dumnezeiesc şi falsificatori ai învățăturii lui lisus 
Hristos, a Apostolilor şi a Părinților cari ne-au predat Crezul prin sinoade; noi declarăm 
că partea lor este cea a lui Iuda, pentru că au lucrat ca şi el, fiindcă dacă ei nu dau morții 
însuşi trupul Domnului, totuşi sfâşie pe credincioşii lui Dumnezeu, cari sunt mădularele 
Domnului, prin mijlocirea schismei, dându-i pe ei ca şi pe dânşii morții veşnice, după 
cum a făcut nevrednicul apostol. Presupun cu toate acestea că Sanctitatea Voastră, care 
e plin de înțelepciune, nu poate să nu cunoască că nu e lesne de a face să se primească 
această părere de toți episcopii noştri şi a schimba în puţin timp un obicei atât de 
însemnat, care a prins rădăcină de atâția ani. Pentru aceasta noi credem că nu trebuie a 
constrânge pe nimeni să părăsească acest adaos făcut la Crez, ci că trebuie a lucra cu 
cumpătare şi înțelepciune, îndemnând puţin câte puţin a se părăsi de această hulire. 
Aşadar cei ce ne învinuiesc că împărtăşim această părere nu spun adevărul. Dar cei ce 
afirmă că există între noi persoane ce îndrăznesc a citi astfel Crezul nu sunt prea 
depărtați de adevăr. Se cuvine deci ca Frăția Voastră să nu se prea scandalizeze de noi şi 
să nu se depărteze de sănătoasa parte a trupului Bisericii noastre, ci să lucreze cu râvnă, 
prin dulceaţa şi înțelepciunea sa, la întoarcerea celor ce s-au depărtat de la adevăr, spre a 
merita cu noi răsplata făgăduită. Închinăciune în Domnul, frate catholic şi după 
vrednicie cinstit!“ 


loan al VIII-lea vorbea mai ales de adaos; însă expresiile de care se slujeşte 
probează îndeajuns că el osândea doctrina conținută în acest adaos. Cuvântul n-ar fi fost 
o hulă, dacă ar fi exprimat un adevăr. Deci Papalitatea era schimbătoare cu privire la 
doctrină; ea pregeta sub Leon al III-lea; aproba dogma nouă sub Nicolae I; şi o 
respingea ca hulire sub Ioan al VIII-lea.[307] 


După ce am constatat novismul de căpetenie al Romei, să urmăm istorisirea 
planurilor sale asupra Răsăritului. 


Murind loan al VIII-lea, Marin a fost ales episcopul Romei. El fusese unul din 
legaţii lui Nicolae în Bulgaria şi la sinodul din 869. Nu se putea deci aştepta ca el să 
urmeze linia predecesorului său. Se crede că el a fost cel care a dus la Constantinopole 
scrisorile lui loan al VIII-lea ce aprobau sinodul din 879, afară de lucrurile unde legați 
săi trecuseră peste împuternicirea lor. Reţinerea sa era doar o formalitate, fiindcă el 
primise actele; ştia foarte bine cum se petrecuseră lucrurile; îndemna cu modestie pe 
Fotie să nu-l ţină de rău că a cerut de la el să facă act de supunere; şi ştia că acest 
patriarh nu voise a o face pentru cuvântul că numai vinovaţii trebuie să ceară 
iertare.[308] Marin nu se putea uni cu sinodul din 879 fără a osândi pe cel din 869, în 
care el fusese unul din preşedinţi. Fiind deci la Constantinopole, refuză a se osândi pe 
sine însuşi lepădând acest din urmă sinod, şi împăratul Vasilie îl reținu pentru aceasta 
prizonier timp de o lună. 


Suindu-se pe scaunul Romei (882), Marin avea de satisfăcut o ranchiună. El se 
grăbi a osândi pe Fotie. Însă pontificatul său dură puţin. El a fost înlocuit (884) prin 
Adrian al III-lea care, ca şi el, osândi pe patriarhul Constantinopolei. Împăratul Vasilie 
scrise acestui papă scrisori foarte energice, care n-ajunseră la Roma decât după moartea 
sa; ele fură date urmaşului său, Ştefan al V-lea (885), care fusese prietenul de aproape şi 
credincios al lui Marin. Scrisorile împăratului erau mai ales îndreptate contra acestui din 
urmă papă. Ştefan îi luă apărarea. Vom cita din scrisoarea sa câteva pasaje foarte 

vrednice a fi luate în seamă[309]: „După cum Dumnezeu”, zice el, „v-a dat 
suveranitatea lucrurilor vremelnice, noi de asemenea am primit de la el, prin Sf. Petru, 
verhovnicul apostolilor, suveranitatea lucrurilor duhovniceşti... Nouă ni s-a încredințat 
purtarea de grijă a turmei; această purtare de grijă este cu atât mai înaltă, cu cât cerul 
este deasupra pământului. Ascultaţi ce a zis Domnul lui Petru: Tu eşti Petru, etc. (...) 
Rog dar Evsevia Voastră de a cinsti numele şi vrednicia verhovnicului apostolilor, 
supunându-se hotărârilor sale; căci episcopatul în toate Bisericile pământului îşi trage 
obârşia de la Sf. Petru, prin care noi învăţăm pe toți credincioşii şi le arătăm sănătoasa şi 
nestricăcioasa doctrină.“ 


lată suveranitatea papală şi infailibilitatea sa de drept dumnezeiesc, neted 
promulgate. Ştefan pretinde că legaţii papei Silvestru la întâiul sinod de la Nicea 
statorniciră principiul „că întâiul scaun nu poate fi judecat de nimeni.” Această 
învățătură era într-adevăr vrednică de erudiția veacului! Ca urmare a doctrinei sale 
asupra caracterului episcopal, Ştefan pretinde că Fotie n-a fost niciodată decât laic, 
fiindcă el nu avea episcopatul său de la Roma. 


„Biserica Romană”, adaugă el, „nu v-a scris oare vouă să ţineţi un sinod la 
Constantinopole? Vă întreb: cui putea ea să scrie? Laicului Fotie? Dacă voi aţi avea un 
patriarh, Biserica noastră l-ar cerceta adeseori prin scrisori. Însă, vai! slăvitul oraş al 
Constantinopolei este fără păstor, şi dacă iubirea ce vă purtăm nu ne-ar face a suferi cu 
răbdare nedreptatea făcută Bisericii noastre, am fi fost siliți a rosti contra 
prevaricatoriului| 310] Fotie, care a vorbit atât de nevrednic contra noastră, pedepse mult 
mai aspre decât cele ce au fost date de către predecesorii noştri. Vorbind astfel, noi nu 
pretindem a lipsi de la respectul ce vi se cuvine; noi vorbim pentru apărarea noastră şi 
pentru cea a papei Marin, care a avut aceleaşi simţăminte ca şi papa Nicolae.“ Astfel, 
Nicolae lăsase moştenire lui Marin simțţămintele pe care acesta din urmă le lăsase 
moştenire lui Ştefan. Cât despre loan al VIII-lea, actele sale erau cu totul neluate în 
seamă. Fotie nu se schimba aşa de lesne ca papii, şi urma regulile vechiului drept cu tot 
atâta cumpăt pe cât şi înțelepciune. 


Se vede din scrisoarea lui Ştefan al V-lea că Papalitatea nu mai era atât de 
sfidătoare față de împăratul din Răsărit. Imperiul Roman de Apus se dărâmase o dată cu 
Carol cel Mare. Din ruinele sale se formaseră o mie de state mici neatârnate, de-a 
pururea în luptă unele în contra altora. Feudalitatea se organiza. Papalitatea nu mai 
vedea acum pe lângă ea vreun principe puternic spre a o proteja. Roma însăşi era pradă 
certurilor mai multor partide vrăjmaşe. În cursul acestui timp, musulmanii urmau înainte 
cotropirile lor. Opriţi dinspre partea Răsăritului de către împăratul Vasilie, ei se aruncau 
asupra Apusului, Roma însăşi fiind ameninţată. loan al VIII-lea înţelesese că Roma ar 
putea dobândi de la împăratul Răsăritului mai mult ajutor decât de la nişte principi 
dezbinaţi ai Apusului. Urmaşii săi, mai puțin dibaci decât el, cereau aceleaşi ajutoare 
fără a jertfi nimic din meschinele lor uri personale. Se înţelege deci că n-au putut reuşi. 


Dacă Papalitatea ar fi fost atunci cu vederi limpezi, s-ar fi folosit de puterea sa în 
Apus pentru a răscula pe principi contra musulmanilor şi a-i uni cu împăratul din Răsărit 
în această mare luptă. Însă ea alese mai bine a asculta de antipatiile sale contra unei 
Biserici ce opunea uzurpărilor sale învățătura şi rânduielile Bisericii primare. Ea răsculă 
Apusul atât contra creştinilor din Răsărit, cât şi contra musulmanilor, introducând astfel 
un viciu radical în acele mari mişcări de popoare cunoscute sub numele de cruciade. 
Ideea acestor expediţii era mare; ea avu pentru Apus oarecari rezultate folositoare, nu 
tăgăduim; însă neparțialitatea istorică cere ca să se mărturisească în acelaşi timp că 
Papalitatea, care a provocat aceste expediţii, n-a ştiut să le întipărească caracterul 

măreției pe care l-ar fi avut dacă, în loc de a le mărgini la Apus, ea ar fi unit într-o 
îmbrățişare frățească pe creştinii din Răsărit cu cruciații. Ea jertfi totul antipatiilor sale 
contra Bisericii de Răsărit. 


Împăratul Vasilie muri puţin timp după ce a primit scrisoarea lui Ştefan al V-lea. 
Leon Filozoful, fiul lui Vasilie, îi urmă pe tronul Răsăritului. El alungă pe Fotie de pe 
scaunul Constantinopolei pentru a-l înlocui cu propriul său frate, Ştefan. Spre a acoperi 
cu un pretext oarecare această uzurpare el trimise la biserica Sfintei Sofii doi din 
demnitarii săi, care se suiră pe amvon şi făcură în public citirea crimelor ce-i plăcea a 
imputa lui Fotie; apoi învinuiră pe acest patriarh că a participat la un complot al cărui 
scop era de a pune pe unul din rudele sale pe tron. Nu se putu găsi o singură probă în 
sprijinul acestei învinuiri. Atunci Leon chemă la Curte pe episcopul Stilian, duşman 
personal al lui Fotie, şi în înțelegere cu el compuse pentru papa o scrisoare infamă 
(886), în care se cuprindeau toate învinuirile duşmanilor lui Fotie — învinuiri declarate 
drept calomnii de către loan al VIII-lea şi de un sinod de patru sute de episcopi. Această 
scrisoare a lui Stilian este unul din principalele documente ce au servit scriitorilor 
Apusului în istorisirile lor asupra celei ce ei numesc schisma răsăriteană.[311] La întâia 
vedere i se înțelege valoarea. Scrisoarea lui Stilian n-a ajuns la Roma decât după 
moartea lui Ştefan (891). Formosus, urmaşul său, răspunse că Fotie nu fusese niciodată 
decât laic; că episcopii hirotoniți de dânsul nu erau decât laici; că, prin urmare, el era 
osândit fără a mai fi fost nevoie de a-l judeca; că episcopii părtaşi lui trebuiau a fi tratați 
cu blândeţe, dar numai ca laici.[312] Papa care răspundea astfel a fost dezgropat de papa 
Ştefan al VI-lea; cadavrul său în putrefacție a fost citat, judecat şi condamnat. loan al 
IX-lea casă judecată lui Ştefan al VI-lea. Aceste fapte şi grozavele imoralități ale papilor 
din acea epocă sunt acoperite de romani cu un văl complezent. Ei n-au anateme decât 
pentru un mare patriarh, care prin virtuțile sale şi prin ştiinţa sa teologică merită a fi pus 
între cei mai iluştri episcopi ai Bisericii. Nu e nici o îndoială că Fotie a murit chiar în 
anul când Formosus adresă lui Stilian vestita sa scrisoare contra lui, adică 891.[313] 


Biserica Răsăritului îi cinsteşte în egală măsură pe Ignatie şi pe Fotie. Ea a 
anatematizat tot ce s-a scris contra unuia sau contra altuia, fiind foarte înțeleaptă în 
această hotărâre. Ea a voit ca cei doi patriarhi să fie judecaţi prin ei înşişi şi prin scrierile 
lor personale, fără a se raporta la alte scrieri dictate de patimă. Însă Ignatie n-a scris 
nimic personal contra lui Fotie, şi acesta din urmă în numeroasele sale scrieri n-a atacat 
nicidecum pe Ignatie. După readucerea lui Ignatie şi împăcarea lui Fotie cu împăratul 
Vasilie, ei s-au văzut, s-au iertat unul pe altul, şi se poate zice că Ignatie a murit în 
braţele lui Fotie, după cuvintele rostite de acest din urmă patriarh înaintea a patru sute 
de episcopi la sinodul din 879. 


Este deci o dovadă de rea-credinţă să se invoce mărturia câtorva vrăjmaşi ai lui 
Fotie, greci de neam, sub pretext că ei au aparținut Bisericii Răsăritene. Această 
Biserică i-a dezaprobat; ea a avut înțelepciunea de a vesti pe credincioşii săi că toate 
calomniile insuflate de ura cea mai oarbă, fie ele venite de la greci sau de la latini, nu 
sunt mai puţin vrednice de osândă.[314] 


Stilian, episcop de Neochesaria şi duşman lui Fotie, rămase corespondentul 
Papalității după moartea acestui patriarh. loan al IX-lea îi scrise în anul 900[315], 
zicându-i: „Noi voim ca hotărârile predecesorilor noştri să rămână neschimbate“ cu 
privire la patriarhii Constantinopolei; numai că acest papă nu a căutat a împăca 
hotărârile lui loan al VIII-lea cu cele ale lui Nicolae, deşi amândoi erau predecesorii lui. 
Cinci ani după aceea curtea Romei avu oarecari raporturi cu Răsăritul pentru a osândi o 
nedreptate. Împăratul Leon al V-lea, însurându-se pentru a patra oară, călcă regula 

Bisericii Răsăritene, consfințită chiar prin legile civile. Patriarhul Nicolae îl rugă a face 
să se cerceteze cauza sa de către cele cinci Biserici Patriarhale. Leon păru că consimte la 
aceasta şi scrise lui Serghie al III-lea, papă al Romei, lui Mihail, papă al 
Alexandriei[316], lui Simeon, patriarhul Antiohiei, şi lui Ilie, patriarhul Ierusalimului. 
Patriarhii trimiseră legaţi. Împăratul îi cumpără. Episcopii credincioşi fuseseră exilați; 
pe Nicolae îl depuseră şi îl înlocuiră prin Efthimie; în fine, se dădu dispensă împăratului 
pentru a patra sa nuntă. Astfel Roma aprobă depunerea nedreaptă a unui patriarh care nu 
avea altă greşală decât de a susține regulile disciplinei Bisericii. Aceasta pentru că 
Roma se cârmuia în toate mai puţin după dreptate, cât după interesul său. Dacă 
odinioară ea luase partea lui Ignatie, o făcuse fiindcă se temea de opoziția lui Fotie 
asupra suveranităţii sale; dacă ea sacrifica atât de lesne pe Nicolae, era pentru a face act 
de autoritate în Răsărit. Puterea era unica sa preocupare. Şi apoi papa Serghie nu putea 
fi greu de convins în privinţa căsătoriei nelegiuite a lui Leon, căci el însuşi era amantul 
infamei Marosia, având din această relație adulteră un fiu care a fost papă ca şi el[317]. 
Un astfel de papă nu putea negreşit înțelege delicateța de conştiinţă a patriarhului 
Nicolae. După moartea împăratului Leon, Efthimie a fost alungat şi Nicolae readus. 
Acest patriarh a fost pus chiar în capul consiliului de tutelă a junelui împărat Constantin, 
supranumit Porfiroghenitul. Readus pe scaunul său, el scrise (912) papei Anastasie al 
II-lea, urmaşul lui Serghie, pentru a se plânge de purtarea ce avuseseră la 
Constantinopole legații acestuia din urmă. „Ei păreau”, zice el[318], „a fi venit de la 
Roma numai pentru a ne declara război, însă întrucât îşi atribuiau întâietatea în Biserică, 
s-ar fi cuvenit să se informeze cu îngrijire de toată afacerea şi să-şi scrie raportul, în loc 
de a consimţi la osânda celor ce nu-şi atrăseseră ura principelui decât pentru că au 
disprețuit neînfrânarea. Dar nu e de mirare că doi sau trei oameni s-au lăsat a fi luați 
prin surprindere; însă cine putea presupune că episcopii din Apus ar fi întărit acea 
nedreaptă osândă prin votul lor, fără cunoştinţă de cauză? Aflu că se pune înainte 
pretextul dispensei, ca şi cum prin dispensă s-ar putea călca canoanele şi autoriza 
desfrânarea. Dispensa, dacă nu mă înşel, are de scop a imita milostivirea lui Dumnezeu; 
ea întinde mâna păcătosului pentru a-l ridica, dar nu-i îngăduie a rămâne în păcatul în 
care a căzut.“ Această doctrină cu totul dreaptă nu era doctrina Romei. Câteodată, sub 
pretextul păzirii canoanelor, putea răsturna un regat întreg, precum sub Nicolae I, cu 
privire la căsătoria lui Hloter; după care putea da dispensă fără greutate în cazuri la fel 
de grave. Aceasta pentru că ea tindea totdeauna să aşeze principiul puterii sale absolute 
deasupra legilor şi a oamenilor. Voința sa era legea sa, şi interesul suveranităţii sale 
unica sa regulă. 


Patriarhul Nicolae suferi consecinţa intrigilor palatului; el fu alungat şi readus a 
doua oară; pacea a fost în fine restabilită în 920, printr-un decret imperial ce aducea din 
nou laude rânduielii pentru care Nicolae suferise prigonire. Acest patriarh scrise papei 
loan al X-lea, spre a reînnoi bunele relaţii între Bisericile Romei şi Constantinopolei. 
Însă loan al X-lea se ocupa mai mult de amorurile sale adultere cu Theodora, sora 
Marosei, decât de afacerile Bisericii. 


Vreme de un veac, nu a existat aproape nici o relație între Bisericile Romei şi 
Constantinopolei, care nu erau mai puţin dezbinate în privința doctrinei.[319] În 1024, 
patriarhul Evstatie încercă a se face recunoscut la Roma ca şef bisericesc al Răsăritului, 
cu acelaşi titlu cu care papa era capul Bisericii Apusene. Trimişii săi erau aproape de a 
reuşi, mulţumită banilor de care curtea Romei era foarte lacomă; însă intriga fu dată pe 
față şi iscă o răscoală, mai ales în Italia. Curtea Romei nu cuteză a merge mai departe. 
Acest fapt probează cel puţin că episcopii Romei şi Constantinopolei nu erau în luptă. 
Cei ai Romei erau în cea mai mare parte foarte puţin vrednici de scaunul lor; 
îndeletnicirile politice şi luptele ce domneau în cea mai mare parte din Bisericile 

Apusului erau de ajuns pentru a-i absorbi, şi ei nu se ocupau nicidecum de Bisericile 
Răsăritului, unde suveranitatea lor întâlnea totdeauna piedici. Luptele reîncepură în 
1053. Leon al IX-lea era atunci episcopul Romei. 


Primind scrisoarea de comuniune a lui Petru, noul patriarh al Antiohiei, Leon se 
preface în răspunsul său a-l măguli că ocupă al treilea rang în patriarhat, nesocotind pe 
patriarhul Constantinopolei, cu toate hotărârile sinoadelor ecumenice care îi dăduseră al 
doilea rang, al treilea patriarhului Alexandriei şi al patrulea celui al Antiohiei. În aceeaşi 
epocă Mihail Cerularie era patriarhul Constantinopolei; el scrisese lui loan, episcop de 
Trani, o scrisoare contra mai multor practici disciplinare sau liturgice din Biseriea 
Latină.[320] Cardinalul Humbert, citind scrisoarea aceasta în casa episcopului, o traduse 
în latineşte şi o dete papei Leon al IX-lea. Acesta adresă patriarhului Constantinopolei o 
scrisoare foarte puţin măsurată. Patriarhul scrise o a doua scrisoare contra latinilor şi 
completă în ea învinuirile sale. Cea mai gravă era aceea a lui Filioque adăugat la Crez. 
Leon al IX-lea ar fi trebuit să răspundă liniştit la aceste învinovăţiri; să dovedească că 
mai multe nu erau întemeiate; să îndreptățească mai multe obiceiuri latine potrivit 
principiului că rânduiala se poate deosebi după ţări, cu condiţia ca regulile apostolilor şi 
ale sinoadelor ecumenice să fie respectate; în fine, trebuia să mărturisească că multe din 
învinuirile patriarhilor erau cu temei, şi că el plănuieşte reforma Bisericii Apusene. Însă 
Leon al IX-lea nu cugetă decât la atingerea ce el credea că s-a dat pretențiilor sale de şef 
suveran al Bisericii; el scrise lui Mihail Cerularie sub impresia acestui simțământ.[321] 
După o lungă introducere asupra unităţii Bisericii, el pretinde că unitatea este în Biserica 
Romană, care a primit de la Dumnezeu, prin Sf. Petru, această înaltă prerogativă. 
Această Biserică, primind ca temelie pe lisus Hristos prin Sf. Petru, este stânca 
nestrămutată pe care porțile iadului nu o vor birui. Nu poate fi deci nici o greşală în 
Biserica Romană, şi numai ca urmare a îngâmfării Biserica Răsăritului a ridicat contra 
ei învinuiri. El atacă această Biserică pentru ereziile ce s-au născut în sânul său, însă nu 
bagă de seamă că o Biserică nu poate purta responsabilitatea ereziilor pe care le-a 
osândit; pe câtă vreme Biserica Romană era acuzată ea însăşi de a fi propovăduit 
rătăcirea în locul învățăturii sănătoase. Cuteză a aminti împrotivirea vechilor episcopi ai 
Romei titlului de ecumenic, nebăgând de seama că papii uzurpaseră acest lucru şi chiar 
titlul, deşi nu era înscris oficial în toate actele lor; pretinde pe nedrept că întâiul sinod de 
la Nicea declarase că scaunul roman nu trebuie a fi judecat de nimeni şi că el era şeful 
tuturor Bisericilor. Citează donația apocrifă a lui Constantin, pentru a dovedi puterea 
suverană a papei atât din punctul de vedere vremelnic cât şi din punctul de vedere 
duhovnicesc. Crede a fi învins astfel neruşinata deşertăciune a celor ce contestau 
drepturile Papalității. Recurge la acele texte din Scriptură ce au alcătuit întotdeauna 
sărăcăciosul arsenal al Papalității. Afirmă că Constantinopole nu datorează decât 
Sfântului Scaun al doilea rang ce ocupă între Bisericile Patriarhale. Cât despre Biserica 
Romană, ea are un rang excepțional, şi a ataca drepturile sale înseamnă a ataca Biserica 
întreagă, al cărei centru dumnezeiesc este ea. Numai din trufie şi din gelozie poate avea 
cineva nişte planuri atât de sacrilegii. 


Acesta e rezumatul întâii scrisori al lui Leon al IX-lea către patriarhul Mihail 
Cerularie. 


Politica învenină aceste prime discuţii. Normanzii atacau Imperiul. Împăratul 
Constantin Monomahul, prea slab pentru a ţine piept tuturor duşmanilor săi, căută să 
ceară ajutorul germanilor şi al italienilor, şi se adresă pentru aceasta papei, care avea 
asupra acestor popoare multă trecere. Pentru a atrage pe papa de partea lui, el îi scrise că 
dorea cu înfocare să restabilească legăturile de prietenie, întrerupte atâta vreme, între 
bisericile Romei şi Constantinopolei. Îl convinse şi pe Patriarhul Mihail să scrie în 

acelaşi sens lui Leon al IX-lea. Leon trimise îndată trei legați la Constantinopole cu 
două scrisori, una pentru împăratul şi alta pentru patriarh (1054). 


El începe prin a felicita pe împăratul pentru evlavioasa dorinţă ce i-a împărtăşit, 
dar curând ajunge la drepturile scaunului Romei. „Biserica Catolică”, zice el, „mamă şi 
fecioară neprihănită, deşi aleasă a umple cu mădularele sale pământul întreg, n-are 
totuşi decât un cap, care trebuie să fie cinstit de toţi. Oricine îl nesocoteşte, în zadar se 
pretinde a fi unul din mădularele ei.” Acest cap al Bisericii este Roma, a cărei putere a 
recunoscut-o marele Constantin prin donația sa. Şi, ca episcop al Romei, el este vicarul 
lui Dumnezeu, însărcinat cu purtarea de grijă a tuturor Bisericilor. El caută deci a reda 
strălucirea scaunului Romei, care de mult timp, zice el, era cârmuit mai mult de năimiţi 
decât de păstori. Împăratul Constantinopolei poate să-l ajute în această lucrare, 
înnapoindu-i bunurile ce le are Biserica Romană în Răsărit şi împiedicând planurile 
patriarhului Mihail, căruia îi impută scopuri ambiţioase asupra Bisericilor Alexandriei şi 
Antiohiei. 


În scrisoarea sa către Mihail Cerularie, Leon al IX-lea arată mai întâi că a primit 
scrisorile ce îi scrisese acest patriarh în favoarea restabilirii păcii. „Pacea va fi”, îi zice 
el, „dacă nu veți căuta a trece marginile puse de Părinţi.” Tot aceasta zicea şi Biserica 
Răsăriteană papalității. Leon impută apoi lui Mihail ambiția sa, luxul său, bogăţiile sale. 
Această imputare era ea potrivită în gura unui papă? El adaugă: „Ce hrăpire 
necuviincioasă, jalnică şi fără de lege este a voastră când, din gură şi prin scris, vă 
pretindeți patriarh universal (ecumenic).” Apoi aminteşte împrotivirea făcută de Sf. 
Grigorie acestui titlu; în fine, ajunge la pretinsele drepturi ale Bisericii Romei: „Biserica 
Romană nu este, după cum ziceţi, o Biserică particulară; oare nu este ea cap şi mamă? 
Cum ar putea fi ea astfel, dacă n-ar avea nici mădulare, nici copii? Noi credem cu tărie 
aceasta, şi de aceea o mărturisim sus şi tare; Biserica Romană este atât de puţin 
particulară încât, în tot universul, orice naţiune care are îngâmfarea de a nu fi de părerea 
ei, nu poate fi mai mult privită ca făcând parte din Biserică. Ea nu mai este o Biserică, ci 
o adunare de eretici, o sinagogă a lui Satan... Deci cel ce voieşte a se slăvi cu numele de 
creştin, să înceteze de a huli şi de a ataca Biserica Romană; căci în zadar pretinde a 
cinsti pe Tatăl familiei, dacă necinsteşte pe soția sa!“ 


Este oare de mirare că Biserica Răsăritului a protestat cu energie contra acestei 
doctrine sacrilege? Legaţii lui Leon al IX, purtătorii acestor scrisori, aveau în capul lor 
pe cardinalul Humbert. Împăratul îi primi în chip ales, şi Humbert intră îndată în 
discuţie, căutând a face apărarea Bisericii Latine, adresând Bisericii Greceşti mai multe 
imputări şi arătand că şi ea avea rânduielile ei deosebite şi abuzurile sale, ca şi Biserica 
Latină. Scrisorile sale fură traduse în greceşte din porunca împăratului. 


Patriarhul Mihail refuză de a sta de vorbă cu legaţii. El ştia fără îndoială că 
împăratul voia cu orice preţ să jertfească Biserica Greacă papalității, pentru a dobândi 
oarecare ajutoare pentru tronul său; scrisoarea primită de la papa îi spunea îndeajuns ce 
se înţelegea la Roma prin cuvântul unire. Legaţii se duseră la Sfânta Sofia în ceasul 
când clerul se pregătea pentru Sfânta Liturghie. Ei se plânseră cu glas mare de 
îndărătnicia patriarhului şi puseră pe altar o sentință de excomunicare aruncată contra 
lui. Apoi ieşiră din Biserică scuturând praful de pe picioarele lor şi rostind anatema 
contra celor ce nu ar fi în comuniune cu latinii. Toate acestea se făcură cu ştirea 
împăratului, ceea ce explică pentru ce patriarhul nu voise a avea nici o relație cu legaţii. 
Poporul convins de tovărăşia împăratului cu aceşti trimişi, se revoltase. În momentul 
primejdiei, Constantin făcu oarecari concesii. Legaţii protestară că hotărârea lor de 
excomunicare nu fusese citită aşa cum era; că patriarhul avusese în privinţa lor scopurile 

cele mai crude şi cele mai perfide. Oricum ar fi, şi chiar când Mihail ar fi fost vinovat de 
acele rele scopuri, maniera lor de a lucra n-ar fi fost nici mai demnă nici mai canonică. 
S-a făcut o altă imputare patriarhului Mihail: aceea că a adus contra Bisericii Latine 
învinuiri fără temei. Vor fi fost şi exagerări;, însă nu s-a voit a se lua seama că în 
scrisoarea sa patriarhul nu a fost decât ecoul Bisericilor din Răsărit. De când Papalitatea 
voise a impune autocraţia sa, avusese loc o puternică reacţie în toate aceste Biserici. Sub 
impulsiunea acestui simțământ, se căutase tot ce se putea imputa acestei Biserici 
Romane care, în persoana episcopilor săi, se dădea drept păzitoarea infailibilă a 
învățăturii sănătoase. Mihail Cerularie nu a fost decât interpretul acestor imputări; el n- 
ar fi avut niciodată destulă influență, pentru a impune plângerile sale, adevărate sau 
pretinse, Răsăritului creştin, şi cei ce au voit a-l da drept împlinitorul schismei începute 
sub Fotie n-au apreciat faptele decât într-un mod superficial. Ceea ce făcu forța lui Fotie 
contra Papalității a fost faptul că toate Bisericile din Răsărit se găsiră cu dânsul, cu toate 
intrigile politice, influența împăraților, violențele papilor şi ura înverşunaţilor săi 
duşmani. Aceasta făcu şi forța lui Mihail Cerularie. Acest patriarh n-avea nici ştiinţa, 
nici geniul, nici virtuțile lui Fotie; însă el vorbi în numele Răsăritului, şi Răsăritul se 
recunoscu în protestările sale contra novismelor Romei. Împăratul, gelos pe influenţa ce 
căpătase, îl exilă şi căuta a-l depune într-un sinod, când află că a murit (1058). 


După moartea patriarhului Mihail, relaţiile între Roma şi Constantinopole 
deveniră mai rare încă decât înainte, cel puţin pentru o vreme. Se pomeneşte de un legat 
trimis în 1071 de papa Alexandru al II-lea, însă mai mult într-un scop politic, decât 
pentru motive religioase. El cugeta că împărații din Răsărit ar putea fi de mare ajutor 
pentru cruciade. 


Grigorie al VII-lea, care se urcă curând pe scaunul Romei (1073), ridică 
Papalitatea la cea mai înaltă culme, profitând cu dibăcie de dezbinările provocate de 
feudalitate pentru a face să domine influența Bisericii personificate în episcopul Romei. 
Însă el nu se servi nicidecum de influenţa sa pentru a apropia Răsăritul de Apus; şi apoi 
duşmănia era prea adâncă între Bisericile acestor părți, pentru ca uneltirile diplomatice 
ale Papalității să poată avea pe lângă împărații din Răsărit un rezultat folositor. 
Papalitatea răspândise în Apus ideea că grecii erau schismatici şi duşmani primejdioşi 
pentru Biserică. Răsăritenii priveau pe apuseni ca barbari, ce aveau numai numele de 
creştin, şi cari schimbaseră credinţa şi cele mai sfinte aşezăminte ale Bisericii. De aici 
neîncrederea grecilor față de cruciade şi violențele cruciaților în privinţa grecilor. Nu 
ne-am propus să ne întindem în această lucrare asupra acestor expediţii. Trebuie numai 
să arătăm faptul incontestabil că cruciadele adăugară încă la ura ce exista de atâta vreme 
între Răsărit şi Apus; şi că dacă s-au făcut încercări de unire, inițiativa acestor planuri 
aparținu totdeauna împăraţilor, cari nu lucrară la aceasta decât din motive politice şi din 
interes. 


Aceşti împărați cugetau neîncetat la posesiunile lor din Apus. Ei aveau ochii 
ațintiți asupra luptelor ce existară între mai mulți papi şi împărații din Apus. Aceste 
lupte, pe cât de vii, pe atât de îndelungate, aveau drept cauză Papalitatea care, în virtutea 
suveranității sale duhovniceşti, pretindea a domina asupra puterii lumeşti. Alexie 
Comnen cugetă a profita din acestea. El trimise (1112) o ambasadă la Roma, vestind că 
ar fi gata a se duce în cel oraş spre a primi din mânile papei coroana imperială. Această 
cerere nu avu urmări, însă ea dovedeşte la împărații epocii o tendinţă pronunţată întru a 
se apropia de Roma, în scopuri curat politice. Manuil Comnen (1155) căută a se înţelege 
cu papa şi cu împăratul Apusului, Frederic, contra normanzilor cari răpiseră Sicilia de la 
Imperiul Constantinopolei; Adrian al IV-lea trimise cu această ocazie legați la Manuil 
Şi-i însărcină cu o scrisoare pentru Vasilie, arhiepiscopul Thessalonicului, în care 

îndemna pe acest episcop a înlesni unirea Bisericilor.[322] Vasilie îi răspunse că nu era 
dezbinare între greci şi latini, fiindcă aveau aceeaşi credință şi aduceau aceeaşi jertfă. 
„Cât pentru pricinile de scandal, slabe în sine, ce ne-au depărtat pe unii de alții”, adaugă 
el, „Sanctitatea Voastră le va putea face să înceteze prin autoritatea sa atât de întinsă şi 
cu ajutorul împăratului din Apus.“ 


Acest răspuns era pe atât de dibaci, pe cât şi înțelept. Papalitatea făcuse inovaţii; 
ea se bucura în Apus de o autoritate foarte întinsă. Cine o împiedica de a se folosi de 
acea autoritate pentru a respinge propriile sale novisme sau pe cele pe care le îngăduise? 
Numai de ea atârna să înlesnească o unire deplină între ambele Biserici. Însă Papalitatea 
nu avea această idee de unire. Pentru ea unirea nu putea exista decât prin supunerea 
Bisericii Răsăritene suveranităţii sale. Dar Biserica Răsăritului, păstrând vechea 
învățătură, era în împrotivire nesfârşită față de această suveranitate uzurpată şi nu era 
nicidecum gata a-i suferi jugul nelegiuit. 


Pe când Biserica se găsea în aceste cugetări, împărații urmau politica lor. Ei 
păstrau bune relații cu împăratul din Apus câtă vreme acesta era în prietenie cu 
Papalitatea; însă de îndată ce se iscau lupte noi, ei se foloseau de ele pentru a repeta 
demersurile lor pe lângă papi în privinţa coroanei imperiale. Alexandru al III-lea fiind în 
război cu Frederic, Manuil Comnen îi trimise (1166) o ambasadă, însărcinată a-i face 
cunoscut acestui papă bunele sale intenţii pentru a reuni ambele Biserici, greacă şi 
latină, pentru ca latinii şi grecii să nu formeze mai mult decât un singur popor sub un 
singur şef. El cerea deci pentru dânsul coroana întregului Imperiu Roman, făgăduind 
Bisericii Romane Italia şi alte foloase materiale. Papa trimise legați la Constantinopole. 
Doi ani după aceea (1169) Manuil trimise din nou o ambasadă lui Alexandru, 
încredințându-l că va reuni Biserica greacă şi cea latină dacă îi va da coroana cerută. 
Papa refuză, sub cuvântul turburărilor ce ar atrage această concesie. Cu tot refuzul său, 
se păstrară cele mai bune relaţii între papa şi Manuil, după rugămintea căruia un 
cardinal ipodiacon, numit loan, se duse la Constantinopole pentru a lucra la unirea 
Bisericilor. Însă planurile lui Manuil nu erau primite de greci, cari dispreţuiau pe latini 
nu numai pentru motive religioase, ci şi din resentiment contra violenţelor ce suferiseră 
din partea cruciaților. Astfel că, după moartea lui Manuil, latinii fură fără milă masacrați 
la Constantinopole (1182). Cardinalul loan a fost una din victime. Andronic, care 
provocase masacrul, a fost ales împărat. El muri curând după aceea şi a fost înlocuit prin 
Isac Anghel, care a fost detronat de fratele său Alexie Anghel. Innochentie al III-lea era 
episcopul Romei (1198). De la Grigorie al VII-lea nici un papă nu avusese atâta 
influență în Apus. Alexie Anghel se grăbi a urma politica Comnenilor: el trimise papei 
ambasadori cari îi înmânară o scrisoare din partea sa şi o alta din partea patriarhului 
loan Camaterie, mărturisindu-i că doreau să facă unirea Bisericilor. Innochentie trimise 
la Constantinopole legaţi însărcinaţi cu scrisori, în care el înălța peste măsură Biserica 
Romană. Patriarhul însărcină pe legaţi cu răspunsul său, care începea astfel: „Lui 
Innochentie, presfântului Papă Roman şi al nostru preaiubit frate în Domnul Hristos, 
loan din mila lui Dumnezeu, Arhiepiscop al Constantinopolei, patriarh al Romei noi, 
dragoste şi pace din partea Domnului şi Mântuitorului Nostru lisus Hristos.“ Iată 
rezumatul scrisorii: 


„Citind scrisoarea ce ați trimis Smereniei Noastre, am aprobat râvna Sanctităţii 
Voastre pentru unirea noastră unul cu altul în credință. Însă nu vă voi ascunde ceea ce 
m-a întristat mult în scrisoarea Voastră. Mă mir, într-adevăr, că numiţi Biserica 
Romanilor una şi universală, fiindcă este dovedit că Biserica este împărțită în Biserici 
particulare, cârmuite de păstori sub un singur şi unic păstor suprem, lisus Hristos. Ceea 
ce nu înţeleg încă este faptul că numiţi Biserica Romanilor mama celorlalte Biserici. 

Mama Bisericilor este cea a Ierusalimului, care le întrece pe toate în vechime şi în 
vrednicie. Nu pot deci primi învinuirea ce-mi face Sanctitatea Voastră că eu spintec 
haina una şi fără cusătură a lui Hristos. Când se vede, pe de o parte, Biserica noastră 
păstrând cu sfințenie vechea doctrină asupra purcederii Sfântului Duh, şi pe a voastră 
căzută în rătăcire asupra acestui punct, voi putea preabine a vă întreba: Care din 
amândouă a spintecat haina lui Hristos? 


„Cu toate acestea, sunt gata a sprijini cu adevărat bunele intenţii ale 
împăratului.“ 


Împăratul răspunse tot astfel papei, care replică prin două scrisori din care vom 
da câteva extrase; el scrie patriarhului: „Întâietatea scaunului roman a fost aşezată nu de 
om, ci de Dumnezeu sau, ca să zic mai bine, de Dumnezeu Omul; aceasta se poate 
proba prin numeroase mărturii evanghelice şi apostolice, întărite prin hotărârile 
canonice şi cari dovedesc că preasfânta Biserică Romană a fost consfințită prin Sf. 
Petru, verhovnicul apostolilor, pentru a fi stăpâna şi mama tuturor celoralte.“ 
Innochentie aduce o mulțime de texte din Scripturi şi le tâlcuieşte după maniera sa.[323] 
El se miră că patriarhul nu cunoaşte aceste tâlcuiri; apoi încearcă a răspunde la două 
întrebări puse de el: „Mă întrebaţi”, zice el „cum Biserica Romană este una şi 
universală. Biserică universală este aceea care e întocmită din toate Bisericile, după 
textul literal al cuvântului grec catholic. În acest înţeles, Biserica Romană nu este 
universală, ea este numai o parte din Biserica universală, însă cea dintâi şi principală, 
asemenea capului într-un trup; ea este astfel pentru că plinirea puterii se află acolo, şi 
numai o parte din plinire decurge asupra celorlalte. Această Biserică una este deci 
universală, în înțelesul că ea are pe toate celelalte sub dânsa. După adevăratul înţeles al 
cuvântului, numai Biserica Romană este universală, pentru că ea este singura care a fost 
înălțată mai presus de celelalte... Mă întrebaţi cum Biserica Romană este mama 
Bisericilor? Ea este aşa nu prin timp, ci prin vrednicie. Biserica Ierusalimului poate fi 
privită ca mama credinţei, pentru că această credință a ieşit din sânul său; Biserica 
Romei este mama credincioşilor, pentru că ea a fost pusă mai presus de ei toți, prin 
privilegiul vredniciei sale.“ Innochentie felicită apoi pe patriarhul pentru dorința sa de 
unire; pe urmă adaugă că el doreşte respect şi ascultare față de Biserica Romană şi faţă 
de episcopul ei ca şef al său; că îl va primi cu condiţia de a fi supus, după cum un 
mădular trebuie a fi supus capului; dar, dacă va refuza respectul şi ascultarea, el va lucra 
contra lui şi contra Bisericii Greceşti. 


Innochentie al III-lea iubea să vorbească ca un stăpân. El se rosteşte în acelaşi 
chip în replica sa către împăratul: declară că vrea bucuros a întruni un sinod, deşi 
constituția Bisericii nu e sinodală; că la acel sinod va chema pe patriarhul; că dacă va 
voi a se supune Bisericii Romane şi a da ascultarea ce îi datorează, se va face pace cu el. 
Roagă pe împăratul să aibă grijă ca patriarhul să vină la sinod cu aceste gânduri; şi 
termină scrisoarea prin ameninţări. 


Totuşi nu le pune în aplicare, căci înțelege că pentru succesul cruciadei ce se 
organiza atunci trebuia să menajeze pe împăratul grec. El scrise deci cruciaților cari 
părăsiseră Veneţia şi se îndreptau spre Constantinopole: „Nimeni dintre voi să nu se 
laude că i-ar fi fost învoit a cotropi sau a jefui pământul grecilor, sub pretext că nu e 
îndestul de supus Sfântului Scaun şi că împăratul a uzurpat imperiul de la fratele său. 
Orice crimă ar fi comis el sau supuşii lui, nu este al vostru a judeca, şi voi n-aţi luat 
crucea pentru a răzbuna această nedreptate.“ 

Cruciații ştiau foarte bine că succesul le-ar garanta iertarea de greşale. Ei 
făcuseră la Veneţia un tratat cu junele Alexie, fiul lui Isac şi nepot al împăratului. Acest 
principe făgăduia, dacă cruciații i-ar da tronul răpit de unchiul său, că va supune 
Biserica Greacă suveranităţii papale şi se va uni cu cruciații contra musulmanilor. 
Ajunşi înaintea Constantinopolei, cruciații arătară poporului pe tânărul Alexie, dar 
înțeleseră îndată că prin acest mijloc nu stârneau nici o simpatie. Atunci se hotărâră a-l 
impune oraşului, pe care îl luară cu asalt. Ei înştiinţară despre aceasta pe papa printr-o 
scrisoare, în care căutau a se apăra pentru că au atacat pe greci[324]: „Crudul uzurpator 
al imperiului (Alexie Anghel) vorbise poporului şi îl făcuse să creadă că latinii veneau 
spre a răpi vechea lor libertate şi a-l supune puterii legilor lor şi stăpânirii papei. Aceasta 
îi însuflețise aşa în contra noastră şi în contra tânărului principe, încât nu voiau de loc a 
ne asculta.“ Pretind apoi că ei au fost mai întâi atacați de greci; istorisesc ceea ce a făcut 
pentru ei bătrânul împărat Isac, în înţelegere cu fiul său Alexie, şi nu uită a adăuga: „El 
făgăduieşte încă a vă da ascultarea ce au dat papilor împărații catholici predecesorii săi, 
şi de a întrebuința toată puterea sa pentru a readuce la ascultarea Voastră Biserica 
Răsăriteană.“ 


Unul din şefii cruciaților, Contele de Saint Paul, scria din parte-i Ducelui de 
Louvain: „Noi am dus atât de departe cauza Mântuitorului, încât Biserica Răsăriteană, a 
cărei mitropolie era odinioară Constantinopole, fiind reunită cu papa, şeful său, 
dimpreună cu împăratul şi tot imperiul său, după cum ea era din vechime, se recunoaşte 
fiica Bisericii Romane şi voieşte a-i da ascultare cu umilinţă pe viitor. Patriarhul însuşi 
are să meargă la Roma spre a primi pallium (mantia), şi a făgăduit aceasta cu jurământ, 
dimpreună cu împăratul.“ 


Tânărul Alexie scrise papei în acelaşi fel: „Mărturisim”, zice el, „că principala 
cauză care a făcut pe pelerini să ne ajute este faptul că noi am făgăduit de bună voie şi 
cu jurământ că vom recunoaşte cu umilință pe pontiful roman de şef bisericesc a toată 
creştinătatea şi de urmaş al Sfântului Petru, şi că vom întrebuința toată puterea noastră 
pentru a aduce Biserica Răsăriteană la această recunoaştere, înțelegându-se bine că 
această reunire va fi foarte folositoare imperiului şi foarte măreață pentru noi. Vă 
repetăm aceeaşi făgăduință prin aceştia ce vi se înfăţişează şi cerem sfaturile voastre 
pentru reunirea Bisericii Răsăritului.” 


Se înţelege deci că unirea nu era decât supunerea față de scaunul Romei. 
Cruciații şi protejatul lor înțelegeau că numai astfel de făgăduieli puteau face pe 
Innochentie al III-lea să aprobe ceea ce la început interzisese. Innochentie răspunde lui 
Alexie că aprobă simțămintele sale în privinţa reunirii Bisericii Răsăritene. De va fi 
credincios acestor făgăduințe, el îi va da tot soiul de foloase; de nu va fi credincios, el îi 
prezice că va cădea înaintea vrăjmaşilor săi. 


Innochentie răspunse apoi Cruciaţilor. El se temea ca nu cumva ei să fi cerut de 
la Alexie făgăduinţa de a supune Biserica Răsăritului numai pentru ca să-şi spele greşala 
lor. „Vom judeca”, zice el, „dacă ați lucrat cu curăţie, prin următoarele fapte: dacă 
împăratul ne va trimite scrisori anume, ca să le putem păstra ca probă autentică a 
jurământului său; dacă patriarhul ne va trimite o delegaţie solemnă pentru a recunoaşte 
întâietatea Bisericii Romane şi a ne făgădui supunere; dacă ne va cere palliumul 
(mantia), fără de care el nu poate îndeplini după lege îndatoririle patriarhale.“ 


Oare putea Biserica Răsăriteană să recunoască într-o astfel de doctrină învățătura 
celor dintâi opt veacuri? 

Curând dezbinarea se ivi între cruciați şi Alexie care, odată împărat, uită 
făgăduinţele sale. Însă tânărul principe îşi înstrăinase pe greci, suindu-se pe tron cu 
sprijinul latinilor. El a fost deci detronat. Constantinopolul căzu în puterea unui 
aventurier. Cruciații hotărâră că acest om n-avea nici un drept la coroană, şi că grecii 
trebuiau a fi cu atât mai puţin menajaţi, fiindcă ei se sustraseră de la ascultarea papei. Ei 
luară atunci oraşul şi puseră pe tronul imperial pe unul din ai lor, pe Baudouin, Conte de 
Flandra. Constantinopolul a fost prădat şi toate bisericile sale fură profanate, jefuite şi 
pustiite. 


Imperiul Latin din Constantinopole începu în 1204 şi se sfârşi în 1261. În timpul 
acestei perioade de aproape o jumătate de veac, ura între greci şi latini luă proporții 
înspăimântătoare. Marchizul de Monferrat, şeful cruciadei, scrise papei că dacă a luat 
Constantinopolul, era mai ales pentru a aduce un serviciu Sfântului Scaun şi pentru a 
readuce pe greci la ascultarea ce i se cuvenea. „După minunata noastră biruință”, adaugă 
el, „n-am făcut nimic decât în vederea reunirii Bisericii Răsăritului cu sfântul Scaun; şi 
aşteptăm pentru acest sfârşit sfatul Vostru.“ 


Innochentie, în răspunsul său, veşteji excesele şi sacrilegiile de care se făcuseră 
vinovaţi cruciații. „Grecii”, adaugă el, „cu toate relele tratamente ce suferiră de la cei ce 
vor a-i sili să revină la ascultarea Bisericii Romane, nu se pot hotări la aceasta pentru că 
ei nu văd la latini decât crime şi lucrări ale întunericului, şi pentru că îi urăsc ca pe nişte 
câini... Cu toate acestea”, zice apoi papa, „judecăţile lui Dumnezeu sunt nepătrunse, 
pentru aceasta noi nu voim a judeca cu uşurinţă această afacere; se poate ca grecii să fi 
fost pedepsiţi cu dreptate pentru păcatele lor, deşi voi ați lucrat cu nedreptate vărsând 
ura voastră asupra lor; se poate ca Dumnezeu să vă răsplătească cu dreptate pentru că ați 
fost uneltele propriei sale răzbunări.“ Se vede din acestea că Innochentie al III-lea era 
destul de cumpănit pentru a face deosebiri subtile față de un oraş acoperit de sânge şi de 
ruine. Urmarea scrisorii sale este vrednica încununare a celor precedente: „Să lăsăm”, 
zice el, „chestiunile îndoioase. Este sigur că voi puteți ţine şi apăra pământul ce l-aţi 
câştigat prin hotărârea lui Dumnezeu; însă cu condiția că veți restitui bunurile 
Bisericilor şi veţi fi totdeauna credincioşi Sfântului Scaun şi Nouă.“ 


Suveranitatea papală era marele şi unicul ţel. Crimele deveneau virtuţi, de îndată 
ce autoritatea Sfântului Scaun era propovăduită şi sprijinită. 


Nemulțumit de a aproba luarea Constantinopolului, Innochentie întreprinse a 
stabili într-un chip solid noul imperiu. Pentru aceasta el scrise episcopilor din Franţa o 
circulară al cărei cuprins este următorul: „Dumnezeu, vrând a consfinți Biserica sa prin 
reunirea schismaticilor, a făcut să treacă imperiul grecilor trufaşi, superstițioşi şi 
neascultători la latinii cei smeriţi, evlavioşi, catolici şi supuşi. Noul împărat, Baudouin, 
invită tot soiul de oameni, clerici şi laici, nobili şi proşti, de ambele sexe şi de toată 
starea, a se duce în imperiul său pentru a primi acolo bogății după meritul şi destoinicia 
lor. Pentru aceasta papa a poruncit episcopilor să îndemne ori pe cine a se duce, şi el 
făgăduieşte indulgenţa cruciadei celor ce vor merge spre a întări noul imperiu.” 


Baudouin rugând pe papa să-i trimită clerici latini pentru a întări Biserica papală 
în Răsărit, Innochentie scrise o nouă circulară episcopilor din Franţa: „Trimiteţi”, zice 
el, „în acea ţară cărțile ce aveţi de prisos, cel puţin spre a le copia, pentru ca Biserica din 
Răsărit să se asemene cu cea din Apus în laudele lui Dumnezeu.“ Astfel, venerabilele 
liturghii ale Răsăritului nu aflau har înaintea Papalității. Ea voia o Biserică nouă în noul 
imperiu greco-latin. 

Baudouin aşeză la Constantinopole un cler latin şi numi canonici cari stăteau la 
Sfânta Sofia. Aceştia aleseră de patriarh pe veneţianul Thomas Morosini. Innochentie 
nu găsi altă neregularitate decât faptul că a fost ales; de-aceea, în loc de a-i confirma 
alegerea, numi de-a dreptul pe acelaşi Thomas la patriarhat. Scrisoarea sa merită a fi 
citată: „Cât pentru persoana alesului”, scrise el, „ne este de ajuns de cunoscut atât nouă 
cât şi fraților noştri cardinali, din cauza îndelungatei petreceri ce a făcut pe lângă noi; 
ştim că este de neam nobil şi cu bune moravuri, înţelept, prevăzător şi destul de învăţat. 
Însă cercetând alegerea, n-am găsit-o canonică, pentru că laicii neavând nici o putere de 
a dispune de afacerile bisericeşti, patriarhul Constantinopolei nu trebuia să fie ales prin 
autoritatea vreunui principe secular. Afară de aceasta, clericii venețieni ce se zic 
canonici ai Sfântei Sofii, n-ar fi avut dreptul de a alege, nefiind aşezaţi în această 
Biserică nici de noi, nici de legaţii sau delegaţii noştri. Pentru aceasta noi am casat 
această alegere în plin consistoriu.“ 


Apoi papa declară că, voind a da acelei Biserici ajutorul cu care este îndatorat, 
numeşte patriarh pe acelaşi Tomas, în virtutea deplinătății puterii sale.“ 


Nimic nu poate fi legitim în Biserică, decât prin această putere deplină: aceasta 
era pretenția Papalității. Innochentie ia apoi apărarea bunurilor bisericeşti, din care 
cruciații îşi însuşiseră o parte. „Nu se cuvine nicidecum”, zice el, „ca sfântul Scaun să le 
dea putere asupra acestui punct. Pe lângă aceasta, fiindcă ei au făcut tratatul lor cu 
venețienii pentru cinstea Bisericii Romane, după cum o zic ei mai la fiecare articol, noi 
nu putea întări ceea ce se abate de la această cinste.“ 


Innochentie conferă lui Tomas Morosini, care nu era decât ipodiacon, 
diaconatul, preoţia şi episcopatul; apoi publică o bulă, în care se exprima astfel: 
„Prerogativa de har ce a dat Sfântul Scaun Bisericii Bizantine arată lămurit plinirea 
puterii ce acest Scaun a primit de la Dumnezeu, fiindcă Sfântul Scaun a pus această 
Biserică în rangul Bisericilor Patriarhale. El a scos-o ca din pulbere, a ridicat-o până la 
punctul de a o prefera celor ale Alexandriei, Antiohiei şi Ierusalimului; a pus-o alături 
cu Biserica Romană, mai presus de celelalte.“ Innochentie accepta faptul că Biserica 
Constantinopolei avea al doilea rang în Biserică. Însă el îl atribuia scaunului Romei, 
deşi acest scaun protestase contra canoanelor sinoadelor ecumenice de la 
Constantinopole şi de la Chalcedon, care îi dăduseră fără voia sa al doilea rang. lată 
cum Papalitatea, în Evul de Mijloc, preschimbă istoria spre a da probe în sprijinul 
pretențiilor sale. 


Patriarhul grec al Constantinopolei, loan Camaterie se retrase în Tracia şi îşi 
dădu demisia. EI a fost înlocuit prin Mihail Avtorian, care încoronă pe Theodor Lascaris 
ca împărat al grecilor. Şi unul şi altul fixară reşedinţa lor la Nicea în Vithinia. 


Francezii şi venețienii intrară în luptă în privința noului patriarh latin şi a 
împărțirii bunurilor bisericeşti. Thomas se adresă papei, care îi răspunse printr-o lungă 
scrisoare, din care vom cita acest extras: „Dintre cele patru animale ce sunt împrejurul 
scaunului dumnezeiesc, Ezechiel pune vulturul mai sus de celelalte, pentru că dintre 
cele patru Biserici Patriarhale, figurate prin aceste animale şi care sunt împrejurul 
sfântului Scaun ca servitoarele sale, cea din Constantinopole are întâietatea.” 


Aşadar, Roma era scaunul. Vulturul imperial însemna Constantinopole, şi 
trebuia a fi cel întâi dintre animalele simbolice cari adorau Roma. lată modesta idee a 
lui Innochentie al III-lea despre autoritatea sa. El dă astfel o origine divină întâietății 
Constantinopolei, pentru că ea îi venise de la sfântul Scaun, organul lui Dumnezeu. 

După acest început al scrisoarii, papa dă lui Thomas instrucțiuni, între care vedem 
acestea: „Mă întrebaţi cum trebuie să rânduiți episcopiile în țările unde nu sunt decât 
greci şi în cele unde sunt amestecați cu latini. În cele dintâi veţi hirotoni episcopi greci, 
dacă veţi găsi pe unii cari să vă fie credincioşi şi cari să voiască a primi de la voi 
hirotonia. În episcopiile amestecate veți hirotoni latini şi-i veţi prefera grecilor... De nu 
veți putea readuce pe greci la ritul latin, trebuie să-i suferiți întru ale lor, până ce Sfântul 
Scaun va porunci altminteri.“ Aceasta a fost regula statornic urmată de Papalitate în 
privinţa grecilor uniți: a-i îngădui până va putea să-i supună. 


De la acea epocă se văzură în Răsărit, prin autoritatea papală, două Biserici 
catholice opuse una alteia. Schisma a fost de atunci un fapt împlinit (1206). După cum 
scria foarte bine episcopul din Thessalonic papei Adrian al IV-lea, schisma nu exista în 
realitate înainte de acea epocă. Era numai o protestare a Bisericii Răsăritene contra 
novismelor romane. Acel protest exista încă înainte de Mihail Cerularie şi chiar înainte 
de Fotie. Ea luase sub aceşti patriarhi un caracter mai accentuat, pentru că Roma inova 
din ce în ce mai mult şi voia a impune absolutismul său în toată Biserica; însă, în fond, 
schisma nu era săvârşită, după cum remarcă cu dreaptă judecată Fleury faţă de relațiile 
lui Manuel Comnen cu Alexandru al III-lea: „Nu se poate zice că în timpul său schisma 
grecilor a fost încă formată“[325]. Această observaţie făcută în trecere de învățatului 
istoric, ce nu poate fi bănuit de parțialitate în favoarea Bisericii Răsăritene, are o 
însemnătate ce nu va scăpa nimănui. Din aceasta se poate conchide că nici Fotie, nici 
Mihail Cerularie nu făcură schisma. Cine deci a fost autorul ei? 


Ar fi imposibil a arăta măcar pe unul dintre greci. Pentru noi este Papalitatea 
care, după ce a provocat protestele Bisericii Răsăritene şi le-a întărit prin pretenţiile sale 
autocratice, a întemeiat într-adevăr schisma. Autorul adevărat al acestei schisme este 
papa Innochentie al III-lea. Ea a fost începută prin Biserica Latină a Ierusalimului. Şi a 
fost desăvârşită prin cea de la Constantinopole. 


lată ce mărturiseşte istoria adevărată şi nepărtinitoare. Papalitatea, după ce a 
stabilit schisma, a mai întărit-o aşezând episcopii latine în oraşele unde erau deja aşezate 
episcopii greceşti din vremea apostolică. Când episcopii latini nu putură să-şi 
stabilească reşedinţa acolo, Roma le-a dat titlurile în partibus infidelium (în părțile 
necredincioşilor), ca şi cum Biserica Apostolică de Răsărit n-ar avea între membrii săi 
decât necredincioşi. 


Innochentie al III-lea muri în 1216. Urmaşii săi îi continuară opera. Cu toate 
acestea împărații greci de la Nicea, văzându-se pe punctul de a cădea înaintea atacurilor 
împăraților latini din Constantinopole, cugetară a relua politica predecesorilor lor în 
privinţa Papalității. După rugămintea împăratului loan Vatachie, patriarhul Gherman 
scrise papei Grigorie al IX-lea (1232) o scrisoare plină de cele mai bune 
simțăminte.[326] El începe prin a se adresa lui lisus Hristos piatra din capul unghiului 
care a strâns toate neamurile într-o singură Biserică; recunoaşte întâietatea de onoare a 
episcopului Romei şi declară că nu voieşte a o contesta; apoi adaugă: „Să căutăm cu 
toată îngrijirea posibilă cine au fost autorii dezbinării. De suntem noi, arătaţi-ne răul ce 
am săvârşit şi aplicaţi doctoria; de sunt latinii, noi nu putem crede că intenţia voastră ar 
fi aceea de a rămâne în afară de moştenirea Domnului prin ignoranță sau printr-o 
criminală îndărătnicie. Toată lumea convine că dezbinarea a venit din credințe 
deosebite, din desfiinţarea canoanelor, din schimbări în riturile ce ne-au venit de la 
Părinţii noştri prin predanie. Şi iarăşi, toată lumea e martoră că noi cerem într-un mod 
rugător a ne reuni într-adevăr, după o cercetare aprofundată ce se va face, pentru ca şi 
dintr-o parte şi din alta să nu se mai arunce vinovăția de schismă.“ După ce zugrăveşte 

tabloul nenorocirilor pe cari învinuirea de schismă le-au atras din partea cruciaților, 
Gherman strigă: „Au doară aceasta învață Sf. Petru când recomandă păstorilor de a 
păstori turma lor fără silnicie, nici tiranie? Ştiu că atât dintr-o parte cât şi din alta noi 
credem că fiecare avem dreptate şi că nu ne înşelăm. Ei bine! să ne raportăm la 
Scriptură şi la Părinţi.“ 


Gherman se adresă de asemenea şi cardinalilor ce formau consiliul papei. 
„Îngăduiţi-ne”, le scrie el, „să spunem adevărul: dezbinarea a venit de la apăsarea cea 
tiranică pe care voi o exercitați şi de la abuzurile Bisericii Romane care, în loc de a fi 
mamă, este maşteră, şi care calcă în picioare pe celelalte Biserici cu atât mai vârtos, cu 
cât ele se umilesc mai mult înaintea ei... Noi suntem scandalizaţi de a vă vedea dedați 
numai şi numai la bunurile pământeşti, adunând din toate părțile aur şi argint şi făcând 
regatele să vă plătească tribut.“ Gherman reclamă deci o cercetare aprofundată a 
chestiunilor care dezbină Biserica şi, pentru a face să se înţeleagă însemnătatea acestei 
cercetări, el arată că o mulțime de popoare sunt de acord cu dânsul. 


Grigorie al IX-lea[327] nu urmă pe Gherman pe tărâmul în care voia a se aşeza 
acest patriarh. El impută Bisericii Greceşti că prea s-a supus puterii laice, ceea ce a 
făcut-o să-şi piadă libertatea; însă nu spune în ce constă libertatea Bisericii. Pentru tot 
creştinul această libertate consta în dreptul de a păstra doctrina dumnezeieşte 
descoperită şi legile apostolice în întregimea lor. 


Din acest punct de vedere, oare nu a fost Biserica Răsăritului totdeauna mai 
liberă decât cea din Apus? Când o Biserică jertfeşte adevărul pentru a asculta ori de un 
împărat, ori de un papă-rege, ea nu e mai puţin servilă. Nu este oare de mirare ca 
Papalitatea, după ce a subjugat Biserica Latină şi căuta acum a subjuga şi pe cea din 
Răsărit, să mai vorbească de libertatea acesteia de pe urmă? Grigorie al IX-lea, în loc de 
a primi dezbaterea ce îi propunea Gherman, îi făgăduieşte că va trimite doi dominicani 
şi doi franciscani pentru a-i explica intențiile sale şi pe cele ale cardinalilor. Aceşti 
călugări plecară într-adevăr anul următor (1233) spre Nicea şi aduseră patriarhului 
Gherman o scrisoare în care papa compara schisma grecilor cu aceea a Samariei. 
Mărturisim că comparaţia nu prea era la locul ei. 


Într-adevăr, Roma nu era nici Ierusalimul, nici Templul universal, nici 
păstrătoarea legii. Aceste titluri aparțineau mai curând Bisericii Răsăritene decât celei a 
Romei; aceasta schimbase dogmele şi legiuirile apostolice, pe câtă vreme cealaltă le 
păstra cu evlavie. În aceeaşi scrisoare, Grigorie al IX-lea îşi atribuie, ca şef al Bisericii, 
îndoita putere duhovnicească şi vremelnică; el pretinde chiar că lisus Hristos a dat 
această de pe urmă putere Sfântului Petru când i-a zis: „pune-ți înapoi sabia ta în teacă.” 
Tâlcuirea textului este vrednică de părerea ce voia el a susține! Grigorie al IX-lea 
termină atacând pâinea dospită ca materie a Euharistiei. „Această pâine”, zice el, 
„înseamnă trupul stricăcios al lui lisus Hristos, pe câtă vreme azima înseamnă trupul său 
înviat şi proslăvit.“ 


Cei patru călugări apuseni fură primiți la Nicea cu mari onoruri. Ei avură 
conferințe cu clerul grec asupra purcederii Sfântului Duh şi a Euharistiei. Există darea 
de seamă despre aceste conferințe, scrisă în Apus.[328] În ea călugării îşi atribuie 
biruinţa, după cum se înțelege de la sine; chiar şi din relatarea lor se vede că ei 
amestecau în Sfînta Treime fiinţa şi personalitatea, purcederea esențială şi trimiterea în 
timp a Sfântului Duh asupra Bisericii; că citară în fals Scriptura şi Părinţii; că nu putură 
da seamă de adaosul făcut la Crez; că comparară acest adaos, ce se făcuse în mod 

neregulamentar, şi care se raporta la o nouă dogmă, cu dezvoltarea ce sinodul ecumenic 
din Constantinopole dăduse Crezului de la întâiul sinod ecumenic de la Nicea. 


Cât pentru Euharistie, discuţia a fost mai neînsemnată. Înainte de a se retrage, 
călugării declarară împăratului că dacă grecii voiau a se uni cu Biserica Romană, ei 
trebuiau a primi credinţa ei şi a se supune autorităţii papei. Deci nu veniseră spre a 
cerceta care era adevărata credință şi dacă autoritatea papală era legitimă: unire, în 
cugetarea lor, ca şi în cea a papei, n-avea alt înțeles decât supunere. Patriarhul Gherman 
n-o înțelegea în acest fel; pentru aceasta el adună un sinod, spre a cerceta punctele de 
discordie ce existau între greci şi latini.[329] Această adunare avu loc la Nimfea. După 
cum relatează chiar nunţii, singurul lor triumf a fost acela de a întreba pe greci pentru ce 
nu mai erau supuşi papei, după ce au recunoscut odinioară autoritatea sa. Dacă ar fi să-i 
credem pe ei, grecii se zice că au fost foarte încurcați întru a răspunde la această 
întrebare şi păziră tăcerea. Este de ajuns o asemenea povestire pentru a putea aprecia 
buna credință cu care a fost întocmită istorisirea lor. Desigur, cel mai ignorant dintre 
greci ştia că autoritatea papală nu fusese niciodată recunoscută în Răsărit. După lungi 
discuţii asupra purcederii Sfântului Duh şi asupra azimilor, împăratul chemă pe nunţii şi 
le zise: „Ca să ajungem la pace, trebuie a face din amândouă părțile concesii. Lepădaţi 
deci adaosul vostru din Crez, şi noi vom primi azimile voastre.“ Nunții refuzară. „Cum 
dar să se încheie pacea?“ zise împăratul. „Iată cum”, răspunseră nunții: „Să credeți şi să 
învăţaţi că nu se poate săvârşi Euharistia decât cu azime, şi să ardeţi toate cărțile unde s- 
a învăţat contrariul; să credeți şi să învăţaţi că Sfântul Duh purcede de la Fiul ca şi de la 
Tatăl, şi să ardeți toate cărțile unde s-a învăţat contrariul. Papa şi Biserica Romană nu 
vor tăia o iotă din credința lor; singura concesie ce vi se poate face este de a nu vă sili să 
cântaţi Crezul cu adaosul latin.“ Acesta e rezumatul răspunsului nunţiilor. Împăratul se 
supără. La ultima şedinţă a sinodului, ambele părți se despărțiră zicându-şi una alteia 
anatemă. Nu se putea aştepta decât la acest rezultat. 


Aproape treizeci de ani (1269) după acest sinod, Mihail Paleologul reintra în 
Constantinopole şi distrugea imperiul latin, care nu durase decât cincizeci şi şapte de 
ani. 


Papalitatea vedea apunând astfel cele mai scumpe speranțe ale sale. Urban al IV- 
lea, care ocupa scaunul din Roma, scrise lui Ludovic al IX-lea, regele Franței, 
îndemnându-l a lua apărarea împăratului latin „alungat de grecii schismatici, spre 
ruşinea Apusului.” El căută a răscula Europa întreagă şi făcu a se predica o cruciadă 
contra lui Paleologu. Acest împărat încercă să îmblânzească pe papa, trimițându-i 
ambasadori şi daruri, şi făgăduindu-i că va lucra cu stăruință la unirea Bisericilor. 
Această politică, inaugurată de Comneni, şi reluată de Paleologi, ajunse la două adunări 
solemne, al doilea sinod de la Lion şi cel de Florenţa, în care s-a încercat a se stabili 
bazele unirii. Toate încercările fură fără folos, pentru că Papalitatea nu înţelegea să se 
discute autoritatea sa supremă şi universală, nici doctrinele pe care le susținea. Climent 
al IV-lea o declară formal într-un proiect de unire, trimis lui Mihail Paleologul prin 
patru franciscani.[330] După acelaşi papă, Mihail era vinovat de dezbinarea ce exista 
între Biserici, pentru că el ar putea obliga pe tot clerul grec a subscrie la pretențiile 
Papalității dacă ar voi să întrebuinţeze puterea sa. Întrebuințarea acelei puteri, spunea el, 
pentru a sili clerul grec, ar fi singurul mijloc de a-şi asigura imperiul contra 
incursiunilor latinilor. Aşadar, după Climent al IV-lea, interesul, forța şi ameninţarea 
erau adevăratele mijloace de a ajunge la unire. Mihail Paleologul se temea mai cu seamă 
de o năvălire din partea lui Carol, regele Siciliei. Aducându-şi aminte că Climent al IV- 
lea îi scrisese că mijlocul de a se apăra contra latinilor era de a uni Bisericile, scrise lui 
Grigorie al X-lea spre a-i mărturisi bunele sale dispoziţii în această privinţă. 

Nu ne-am propus a istorisi pe larg istoria relațiilor ce avură loc atunci între 
Grigorie şi Mihail. Vom spune numai că acesta din urmă nu lucră decât într-un scop 
politic; că el abuză de autoritarea sa imperială pentru a decide pe câţiva episcopi să 
sprijine planurile sale; că prigoni pe cei ce se împrotiviră; că nişte episcopi trădători, din 
motive interesate, făcură toate concesiile pretinse de papa; că ei fură dezaprobați de 
către ceilalți, cu toate grozavele prigoniri ce le atrase acea dezaprobare; în fine, că 
unirea, în loc de a fi stabilită prin aceste intrigi şi silnicii, ajunse a fi încă mai grea. 


Iată, în rezumat, istoria celor ce au avut loc la sinodul al doilea de la Lion (1274) 
cu privire la unirea Bisericilor, şi a celor ce avură loc după sinod în sânul Bisericii 
Greceşti. Totul este politică şi n-are nici un caracter religios. Grigorie al X-lea promulgă 
la Lion pacea pe bazele puse de Climent al IV-lea. Numai că această unire nu a fost 
încheiată decât cu Mihail Paleologul şi câţiva oameni fără principii. Biserica 
Răsăriteană nu luă nicidecum parte la aceasta. Roma însăşi a fost atât de încredinţată de 
acest lucru, încât Martin al IV-lea excomunică pe Mihail Paleologul pentru că şi-a bătut 
joc de Papalitate sub pretextul unirii (1281). Andronic, care a fost împărat după Mihail 
(1283), renunţă la o politică atât de puţin sinceră, însă ea a fost reîncepută de loan 
Paleologul pentru sinodul din Florenţa. 


Între aceste două adunări de la Lion şi de la Florenţa avură încă loc oarecari 
conferinţe între papi şi împărați, dar nu duseră la nimic, pentru că Biserica Răsăritului, 
în loc de a se apropia de Biserica Romană, se găsea cu atât mai depărtată, cu cât 
Papalitatea devenea mai îngâmfată şi mai pretențioasă. 


loan Paleologul reuşi cu toate acestea, întrebuinţându-şi toată autoritatea, să 
atragă un oarecare număr de episcopi la sinodul de la Florenţa. 


In această adunare trebuie să deosebim două perioade anumite, aceea a expunerii 
doctrinale şi aceea a concesiilor. 


Prin expunerea doctrinală s-a demonstrat că Biserica Răsăriteană era în dezacord 
cu Biserica Romană asupra mai multor puncte fundamentale şi că ea menținea doctrina 
sa împrotiva novismelor papale, pentru că acea doctrină îi fusese predată de către 
Apostoli şi de Părinţii din vechime. 


Concesiile se găsiră în dezacord cu expunerea doctrinală. Pentru ce? Pentru că 
papa şi împăratul din Răsărit alergaseră la toate resursele despotismului lor spre a 
înfrâna rezistența grecilor; pentru că papa, cu toate angajamentele sale formale, lăsa să 
moară de foame pe grecii cari nu ascultau de pretenţiile sale, şi pentru că Împăratul în 
acelaşi timp le făcea imposibilă reîntoarcerea în patria lor; pentru că Papalitatea ştiu a 
câştiga pentru cauza sa pe câțiva oameni ambițioşi, a căror trădare o răsplăti prin pălăria 
de cardinal şi alte onoruri. Dar cu toate mijloacele acestea, Papalitatea nu putu reuşi a 
face să se recunoască într-un mod limpede pretinsa sa suveranitate de către sinodul de la 
Florenţa. Căci această adunare, pe când proclama suveranitatea de drept divin, în acelaşi 
timp insera în decretul său o clauză care o anula şi o declara ca o uzurpare sacrilegă. 


Într-adevăr, această suveranitate nu poate fi decât o uzurpare, de îndată ce se 
încearcă a-i determina caracterul prin raportare la sinoadele ecumenice. 


Minţitu-şi-a nedreptatea eişi în acea vestită adunare, care nu a fost decât o 
conjurație contra învățăturii sănătoase; care nu promulgă, sub numele de unire, decât o 

tranzacție minciunoasă, ruptă mai înainte de a fi încheiată; pe ai cărei partizani Biserica 
de Răsărit îi anatematiza, iar Biserica de Apus, reprezentată în cea mai mare parte de 
către sinodul de la Bâle, condamnă pe principalul autor, papa Evghenie, ca eretic, 
schismatic şi vrăjmaş Bisericii. 


De la trista dramă de Florenţa, Papalitatea n-a mai încercat a supune Biserica 
Răsăritului. Ea a ales mai bine a lucra ca să o dezorganizeze puţin câte puţin, spre a 
ajunge progresiv a o subjuga. Politica sa a fost aceasta: a respecta în aparență doctrina şi 
riturile orientale; a profita de toate împrejurările, şi mai ales de conflictele între 
naționalități, pentru a se insinua şi a da autoritatea sa ca sprijin şi ca protecție a 
drepturilor naţionale; a se mulțumi deocamdată cu o recunoaştere vagă şi nederminată a 
acestei autorități iar apoi, prin tot soiul de mijloace ipocrite şi înşelătoare, a întări acea 
autoritate, pentru a abuza de ea mai pe urmă contra doctrinei şi a riturilor pe care mai 
întâi se prefăcuse că le respectă. 


lată explicaţia bulelor contrazicătoare promulgate de papi în privința uniţilor 
tuturor Bisericilor, a greco-catolicilor din Răsărit şi din Rusia, a armenilor uniţi, a 
bulgarilor uniți, a maroniţilor uniţi, etc. etc. 


Dacă, după cum nădăjduim, vom publica o lucrare aparte asupra punctelor de 
discordie ce există între Bisericile Răsăritene şi Biserica Romană, vom avea a arăta în 
amănuntele sale, şi sprijinit pe documente, politica Papalității. Vom surprinde această 
politică în lucrare, în adunările de la Lion şi Florenţa, în toate relaţiile ce existară între 
papi şi împărații Constantinopolei de la stabilirea regatelor latine din Răsărit, în bulele 
contrazicătoare pornite de la Roma din acea epocă până în zilele noastre. 


În lucrarea de faţă n-am avut alt scop decât a proba: 1. că Papalitatea, începând 
din veacul al nouălea, a voit a impune Bisericii Universale, şi în numele lui Dumnezeu, 
un jug necunoscut celor dintâi opt veacuri; 2. că această ambiţie a provocat din partea 
Bisericii Răsăritului o opoziţie legitimă; 3. că Papalitatea a fost prima cauză a 
dezbinării; 4. că ea a întărit-o şi a menţinut-o prin novismele sale, şi mai vârtos 
menținând ca dogmă suveranitatea nelegitimă ce-şi atribuise; 5. că ea a făcut prin 
această dezbinare o adevărată schismă, stabilind o Biserică papală chiar în sânul 
Bisericii Ortodoxe de Răsărit, ridicând altar peste altar şi un episcopat nelegitim peste 
un episcopat apostolic. 


Am probat toate aceste puncte prin fapte necontestabile. Deci cu drept cuvânt 
am aruncat asupra Papalității însăşi acuzația de schismă, pe care ea o aruncă atât de liber 
în faţa celor cari refuză a recunoaşte autocrația sa şi cari se ridică, în numele cuvântului 
lui Dumnezeu şi al predaniei soborniceşti, contra uzurpărilor sale şi a sacrilegilor sale 
îndeletniciri. 


Acum vom zice tot omului de bună credinţă: pe de o parte ai auzit Scriptura, 
tâlcuită după predania sobornicească; ai auzit Sinoadele Ecumenice şi Părinții Bisericii; 
ai auzit pe episcopii Romei ai celor dintâi opt veacuri. Pe de altă parte, ai auzit pe papii 
următori veacului al optulea. Poţi zice că învăţătura unora şi a altora este aceeaşi? Nu 
eşti dator a recunoaşte că în privința Papalității sunt două învățături contradictorii: 
învățătura dumnezeiască, păstrată vreme de opt veacuri chiar în sânul Bisericii Romane, 
şi care condamnă orice idee de autocraţie, de suveranitate în Biserica lui lisus Hristos; şi 
învățătura papală, care face din această autocraţie o dogmă esențială şi fundamentală a 
Bisericii, o dogmă fără de care Biserica nu poate exista, după părerea Papalității? 

Care este învățătura pe care trebuie să o urmeze tot creştinul: cea a lui 
Dumnezeu sau cea a papei? Cea a Bisericii sau cea a curții Romei? 


Trebuie să alegi între cele două. Eşti pentru învățătura dumnezeiască, păstrată de 
Biserică? Eşti creştin ortodox. Eşti pentru cea a Papalității? Eşti papistaş, dar nu 
ortodox. Numai acela merită această denumire, care urmează în credința sa regula 
predaniei soborniceşti. Această predanie este opusă sistemului papal; deci nu poți fi 
ortodox şi să primeşti acest sistem. Este vremea să nu ne mai jucăm cu cuvintele, ci a 
vorbi neted: fii papistaş, dacă voieşti, dar atunci nu te mai numi ortodox. Voieşti a fi 
ortodox? Atunci nu mai fii papistaş. Compromisul nu este posibil; ortodox şi papistaş 
sunt două cuvinte ce se exclud unul pe altul. 


170 


Papalitatea schismatică 


NOTE 


[1] Autorul foloseşte cuvântul catholic în înțelesul său etimologic, aşa cum apare în 
Crez, deci cu sensul de universal sau sobornicesc (cum este redat şi de traducător). (n. 


ed.) 


[2] Reprezentanţii unui curent din Biserica Romano-catolică Fraceză ce grupeză pe 
partizanii supremaţiei absolute a Papei. (n. ed.) 


[3] Launoy, doctor la Sorbona, cunoscut printr-un mare număr de lucrări de teologie şi a 
căruia vastă erudiție nimeni nu o poate contesta, a făcut analiza tradiției catolice asupra 
acestei chestiuni. El a demonstrat, prin texte clare şi autentice, că un foarte mic număr 
de Părinţi sau dascăli ai Bisericii au aplicat Sfântului Petru titlul de piatră, pe care 
Biserica trebuie a fi zidită; în timp ce partea cea mai mare nu 1-l aplică nicidecum şi 
înțeleg cuvintele lui Hristos cu totul în alt mod. Se poate consulta colecţia Scrisorilor 
sale, care sunt tot atâtea tratate demne de un savant de prim ordin. 


[4] Dintre Părinţii cari au dat această interpretare faimosului pasaj Tu eşti Petru, vom 
numi pe St. Ilarie de Poitiers, Despre Treime, cartea a 6-a; pe Sf. Grigorie de Nissa, 
Despre venirea Domnului; pe Sf.Amwvrozie, cartea a 6-a la cap. 9 din Sf.Luca şi la cap. 2 
al Epist. către Efeseni; pe Sf.leronim asupra vers. 18 din cap. 16 de la Sf. Matei; pe Sf. 
loan Gură de Aur, Omiliile 55 şi 83, la Matei şi la cap. 1 al Epist. către Galateni; pe 
Fer.Augustin, Tratatele 7 şi 123 asupra Sf. loan, Cuvântarea a XIII-a asupra cuvintelor 
Domnului luate de la Sf. Matei, Cartea 1 a Retractărilor; pe Acachie, Omilie rostită la 
Sinodul din Efes; pe Sf. Chiril al Alexandriei, cartea a IV-a asupra Isaiei, cartea a IV-a 
despre Treime; pe Sf.Leon I, Cuvântul al 2-lea şi al 3-lea la ridicarea sa la Episcopat, 
Cuvânt la Schimbarea la Față a Domnului nostru, Cuvântul al 2-lea la praznicul 
Apostolilor Petru şi Pavel; pe Sf. Grigorie cel Mare, Cartea a 3-a Epist. 33; pe Sf. loan 
Damaschin, Cuvânt la Schimbarea la Față a Domnului. Această interpretare a Părinților 
s-a păstrat în Apus până în epoca când ultramontanismul a fost înălțat ca sistem de către 
iezuiţi, în secolul al XVI-lea. Pentru a o dovedi, va fi de ajuns a cita: pe Iona d'Orleans, 
Despre închinarea icoanelor, cartea a 3-a; pe Hincmar de Reims, Opuscul 33; pe papa 
Nicolae I, Scrisoarea a 6-a către Fotie; pe Odon de Cluny, Cuvâtare despre scaunul Sf. 
Petru; pe Rupert, cartea a 3-a Despre Sf. Matei şi cartea a 12-a despre Apocalipsă; pe 
Thoma din Aquino, supliment Q. 25, art. 1; pe Anselm, asupra Cap. 16 din Sf. Matei; pe 
Eckius, cartea a 2-a despre Întâietatea Sf. Petru; pe Cardinalul de Cusa, Concordance 
catholique, cart.a 2-a, cap. 13 şi 18. 


[5] Astfel a interpretat acest text: Origen, tâlcuirea la Sf. Matei; Sf. Ciprian, Despre 
unitatea Bisericii; Fer. Augustin, Tratatele 50 şi 118 despre Sf. loan; Cuvântul 205 la 
praznicul apostolilor Petru şi Pavel; Sf. Amvrosie, Asupra psalmului 38; Sf Pachian, 


Scrisoarea a III-a către Sempronius. 


[6] Nu se găseşte, până în secolul al nouălea, nici un Părinte, nici un scriitor bisericesc, 
care să fi admis tâlcuirea ultramontană. 


[7] Evsevie, Hist. Eccles., cartea a III-a, cap. II; XIV; XXXIV. 


[8] Evsevie, Hist. Eccl.., cartea a III-a, cap. XVI. 

[9] Ibid., cap. XXXVII. 
[10] Evsevie. Hist. Eccl., Cartea a V-a, cap. XXIII. 


[11] Dintre teologii romani cari emit această falsă aserţiune vom numi anume pe 
Darruel, în lucrarea sa intitulată: Despre Papă şi drepturile sale, carte ce este rezumatul 
tuturor erorilor şi tuturor exagerărilor teologilor romani. 


[12] Evsevie, op. cit., cartea a V-a, cap. XXIV. 
[13] Peiratai; Evsevie, op. cit. 

[14] Evsevie. op. cit., cartea a V-a, cap. XXIV. 
[15] Evsevie, op. cit., cartea a V-a, cap. XXV. 


[16] Sf. Irineu, Împotriva ereziilor, cartea a III-a, cap. III. Dăm textul Sfântului Irineu, 
ca să se poată confrunta cu traducerea noastră: Quoniam valde longum est, în hoc tali 
volumine omnium ecclesarium enumerare succesiones; maximae et antiquisimae et 
omnibus cognitae, a gloriosissimis duobus apostolis Petro et Paulo, Romae fundatae et 
constitutae Ecclesiae, eam quam habet ab apostolis traditionem et anunciatam 
hominibus fidem, per successiones Episcoporum pervenientem usque ad nos, indicantes, 
confudimus omnes eos, qui quoquomodo, vel per caecitatem et malam sententiam, 
praeterquam oportet colligunt. Ad hanc enim Ecclesiam, propter potentiorem 
principalitatem, necesse est omnem convenire ecclesiam, hoc est eos, qui sunt undique 
fideles; in qua semper ab his, qui sunt undique conservata est ea, quae est ab Apostolis, 
Traditio. 


[17] Vom da mai jos în întregime textele sfântului Ciprian şi ale lui Tertullian. 
[18] Sf. Ciprian, Scrisoarea 59 către Cornelie. 

[19] Evsevie, Hist. Eccles., Cart. a VII-a, cap. II şi III. 

[20] Sf. Ciprian, Scrisorile 72 şi 73 către Ştefan.. 

[21] Ibid. 


[22] Scrisoarea Sf. Dionisie al Alexandriei, în Evsevie, Hist. Eccles., Cart. a VIl-a, cap. 
V. 


[23] Scrisoarea Sf. Dionisie către Xist, în Hist. Eccles. a lui Evsevie, Cartea a VI-a, 
cap. V. 


[24] Scrisoarea lui Firmilian către Sf. Ciprian, între scrisorile acestuia din urmă. 
Scrisoarea a şaptezeci şi cincea. Edit. Baluze, revăzută de Benedictini. 


[25] Câțiva ultramontani au contestat autenticitatea scrisorii lui Firmilian, însă cei mai 
erudiți dintre ei se unesc cu ceilalți savanți ai tuturor şcolilor, privind-o ca autentică. 
Rațiunea cea mai puternică ce aduce Barruel pentru a contesta autenticitatea este faptul 
că Firmilian nu putea scrie o asemenea scrisoare fiindcă, după Sf. Dionisie al 

Alexandriei, el se reconciliase cu papa înainte de epoca când ar fi scris-o. Dacă Barruel 
ar fi fost ceva mai erudit, ar fi ştiut că în scrisoarea Sfântului Dionisie al Alexandriei 
către Ştefan, scrisoare la care el face aluzie, Dionisie nu zice că toată Biserica era în 
pace în privinţa botezului ereticilor, fiindcă discuţia de abia începuse, ci zice numai lui 
Ştefan că ar greşi de ar turbura prin această discuție Biserica, care se găsea atât de 
fericită de a se bucura de pace după turburările provocate de Novat. Celelalte pretinse 
probe ale lui Barruel sunt încă mai slabe şi nu merită a fi discutate. Zicem numai că i-a 
trebuit o cutezare puţin ordinară pentru a se ridica în contra erudiților celor mai iluştri 
din toate şcolile, cari admit fără contestare scrisoarea lui Firmilian ca autentică. 


[26] Scrisoarea Sfântului Dionisie, în Hist. Eccles. de Evsevie, Cartea a VII-a, cap. IX. 
[27] Sinodul Carthag., Oper. Sfântului Ciprian, pp. 329-330, edit. Benedict. 
[28] Tertull., De Puducitia, § 1. 


[29] Asupra scandalului acestor doi nedemni episcopi ai Romei vezi lucrarea intitulată 
Filosofoumena, care se atribuie cu dreptate Sfântului Hippolit, episcop de Ostia, sau 
învățatului preot Caius. E sigur, cel puţin, că această carte este opera unui scriitor 
contimporan evenimentelor ce a istorisit, şi care se bucura de o mare autoritate în 
Biserica Romană. Tertullian impută unui episcop al Romei că a adoptat, în urmarea 
înşelăciunilor lui Praxeas, erezia patripassienilor (Lib. adv. Prax., $ 1). Autorul cărții 
Filosofoumena atribuie această erezie lui Zefirin şi lui Callist, episcopi ai Roma în acea 

benedictinul Dom Maran. Când această ediţie a fost publicată, un oarecare Masbaret, 
profesor la Seminarul din Angers, obținu de la guvern ca pasajul să fie reintrodus. Pe 

[32] Sf. Ciprian, Scrisoarea 45 către Cornelie. 

[34] Tertull., Adv. Marcionem, Cartea a IV-a, cap. XXXV. 

[157]Sf. Vasilie, asupra cap. 2 din Isaia. 

[158]Sf. Amvros., Despre Întrupare. 

[170] Ibid., Cuv. 131, De Verb. Evang. 

[171] Ibid., Contr. Iulian. Cart. a M-a. 

[193] Orsi, De Infailhibilitas Rom. Pontif. 

[194] Cf. Simplic. Epist. în Colecţia lui Labbe, tom IV. Evag. Hist. 

[239] Mart., Epist. XVIII, în Colecţia lui Labbe. 

[240] Cf. Theof., Hist. Eccles. şi tom. VI al colecţiei lui Labbe. 

[241] Sinod. Constant., sesiun. XIII, în Colecţia Sinoadelor a lui Labbe, tom VI. 
[242] Actele acestui sinod în Colecţia lui Labbe, tom VI. 


[243] Cf. Istoria biser. a lui Theof. şi a lui Nichif., şi Colecţia Sinoadelor a lui Labbe, 

[246] Pavel şi Stef. III, Epist., în Cod. Carol. 


[247] Theof. Annal., Colect. Sinod. a lui Labbe, tom VII; Vit. Taras. ap. Bolland, 15 

[248] Vezi toate documentele în tomul VII din Colect. Sinoadelor de Labbe. 


[249] lată câteva amănunte asupra Falselor Decretale: Din actele Sinodului de la 
Chalcedon, din 451, se vede că Biserica avea deja un Codex canonum, o colecţie de legi 
ale Bisericii universale. Mai multe din aceste legi sunt privite ca emanând de la înşişi 
apostolii. Sinoadele continuară opera apostolilor, iar când Biserica s-a bucurat de 
oarecare linişte, s-au adunat aceste legi respectabile, care formară baza disciplinei 
bisericeşti; şi fiindcă ele erau în greceşte în cea mai mare parte, se traduseră în latineşte, 
pentru uzul Bisericilor Apusene. 

La începutul secolului al şaselea, Dionisie, supranumit cel Mic, călugăr la 
Roma, găsind această veche traducere defectuoasă, făcu o alta, după rugămințile lui 
Iulian, administator la Sf. Anastasia din Roma şi ucenic al papei Ghelasie. Dionisie 

traducere, iar nu de acea a lui Dionisie cel Mic, pentru canoanele greceşti. Colecţia sa a 
fost puţin cunoscută, şi nu se întâlneşte în istorie decât în 785, însă desfigurată şi 
adăugată cu fraze intercalate de către un falsificator necunoscut, dându-și titlul de Isidor 
Mercator. Această colecție conţinea, pe lângă piesele colecţiei lui Isidor din Sevilla, 
nişte Decretale pe care le atribuia papilor celor dintâi trei secole. Mai mulţi erudiți au 
vrut a face din Isidor Mercator un scriitor deosebit de Isidor din Sevilla. Alţii pretind că 
acesta din urmă adăugase la numele său, din smerenie, pe acela de Peccator, de unde s- 
ar fi făcut Mercator. 

Oricum ar fi, cei mai buni critici ultramontani, precum şi galicani, convin că 
Decretalele, atribuite papilor celor dintâi secole în colecţia lui Isidor Mercator, sunt 
false. Marchetti el însuşi convine asupra falsității lor. „Savanţi de cea mai înaltă 

pietate”, adaugă el, „s-au declarat contra acestei false colecţii, pe care cardinalul Bona o 
numeşte cu sinceritate fraudă pioasă.” „Baronius nu le priveşte cu aceeaşi francheţe ca o 
fraudă, cu toate acestea el n-a voit a se servi de ele în Annalele sale eclesiastice, ca nu 
cumva să se creadă că Biserica Romană avea nevoie de piese suspecte pentru a-şi stabili 
drepturile. 

Ultramontanii nu pot susține fățiş aceste Decretale ca adevărate, căci s-a 
demonstrat până la evidență că ele au fost fabricate în parte din vechi canoane, 
amestecate cu câteva extrase din scrisorile papilor din secolele al patrulea şi al cincilea. 
În ele s-au regăsit pasaje întregi, mai ales din Sf. Leon şi din Sf. Grigorie cel Mare. 
Totul este inserat într-o limbă latină proastă, care chiar pentru cel mai slab erudit are 
toate caracterele stilului secolelor al optulea şi al noulea. 

Colecţia lui Isidor Mercator a fost mai cu seamă răspândită de Riculf, 
arhiepiscop de Maienţa, care s-a suit pe acest scaun în 787; din cauza aceasta mai mulți 
critici au pretins că colecția apăruse mai întâi la Maienţa, şi chiar că Riculf i-ar fi 
autorul. 

Fost-au Falsele Decretale fabricate în Spania, în Germania, sau la Roma? Nu 
sunt decât probabilități în privinţa aceasta. Cele mai vechi copii ne spun că Ingelramn 
din Metz a fost acela care a adus colecţia la Roma cu ocazia unui proces susținut acolo 
în 785; însă alte copii ne spun că papa Adrian a fost cel care, cu această ocazie, remise 
lui Ingelramn colecția, la 19 septemvrie 785. Sigur este că la Roma se găseşte cea dintâi 
menţiune despre dânsa. Cu toate acestea, Adrian ştia că ele erau false, fiindcă cu zece 
ani mai înainte el dăduse lui Carol cel Mare o colecție de canoane, care nu era alta decât 
cea a lui Dionisie cel Mic. 

Falsele Decretale fură atât de bine răspândite în Apus, încât ele fură primite 
pretutindeni, şi cu deosebire la Roma, ca autentice. 

Ultramontanii, deşi nu cutează a susținea autenticitatea scrierilor atribuite 
papilor celor dintâi trei secole, totuşi indirect îi iau apărarea. Mai multe lucrări au fost 
scrise în acest scop contra lui Fleury, care a pretins cu dreptate şi a probat într-un chip 
neînvins că ele alteraseră vechea disciplină. Vom cita dintre aceste lucrări ultramontane 
pe cele ale lui Marchetti, a lui de Housta şi a lui Honore de Sainte-Marie. 

„Se poate presupune”, zice Marchetti, „că Isidor a cules Decretale ale vechilor 
papi, pe care persecuțiile primelor secole nu le-au permis a fi adunate, şi că grăbit de 
dorinţa de a transmite colecția posterităţii, a scăpat oarecari greşeli şi erori cronologice, 
ce fură apoi rectificate printr-o critică mai exactă.“ 

Aşadar Decretalele celor dintâi trei secole sunt false; cu toate acestea, ele sunt 
adevărate ca fond. Este tocmai sistemul ultramontanilor. Nu ne mai rămâne decât a 
afirma, pentru ca opera să fie desăvârşită, că textele Sfântului Leon şi ale Sfântului 
Grigorie cel Mare, ce se găsesc în Decretale, nu aparțin acestor doctori, caz în care ei 
trebuie să le fi copiat din Decretalele predecesorilor lor. Ar fi tot atât de rezonabil a 
susține această opinie, ca şi a zice că în Falsele Decretale se întâlnesc numai nişte 
greşeli sau erori de cronologie. 

La acest întâi sistem de apărare, ultramontanii adaugă un al doilea. Ei 
întrebuințează multă elocvenţă pentru a proba că un necunoscut fără autoritate n-ar fi 
putut niciodată stabili un drept nou în Biserică. O credem şi noi. Însă un fapt imens şi de 
o importanță foarte mare, la care ultramontanii noştri n-au cugetat, este acela că în 
epoca când apărură Falsele Decretale scaunul Romei, de aproape două secole, profita de 
toate împrejurările pentru a creşte influenţa sa şi a practica ceea ce Falsele Decretale 
instituiră de drept. Toţi ştiu că de la căderea Imperiului Roman cea mai mare parte din 
popoarele occidentale fură esențial modificate prin invazia unor noi popoare; că 
Biserica se resimţi profund de această schimbare; că studiile fură părăsite şi că din 
secolul al şaptelea cea mai de plâns ignoranță domni în Bisericile apusene. Episcopii 
Romei începură de pe atunci a se amesteca direct în guvernământul Bisericilor 

particulare, ce se găseau adeseori în mânile unor cuceritori de abia creştini. Ei trimiseră 
misionari pentru a lucra la convertirea popoarelor cotropitoare; şi aceşti misionari, ca 
sfântul Bonifatie din Maienţa, păstrau papilor cari îi trimiseseră simțămintele unor 
discipoli către învățătorii lor. Bisericile nou întemeiate de ei rămâneau credincioase 
acestor simțăminte. N-ar fi deci nicidecum de mirare ca fabricatorul Falselor Decretale 
să se fi găsit la Maienţa sau în împrejurimi: el compuse această operă cu nişte fragmente 
din sinoade şi din Părinți, şi a adăugat dispoziţii care se găsesc în perfectă armonie cu 
uzul scaunului Romei la finele secolului al optulea şi pe care i le inspiră Roma. 

Această coincidență, unită cu ignoranța ce domnea atunci, explică deja 
îndeajuns felul cum Falsele Decretale putură fi admise fără reclamaţie — scaunul 
Romei uzând de toată influența sa pentru a le răspândi. Fiindcă cea mai mare parte din 
Biserici erau obişnuite de două secole a simți autoritatea episcopilor Romei, ele primiră 
fără a le controla nişte documente ce păreau a nu fi decât consacrarea acestei autorități. 
Falsele Decretale nu creară deci nicidecum un drept nou pentru Bisericile occidentale; 
ele veniră numai a sprijini regimul care, grație dezordinilor sociale, fu creat de papii 
înşişi. 

Astfel romanii rămân cu logica şi elocvenţa lor când caută a apăra Decretalele, 
zicând că un autor necunoscut şi fără autoritate n-ar fi putut stabili un drept nou. 

lată imputările făcute de Fleury Falselor Decretale: „Cuprinsul acestor scrisori”, 
zice el (Istor. Biser., Cart. XLIV, $ 22), „dezvăluie caracterul lor apocrif. Ele vorbesc de 
arhiepiscopi, de primaţi, de patriarhi, ca şi cum aceste titluri fuseseră primite de la 
naşterea Bisericii. Ele opresc de a se ţine vreun sinod, chiar provincial, fără permisiunea 
papii, şi prezintă apelurile la Roma ca pe ceva obişnuit. Se fac dese plângeri despre 
uzurparea bunurilor temporale ale Bisericii. Găsim şi maxima că episcopii căzuți în 
păcat, după ce au făcut penitenţă, îşi pot exercita funcţiile lor ca şi mai înainte. În fine, 
principala temă a acestor Decretale sunt acuzările aduse episcopilor; nu e aproape nici 
una care să nu vorbească despre aceasta şi care să nu dea reguli pentru a le face mai 
grave. lar Isidor arată îndestul, în prefața sa, că el avea această temă foarte aproape de 
inimă.“ 

Scopul falsificatorului asupra acestui de pe urmă punct era evident. El voia a 
înjosi autoritatea mitropoliților, care întotdeauna se bucuraseră de dreptul de a convoca 
sinodul provinciei pentru a asculta plângerile împrotiva unui episcop al acelei provincii 
în particular, şi pentru a-l judeca. Falsificatorul, al cărui scop era să concentreze la 
Roma toată autoritatea, trebuia mai întâi să caute a împiedica autoritatea mitropolitană, 
spre a face ca apelurile la Roma să pară a oferi mai multe garanții şi a fi mai 
convenabile demnității episcopale. 

Trebuie a fi cu deplinătate ignorant în privinţa istoriei primelor trei secole, 
pentru a nu şti că în acea epocă Biserica n-avea organizare determinată; că ea nu a fost 
împărțită în mitropolii şi în dioceze decât sub domnirea lui Constantin şi de către 
Sinodul de la Nicea; că acest sinod a fost cel care a recunoscut o autoritate superioară şi 
de aceeaşi natură scaunelor Romei, Alexandriei şi Antiohiei asupra unui oarecare număr 
de Biserici ce le datorau naşterea lor, şi asupra cărora, după obicei, ele exercitau o 
supraveghere specială. 

Cu toate acestea falsificatorul nu şovăie a pune în acţiune arhiepiscopi, primaţi 
şi patriarhi în timpul celor dintâi trei secole, şi atribuie primilor episcopi ai Romei, cu 
titlu de drepturi, prerogative pe care sinoadele nu le recunoscuseră nicidecum şi pe care 
aceşti episcopi le uzurpaseră, în Occident, de când invaziile barbarilor răsturnaseră 
vechea societate romană. 

După studierea aprofundată a istoriei Bisericii, noi putem afirma că este 
imposibil a îngrămădi mai multe erori de cum au făcut ultramontanii, pentru a apăra 
pretinsul drept al Falselor Decretale; că Falsele Decretale au stabilit, în secolul al 
nouălea, un drept nou, cu deplinătate opus dreptului celor dintâi opt secole creştine, şi 

că falsificatorul n-a avut alt scop în lucrarea sa, decât de a consacra nelegiuirile curții de 
la Roma în timpul celor două secole ce au precedat compoziţia operei sale. Noi am 
studiat scrupulos cele ce s-au zis pro sau contra acestei opinii. Lucrările romanilor ne-au 
demonstrat că falsificatorul din secolul al nouălea nu a fost susținut niciodată decât prin 
argumente demne de el, adică prin falsificațiile cele mai neruşinate. Lucrările 
galicanilor sunt făcute cu mai multă bună credinţă şi atestă studii mai bune; cu toate 
acestea am văzut în ele omisiuni ce dăunează cauzei lor, şi oarecari aprecieri false, de 
îndată ce e vorba de prerogative papale pe care ei nu cutezau a le contesta. (Vezi operele 
lui Hincmar de Rheims şi Annalele P-lui Lecointe). 


[250] Actele acestui sinod în Colecţia lui Labbe, tom VIII. 

[251] Resp. ad. Lib. Carolin., în Colecţia Sinoadelor a lui Labbe, tom VIII. 
[252] Alcuin, Epist. 84. 

[253] Theod. Stud., Epist. 15. 

[254] Ibid., Epist. 28. 

[255] Fleury, op. cit., Cart. I, $ 3. an. 858. 


[256] Biserica Răsăriteană, lucrare publicată sub numele de M. Pitzipios, partea I, cap. 
IV, edit. Propagandei romane. 


[257] Eleftherie, fiul episcopului Arsenie, seducând pe fiica papii Adrian al II-lea, o răpi 
şi se însoți cu ea, deşi era logodită cu un altul. Acest papă obţinu de la împăratul 
Ludovic comisari pentru a judeca pe Eleftherie după legile romane. Atunci Eleftherie se 
înfurie, ucise pe Ştefania, soția papii, şi pe fica lui, devenită propria sa femeie. Zvonul 
era că Anastasie făcuse pe fratele său Eleftherie să comită aceste omoruri. La începutul 
pontificatului său, adică în 868, Adrian făcuse pe Anastasie bibliotecar al Bisericii 
Romane. (Cf. Analele Bertin). 


[258] Feller, Dict. biog., voc. Anastasius. 

[259] Photii epist. ad. Bard. 

[260] Istoricii inamici lui Fotie sunt unanimi asupra aceastui fapt. 
[261] Maimb., Istoria schismei Grecilor. 


[262] Nicol. Epist. 2 şi 3, în Colecția Sinoadelor de Labbe, tom VII; Nat. Alexand. 
Hist. Eccles. Dissert. IV. in Saecul IX. 


[263] Fotie face aluzie aici la rezistența opusă de el împăraților iconoclaşti şi 
partizanilor lor. 


[264] Abatele Jager, în pretinsa sa Istorie a lui Fotie (Cart. a III-a, pag. 64, ediția 1854) 
a luat această analiză a scrisorii lui Nicolae ca o aserțiune a lui Fotie. El pune deci în 
notă: Nouă minciună! El pusese mai înainte, şi în aceeaşi pagină, aceste două cuvinte: 
Neruşinată minciună! Înseamnă a minți din nou!, pentru a caracteriza afirmațiile lui 
Fotie, zicând că sta fără voia lui pe scaunul din Constantinopole şi că nu aspira decât la 

a-l părăsi. Aceste note ale abatelui Jager sunt nedemne de un scriitor ce se respectă. 
Apoi, mai înainte de a imputa o a treia minciună lui Fotie, acest scriitor ar fi trebuit să-şi 
dea osteneala de a înțelege cuvintele sale; el n-ar fi luat astfel drept o aserțiune 
personală a lui Fotie analiza scrisorii papei, care într-adevăr zisese că va amâna 
consimțământul său până la reîntoarcerea trimişilor săi. 


[265] Nicol. Epist. 5 şi 6. 
[266] Nicol. Epist. 1 şi 4. 


[267] Cf. Libel. Ignat., în Colecția Sinoadelor a lui Labbe, tom VIII. Mai mulți eruditi 
se îndoiesc de autenticitatea acestei piese. Nouă ne vine greu a crede că Ignatie, cu toate 
bunele sale raporturi cu Roma, să fi putut a se adresa papei în forma ce s-a citat. 


[268] Colecţia Sinoadelor, de Labbe tom VIII. 


[269] N-am ţinut seamă de tot ce s-a istorisit de inamicii lui Fotie în ce priveşte 
suferințele lui Ignatie, întâi pentru că aceste amănunte nu privesc chestiunea principală; 
în al doila rând, pentru că aceste istorisiri sunt evident exagerate; iar în al treilea rând, 
pentru că istoria nu-l face răspunzător pe Fotie pentru acestea. Oare nu Ignatie şi-a atras 
ura împăratului şi a lui Vardas prin zelul său prea puţin prudent, prin procedeurile sale 
în privinţa lui Grigorie al Siracuzei, prin simțămintele sale ostile către guvern? Acestea 
sunt tot atâtea chestiuni asupra cărora nu s-ar putea a-l dezvinovăţi cu totul, chiar cu 
ajutorul istorisirilor partizanilor săi. Se poate chiar zice că aceste istorisiri pătimaşe îl 
compromit prin exagerările lor. Refuzul său de a demisiona a provocat contra lui 
violențele curții, nu o negăm, deşi amănuntele acestor violenţe prezintă un caracter puţin 
propriu a le face să le admitem cu deplinătate. Însă Fotie fost-a el complice al acestor 
violențe? Noi răspundem negativ. Mai întâi, pentru că scriitorii neparțiali nu i le atribuie 
nici într-un chip, şi pentru că el însuşi a protestat, în scrisorile sale către Vardas, contra 
violențelor exercitate contra adversarilor săi. Se pot citi în corespondenţa sa aceste 
scrisori demne de un mare şi sfânt episcop. Au doară numai pentru Fotie o 
corespondență intimă nu va fi un document demn de credință? Istoricii romani pretind 
că el a scris scrisorile sale lui Vardas din ipocrizie. Însă scriitorii neparţiali şi 
independenţi, ce le confirmă, erau ei de asemenea ipocriți? Crede-se-va că numai 
inamicii lui Fotie ar fi avut privilegiul de a spune adevărul vorbind despre el? Dacă 
trebuie a judeca pe om după mărturia inimicilor săi, cine vreodată va fi fost nevinovat? 
Prin acest sistem s-ar proba că Hristos însuşi a fost vrednic de moarte. 


[270] Quae in Petro noverat eam totius jura potestatis pleniter meruisse et cunctarum 
Christi ovium regimen accepisse. 


[271] Jager, Istoria lui Fotie, Cart. a IV-a, p. 114, ediţ. 1854. 


[272] În acea epocă (866) împăratul Mihail a pus să fie ucis Vardas, şi aşeză pe Vasilie, 
ce-l servise în această împrejurare, în capul afacerilor. Din corespondenţa lui Fotie se 
vede că patriarhul imputase cu tărie lui Vardas violențele pe care le săvârşea contra lui 
Ignatie şi a partizanilor săi. Când Vardas muri, Fotie scrise împăratului, pentru a-l 
felicita că a scăpat de intrigile lui Vardas. Din aceste scrisori, apropiate unele de altele, 
rezultă că Fotie şi Vardas nu erau în raporturi atât de intime încât să se poată atribui 
patriarhului violențele Cezarului. Însă această concluzie nu convine inimicilor lui Fotie, 
cari vor a face să cadă asupra acestuia din urmă toate violențele. Ei afirmă deci că Fotie 
a fost destul de laş pentru a incrimina pe Vardas după moartea sa, când îl linguşise în 

chip josnic în timpul vieţii şi-l folosise ca unealta răzbunărilor sale. Numai nişte inamici 
şi fanatici pot scrie astfel istoria; asemenea metode nu pot provoca decât dezgust în 
conştiințele oneste. 


[273] Cf. Fotie. Epist., Cart. I, Epist. VIII. 

[274] Vezi aceste răspunsuri în Colecţia Sinoadelor de Labbe, tom VIII. 
[275] Răspunsul LXXIII. 

[276] Resp. CVI. 

[277] Epist. Nicol. IX şi urm. Colecția Sinoadelor de Labbe, tom VIII. 
[278] Vom reveni mai jos asupra circularei sale. 


[279] Nicolae avea obiceiul de a depune episcopi, chiar ai celor mai mari scaune, prin 
propria sa autoritate, şi în contra canoanelor, după care aceştia nu puteau fi judecați 
decât de episcopii din aceaşi provincie. Cei mai mulți nici nu luau în seamă 
condamnările sale. Arhiepiscopii din Treva şi Colonia răspunseră la sentința lui Nicolae 
printr-un protest, în care îi ziceau între altele: „Fără sinod, fără cercetare canonică, fără 
acuzatori, fără martori, fără a ne convinge prin probe sau autorități, fără a avea 
mărturisirea noastră, în absența mitropoliților şi episcopilor sufraganţii noştri, voi ați 
pretins a ne condamna după fantezia voastră şi cu o furie tiranică; însă noi nu primim 
blestemata voastră sentință, depărtată de dragostea unui părinte şi unui frate, ci o 
dispreţuim ca pe o vorbă de ocară; vă respingem pe voi înşivă de la comuniunea cu noi, 
fiindcă voi comunicaţi cu excomunicații; noi ne mulțumim cu comunicarea a toată 
Biserica şi a obştii fraţilor noştri, pe cari voi îi disprețuiţi şi de cari vă faceţi nedemn 
prin îngâmfarea şi aroganţa voastră. Vă condamnaţi înşivă condamnând pe cel ce nu ține 
preceptele apostolice pe care voi întâi le violaţi, anulând pe cât ţine de voi legile divine 
şi sfintele canoane, şi necălcând pe urmele Papilor predecesorii voştri.“ Fotie nu scrisese 
niciodată lui Nicolae cu aspra energie a acestor episcopi occidentali. 


[280] Actele acestui sinod fură casate de un altul, ce s-a ţinut la puțin timp după aceea, 
cu scopul reaşezării lui Ignatie. Acest fapt, admis de scriitorii apuseni, n-a împiedicat pe 
mai mulți dintre ei de a emite ideea ridicolă că acest sinod n-ar fi avut loc şi că Fotie 
inventase şi sinodul şi actele. D-l Abate Jager a adoptat această bizară idee în grosierul 
său pamflet contra lui Fotie, Cart.a IV-a, p. 146. 


[281] Vrăjmaşii acestui patriarh, ce se contrazic adeseori în istorisirile lor, nu se unesc 
asupra timpului şi împrejurărilor exilului său. Anastasie pretinde că Vasilie nu ştia 
nimic de disputele ce existaseră între Ignatie şi Fotie înainte de moartea lui Mihail, că le 
aflase când a fost singurul împărat şi că trimise la Roma doi deputaţi, unul ales de 
Ignatie şi altul de Fotie, pentru a pleda cauza fiecăruia înaintea papei. Că unul din 
deputaţi, acela al lui Fotie, se înecă pe cale; că celălalt, sosind la Roma, găsi pe papa 
Nicolae mort. Nichita istoriseşte din contră, că a doua zi chiar de moartea împăratului 
Mihail, Vasilie făcu a închide pe Fotie într-o mânăstire, spre a restabili pe patriarhul 
legitim. Câţiva scriitori occidentali s-au grăbit a primi istorisirea lui Nichita, spre a-şi da 
ocazia de a nega autenticitatea istorisirii după care Fotie şi-ar fi atras ura lui Vasilie 
refuzându-i împărtăşania din cauza uciderii ce comisese. Se înţelege de la sine că aceşti 
scriitori pretind că un asemenea act de curaj pastoral nu era în caracterul lui Fotie. 
Aceasta ar fi adevărat dacă marele şi savantul episcop ar fi fost aşa cum îl descriu ei; dar 

întrucât caracterul ce îi atribuie este diametral opus caracterului său real, aşa cum se 
arată în faptele sale autentice şi în scrierile sale, ei nu fac decât a da o dovadă în plus a 
parțialităţii lor. 


[282] Admiţând această aserţiune ca adevărată, ar urma că celelalte semnături ar fi fost 
culese din afară de sinod şi sub formă de adeziune. Ele n-ar avea decât mai multă 
valoare, fiindcă subscriitorii ar fi făcut aceasta cu o mai mare libertate. 


[283] Colect. Sinoadelor de Labbe, tom VIII. 


[284] Scriitori inamici lui Fotie istorisesc cu toate acestea că nu exista decât un 
exemplar al acelui sinod, ascuns cu îngrijire de Fotie, care i-ar fi inventat Actele, 
exemplar ce ar fi fost luat, adus la Roma şi ars în sinodul din acest oraş. 


[285] Patriarhii Antiohiei şi Ierusalimului nu aveau decât falşi reprezentanți. Patriarhul 
Alexandriei nu a fost reprezentat decât la a noua sesiune. În scrisoarea sa către 
Împăratul el declara că nu ştie nimic din discuţii şi se raporta la ceea ce ar face 
Împăratul cu episcopii şi clerul său. Trimisul său a fost mai pe urmă dezavuat. 


[286] Trebuie observat că actele acestui sinod din Constantinopole, clasat de Roma în 
numărul sinoadelor ecumenice, nu sunt cunoscute decât de Anastasie Bibliotecarul. 
Actele autentice fură răpite legaților de către slavi, când se întorceau din 
Constantinopole şi când fură prădaţi de către aceste hoarde. Anastasie pretinse a avea o 
copie exactă de pe acte, pe care le traduse în latineşte la Roma. Aşadar tot ce priveşte 
acest sinod se raportează la mărturia acestui om. Dacă actele, astfel cum le-a dat el, sunt 
atât de favorabile în fond lui Fotie, nu se poate crede oare că ele ar fi încă mai 
favorabile dacă ar fi absolutamente demne de credință? 


[287] Cf. Vit. Pap. Hadr. et Epist. Hadr. în Colecţia lui Labbe, tom VIII. 
[288] loann. Pap. VIII. Epist., în Colecţia lui Labbe, tom IX. 


[289] Nu ne-am propus a istorisi faptele lui Fotie în timpul exilului său. Trimitem deci 
numai la scrisorile sale pe cei ce vor voi a avea probe mai multe despre blândeţa sa, 
despre caritatea sa şi despre dibăcia cu care recăpătă bunele grații ale împăratului 
Vasilie. Aceste documente răspund mai mult decât suficient istorisirilor pline de ură ale 
inamicilor săi, istorisiri pe atât de ridicole pe cât de atroce, şi care nu demonstrează, 
pentru omul imparțial, decât un singur lucru: ura oarbă a celor ce le-au compus. Între 
scrisori se află şi una de la Ignatie care, înainte de a muri, ruga pe papa să-l recunoscă 
pe Fotie patriarh legitim. Se înţelege că inamicii lui Fotie ne asigură că scrisoarea este 
falsă, însă fără a o putea proba. 


[290] Scrisorile papei loan al VIII-lea în Colecţia lui Labbe, tom IX. 

[291] Colecţ. Sinoadelor a lui Hardouin, tom VI. 

[292] Fleury, op. cit., Cart. LII, $ XIII. 

[293] Abatele Jager, în indigestul său pamflet contra lui Fotie, pretinde că scrisorile 
papei au fost modificate de Fotie singur. Oare legații n-ar fi protestat contra fraudei, 


când le-au ascultat în sinod după redacțiunea modificată? In loc de a se plânge de aceste 
Scrisori, ei caută să se asigure în public că fiecare era satisfăcut de ele. Pe lângă acestea, 

ei înşişi duseră la Roma, o dată cu actele sinodului, scrisorile modificate. Papa nu 
protestă deloc, şi ele au fost descoperite mai apoi chiar la Roma. 


[294] Inimicii săi au scris că recursese la magie pentru a-l întoarce pe Vasilie în 
favoarea sa, iar câţiva scriitori, pretinşi serioşi, au primit această acuzare ridicolă. 


[295] Romanii fac totuşi din sinodul din 869 al optulea ecumenic. 


[296] Actele sinodului din 879 s-au găsit în original chiar la Roma, cu toate semnăturile 
autentice, cuprinzându-se şi cele ale legaţilor Romei; şi cu toate acestea, istoricii 
eclesiastici din Apus caută a da să se creadă că ele au putut fi modificate. Pe de altă 
parte, actele sinodului din 869 fură pierdute de către legaţii romani, şi nu sunt cunoscute 
decât prin Anastasie Bibliotecarul, care pretinse a fi avut o copie de pe ele; iar istoricii 
eclesiastici din Apus nu vor ca cineva să se îndoiască de autenticitatea lor? Este aceasta 
neparțialitate? Dacă actele sinodului din 879 ar fi venit din Răsărit în Apus, ar putea 
exista un pretext de a le contesta autenticitatea; însă ele s-au găsit la Roma, şi din 
arhivele Romei s-au scos pentru a fi date publicului. 


[297] Pare sigur că adăugirea la Crez a fost făcută de către un sinod din Toledo, în 633, 
şi a fost confirmată de către un altul, ce se ţinu în acelaşi oraş în 653. N. Alexander 
(Hist. Eccl., Dissert. XXVII. in Saecul. IV) pretinde că ea a fost admisă în sinodul de la 
Toledo din 589; însă s-a probat că actele acestui sinod au fost preschimbate asupra 
acestui punct. 


[298] Recomandăm celor ce ar avea nevoie de lămuriri asupra acestei importante 
chestiuni tratatul publicat de P. S. Macarie, arhiepiscop de Harkov, în a sa Théologie 
Dogmatique Orthodoxe. Acest învăţat teolog a expus chestiunea şi a rezumat lucrările 
mai multor teologi ai Bisericii Răsăritene asupra acestui subiect, într-un mod ce nu lasă 
nici o îndoială. Tratatul P. S. Macarie este una din cele mai savante lucrări de teologie 
ce am citit. (Cf. Théologie Dogmatique Orthodoxe, tom I, Paris, librăria Cherbuliez, 10, 
Rue de la Monnaie). 


[299] Colecţ. Sinoadelor a lui Labbe, tom VII. 
[300] Alcuin. Epist. 69. 
[301] Sirmond. Concil. Antiq. Gall., tom II. 


[302] Această confuzie serveşte drept bază tuturor argumentelor teologilor occidentali 
până în ziua de astăzi. Ei sprijină eroarea lor pe mărturii unde Părinţii nu vorbesc decât 
de substanța divină, comună celor trei persoane, şi nu fac nici o menţiune despre 
caracterul esențial al personalității la fiecare din ele. Caracterul Tatălui este acela de a fi 
principiu unic al Fiului prin naştere şi al Duhului prin purcedere. Astfel e învățătura 
Bisericii, chiar şi a Bisericii Romane. Ea admite că Tatăl este principiul unic în Treime 
şi că acesta e caracterul personalităţii sale, fără a vedea că se contrazice, făcând din Fiul 
un alt principiu în Treime prin adăugarea lui Filioque, fiindcă ea identifică acţiunea 
personală a Fiului cu acea a Tatălui în ce priveşte purcederea Sfântului Duh. 


[303] Oricine va fi îndată de socotința noastră dacă va voi a citi fără precugetare şi cu 
un spirit liber de orice părtinire tratatul P. S. Macarie, de care am vorbit deja, şi savanta 
lucrare a lui Zoernicave, care şi-a consacrat toată viața studierii chestiunii ce ne 
preocupă în toate documentele tradiției. Lucrările unor autori precum Perrone şi Jager, 

fără a vorbi de ale celorlalți, sunt foarte sărace când se compară cu cele ce le-am indicat. 
principiu unic în Treime, măcar că şi Fiul este cu el. Mai întâi, este destul de original a 
apela la ştiinţa ființei umane, pentru a explica Fiinţa Infinită. Pe lângă aceasta, 
considerațiile d-lui Abate Jager şi cele ale scriitorilor pe cari el se reazămă au un uşor 
defect, acela de a fi neinteligibile nu numai pentru cei ce le citesc, dar probabil şi pentru 
cei ce le-au făcut. O frazeologie întunecoasă nu va fi niciodată un argument prea 
puternic în favoarea unei inovaţii. 


[304] Între scrisorile lui Fotie (Cart. a Il-a, Epist. 24) se găşeşte una către mitropolitul 
Acvileii. El răspunde în acea scrisoare la textele latinilor, zicând că dacă se pot cita zece 
sau douăzeci de texte în favoarea inovației, se pot cita şase sute contra ei; de unde 
urmează că tradiția va fi totdeauna limpede asupra acestei chestiuni. El dezvoltă 
aşijdirea aceleaşi argumente ca şi în circulara sau enciclica sa. 


[305] Nicol. Epist., în Colecţia lui Labbe, tom VIII. 
[306] Ioann. VIII, Epist. 


[307] Mai mulţi scriitori occidentali au căutat a contesta autenticitatea scrisorilor lui 
loan al VIII-lea. Raţionamentele lor nu pot contrabalansa faptul că scrisoarea a fost 
publicată după manuscripte occidentale. Dacă Răsăritenii ar fi inventat-o, după cum o 
pretind romanii, fără a da probe despre aceasta, ea ar fi venit din Răsărit în Apus, în 
timp ce ea a mers din Apus în Răsărit. Acest fapt necontestat spune mai mult decât toate 
dizertațiile şi răspunde la toate obiecțiile. 


[308] loan VIII. Epist. 
[309] Steph. V. Epist. în Colecţia Sinoadelor a lui Labbe, tom. IX. 
[310] Om de rea credinţă. (n. trad.) 


[311] Abatele Jager zice cu nevinovăție: „Scrisoarea lui Stilian este un document istoric, 
din care am luat adeseori.” Istor. lui Fotie., Cart. IX, p. 387, ediţ. 1854. 


[312] Colec. Sinoadelor a lui Labbe, tomurile VIII şi IX. 


[313] Jager, care se crede un istoric serios, spune că Fotie a murit în 891, adăugând că 
aceasta se întâmpla la mai mulţi ani după scrisoarea lui Formosus. Însă acea scrisoare, 
ca şi pontificatul lui Formosus, nu datează decât din anul 891, fiindcă Stefan V, 
predecesorul său, a murit abia în acel an. 


[314] Abatele Jager a văzut o contradicție uimitoare în conduita Bisericii Greceşti (Istor. 
lui Fotie, Cart. a IX-a, p. 392). E vina ochilor săi cari, prin efectul unui singular miraj, l- 
a făcut a vedea lucrurile cu totul altminteri de cum ar fi trebuit a le considera. Un istoric 
ce pune ca principiu că nu va asculta decât pe inamicii celui a cărui istorie voieşte a 
scrie trebuie negreşit a găsi contradicții la cei ce au urmat o linie cu totul contrară. 
Rămâne întrebarea dacă este îngăduit, pentru a judeca un om, să ne raportăm exclusiv la 
inimicii săi. În lucrarea D-lui abate Jager este o contradicție mult mai uimitoare decât 
ceea ce el impută Bisericii Greceşti: caracterul diavolic pe care el îl atribuie lui Fotie, 
alături de cel ce reiese din scrisorile acestui mare om, pe care le-a citat. D. Jager n-a 


191 


Vladimir Guittee 


băgat de seamă că Fotie, prin scrisorile sale, dezminţea toate acuzaţiile infame pe care el 
le-a reînnoit contra sa. 


[315] Colect. Sinoadelor a lui Labbe, tom IX. 

[316] Patriarhul Alexandriei a luat titlul de papă, ca şi cel al Romei, păstrându-şi-l încă. 
[317] Roma era atunci guvernată de trei femei prostituate, Theodora şi cele două fice ale 
sale, Marosia şi Theodora, ce dispuneau de papalitate în favoarea amanților lor sau a 
copiilor lor adulterini. 

[318] Nicol. Epistol., în Colecția Sinoadelor, tom IX. Append. 


[319] Nat. Alex., în Istor. Biser., Dissert. IV. Saecul IX şi X. 


[320] Scrisoarea se găseşte în Annalele lui Baronius. V. Scrisorile lui Leon IX în 
Colect. Sinoad. Nat. Alexand. Istor.Biser., Synop., Saecul XI, c. IV. 


[321] Leon IX, Epist. în Colecţia Sinoadelor a lui Labbe, tom IX. 
[322] Adrian. IV, Epist. 7. 
[323] Noi le-am fixat mai înainte adevăratul înţeles în Cap. I al acestei lucrări. 


[324] Cf. Villehardouin; Cf. It. Godef., ad ann. 1203; Raynald. Annal.; Innochent. al I- 
lea, Epist. 


[325] Fleury, op.cit., Cart. LXXII., §. 32. 


[326] Vezi această scrisoare în Colecția Sinoadelor a lui Labbe, tom XI. Cf. şi istoricul 
Matthieu. Paris. 


[327] Grig. IX, Epist., în Colect. Sinoad., tom XI. 
[328] Ap. Rainald, ad. Ann. 1233. 
[329] Rainald, ad. Ann. 1233; Wading, Annal Min., ad. Ann. 1233. 


[330] Rainald., Annal. Eccles. ; Wading., Annal. Min.; Pachymeros, Hist. Orient, Cart. 
V; Colecția Sinoadelor, tom IX. 

